
Ierusalim 


Prăzile de război erau purtate în triumf una după alta în 
număr foarte mare; dar deasupra tuturor erau cele luate din 
Templul de la Ierusalim. Acestea constau într-o masă de aur, care 
cântărea foarte mulți talanţi, şi un candelabru, făcut de asemenea 
din aur, dar construit după alt model față de cele folosite de noi 
în viaţa obişnuită. Pe un piedestal era o tulpină centrală din care 
se extindeau braţe suple, aranjate în formă de trident, o lampă 
împodobită fiind atașată de fiecare extremitate a braţelor; acestea 
erau șapte, desemnând respectul pe care evreii Îl au pentru acest 
număr... Ceremoniile triumfale odată încheiate și Imperiul 
Romanilor având o fundaţie solidă şi stabilă, Vespasian se hotărî 
să ridice un Templu al Păcii... în acel altar unde erau strânse şi 
depozitate toate obiectele pentru care oamenii călătoriseră în 
lung şi în lat, dornici să le vadă pe fiecare separat. Aici, de 
asemenea, el a etalat vasele de aur din Templul Evreilor... 


Josephus Flavius, Războaiele iudaice VII, 148-162 


Prolog 


Cei doi vulturi de aur pluteau deasupra orașului venind 
dinspre vest, îndreptându-se neabătut înspre podium, cu bătăi 
de aripi încete și profunde. În lumina pastelată a zorilor 
umbrele lor păreau a se ondula, căpătând proporţii gigantice de-a 
lungul templului și al monumentelor din For, ca doi locuitori ai 
tărâmului lui Hades care vin să își reclame locul de drept la 
masa victoriei. În ultima clipă, vulturii îşi schimbară direcţia 
către nord, zburând în lung de Via Sacral. Bărbatul cu coroană 
de lauri care stătea singur pe podium simţi atingerea aripilor şi 
văzu flamurile purpurii din ghearele lor și lumina reflectată 
acolo unde penajul lor fusese stropit cu aur. Ei erau perechea lui 
victorioasă, descendenţi ai vajnicilor vulturi pe care îi adusese la 
Roma pentru a sărbători alt triumf, cu aproape jumătate de 
secol în urmă, și care fuseseră smulși din cuiburile lor izolate 
undeva în vârful munţilor situați la marginea de nord a 
imperiului. Îi privea acum înălțându-se maiestuos deasupra 


centrului orașului, cu aripile întinse de parcă ar fi plutit pe un 


1 Strada principală din Roma Antică; începea din vârful Dealului Capitoliului, tre- 
cea prin câteva dintre cele mai importante locuri religioase din For, până la Colos- 
seum. Fiind una dintre cele mai largi străzi, era folosită pentru diferite festivaluri 
religioase sau marșuri triumfale. (n.tr.) 

curent de aer ascensional format de respiraţia oamenilor adunaţi 
de-o parte şi de alta pe Via Sacra. Ajunși în cel mai înalt punct, 
rămaseră aparent nemișcaţi, ca şi cum Jupiter însuși îi prinsese 
în îmbrăţișarea sa. Apoi, cu un țipăt răgușit, se înălțară și 
plonjară cu aripile strânse, năpustindu-se peste Templul 
Capitolin şi ieșind din raza privirii, înapoi spre legiunile 
comasate pe Câmpul lui Marte. 

În tăcerea tremurătoare care urmă, toţi ochii se aţintiră 
asupra podiumului. Bărbatul își dădu mantia la o parte conform 
obiceiului și își ridică braţul drept cu palma în exterior, astfel 
încât să fie văzut de toţi. Semnul fusese unul bun. Cel mai 
grandios marș triumfal al tuturor timpurilor putea începe. 

În timp ce zgomotul înăbuşit al tobelor de la procesiune 
începu să se audă de la Câmpul lui Marte, un sclav urcă pe 
podium şi întinse mâna. 

- Proaspăt ieșită de la monetărie, împărate. 

Bărbatul luă moneda şi se întoarse rapid înapoi, ca să nu 
piardă nimic din spectacol. Ridică moneda în sus astfel încât să 
fie încadrată de arcul de triumf aflat la început de Via Sacra, 
locul de unde procesiunea avea să apară. Observă că moneda era 
un denar! bătut din prăzile de război aduse de pe mare în portul 
Ostia, cu o zi înainte. Aruncă o privire şi citi inscripţia de pe 
marginea monedei: „IMP. CAESAR VESPASIANUS AUG“. 
Imperator Caesar Vespasianus Augustus, deţinătorul puterii 
tribuniciene, consul pentru a treia oară şi Pontifex Maximus. 
Era împărat de mai puţin de un an, și cuvintele acestea încă îi 
mai înfiorau inima. Văzu imaginea din centru și murmură ceva. 
Reprezenta un bărbat îndesat, cu chelie, la o vârstă înaintată, cu 
o bărbie proeminentă şi cu nas acvilin, cu riduri adânci în jurul 
ochilor şi al gurii şi cu cute pe frunte. Nu era o priveliște prea 
plăcută, dar murmurul său era unul de satisfacţie. Ordonase ca 
acest portret să fie făcut intenţionat după vechea modă din 


1 Monedă de argint, bătută în primele secole ale Imperiului Roman (n.tr.) 


AURUL CRUCIAȚILOR 15 


Republica Romană, cu detalii reale, chiar dacă neplăcute, în 
opoziţie cu blamatul său predecesor, Nero, ale cărui statui 
efeminate în stil grecesc erau acum doborâte şi distruse de-a 
lungul și de-a latul imperiului. Vespasian era dur, neînfricat, 
onorabil, un om cu picioarele pe pământ. Un roman al 
timpurilor bune de odinioară. 

Întoarse moneda pe partea cealaltă și o ridică, astfel încât 
argintul să scânteieze în primele raze ale soarelui din spatele său. 
În centru, era o femeie care stătea aplecată şi plângea, cu părul 
prins după moda estică. Lângă ea era un steag roman identic cu 
cele aliniate pe Via Sacra azi. Dedesubtul femeii era acel cuvânt 
care Vespasian ordonase sa fie pus pe toate monedele lui, 
cuvântul care făcea din ziua asta triumful său suprem. 

IVDAEA. 

„Iudeea capturată.“ 

În acel moment, mulțimea amuţită de zborul vulturilor 
erupse într-un zgomot progresiv. Bătăile persistente de tobe, 
care veneau din Circus Maximus, se transformară deodată într-un 
bubuit surd. Pe sub arc apăru un elefant african enorm, cu 
trompa balansându-se în stânga şi în dreapta, aproape de mâinile 
spectatorilor care se întindeau să o atingă. Călare pe elefant, 
stăteau doi sclavi nubieni imenși, ale căror braţe musculoase 
băteau la unison în tobele aruncate de o parte și de alta. Imediat 
în spatele lor, veneau şase vestale virgine cu părul împletit în 
cosiţe și cu rochii albe sclipitoare, părând niște mesageri ai 
cerului. Apoi venea o cohortă din garda sa pretoriană, 
strălucitoare, cu platoșe negre și coifuri decorate, giganţi printre 
oameni, recrutaţi din cei mai de seamă războinici din Imperiul 
Roman. Urmă apoi o lungă procesiune de bărbaţi și băieţi, 
senatori, călăreţi şi membri ai familiei lui Vespasian, toți 
îmbrăcaţi în togi purpurii ţesute cu aur. Între ei, la intervale 
scurte, veneau care pline de bogății fabuloase, unele așezate pe 
piedestaluri, altele ridicate în aer de sclavi din toate colțurile 


imperiului. 


16 DAVID GIBBINS 


Vespasian privea carele trecând încet, fiecare nouă minune 
aducând câte o exclamaţie de uimire dinspre mulțime. Erau 
statui magnifice de zei din bronz aurit, comori regale somp- 
tuoase din regatele din est, sclavi sălbatici care purtau la gât 
coliere răsucite din aur masiv aduse din Galia și din Germania, 
munţi de smaralde şi diamante de dincolo de Indus, tapiserii 
sclipitoare de mătase din tărâmul îndepărtat numit Thina. 
Toate minunile pentru care oamenii călătoriseră de-a lungul 
pământului erau astăzi adunate aici într-un singur loc, în ce- 
tatea eternă. 

Vespasian era singurul care ştia că nimeni n-avea să mai vadă 
aceste comori vreodată. Lângă el, pe podium, era o placă de 
marmură construită de arhitecții lui, pe suprafaţa căreia era 
gravat un plan al oraşului, foarte complicat, dominat de o 
structură eliptică imensă. În timp ce ultimul car trecea pe lângă 
el, Vespasian privi dincolo de procesiune spre Domus Aurea! și 
văzu monstruosul cap încoronat cu lauri al Colosului lui Nero, 
vizibil deasupra templelor. Pe acel loc, Vespasian avea să 
construiască un mare amfiteatru, cel mai mare pe care îl văzuse 
vreodată orașul, primul dintre multele proiecte prin care 
plănuise să ofere prăzile de război populaţiei Romei. 

Următorul grup din alai era o procesiune de pitici şi de sluți, 
adunaţi de prin tot imperiul, ciudaţi pe care zeii îi creaseră 
pentru propriul amuzament. Unii erau purtaţi pe sus, pe niște 
platouri de argint, precum porcii la un festin; erau și copii cu 
capete bulbucate, alții cu membre deformate şi cu excrescenţe 
de elefant. Era chiar și un monstru care urla și care avea un 
singur ochi în frunte ca un ciclop. În urma lor venea un pitic 
nebun care sporovăia în carul lui de luptă, o cvadrigă imperială, 
trasă însă de capre. Piticul era îmbrăcat ca un zeu grec, cu o 
perucă de aur absurd de mare pentru el, și purta o placardă cu 


1 După marele incendiu al Romei, din anul 64, Nero a cumpărat vaste domenii în 
centrul cetăţii, unde a ridicat Domus Aurea, pe care l-a înconjurat cu un lac arti- 
ficial și o statuie uriașă de bronz. (n.tr.) 

cuvintele damnatio memoriae! — condamnare la uitare. Era o 
parodie grotescă a detestatului Nero. Vespasian își plesni 
coapsele şi hohoti împreună cu mulțimea pentru că el era un 
om al poporului. Acesta nu era un simplu triumf, ci era un 
spectacol grandios. Și încă nu se ajunsese la partea cea mai 
interesantă. 

La un moment dat procesiunea se opri, și apoi se auzi o 
explozie de trompete. Pe sub arc, apărură doi călăreţi umăr la 
umăr, ambii îmbrăcaţi în purpură și purtând diademe cu lauri la 
fel ca împăratul. Mulțimea erupse în aplauze furtunoase, iar 
Vespasian simți un fior de nostalgie în timp ce îi privea pe cei 
doi fii ai săi, Domițian şi Titus. Următoarea apariţie reduse la 
tăcere spectatorii, iar Vespasian însuși amuțţi. În urma călăreților 
venea o succesiune de scene mari, mobile, fiecare trasă de tauri 
împodobiţi cu ghirlande albe și care duceau un decor scenic 
imens, care ajungea până la înălțimea arcului. Fiecare în parte 
era un tablou viu al scenelor de război, cu prizonieri şi legionari 
jucându-și rolul. Unul dintre tablouri înfățișa o ţară pustiită şi 
pe locuitorii acesteia trecuţi prin sabie. Altul zugrăvea un 
berbec care lovea un zid imens, ocupanţii oraşului apărându-se 
vitejeşte de sus. Altele prezentau scene de distrugere completă. 
Soldaţi dușmani anihilaţi pe câmpul de luptă. Familii întregi 
care mai degrabă își luau viaţa decât să se predea. Un templu 
măreț jefuit şi distrus într-un mare incendiu, cu preoţii blocaţi 
înăuntru. O legiune învingătoare mărșăluind printr-un oraș în 
ruine, prizonieri înlănţuiţi şi care triumfale pline cu prăzi de 
război. Scene de o asemenea dezolare, încât până și mulţimea de 
romani însetaţi de sânge fu redusă la tăcere, manifestându-și 
aprobarea abia după ce ultimul tablou trecu. 

Procesiunea se îndrepta implacabil spre punctul culminant. 


Veniră apoi prizonierii, bărbaţi, femei și copii, sute dintre ei 


1O formă de dezonoare și de pedeapsă dată de Senatul Roman unor politicieni 
$ P P P 

sau conducători, care însemna ștergerea numelui acestora de pe toate inscripțiile 

publice și demolarea statuilor care îi reprezentau. (n.tr.) 

înlănţuiţi laolaltă şi strânşi între rândurile de legionari cu sulițe. 
Conform tradiţiei, toţi erau îmbrăcaţi în robe purpurii, un mod 
de a le ascunde rănile și de a-i face să pară niște adversari 
formidabili. Vespasian se aplecă înainte și-i privi pătrunzător. 
Aceştia erau o specie diferită faţă de barbarii cu ochi sălbatici pe 
care îi adusese din Britania cu 35 de ani în urmă. Iscoada lui, 
evreul Josephus, îi spusese că poporul său credea că Dumnezeul 
lor venise împreună cu romanii pentru a distruge templul și 
orașul, ca să pedepsească astfel corupţia. Totuşi, aceştia păreau 
oameni mândri, care mergeau cu capul sus, nu prizonieri care se 
căiesc. În mijlocul lor era liderul rebel Simon, înlănţuit între doi 
legionari, un bărbat frumos, cu barbă, luptându-se să meargă 
drept şi în mod evident plin de dispreţ faţă de situaţia în care se 
afla. Când ajunse în dreptul podiumului, îl fulgeră cu ochii săi 
negri pe împărat, și timp de o secundă Vespasian își simți 
sufletul străpuns, o clipă trecătoare de neliniște pe care încercă 
să o dea repede uitării. 

Altă explozie de trompete semnală punctul culminant al 
procesiunii. Vespasian își întoarse privirea de la prizonieri şi se 
uită înspre arc. Josephus îi spusese despre trofeele din templu, şi 
era nerăbdător să le vadă. Iată-le acum venind, dar nu erau 
strânse laolaltă și expuse în mod extravagant pe care triumfale 
ca toate celelalte bogății, ci erau așezate separat, astfel încât să 
poată fi văzute în toată splendoarea lor. Prima era draperia 
sacră, cea care proteja sanctuarul de restul templului, apoi 
veşmintele înalților preoţi, veşminte vopsite în purpură 
imperială și împodobite cu bijuterii strălucitoare. Urmară apoi 
manuscrisele din vechiul lor testament, legile sacre pe care 
Josephus le numea Pentateuhul. În urma acestora venea o lungă 
procesiune de obiecte de cult din sanctuar, cupe, platouri, vase 
de abluţiune, toate din aur masiv, urmate de o masă de aur, 
grea, purtată de patru legionari, învăluită în fumul provenit de 
la vasele pline cu tămâie aflate în fiecare colț. Pe măsură ce 
aroma ameţitoare de scorţişoară și casia plutea pe deasupra 

podiumului, Vespasian se simţi transportat înapoi în timp, la 
început pe când era soldat în Est. Dar, când deschise ochii, 
imaginea pe care o văzu îl lăsă fără cuvinte. 

Din fumul învăluitor care persista în faţa arcului apăru o 
comoară cum nu îi mai fusese dat Romei să vadă vreodată. 
Josephus o descrisese destul de bine, dar Vespasian nu se aștep- 
tase la o asemenea greutate în aur — era atât de grea, încât era 
nevoie de doisprezece legionari s-o ridice pe umeri. Pe măsură 
ce înaintau, Vespasian începea să vadă din ce în ce mai clar un 
obiect strălucitor de înălțimea unui om sau chiar mai mare. O 
coloană conică, bogat ornamentată, se ridica pe o bază octo- 
gonală formată din două straturi, iar pe ambele părţi se înălțau 
simetric, la același nivel, nişte braţe. Părea tridentul de aur 
masiv al lui Neptun, zeul mărilor şi al oceanelor, doar că aici 
vârfurile braţelor erau lucrate în forma unor lămpi frumos 
împodobite, șapte la număr. După ce legionarii trecură de arc, 
un sclav apăru cu o torță aprinsă pe care o folosi pentru a 
aprinde tămâie în fiecare dintre cele șapte lămpi; un fum alb și 
gros se rostogoli peste mulțimea adunată pe Via Sacra, 
învăluind-o asemenea ceţii din zorii zilei. 


1, cel mai sacru simbol 


Vespasian ştia că asta era o menoră 
din Templul Evreiesc. Josephus Îi spusese că numărul şapte avea 
o semnificaţie deosebită pentru poporul său, având legătură cu 
primele zile ale celor dintâi profeţi. Mai spunea că jefuirea 
Templului și furtul menorei ar fi ca şi cum un duşman ar fura 
statuia lupoaicei din Capitoliu, o profanare inimaginabilă care 
ar smulge inima Romei înseşi. Un freamăt brusc în partea 
dreaptă împinse mulțimea mai departe de menoră. Își potoliseră 
setea de bogății, și acum strigau după sânge. Vespasian știa ce 
avea să urmeze, un act transformat în ritual chiar de pe vremea 
lui Romulus şi Remus. Departe, sub Dealul Capitoliului, putea 


vedea cum oamenii se împărţiseră, astfel încât să formeze un 


1 Sfeşnicul cu șapte braţe evreiesc, simbol sacru în religia iudaică (n.tr.) 

cerc larg în jurul unei gropi urâte și adânci în pământ, gloata 
agitată fiind păzită de un detaşament al Gărzii Pretoriene, cu 
săbiile scoase din teacă. Aici pierise Jugurtha, dușman al 
Republicii Romane, Vercingetorix Galul, căpitani britanici pe 
care însuși Vespasian îi adusese în acel loc. Putea vedea cum 
prizonierii evrei erau încercuiți şi cum rămăseseră nemișcaţi şi 
tăcuţi chiar dacă le fuseseră scoase lanţurile. În centru, bărbatul 
cu barbă era întărâtat ca un câine, încolțit și împuns de gărzile 
care-l înconjurau precum o fiara într-o arenă. Făcea tot ce-i 
stătea în putinţă pentru a rămâne demn în picioare, dar nu 
putea opune nici o rezistenţă, având tunica ruptă și un laţ prins 
cu cruzime în jurul gâtului. Mulțimea îl batjocorea de fiecare 
dată când era împuns de lance prin găurile tunicii. Dintr-odată 
dispăru din raza privirii, iar în acel moment scena fu luminată 
de o rază strălucitoare, soarele ridicându-se în spatele lui 
Vespasian, deasupra Templului lui Marte, zeul războiului, şi 
reflectându-se orbitor în menoră și în celelalte bogății de aur, 
adunate în forum. 

Mulțimea erupse. Era un alt semn bun. 

Vespasian îşi aminti acei ochi întunecaţi şi se întoarse 
impasibil spre vest. 

„Acesta va fi sfârșitul.“ 

Pentru câteva clipe, o liniște deplină, ca aceea când cei doi 
vulturi zburaseră pe deasupra amfiteatrului, se așternu peste 
toţi, apoi un bărbat cu glugă ieşi din groapă ţinând ceva în 
mână. Mulțimea jubila. Acum era rândul celorlalți prizonieri. 
Vespasian privea imperturbabil cum copiii erau separați de 
părinţi şi împinși înainte. O femeie leșină, dar imediat fu trasă 
de păr şi decapitată pe loc. Un bărbat se eliberă și, 
împleticindu-se, încercă să ajungă la copilul său, dar fu ucis de 
către unul dintre nubieni. Copiii fură împinși spre marginea 
gropii, în grupuri de câte trei sau patru, şi apoi înjunghiaţi, 
iar plăpândele lor trupuri fură aruncate în groapă. Veni 
rândul femeilor, apoi al bărbaţilor. Gladiatori mascaţi cu 

coifuri decapitau bărbaţii coborându-și săbiile curbate în 
același timp - fiecare lovitură de oţel fiind acompaniată de un 
singur sunet de tobe —, de parcă erau nişte vâslaşi într-o 
galeră. Trupurile se adunau unele peste altele în timp ce oţelul 
fulgera în sus și în jos în lumina soarelui. Mulțimea se agita, 
încercând să-și potolească setea de sânge. Vespasian își aruncă 
iar privirea spre menoră. Cei șapte prizonieri cărora le cruţase 
viaţa atârnau de stâlpii de la marginea îndepărtată a gropii cu 
trupurile vopsite în roșu aprins. Aveau să se ducă înapoi acasă 
la compatrioţii lor, în deșertul Iudeii, ducând vești despre 
răzbunarea Romei, despre reținerea celui mai sacru obiect al 
lor în vistieriile celui victorios. Atâta timp cât Roma deţinea 
tezaurul Templului, evreii n-aveau să mai îndrăznească a se 
ridica împotriva ei. Cu prima ocazie când aveau să creeze 
probleme, lumina lor călăuzitoare urma să fie stinsă pe vecie. 
Asta era regula romanilor. 

Călăii își terminaseră treaba. Acum petrecerea putea începe 
cu adevărat, cu zile de festinuri, jocuri și ovaţii. Mulțimea 
dăduse glas exaltării, taurii care trăseseră carele cu bogății 
fuseseră duși pe sub Templul lui Jupiter, iar altarul şi statuia 
lupoaicei erau stropite cu sânge din sacrificii. 

Vespasian se întoarse să părăsească podiumul, jucându-se în 
continuare cu moneda. Își lăsă mantia purpurie deoparte și își 
îmbrăcă roba roşie care îi era ţinută de doi sclavi. Avea să se 
alăture călare celor doi fii ai săi, Titus și Domițian, în spatele 
procesiunii, conducând un şir de preoţi la altarul de sub 
Templul lui Jupiter, unde avea să își îndeplinească ritualurile 
obișnuite ca Pontifex Maximus. Înainte de a pleca, mai privi 
încă o dată la placa de marmură și făcu un jurământ secret. 
Vremea cuceririlor avea să se încheie. Epoca sa urma să fie una a 
reconstrucției, o întoarcere de la decadenţă la virtuțile stră- 
moşilor săi. Chiar în acest loc unde stătea, avea să construiască 
un templu al păcii, un templu mai mare decât oricare altul, și 


aici va păstra pentru eternitate comoara acestui popor înfrânt. 

Îşi aminti iar de acei ochi întunecaţi. Avea să facă tot ce Îi stătea 
în putere pentru a se asigura că menora nu avea să mai fie 
expusă vreodată în vreo paradă pe străzile Romei. Se întoarse să 
plece, apoi ezită şi aruncă moneda departe în mulţime, 
urmărind-o cum desenează un arc înalt în faţa aurului sclipitor 


și cum dispare în istorie pentru totdeauna. 


- Cred că am dat lovitura! 

De la masa unde avea harta maritimă, Jack Howard își ridică 
privirea spre minaretele din Istanbul care se profilau la orizont 
şi apoi o coborî spre locul de unde se auzise strigătul emoţionat, 
undeva pe puntea principală de sub cabina lui. Schimbă repede 
compasul de navigaţie pe care-l folosise și se repezi pe ușa 
cabinei ca să aibă o priveliște mai bună. Avea nervii întinși la 
maximum încă de dimineaţă, sperând zadarnic că astăzi avea să 
fie ziua cea mare, iar acum inima i-o luase razna de emoție. 
Când văzu ce se întâmplă, se întoarse şi se lăsă să alunece pe 
balustrada de metal până la pasarela de la babordul navei. 
Câteva secunde mai târziu, era împreună cu echipajul pe puntea 
principală, haina lui marinărească de un albastru-închis făcând 
notă discordantă printre salopetele cu însemnele IMUL. 

- Foarte bine. Ce avem? 

Înainte ca şeful echipajului să poată răspunde, unul dintre 
scafandri ieşi la suprafaţă într-un clocot de apă spumegândă, 


undeva sub provă. Jack se aplecă peste balustradă să se uite cum 

scafandrul scuipă muştiucul detentorului şi lasă să intre un val 
de aer în vesta compensatoare. 

- E venețian, spuse el pe nerăsuflate, sunt sigur de asta. Am 
văzut însemnele. 

Scafandrul își goli vesta de aer și dispăru iar sub valuri. Jack 
privi şuvoiul de bule provenit de la tubul acestuia şi ale 
celorlalți trei scafandri care ghidau platforma-ascensor la 
suprafaţă. Să menţii Sea Venture pe poziţie, împotriva unui 
curent de suprafaţă de cinci noduri, era o operaţiune riscantă. O 
agitaţie cât de slabă a curentului, şi scafandrii, împreună cu 
preţioasa lor încărcătură, ar fi înghiţiţi de apele uneia dintre cele 
mai aglomerate rute de navigaţie din lume. 

Soarele care strălucea în valuri îl făcu pe Jack să-și mijească 
ochii, chipul lui aspru şi bronzat schimonosindu-se în timp ce se 
concentra asupra locului în care dispăruse scafandrul. În spatele 
lui, mașinăria de pe puntea principală scoase un zgomot 
înăbușit şi intră în acţiune cu un huruit, iar macaraua se înclină 
sub greutatea încărcăturii. Cablul, care era la treizeci de metri 
adâncime, se ridică încet de pe fundul mării gemând alarmant pe 
măsură ce intra în curent. Echipajul aliniat de-a lungul 
balustradei părea că-și ţine respiraţia, în timp ce cablul scârţâia, 
ridicându-se centimetru cu centimetru. Într-un final, lanţurile 
de care erau agăţate cele patru colţuri ale platformei apărură, şi 
Jack ştiu că erau în siguranţă. Sea Venture fusese poziționată cu 
babordul ferit de curent, având în faţă ţărmul vechiului oraș, iar 
platforma-ascensor era acum protejată împotriva curentului 
puternic al vasului. 

O formă alungită începu să se contureze din adâncurile 
întunecate ale apei. Jack simţi emoția cunoscută, explozia de 
adrenalină pe care o încerca întotdeauna în momente ca acesta. 
Deși fusese prezent la unele dintre cele mai mari descoperiri 
arheologice făcute vreodată, nu-și pierduse entuziasmul 
provocat de fiecare nouă descoperire. Chiar și cel mai lumesc 
obiect putea fi o fereastră către trecut, care să dea viaţă unui 

eveniment spectaculos învăluit în cețurile mitului și ale istoriei. 
În timp ce privea cu încordare, ţinându-se strâns de balustradă, 
cei patru scafandri ieșiră la suprafaţă în cele patru colţuri, iar 
platforma fu ridicată cu troliul deasupra valurilor. Când văzură 
ce se afla în mijloc, membrii echipajului izbucniră într-un 
strigăt de bucurie. Lunile de planificări și zilele întregi de efort 
susținut dădeau acum roade. 

- Bingo! Șeful echipajului îi zâmbi lui Jack. Ai avut din nou 
dreptate. 

- Nimic nu ar fi fost posibil fără munca voastră. 

Era o armă extraordinară, un tun strălucitor din bronz, de 
cel puţin doi metri lungime, cu partea de deasupra curățată de 
negreala acumulată de-a lungul secolelor și scânteietoare ca 
aurul. Jack văzu imediat că era un model vechi, ţeava ornată 
îngustându-se într-o formă octogonală. Văzuse tunuri de genul 
acesta din secolul al XVI-lea pe nava-amiral Mary Rose a regelui 
Henric al VIII-lea în Portsmouth, și pe epavele Armadei 
spaniole. Dar acesta părea mai vechi, mult mai vechi. După ce 
macaraua puse cu grijă încărcătura pe punte, Jack se îndreptă 
spre ea să arunce o privire mai îndeaproape, iar echipajul se 
strânse nerăbdător în spatele său. Nu dădu atenţie stropilor de 
noroi aruncaţi de furtunul de curăţare și se aplecă întinzând 
mâna reverenţios spre tun. 

- Leul Sfântului Marcu, spuse el. E venețian, într-adevăr. 

Arătă spre piesa turnată ușor ridicată de lângă culata tunului. 
Imaginea reprezenta fără îndoială un leu înaripat, cu faţa 
înainte, împodobit cu o ghirlandă de frunze, unul dintre cele 
mai puternice simboluri ale Europei medievale. Își trecu 
degetele peste emblemă până spre partea anterioară a culatei. Îşi 
ridică dintr-odată cealaltă mână, ordonând bărbatului care ținea 
furtunul să oprească jetul. 

- E un semn din turnătorie, spuse el emoționat. La gaura de 
aprindere. 

- E o dată. 

Șeful echipajului se aplecă peste Jack, apărându-și ochii de 
lumina orbitoare. 

- Anno Domini. Apoi nişte cifre romane. Abia dacă înţeleg 
ceva. M, C, D... 

— 1453, exclamă cineva. 

- Dumnezeule mare, șopti Jack, Căderea Constantinopolului. 

Nu era nevoie să explice această dată; semnificația ei fusese 
dezvăluită echipajului în timpul deselor prelegeri pe care Jack le 
ținuse. 1453. Anul celei mai mari confruntări dintre Est și Vest, 
un conflict al titanilor la această răspântie dintre Asia şi Europa. 
Anul ultimei suflări a Imperiului Roman, când sfera sa de 
influență se restrânsese la acest promontoriu sfidător din 
perioada sa de glorie, cu 1 500 de ani în urmă, când Roma con- 
ducea cea mai mare parte a lumii cunoscute. Pentru o secundă, 
Jack simți un fior de energie În timp ce strângea metalul rece al 
tunului în mână. Se uită de-a lungul țevii spre oraşul în care 
minaretele și domurile păreau a fi niște bijuterii apărute ca într-un 
miraj. Atingea istoria însăși, transportat în trecut cu o repe- 
ziciune pe care nici o carte de istorie nu o putea reda. 

După un timp, se ridică şi își arcui spatele, statura lui înaltă 
și subţire conturându-se deasupra echipajului. 

- E un tun de câmp, de asediu, mult mai mare decât tunurile 
împotriva infanteriei transportate pe vasele din această 
perioadă. Părerea mea este că suntem în faţa unuia dintre 
tunurile folosite de Mehmed al II-lea și de otomani pentru a 
străpunge apărarea orașului. Arătă spre linia țărmului unde, cu 
dificultate, se puteau distinge rămășițele zidurilor bizantine, 
statura lor impresionantă fiind redusă substanţial de cutremure 
și de progresul modernităţii. Otomanii ar fi folosit orice armă 
le-ar fi căzut în mână. Aceasta a fost făcută în Veneţia în același 
an, un pic mai devreme, capturată probabil în luptă sau de 
pirați, folosită mai apoi împotriva forţelor bizantine comasate 
în spatele acelor ziduri, inclusiv împotriva venețienilor înşişi. 


Presa turcă va jubila. 

Pe când membrii echipajului se întorceau fiecare la treaba 
lui, Jack se uită încă o dată la emblema de pe tun. Asemenea 
strămoşilor săi din Anglia, căpitani de vas şi exploratori care 
descoperiseră cele mai îndepărtate comori ale globului, vene- 
ţienii erau aventurieri pe mare care își întinseseră tentaculele de-a 
lungul lumii mediteraneene, înființând chiar o colonie de negus- 
tori, aici la Constantinopol. Lumea lor nu era imperialistă şi de 
cucerire, ci una a comerțului și a speculei. Cu toate astea, ei erau 
responsabili pentru una dintre cele mai mari crime din istoria 
civilizaţiei, o crimă care îl adusese pe Jack în acest loc și căreia 
el era hotărât să-i dea de capăt înainte ca această expediţie să 


se încheie. 


Când ajunse înapoi pe puntea de comandă, Jack își luă locul 
în faţa hărţii marine și își suflecă mânecile. Fusese o dimineață 
răcoroasă de vară, dar soarele începuse să apară pe măsură ce 
ceața se disipa. Privi spre Tom York, căpitan la IMU, un bărbat 
cu părul alb și îmbrăcat îngrijit, care stătea de vorbă cu ofițerul 
secund al vasului, un estonian proaspăt numit în funcţie, care 
venise cu scrisori de recomandare ireproșabile din partea 
academiei flotei comerciale din Rusia. York îl privi pătrunzător 
pe Jack şi îşi înclină capul spre fereastra cabinei, de unde privise 
scena de pe punte. 

- Aş spune mijlocul secolului al XV-lea, cu siguranţă. York 
își începuse distinsa carieră în Marina Regală ca ofițer de 
artilerie, și de atunci devenise un adevărat specialist în tehnica 
de artilerie şi armament timpuriu naval, lucru ce se dovedise 
indispensabil în cadrul proiectelor IMU. Abia aştept să mă uit 
mai îndeaproape. Chiar în zorii artileriei navale. Dar prea târziu 
pentru noi. 

Jack încuviinţă. 

- 1453, mai precis. Cu aproape două sute cincizeci de ani 
prea târziu. Noi căutăm ceva dinaintea perioadei în care 


tunurile erau folosite pe mare. Este o descoperire extraordinară, 

și nu am vrut să alung entuziasmul echipajului, dar mai avem 
cale lungă până să ajungem la cruciade. 

Jack se uită gânditor spre țărm, priveliștea din faţa sa fiind 
momentan acoperită de un feribot foarte aglomerat care trecea 
periculos de aproape de locul excavării. În licărirea 
fosforescentă lăsată în urmă, orașul părea a pluti pe un nor, ca 
o apariţie divină. Era una dintre imaginile supreme ale istoriei, 
un palimpsest al celor mai mari civilizaţii pe care lumea le-a 
cunoscut vreodată. Pentru Jack, era ca o secţiune transversală 
într-un sit arheologic, doar că în loc de strat peste strat, aici 
totul era amestecat, firele istoriei erau împletite și nimic nu era 
clar conturat. La cel mai de jos nivel erau rămășițele fisurate şi 
crăpate ale zidurilor Constantinopolului, schițate iniţial de 
împăratul Constantin cel Mare când își mutase capitala aici, în 
secolul al IV-lea d.Hr., şi lăsase Roma pradă declinului și 
ruinei. Deasupra zidurilor se înălțau versanţii mult mai vechi ai 
acropolelor grecești din Bizanţ, nume care a supravieţuit ca 
denumire pentru imperiul creștin din Evul Mediu cu capitala la 
Constantinopol și care-şi trage rădăcinile din Roma. Deasupra 
lor, se ridica splendidul palat Topkapi, centrul orașului pe care 
otomanii l-au redenumit Istanbul după ce au i-au învins pe 
bizantini, în 1453, şi inima celui mai puternic stat din lumea 
medievală. Şi mai sus, desupra celor câteva case de lemn ale 
vechiului Istanbul, se înălțau minaretele și domurile bisericii 
Hagia Sofia, cândva una dintre cele mai mari catedrale creştine 
din est, devenită după 1453 loc sacru al islamului. Și undeva, 
știa Jack, era posibil, doar posibil, ca întinderea orașului să 
ascundă dovezi ale unei migrații de la începuturile istoriei, 
coloniști ai unei civilizaţii înaintate care își părăsiseră cetatea 
din Atlantida din cauza potopului şi se îndreptaseră spre est, 
către Marea Neagră. 

Nu putea crede că trecuseră șase luni de când el și Katya se 
rătăciseră în labirintul de străduţe al orașului. Fusese o perioadă 
plină de euforie, de bucuria descoperirii mult așteptate, dar și o 

perioadă de deşertăciune şi de pierdere. Pentru Katya însemnase 
descoperirea adevărului devastatator despre imperiul răului 
condus de tatăl ei, o revelaţie care cântărise greu, în ciuda 
eforturilor depuse de Jack, și care dusese la întoarcerea ei în 
Rusia pentru a continua, cu eforturi reînnoite, lupta împotriva 
comerțului ilegal cu antichități. Pentru Jack, sentimentul 
pierderii personale fusese și mai acut, persistând până în ziua de 
azi. Erau împreună când căutarea lui Peter Howe fusese într-un 
sfârșit anulată. Howe îi fusese prieten încă din copilărie, și Jack 
își amintea de el ori de câte ori îl vedea pe Tom York, 
şchiopătatul său fiind o moştenire lăsată de aceeași luptă. Jack 
insistase să rămână cu Sea Venture lângă Atlantida până ce 
căutarea fusese anulată. Multe zile după aceea simţise că 
ambițiile lui fuseseră îngropate în Marea Neagră, împreună cu 
epava Seaquest, că nu avea nici un drept să riște viețile celorlalți 
în căutările lui aventuroase. Katya fusese cea care îi redase 
încrederea, pe măsură ce, explorând Istanbulul, se lăsaseră 
absorbiți în istoria Bizanțului în timpul lungilor zile petrecute 
împreună. Ea îl convinsese să readucă la viaţă un vis din 
copilărie pe care el îl împărtășise cu Peter Howe, un vis despre 
o comoară fabuloasă pierdută, vis care devenise obsedant după 
ce Jack şi Katya se despărțiseră la aeroport și care îl adusese pe 
Jack în locul în care stătea acum. 

- Am făcut-o! 

Jack își reveni din transă și se grăbi să ajungă la sursa 
zgomotului în camera de navigație din spatele cabinei. În 
interiorul întunecat putu vedea unde fuseseră adunate radarul și 
consolele de fixare a poziției, pe ambele părți, pentru a face loc 
unei mulțimi complexe de dispozitive electronice care încon- 
jurau un ecran enorm de calculator. În mijlocul lor, fără să știe 
de prezența lui, stătea un bărbat brunet, cu pielea închisă la 
culoare, având statura asemănătoare unui jucător de rugby, cu 
ochii lipiţi de ecran și cu niște căşti pe urechi. 

- Foarte bine că ai mai slăbit într-un final, spuse Jack. Altfel 
trebuia să te excavăm de aici. 

- Cum? 

Costas Kazantzakis îi aruncă o privire nelinișştită şi se 
întoarse spre ecran. Jack repetă cuvintele. 

- Bine, bine. 

Costas își scoase căștile şi se lăsă pe spate în spaţiul mic care 
îi mai rămăsese. 

- Da, ei bine, târâtul prin tunelul acela subacvatic m-a ajutat. 
Încă mai am cicatricele. Dacă a ieșit ceva bun din proiectul ăla, 
au fost zeii din Atlantida care m-au avertizat că ar trebui să 
reduc caloriile. Costas își roti capul și observă jacheta pătată de 
noroi a lui Jack. Iar te-ai jucat? 

- Tun de asediu. Veneţian. 1453. 

Costas mormăi şi își puse brusc căştile pe urechi în timp ce 
pe ecran apăru o explozie de culori. Jack se uită cu afecţiune la 
prietenul său care era absorbit iarăși de munca sa. Costas era un 
inginer extraordinar de inventiv, avea un doctorat în tehnologia 
submersibilelor de la MIT! și îl însoţise pe Jack în multe dintre 
aventurile lui de când se înființase IMU, cu zece ani în urmă. 
Cunoştinţele sale ştiinţifice se îmbinau perfect cu arheologia lui 
Jack. Firele întreţesute şi complexe ale istoriei, precum și 
interpretările incerte nu erau pentru Costas. Pentru el singurele 
probleme semnificative erau acelea care puteau fi rezolvate de 
știință, fiind dezamăgit numai atunci când lucrurile nu mergeau 
cum trebuia. 

- Ce se întâmplă? 

Altă siluetă voluminoasă apăru în prag şi se strecură 
înăuntru lângă Jack. Maurice Hiebermeyer părea să fie 
transpirat mereu, în ciuda pantalonilor scurți şi largi şi a cămășii 


descheiate. Jack se întoarse și îl salută cu o mișcare a capului. 

- Cred că în sfârșit Costas a reușit să facă lucrul ăsta să 
meargă. 

Jack știa ce avea să urmeze. Hiebermeyer zburase cu o 
noapte înainte până aici cu elicopterul, de la Institutul 
Arheologic din Alexandria, ca o pasăre de pradă aruncându-se 
asupra victimei, sperând ca Jack să fie demoralizat de problemele 
insurmontabile ale excavării făcute în portul din Istanbul. 
Ultima dată când vorbiseră fusese cu şase luni în urmă, pe 
puntea de pe Sea Venture, când Hiebermeyer menţionase altă 
descoperire extraordinară a scrierii străvechi din necropola 
mumiilor, unde fusese găsit şi papirusul cu Atlantida, iar de 
atunci tot bombarda IMU cu e-mailuri și cu mesaje telefonice. 

Se tot foia cu un dosar pe care-l avea în mână. 

- Jack, trebuie să... 

- Va trebui să aștepte, zise Jack zâmbindu-i amabil egipto- 
logului corpolent. Suntem pe muchie de cuţit aici, și trebuie să 
mă concentrez. Îmi pare rău, Maurice. Așteaptă până se sfâr- 
șeşte asta. 

Se întoarse înapoi spre ecran, iar Hiebermeyer tăcu. 

- Da! 

Ecranul se umplu de culori, şi cei doi bărbaţi se mutară în 
spatele lui Costas ca să vadă mai bine. Se uitau la o imagine 
video, o masă gri luminată de un reflector, cu un braţ mecanic 
ca un cleşte în mijloc. 

- Acum suntem la aproape șaisprezece metri sub nivelul 
mării, 51 de metri adâncime faţă de poziţia actuală. Costas își 
scoase căștile și se lăsă pe spate în timp ce vorbea: În câteva 
secunde, imaginea va reveni automat pe sonar, și „spionul“ ar 
trebui să fie iar vizibil. 

- Spionul? 

Costas se uită, parcă scuzându-se, la Hiebermeyer și îi dădu 
un model de plastic pe care-l ţinuse ca pe un talisman, o formă 
cilindrică ciudată, care semăna vag cu aparatul controlat cu 

ajutorul unei telecomenzi pe care ei îl folosiseră la explorarea 
satului neolitic de lângă Marea Neagră. 

- O combinaţie între un aparat controlat de la distanţă, un 
aspirator subacvatic şi un sonar pentru vizualizarea fundului 
mării, spuse el. Este controlat de aici printr-un cablu de legătură 
și poate fora prin stratul de sedimente cu mare precizie, 
trimițând înapoi imagini la fel de clare ca o radiografie RMN. 
Pentru moment, sapă într-un strat de sedimente terigene, prin 
tone de pământ. Suntem la marginea canalului care intră în 
Bosfor, dar, chiar și așa, există mari cantităţi de sedimente — 
într-un secol se adună câţiva metri. Trebuie să săpăm și mai 
mult dacă vrem să avem vreo şansă să găsim ceea ce căutăm. 
Greutatea acelui lanţ îl va îngropa și mai adânc. 

- Ah, lanţul, aminteşte-mi, murmură Hiebermeyer. 

Jack se întoarse spre o hartă galbenă a Amiralității cu 
împrejurimile Istanbulului, prinsă pe perete lângă Costas. 
Poziţia lor era marcată clar la marginea din exterior a estuarului 
care trecea prin oraș, cu forma sa de iatagan definind 
promontoriul bizantin și formând unul dintre cele mai mari 
porturi naturale din lume. Pentru grecii antici acesta era 
Chrysoceras, Cornul de Aur, ca și cum un taur mitic gigantic 
s-ar fi cufundat în Bosfor întinzându-se spre Marea Neagră, și 
acest lucru avea o semnificaţie importantă pentru cei trei 
bărbaţi, care încă aveau vii în minte reprezentările cu tauri 
din Atlantida. 

Jack luă un pix şi trasă o linie subţire peste intrarea în estuar. 

-În timpul perioadei bizantine, Cornul de Aur era închis în 
vremuri periculoase cu ajutorul unui lanţ gigantic de aproape 
un kilometru lungime, legături imense de fier forjat fiind prinse 
de piloni şi de barje. Era prins aici, de un turn aflat lângă 
marginile zidurilor orașului, unde estuarul se întâlnește cu 
Bosforul, şi aici, la aproape trei sute de metri distanţă de unde 
ne aflăm noi, pe ţărmul Galata. Lanţul a fost consemnat pentru 
prima dată în secolul al VIII-lea d.Hr. şi a avut un rol important 

la Căderea Constantinopolului, în 1453, dar noi ştim doar două 
momente când se poate să fi fost rupt. Primul a fost în secolul al 
XI-lea, când se presupune că niște mercenari vikingi au trecut cu 
vasele lor lungi peste el. Al doilea este mai clar, în 1204, când 
galerele venețiene l-au rupt cu un berbece. Lanţul a fost refăcut, 
dar o bună parte din el s-ar putea să se fi pierdut pe fundul 
mării. Dacă îl găsim, atunci înseamnă că am găsit și stratul cu 
prada noastră, și ne apucăm serios de treabă. 

- Prima verigă din lanţul nostru. 

Costas nu putu să-și ascundă neliniștea; degetele lui băteau 
nervoase în birou şi ochii i se plimbau agitaţi pe ecran. Imaginea 
dispăruse, şi totul era negru, iar singura indicație că „spionul“ 
funcționa era sonda din colț de măsurat adâncimea, care se rotea 
înnebunitor de încet, străpungând doar câte cinci centimetri. 

- Cum poţi fi așa de sigur în ceea ce privește locaţia? 

Hiebermeyer își lăsase deoparte cercetarea lui, fiind absorbit 
de acest proiect. 

- Acest lucru a fost întotdeauna o problemă controversată, 
dar un manuscris din secolul al XV-lea, descoperit în arhiva de 
la Topkapi anul trecut, oferă o poziţie exactă undeva între 
monumentele cunoscute de pe țărm. 

- Nu-mi place, spuse Costas uitându-se la ceasul de pe perete 
şi foindu-se neliniștit pe scaun. Dacă tunul este din 1453, asta 
înseamnă că mai avem de săpat cel puţin cinci metri de se- 
dimente compacte, înainte să ajungem aproape de stratul 
nostru. Și mai avem doar douăzeci de minute înainte ca Sea 
Venture să-și schimbe poziţia. 

Jack îi împărtășea îngrijorarea, și își ţuguie buzele. Proiectul 
ăsta nu semăna cu nici unul dintre proiectele la care mai 
lucraseră ei, era un joc constant de-a șoarecele și pisica în una 
dintre cele mai aglomerate căi navigabile de pe planetă. 
Autorităţile portuare le aprobaseră un interval de șase ore în 
fiecare zi, așa că trebuiau să își schimbe poziţia tot timpul 
pentru a lăsa să treacă un feribot sau un cargobot, uneori cu 

pescaj atât de mare, încât elicele lor răscoleau stratul de 
sedimente de pe fundul mării. Jack avea încredere în abilitatea 
lui Tom York de a detecta și a remedia defecţiunile tehnice, iar 
sistemul dinamic de poziţionare a vasului Sea Venture însemna 
că acesta putea să-și reia cu ușurință şi cu precizie coordonatele. 
Din nefericire, nu exista nici o protecţie pentru excavaţiile de pe 
fundul mării sau, şi mai important pentru Costas, vreo garanţie 
că preţioasa lui creaţie n-avea să rămână prinsă pe vecie 
împreună cu celelalte rămășițe ale istoriei. 

Hiebermeyer simţi tensiunea și stărui, adresându-i-se lui 
Jack: 

— Și care e visul ăsta al tău din copilărie? 

Jack respiră adânc, dădu din cap și-i făcu semn spre consola 
unui calculator în colţul îndepărtat al camerei. Era o poveste pe 
care el o spusese de sute de ori echipajului, presei, în repetatele 
sale încercări de a obţine sprijin pentru proiect din partea 
Consiliului Director al IMU și a autorităţilor turce, dar care 
încă îi dădea fiori de emoție pe şira spinării. 

- Căderea Constantinopolului în 1453 este unul dintre 
momentele definitorii ale istoriei, începu Jack. Clopotele de 
înmormântare ale celui mai mare imperiu pe care lumea l-a 
cunoscut vreodată, un eveniment care a dat islamului un avan- 
post în Europa. Dar pentru orașul Constantinopol o calamitate 
și mai mare a avut loc cu două secole şi jumătate înainte. 
Profanări și violuri la scară mare, o atrocitate oribilă chiar și 
judecată după standardele medievale. Și făptașii nu erau păgâni, 
ci creştini, nici mai mult, nici mai puţin decât Cruciaţi ai 
Sfintei Cruci. 

- Cruciații, desigur, spuse Hiebermeyer. 

- În perioada în care încă nu ajunseseră în Ţara Sfântă. 

- Tii minte ce ne spunea profesorul Dillen la Cambridge, 
murmură Hiebermeyer. Cele mai mari crime împotriva 


creştinătăţii au fost înfăptuite chiar de creştini. 

Cei doi bărbaţi fuseseră în același timp la facultate, și, când 
Jack se întorsese să-și termine doctoratul, după o escapadă în 
Marina Regală, studiaseră împreună creștinismul timpuriu şi 
istoria iudaică, sub îndrumarea faimosului mentor. 

- Data a fost 1204, continuă Jack. Papa Inocenţiu al III-lea a 
propovăduit organizarea unei a patra cruciade, încă o expediţie 
sortită eșecului pentru a elibera Ierusalimul de sub necre- 
dincioși. Faptul că nobilii cavaleri ai cruciadei au ajuns să își 
schimbe planul şi să jefuiască capitala creştinătăţii rămâne una 
dintre îngrozitoarele întâmplări ale istoriei. 

Pe micul ecran din faţa lor apăru dintr-odată o imagine 
cunoscută în întreaga lume, patru cai splendid împodobiţi în 
bronz aurit care stăteau în faţa unui decor arhitectural bogat. 

- Caii Sfântului Marcu, spuse Hiebermeyer. 

- Cred că turiștilor le-ar cădea aparatele de fotografiat din 
mână dacă ar afla adevărul despre cum au ajuns aceste sculpturi 
la Veneţia. Jack începuse să se agite, cuvintele lui căpătând 
accente de furie. Liderii cruciadei aveau nevoie de cineva care 
să-i transporte pe cavaleri şi echipamentul lor peste Mediterană 
în Țara Sfântă. Și cine ar fi fost mai potrivit decât venețienii, cea 
mai mare putere maritimă din acea perioadă? Dar veneţenii 
aveau alte idei ascunse. Imperiul Bizantin cu capitala la 
Constantinopol începuse să atenteze la teritoriile de lângă 
Veneţia, la Marea Adriatică, și venețienilor nu le prea plăcea 
acest lucru. Comercianţii venețieni din Constantinopol fuseseră 
ucişi. Dogele venețian Dandolo fusese încarcerat și orbit de 
către bizantini cu câţiva ani în urmă și își dorea în secret să fie 
răzbunat. Apoi cruciații, după ce s-au îmbarcat, nu au putut să 
plătească suma datorată pentru expediţia lor, devenind practic 
sclavii venețienilor. Mai adaugi și un pretendent la tronul 
Bizanțului, şi scena e gata. Papa Inocenţiu al III-lea a descoperit 
că sponsorizase fără sa vrea jaful celui de-al doilea oraș al 
creştinătăţii, punctul central al ortodoxiei. Odată ajunşi în 
Constantinopol, cruciații au uitat complet de Sfânta Cruce și 

s-au comportat ca oricare altă armată pusă pe jaf din Evul 
Mediu, cu o ferocitate și un barbarism de neîntrecut chiar și 
pentru acea perioadă. 

- Ce s-a întâmplat? 

- Imaginează-ţi că o armată scăpată de sub control invadează 
Londra şi distruge toate statuile, profanează Abația Westminster, 
goleşte Muzeul Britanic și dă foc Bibliotecii Britanice. Toate 
simbolurile unei naţiuni și comorile unui imperiu pierdute într-un 
singur acces sângeros de violenţă. La Constantinopol, răz- 
boinicii sfinţi și-au folosit zelul creştin cu care se lăudau atâta 
asupra marilor biserici creştine, mai ales la Hagia Sofia, prădând 
relicvele sacre adunate de-a lungul unui mileniu de creştinism. 
Au distrus bibliotecile, urmașe ale vechilor biblioteci din 
Alexandria şi din Efes, o pierdere incomensurabilă pentru 
civilizaţie. Au distrus hipodromul, vechea arenă de curse care 
era punctul central al oraşului, lăsând doar bucăţi din sculpturi 
care se pot vedea și azi acolo și câteva monumente care erau 
prea mari să fie jefuite. 

- Obeliscul egiptean al lui Tutmes al III-lea, spuse 
Hiebermeyer, dând din cap. 

Jack arătă spre ecran. 

- Noi ştim că oraşul Constantinopol a fost moștenitorul 
celor mai mari comori ale civilizaţiei vestice. Artefacte 
nepreţuite care odinioară fuseseră în Egipt, în Grecia și în 
Orientul Apropiat au fost aduse la Roma pe măsură ce imperiul 
se mărea. Apoi, atunci când Constantin a mutat capitala, multe 
dintre aceste comori au fost şi ele mutate, transportate peste 
Mediterană de la Roma la Constantinopol. Caii Sfântului 
Marcu ar putea fi o creaţie grecească din secolul al V-lea î.Hr., 
ornând probabil faimosul sanctuar de la Olimpia, în Grecia. 
Cinci secole mai târziu, sunt la Roma în vârful arcului de triumf 
al lui Nero din forum, ca parte a unui grup statuar ce-l înfă- 
ţișează pe împărat conducând o cvadrigă. Arcul a fost distrus 
de Vespasian, dar imaginea există în continuare, fiind gravată pe 

monedele lui Nero. Patru secole mai târziu, sunt în 
Constantinopol, probabil în hipodromul de lângă obelisc. Şi, 
ţine minte, Constantinopolul nu a fost niciodată jefuit înainte 
de 1204. Comorile despre care ştim, din relatările martorilor, că 
au fost prădate de cruciați sunt o mică parte din ce se găsea 
acolo. O parte din pradă a fost topită pentru a fi transformată în 
lingouri de aur sau argint şi în monede. Alte comori, cum ar fi 
Caii Sfântului Marcu, au fost transportate înapoi la Veneţia şi în 
ţările de origine ale cruciaților, Franţa, Spania, Țările de Jos, 
Anglia, unde relicve ale acestei crime probabil stau ascunse în 
continuare în marile catedrale și în mănăstiri. Iar alte obiecte, în 
special antichități cu simbolism păgân, au fost profanate şi 
aruncate în Cornul de Aur. Jack făcu o pauză. Când povestea 
asta s-a transformat într-o obsesie pentru mine și pentru Peter 
Howe, eram convinși că una dintre cele mai mari comori ale 
artei antice se poate afla pe fundul mării chiar sub noi. 

Un freamăt brusc începu în spatele lor în timp ce Costas își 
trase scaunul aproape de ecran. Hiebermeyer rămase privind 
gânditor la imaginea cailor și-şi puse mâna pe umărul prie- 
tenului său. 

- Spui că orice din Roma antică ar fi putut fi adus aici. Anul 
trecut, după mica noastră aventură la Marea Neagră, am fost 
chemat la Roma să traduc o scriere hieratică egipteană 
descoperită la Templul Păcii al lui Vespasian, lângă locul unde 
au fost găsite fragmente din planul de marmură al orașului. S-a 
dovedit că era una dintre plăcuţele de bronz atașate de 
ansamblul de coloane din interior, fiecare având același text, în 
toate limbile importante ale Imperiului Roman. Latina, greaca, 
egipteana, aramaica, orice. Erau proclamaţii care menţionau 
victoriile lui Vespasian și triumful Romei. Subiectul era 
Războiul iudaic. 

Jack se întoarse şi-l privi fix pe Hiebermeyer, cu ochii săi 
negri de nepătruns. Celălalt bărbat vorbi cu șovăială: 

- Te gândești la ce mă gândesc și eu? 

Jack tăcu. 

- Dumnezeule! Accentul german al lui Hiebermeyer deveni 
și mai pronunţat, şi vocea începu să-i tremure. Comorile 
evreilor din Tabernacol. Vespasian le depusese în Templul Păcii 
pentru a nu mai fi etalate vreodată. Au intrat în legendă. Vocea 
sa deveni o şoaptă: Ar fi putut fi trimise în secret la Constan- 
tinopol înainte de căderea Romei? 

- Gândul ăsta mi-a trecut şi mie prin minte, spuse Jack încet. 

Hiebermeyer își dădu jos ochelarii săi mici şi rotunzi şi-şi 
şterse fruntea. 

- Vasele sacre din sanctuarul interior. Masa de aur. Menora. 

Ultimul cuvânt îi ieşi cu mare dificultate, mai degrabă un 
icnet răgușit. 

- Îți dai seama în ce am putea să ne băgăm? 

- Da, spuse Jack. 

- Nu vorbim doar despre comori fabuloase. Vorbim despre 
elemente importante ale zilelor noastre. Menora este simbolul 
statului modern Israel. Orice indiciu cum că noi am fi pe 
urmele comorii pierdute a Templului Evreiesc ar putea provoca 
o adevărată explozie. Literalmente. 

- Nu va ieși dincolo de zidurile astea, spuse Jack. 

În acel moment, auziră un strigăt de bucurie și un şir de 
înjurături cu accent de Brooklyn de la cealaltă consolă. Jack şi 
Hiebermeyer se întoarseră repede în spatele lui Costas, şi 
ofiţerul secund al vasului apăru lângă ei. Jack se uită curios la 
bărbat, apoi se întoarse spre ecran. Putură vedea imediat 
motivul bucuriei lui Costas. Ecranul se transformase într-o 
imagine multicoloră fantastică, liniile şi contururile fiind la fel 
de clare ca un desen tridimensional pe calculator. În centru erau 
fără îndoială semne de activitate umană, o masă întunecată, 
diformă, încastrată în sedimente. Era o verigă imensă de metal, 
de cel puţin un metru, în forma cifrei opt, cu o sudură 


neprelucrată la mijloc. O a doua verigă era prinsă de cealaltă şi 

se extindea în afara ecranului spre dreapta, dar partea stângă era 
avariată şi îndoită acolo unde legătura fusese smulsă. 

- Fantastic! 

Jack îl bătu pe Costas pe spate. 

Era extrem de fericit, gândindu-se deja la următorul pas al 
cercetărilor, dar ochii săi rămaseră lipiţi de ecran pe măsură ce 
camera de filmat se mișca înainte spre marginea metalului. În 
bucla finală era o masă de lemn fragmentat, în mod evident 
bucăţi de lemn de la o navă, o secţiune de scânduri suprapuse, 
cu niște linii având proeminențe regulate și întunecate unde 
niturile fuseseră conservate pentru mai mult de opt sute de ani 
în nămol. Jack şi Hiebermeyer își pierdură suflarea când 
observară ce era în lanţ - o masă albicioasă ce semăna cu 
ramurile goale ale unui copac. Era un schelet uman zdrobit, cu 
braţele prinse de metal într-o poziţie grotescă, cu craniul 
distorsionat și abia recognoscibil, dar acoperit încă de o pată 
maronie de rugină unde fusese odată un coif conic cu apărătoare 
pentru nas. 

- Uite şi lanţul tău, împreună cu una dintre victime, spuse 
Costas. Acum e timpul să plecăm de aici. 

Costas apăsă câteva butoane, eliberând cablul de legătură 
chiar în momentul în care motoarele navei începură să vibreze. 
Jack îl lăsă pe Hiebermeyer cu el și ieşi din camera de navigaţie 
pentru a-l însoţi pe York în cabină. Avea de gând să le spună și 
membrilor echipajului veșştile descoperirii în ora în care Sea 
Venture trebuia să elibereze ruta de navigaţie, înainte de a putea 
reveni pe poziţie. Se uită pe fereastră la barja de minereu, 
aşteptând să treacă, şi la arcele joase ale Podului Galata, cu 
drumul fremătând de traficul dimineţii şi cu pescari încrezători 
aliniați de-a lungul balustradelor sale, fără habar despre 
adevăratele comori care ar putea exista sub ei. Apele agitate pe 
care odată pluteau vasele împăraţilor şi ale sultanilor străluceau 
din nou, rezultat al unei operaţiuni de curăţare de mare 


amploare desfăşurate în ultimii zece ani. Pe când se uita dincolo 

de pod, spre orizontul însorit, Jack simţi iarăşi vraja care ti 
determinase pe el și pe Katya să îi caute cele mai ascunse secrete. 
Acest oraș, cu haosul şi cu istoria lui întunecată, ajunsese să fie 
simbolul speranţei, locul unde Jack își reînviase pasiunea pentru 
misterele trecutului care îl obsedau încă din copilărie. 

Privi în jos, unde apele spumoase erupseră într-un tumult de 
sub prova vasului Sea Venture, cauzate de jetul stabilizatorului. 
Era încântat că făcuse descoperirea care îi putea apăra visul, ca o 
piatră de care te ajuţi când treci un râu, pentru a ajunge la o 
descoperire și mai senzaţională în viitor. Lanţul găsit îi trimisese 
chiar la momentul-cheie al istoriei și le arătase că erau la 
marginile exterioare ale portului unde fuseseră aruncate prăzile 
jefuite din Constantinopol. Tot ce aveau acum de făcut era să 
avanseze în Cornul de Aur, şi urmau să dea lovitura. Dar, ca de 
obicei, veselia lui Jack era pusă în umbră de neliniște. Începuse 
să simtă presiunea. Aveau în continuare un drum lung de făcut. 
Ştia că trebuia să apară cu obiecte dacă voia ca autorităţile să le 
mai dea vreo autorizaţie; că tunul și lanţul îi confirmaseră 
aşteptările, dar totodată generau aşteptări şi mai mari. 
Îngustându-și privirea din cauza strălucirii soarelui, se uită din 
nou la apele Cornului de Aur, rugându-se ca acesta să se ridice la 
înălțimea numelui. 


Maria de Montijo se mișcă aproape pe nesimţite în scaunul 
ei și închise ochii. Până acum, fusese cea mai lungă zi a lor în 
interiorul catedralei, și, în ciuda adrenalinei care o ajutase să 
facă faţă orelor care se scurgeau, ştia că n-avea să se mai poată 
concentra mult timp. Afară, după-amiaza englezească, gri și 
mohorâtă, începea să lase loc întunericului, şi răpăitul ploii se 
auzea în geam. Își îndreptă spatele, clipi des și își ridică paleta cu 
ustensilele de curățare până în dreptul ramei. În liniștea 
completă din cameră, timpul părea a se fi oprit în loc, şi femeia 
îşi concentra toată atenţia la modelul complicat de cerneală 
dezvăluit de lumina slabă, la doar câţiva centimetri de faţa ei. 
Respira încet, fără grabă, la fiecare respiraţie mânuind pensula 
cu o siguranţă dobândită după atâţia ani de experienţă. După un 
sfert de oră se întoarse și îi dădu paleta asistentului. 

- Gata, spuse ea, am terminat. 

Depărtă cu grijă lampa pentru a dezvălui întrega inscripţie, 
rodul muncii ei susținute din ultima săptămână. Odată patina 
vremii îndepărtată, literele apăreau clare şi negre, ca şi cum ar fi 


fost scrise cu câteva zile în urmă. 


42 DAVID GIBBINS 


Tuz ki cest estorie ont. Ou oyront ou lirront ou ueront. 
Prient a ihesu en deyte. De Richard de baldingbam o de 
Lafford eyt pite. Ki lat fet e compasse. Ki ioie en cel li 
seit done. 


Ortografia necunoscută a francezei vechi nu făcea decât să 
adâncească misterul bărbatului care compusese așa ceva. După 
un moment de contemplaţie, Maria se întoarse spre asistentul 
ei, un tânăr zvelt cu ochelari cu rame de oţel, care se aplecă cu 
nerăbdare să facă traducerea. 


Toţi cei care ajung în posesia acestor cuvinte, sau care le 
aud, citesc sau văd, rugați-vă lui Isus în slava Sa să aibă milă 
de Richard de Holdingham şi de Sleaford, care le-a conceput 
si le-a răspândit, să aibă parte de fericire în rai. 


Părea potrivit ca ultimele cuvinte ale lui Richard să fie şi ale 
lor, căci ei trebuiau să își încheie sarcina în locul în care scribul 
își ridicase pentru ultima dată pana de pe pergament, cu aproape 
șapte sute de ani în urmă. 


Douăzeci de minute mai târziu, Maria stătea în centrul 
camerei şi privea harta pentru ultima dată înainte de a o sigila în 
spatele geamului protector. Cu sursa de lumină acum înde- 
părtată, vechimea pergamentului părea să fie accentuată de 
lumina slabă din cameră, umbrele și unduirile dezvăluind 
locurile unde pielea de vițel se strânsese și se îndoise odată cu 
trecerea timpului. 

În mod normal, sarcina de a curăța manuscrisele era lăsată în 
seama personalului ei tehnic de la institutul din Oxford. Dar 
când venise vorba despre un program nou de a restaura mappa 
mundi! din Catedrala Hereford, tentația se dovedise prea 


1 Termen generic dat hărților lumii din Evul Mediu (n.tr.) 

puternică. Era o şansă unică în viaţă, o ocazie de a lucra la unul 
dintre cele mai importante manuscrise decorate rămase din 
secolul al XIII-lea, de a atinge cu propriile mâini cea mai 
importantă şi mai renumită hartă medievală din lume. 

Conturul familiar începu să prindă formă pe măsură ce ochii 
ei se obișnuiau cu semiobscuritatea. Era sfera pământului, mai 
mare de un metru în lăţime, umplând aproape întregul 
pergament pătrat. În centru era Ierusalimul, iar sub el, 
Mediterana în formă de T, care despărțea Asia, Africa și 
Europa. Înghesuite în partea stângă jos erau Insulele Britanice, 
şi în chenarul de sub ele era inscripţia pe care o curăţase mai 
devreme. Harta era plină de desene miniaturale cu titluri în 
latină şi în franceză, unele ilustrând povești biblice, iar altele 
înfățișând creaturi bizare și locuri mitice. 

Era o abundență de informaţii reale amestecate cu altele 
imaginare, expresia supremă a minţii medievale. Dar totuși era, 
de asemenea, încorsetată în ignoranță. Harta părea a fi ultima 
declaraţie a omenirii — degajând încredere şi disciplină. Cu toate 
astea, dincolo de fâșia oceanului care înconjura creștinătatea, nu 
era absolut nimic. Imaginea lui Isus de pe fronton o trimitea pe 
Maria cu gândul la Judecata de Apoi, cu Hristos judecându-i nu 
doar pe cei morţi, ci şi pe cei vii, pe oamenii care fuseseră atât 
de orgolioși încât să creadă că nenumăratele minuni, pe care ei 
le înghesuiseră acolo pe mappa mundi a lor, se puteau măsura cu 


întreaga creaţie divină. 


- Doctore de Montijo, trebuie să veniţi repede. 

Un om de statură mică şi energic, într-o robă clericală, o 
ajunse din urmă pe Maria care mergea vioaie prin curtea 
catedralei cu umbrela deschisă, protejându-se de eterna ploaie 
englezească. Trebuia să ajungă înapoi la Oxford în după-amiaza 
aceea, și nu avea timp de pierdut dacă voia să prindă trenul. 

- Ar fi bine să fie ceva important, spuse ea cu un accent 
spaniol care îi cadenţa vocea, am un seminar despre Richard de 

Holdingham la institut peste trei ore, și am nevoie de ceva timp 
să mă pregătesc. 

— Asta poate să aștepte, rosti gâfâind şi părând emoţionat 
omul cel scund. Muncitorii din biblioteca veche cu lanţuri! 
tocmai au făcut o descoperire extraordinară. Asistentul dumnea- 
voastră este deja cu ei. 

Maria şi clericul se apropiară de portalul nordic al catedralei. 
Nuanţa delicată ca de miere a gresiei erodate a stâlpilor făcea ca 
Hereford să pară mai puţin respingătoare decât majoritatea 
catedralelor din Anglia; totuşi, efectul pe care l-au simţit când 
au intrat a fost incredibil. Maria privi în jos, dinspre naos spre 
altar, şi în sus la spaţiul cavernos dintre ele, priveliştea fiind 
încadrată de stâlpi, de o parte şi de alta, care se înălțau spre 
bolțile mai mici ale lucarnei. Bolta tavanului era undeva mult 
deasupra lor. Pe când îl urma pe cleric spre aripa de nord, 
mirosul de piatră umedă şi o slabă tentă de descompunere o 
învăluiră, ca şi cum duhoarea bolnăvicioasă a putrefacţiei care se 
îmbibase în catedrală de atâta timp lăsase o boare persistentă 
chiar şi după ce ultimele cavouri fuseseră sigilate. 

Naosul nu se schimbase prea mult de când Richard de 
Holdingham trecuse pe aici ultima dată. Se rezemă de un stâlp şi 
simţi un fior brusc, ca și cum ar fi fost transportată înapoi în 
timp pe urmele marelui om. În perioada aceea, zidăria masivă a 
normanzilor exista acolo doar de un secol, şi totuși o catedrală 
stătuse în locul acesta din vremea regatului anglo-saxon de 
Mercia. Fusese Catedrala Sfântului Ethelbert, regele Angliei de 
Est, care fusese asasinat mișeleşte în apropiere. În vremea lui 
Richard, catedrala atrăgea pelerini care veneau din toate 
colțurile lumii să îi aducă un omagiu lui Thomas Becket, 


arhiepiscopul martirizat la Canterbury, a cărui raclă cu moaște, 


1 Tip de bibliotecă medievală unde multe dintre cărţi erau legate cu lanţuri, fiecare 
având o clemă mică de metal pe un lanţ, la capătul căruia era un inel ce aluneca pe 
o vergea de lemn fixată pe fiecare raft. (n.tr.) 

împodobită, supravieţuise de-a lungul secolelor, împreună cu 
mappa mundi, o altă comoară a catedralei. 

După ce trecură de transeptul nordic, ajunseră la aripa unde 
era corul și unde fusese expusă harta în ultimul secol, înainte de 
a fi mutată în muzeul exterior, special construit pentru ea. 
Chiar în partea opusă spaţiului liber unde fusese harta, era un 
cadru de uşă, jos, care dădea spre partea exterioară a catedralei şi 
prin care se putea vedea începutul unei scări în formă de spirală. 

- Reconstrucția este aproape gata, spuse clericul, asta e doar 
o simplă precauţie. 

Îi dădu Mariei o cască galbenă de protecție și își puse și el 
una, casca nepotrivindu-se cu veșmintele lui cafenii bisericeşti. 
Cuvintele lui răsunau cu un ecou înfundat pe măsură ce Maria îl 
urma pe treptele abrupte. 

- O catedrală de gresie este ca o navă de lemn, explică el. 
Dacă păstrezi o bucată veche mai mult decât e nevoie, tot 
lemnul va trebui după aceea înlocuit. Ca HMS Victory. Gresia 
nu este unul dintre materialele de construcţie rezistente. Când 
am mutat biblioteca, ne-am folosit de ocazie și am înlocuit 
şi piatra. 

Se apropiau de camera unde fusese odată renumita bibliotecă 
cu lanţuri din Hereford, care adăpostea o colecţie fabuloasă ce 
includea incunabule, cărţi imprimate înainte de 1500, precum şi 
227 de volume în manuscris începând cu inestimabilele 
Evanghelii Hereford din secolul al VIII-lea. Atât cărțile, cât și 
rafturile de care fuseseră legate erau acum reconstituite în 
muzeul care adăpostea și mappa mundi, ea însăși păstrată cândva 
în bibliotecă. 

După ce urcară până la nivelul lucarnei, se strecurară pe 
lângă un morman de pietre aduse recent de la cariera de piatră şi 
se opriră la intrarea în cameră. În plăpânda lumină a zilei 
răspândită prin despicăturile ferestrei văzură cu dificultate 
spaţiile de pe pereţi unde fuseseră odată rafturile cu cărți. În 


locul unei biblioteci, camera arăta acum ca atelierul unui 

pietrar, plină de unelte de așchiere și de bucăţi deteriorate de 
zidărie adunate pe podea. 

În capătul îndepărtat al camerei se strânsese un grup de 
muncitori în preajma unui petic de lumină strălucitoare din 
perete. Venea dintr-o gaură de unde două blocuri de zidărie 
fuseseră înlăturate, lăsând un spaţiu destul de îngust prin care 
nu putea trece decât o siluetă subțire. În acel moment apăru un 
cap răsturnat, cu părul blond răvășit și cu ochelarii plini de praf. 

— Maria! N-o să-ţi vină să crezi! 

Jeremy Haverstock fusese cel mai bun doctorand al ei, un 
virtuoz în limbile vechi germanice, dar care fusese izolat la 
Oxford cât își scrisese dizertaţia, şi acum savura din plin 
aventura. Îl invitase cu ea la Hereford să se mai relaxeze şi să 
împărtăşească această experienţă unică. De la sosirea lui din 
America îl încurajase să călătorească și să viziteze vechile 
biblioteci monastice, dar, cu toate astea, el încă mai avea 
entuziasmul contagios al turistului care intra în contact cu 
istoria pentru prima oară. Zâmbi în timp ce ea şi clericul își 
făceau drum printre dărâmături şi își traseră de pe căşti măștile 
împotriva prafului. 

- Cariera ta e în joc, spuse ea. Orice mai puţin valoros decât 
o biblie augustiniană, și o să-ţi faci singur seminarul. 

- E mai mult decat atât. Mult mai mult. 

Pe măsură ce se apropiau, ea îi putea vedea faţa asudată în 
ciuda răcorii din cameră. Se urcă pe unul dintre blocurile de 
piatră şi dispăru din raza ei vizuală prin perete. 


—- Urmează-mă! 


Câteva momente mai târziu, Maria se strecură lângă el, cu 
părul castaniu ondulat şi cu geaca de piele acoperite de praf. 
Starea de uşoară enervare dispăru imediat ce văzu ceea ce se 
întindea în faţa lor. Muncitorii descoperiseră un spaţiu de un 
metru lăţime în peretele exterior masiv al catedralei. Din poziţia 


încovoiată în care stătea, Maria putea vedea că erau ghemuiţi 

deasupra unei scări circulare distruse, o relicvă dintr-o fază 
anterioară a construcţiei, care fusese blocată cu mult timp în 
urmă. Trei trepte mai jos era casa scărilor înfundată cu resturi, 
bucăţi amestecate care semănau cu gresie erodată acoperită cu 
un strat de praf roșiatic. Cu corpul aplecat, Maria se apropie să 
se uite mai bine, având reflectorul direcționat din spatele 
capului ei. 

- Es estupendol! 

Cuvintele în spaniolă — limba ei nativă — ieșiră involuntar, și 
Maria rămase cu gura căscată de uimire. 

- Vezi că am avut dreptate? Jeremy alunecă pe lângă ea 
nerăbdător. Este ca peştera lui Aladin! 

Dărâmăturile nu erau bucăți de zidărie aruncate la 
întâmplare, ci o masă imensă de pergamente maronii și gălbui, 
unele compacte, trimițând cu gândul la papier mâché, dar multe 
dintre ele bine conservate, cu litere încă vizibile. 

- Se pare că au făcut curăţenie în bibliotecă, spuse Jeremy. 
Fragmente rupte, cărți distruse care nu mai pot fi restaurate. 
Toate sunt scrise de mână și par să fie din secolul al XIII-lea cel 
mult. Istoricul care se ocupă de arhitectură apreciază că nu a 
mai fost nevoie de scara asta şi că a fost sigilată cu ceva timp 
înainte ca transeptul nordic să fie terminat, adică în secolul 
al XIV-lea. 

Maria se întoarse şi arătă spre locul unde se vedea umbra 
capului ei. Brusc, fu cuprinsă de emoție. 

- Uite, exclamă ea, nu toate sunt bucăţi. Este și un volum 
intact in folio. 

Jeremy îşi întinse braţele lungi și extrase cu grijă din 
straturile de pergament cartea legată în piele. În timp ce el o 
ţinea în mâini, Maria suflă ușor praful şi deschise copertele 
maronii străvechi. 


- Historia Ecclesiastica Gentis Anglorum. 


1 Uimitor 

Citea cuvintele rar, încă nerevenindu-şi din uimire. 

- Istoria bisericească a poporului englez scrisă de Venerabilul 
Bede. Și în latină, ceea ce înseamnă că este una dintre copiile 
originale. Probabil secolul al IX-lea sau al VIII-lea. 

Jeremy dădu la o parte un teanc de pergamente ce se lipiseră 
de volum. Atingând foile mucegăite cu mâna, începu să 
fredoneze încet, mișcându-și ochii rapid pe scrierea învechită. 
Maria îl privea tulburată, când dintr-odată el tăcu. 

- Ce este? întrebă ea. 

- Incredibil, șopti el. O continuare din secolul al XII-lea a 
Cronicii Anglo-Saxone. Îi menţionează pe regele Henric al II-lea 
și pe regele John. Trebuie să fie cel mai vechi document din 
engleza veche, limba pe care normanzii au încercat din răsputeri 
să o suprime. Îmi confirmă părerea o dată pentru totdeauna 
cum că tradiţia anglo-saxonă a fost păstrată vie în scriptoriile 
catedralelor pe toată durata perioadei medievale. Dacă nici cu 
asta nu obţin doctoratul, atunci nu știu cu ce altceva. 

Maria privi scena din faţa lor, observând mai multe volume 
intacte apărute din locul din care îl scoseseră ei pe Bede. 

- Ce s-a întâmplat aici a fost mai mult decât o simplă 
curăţenie, afirmă ea în şoaptă. Dintotdeauna a fost un mister de 
ce aceste două opere centrale ale istoriei anglo-saxone lipseau 
din biblioteca Hereford, dintr-o colecţie cu manuscrise liturgice 
din secolul al VIII-lea. Se poate să fi existat un bibliotecar 
extrem de zelos, care, de dragul de a ţine pasul cu vremurile, să 
fi vrut să facă loc altor opere mai recente. Dar se poate să fi fost 
mai mult de atât, o selecție intenţionată a operelor istorice 
anglo-saxone, o încercare de a tăinui orice ar fi fost considerat 
subversiv de către aristocrația normandă. 

Închise cu grijă cartea, ocrotind-o în braţele sale, uitându-se 
în acelaşi timp cu îngrijorare la fragmentele de pergament care se 
rupseseră şi căzuseră în locul din care Jeremy extrăsese volumul. 

- Îl vom lua pe Bede și paginile acelea din Cronică, spuse ea. 
Dar restul trebuie să rămână aici, şi trebuie sigilată la loc 

intrarea până când putem să strângem o echipă de restauratori. 
Nu ne permitem să mai expunem la aer nici un pergament. Se 
uită atentă la Jeremy, care își curăța ochelarii cu o mină 
serioasă. Și te iert, spuse ea zâmbind, tocmai ai dat peste una 
dintre cele mai mari comori ale istoriei englezeşti timpurii 
descoperite vreodată. 

În timp ce se întorceau să plece, Jeremy observă o formă 
ciudată ieșind proeminent din marea de fragmente perga- 
mentoase. Era capătul unei role de pergament deteriorat, ceva 
ce putea fi chiar mai vechi decât volumul legat în piele. Nu se 
putu abţine şi se aplecă să-l extragă chiar în momentul în care 
Maria ieșea. 

Îşi drese glasul sugestiv, și Maria se uită înapoi spre lumina 
puternică. Văzu expresia vinovată de pe faţa lui și apoi 
pergamentul lung de un metru așezat deasupra paginilor 
din Cronică. 

- Trebuie să-l lăsăm aici, spuse ea aspru. 

- Nu şi dacă vrei să ţii seminarul ăla după-amiază. 

Această remarcă îi trezi curiozitatea, astfel că se întoarse spre 
el. Jeremy desfăcuse aproape zece centimetri din sul şi îl ţinea 
astfel încât ea să poată vedea mai bine. Era vizibilă raza unui 
cerc mare, inscripţionat, și în interiorul lui desluși forme 
obscure care păreau a fi schiţele unor desene şi inscripţii. 

Știuse ce avea în faţa ochilor chiar înainte de a ajunge la el. 
În teza ei de doctorat, cu zece ani în urmă, argumenta că mappa 
mundi de la Hereford era o copie, opera unui artist excepţional, 
nu a unui savant. Doar așa se putea explica eroarea flagrantă pe 
care o conţinea, și anume, cuvântul AFFRICA era scris de-a 
lungul Europei, iar EUROPA - de-a lungul Africii. Episcopul 
de Hereford luase harta de la Richard de Holdingham, care 
pregătise o schiţă în catedrala sa, Lincoln, dar versiunea ultimă 
fusese completată în absenţa sa de către un artizan de la 
Hereford, talentat la caligrafie şi la decorarea manuscriselor, dar 
din păcate nu foarte cult și nici extrem de atent. Ignoranţa sa era 

dezvăluită de detaliile fine, de la micile abateri pe care le făcuse 
în scopuri estetice, sacrificând astfel credibilitatea, până la 
particularităţile în ceea ce priveşte ortografia și geografia. 

Spre uimirea ei, ştia că avea în faţă schiţa pregătită de însuși 
Richard, cartograful şi călugărul a cărui viziune asupra lumii o 
fascinase încă din studenţie. Se uită atentă, cu respect, la mâna 
exactă şi sigură care crease titlurile pe toată harta. Chiar sub 
mâna stângă a lui Jeremy, unde ţinea pergamentul, erau literele 
decolorate EUROPA, plasate corect peste Franţa și Italia. Lângă 
mâna lui dreaptă, unde desfăcuse manuscrisul, era forma 
alungită a Insulelor Britanice, cu Hereford şi Lincoln proemi- 
nent reprezentate. 

Când Jeremy îşi mută degetele mâinii drepte spre marginea 
pergamentului, Maria văzu ceva ciudat. 

- Dumnezeule, șopti ea, chenarul. Lipsește. 

Decoraţiunea elaborată care umplea spaţiul dintre sfera 
pământului și marginile pătrate ale pergamentului pe varianta 
terminată din mappa mundi fusese, în mod evident, doar creaţia 
artistului, un spaţiu pentru elemente decorative de care Richard 
era prea puţin interesat, ornamente care ar fi putut fi ajustate 
după bunul-plac al autorităţilor catedralei. Acum se explica 
bizara paradă de imagini, de la vânători și clerici la împărați 
romani, pe care artistul îi desenase împreună inspirându-se din 
alte hărți și manuscrise pe care le văzuse. 

Maria văzu că inscripţia din colț, pe care ea se chinuise s-o 
curețe de pe mappa mundi, lipsea, deci trebuie că a fost opera 
artistului mai degrabă decât a maestrului. Richard vizitase cu 
siguranţă catedrala pentru a discuta autorizarea folosirii hărţii, 
dar, evident, nu fusese de față când se realizase inscripţia. Astfel 
se explica faptul că numele continentelor rămăseseră trecute 
greșit, lucru pe care Richard nu l-ar fi făcut niciodată. Simţi o 
undă de dezamăgire uitându-se la spaţiul gol, având sentimentul 
că Richard îi scăpa printre degete, întorcându-se în împărăția 
umbrelor din trecut. 


AURUL CRUCIAȚILOR 51 


Jeremy se mişcă încet, şi ea își dădu seama că petele pestrițe 
de galben şi maro ale pergamentului unde ar fi trebuit să fie 
inscripţia aveau o formă definită. 

- Îndreaptă-l spre lumină! E ceva aici. 

Imaginea decolorată a desenului apăru în faţa lor. Era o altă 
întindere de pământ inserată într-un colţ, o imagine neregulată 
puţin mai mare decât Insulele Britanice. 

- Este dincolo de oceanul exterior care înconjoară pământul, 
aşa că nu poate să facă parte din hartă, spuse ea. Cred că este 
schița lui Richard pentru unul dintre continente. Priveşte, se 
poate vedea unde s-a folosit de cuţit pentru a şterge cerneala. 

Jeremy își întinse gâtul ca să vadă mai bine, buclele de pe 
frunte atârnându-i fix în faţa Mariei. 

- Nu sunt sigur, murmură el. Ceva îmi este vag cunoscut, 
dar nu din mappa mundi. Poate dacă l-aş vedea cum trebuie, în 
sus, aş putea... 

În timp ce cuvintele se stingeau, se uitară unul la altul uluiți. 

- Harta Vinland, şopti Maria. 

Cu inima bătându-i cu putere, scoase lupa și începu s-o 
cerceteze cu atenţie. Cu câteva săptămâni în urmă fuseseră la 
Universitatea Yale la o conferință având ca temă datarea 
faimoasei hărți Vinland, un desen care acum era considerat un 
fals, dar pornind totuşi de la o hartă pierdută, realizată cu 
cincizeci de ani înainte de existenţa lui Columb, o hartă care 
reprezenta un țărm despre care se spunea că fusese descoperit de 
vikingi la vest de Groenlanda, cu câteva secole în urmă. 

- Este incredibil, exclamă ea. Este exact la fel. Uite râul care 
dă în lac și golful larg un pic mai jos. Și legenda pare identică, 
scrisă în latina medievală. 

Sub lupă, mâzgălitura deveni lizibilă: Vinlanda Insula a 
Byarno repa et Leipho socijs. 

- Insula Vinland, murmură Jeremy. Descoperită de Bjarni și 
de Leif. 

- Dovedește fără îndoială autenticitatea imaginii de pe Harta 
Vinland. Maria era foarte emoţionată. Dar, dacă aici este într-ade- 
văr mâna lui Richard de Holdingham, atunci a fost făcută cu 
mai bine de două secole înainte de Harta Vinland. Poţi să uiţi 
pentru moment de istoria engleză veche. Se poate ca tu să fi 
descoperit cea mai veche reprezentare a Americii de Nord. 

Se uitară fix unul la altul uimiţi. Mappa mundi şi schiţa aceasta 
datau din secolul al XIII-lea, cu aproape trei secole înainte de 
primele călătorii europene spre Lumea Nouă, cu sute de ani 
înainte ca primele hărţi ale țărmului american să fi fost desenate. 

- Mai e ceva scris mai Jos. 

Maria fusese concentrată pe partea de sus a reprezentării şi 
nu văzuse cea de-a doua inscripţie, îngălbenită de vreme, sub 
desen. Îşi mișcă lupa câţiva centimetri mai jos. 

— Asta cu siguranţă nu se regăsește pe Harta Vinland, spuse 
ea. Este alfabet roman, dar nu este latină sau franceză. Pare a fi 
norvegiana veche. 

Îi dădu lupa lui Jeremy și luă ea harta, astfel încât el să o 
privească mai îndeaproape - o recunoaștere tacită a cunoş- 
tinţelor lui legate de limba vikingilor. 

— Aici este o rună ciudată, murmură el. Este poziționată la 
începutul inscripţiei ca o literă ornamentală dintr-un text 
medieval. O singură tulpină cu braţe de o parte şi de alta. Pare 
simetrică. Cinci, poate şapte braţe în total, inclusiv tulpina. 
Foarte ciudat. 

- Înţelegi și altceva? 

- Harald Sigurdsson. Făcu o pauză şi se uită la Maria. Este 
Harald Hardrada, Harald Conducătorul cel Dur, regele 
Norvegiei. Ucis în bătălia de la Stamford Bridge într-o încercare 
de cucerire a tronului Angliei, în 1066, cu doar câteva săptămâni 
înainte de cucerirea normandă. 

- Este imposibil, șopti Maria, nevenindu-i să creadă. Mai 
departe! 

- „Harald Sigurdsson regele nostru împreună cu însoțitorii 
săi au ajuns pe aceste tărâmuri cu comoara din Michelgard“, 
traduse el rar. 

Aici sărbătoresc împreună cu Thor în Walhalla și așteaptă 
bătălia finală de la Ragnarok.“ Se uită spre Maria cu neîncredere. 
Michelgard nu este numele viking pentru Constantinopol? 

Pentru moment, Maria era prea şocată pentru a mai putea 
spune ceva. Apoi dădu drumul manuscrisului să se desfacă şi i-l 
înmână lui Jeremy. 

- Să ai grijă de el cu preţul vieţii tale. Și să nu sufli o vorbă 
despre el nimănui. 

Ridică Istoria lui Bede şi se grăbi spre perete, scoțându-și 
telefonul mobil. Chiar când se apleca să iasă, Jeremy o strigă 
entuziasmat. 

- Runa aceea, spuse el, ştiam eu că o mai văzusem undeva. 
De fapt, nu este o rună. Nu îmi dau seama de ce naibii poate să 
apară aici, dar nu poate fi decât un singur lucru. Este menora, 
simbolul sacru al evreilor. 


- Este incredibil, spuse Jack. Ştiam că Harold Hardrada şi 
vikingii au fost în Constantinopol, dar nu m-aș fi gândit că au 
traversat Atlanticul. Asta îl detronează pe Cristofor Columb 
pentru totdeauna. 

- Deja m-ai pierdut, răspunse Costas. Vikingii în Cons- 
tantinopol? 

Jack sorbi din cafea și se ridică. 

— Aşteaptă aici. 

Cei doi bărbaţi erau în Anglia de mai puţin de o oră; luaseră 
un zbor de dimineaţă din Turcia direct la Baza Navală Aeriană 
Regală de la Culdrose, unde se îmbarcaseră într-un elicopter 
Lynx spre campusul Universităţii Maritime Internaţionale din 
apropiere. Costas își planificase întoarcerea în Anglia cu câteva 
zile înainte ştiind că, odată ce excavatorul submarin din Cornul 
de Aur era pe deplin operaţional, el va trebui să ofere asistență 
tehnică pentru un alt proiect IMU, undeva pe coasta 
Groenlandei. Jack, în schimb, luase decizia cu doar o seară 
înainte, ca urmare a unei discuţii telefonice extraordinare cu 
prietena lui, Maria de Montijo din Hereford. Convocase o 
întâlnire de urgenţă cu personalul de la excavări și-l rugase pe 

Hiebermeyer să preia controlul, știind că Maurice avea să fie 
încântat să facă altceva în afara treburilor lui uzuale prin 
deşerturile din Egipt. 

- Grăbeşte-te, spuse Costas, apoi își scoase telefonul mobil 
din salopeta pătată şi citi un mesaj. Trebuie să vină din clipă 
în clipă. 

Jack încuviinţă şi ieşi din curtea interioară unde stătuseră 
până în acel moment, îndreptându-se spre biroul său. Se opri ca 
să arunce o privire spre curbura largă a estuarului sinuos, numit 
Carrick Roads, care duce de la Cornwall spre Canalul Mânecii 
şi Oceanul Atlantic. De aici, generaţii de strămoși de-ai săi au 
ridicat pânzele pentru a da o formă destinului Angliei și pentru 
a-şi găsi norocul. Bărbaţi din familia Howard luptaseră îm- 
preună cu Drake împotriva Armadei Spaniole și sub conducerea 
Nelson la Trafalgar, aduseseră înapoi bogăţiile Indiilor și 
schițaseră locurile cele mai îndepărtate ale oceanelor. 

Jack avu dintr-odată un sentiment de siguranţă privind 
scena, știind că el continua o tradiţie de familie care se întindea 
cu o mie de ani în urmă, înainte de cucerirea normandă a 
Angliei. 'Tatăl lui Jack fusese acela care hotărâse să doneze moșia 
de la Cornwall proaspăt înfiinţatei Universități Marine Inter- 
naţionale, dar IMU fusese visul lui Jack, și el fusese cel care o 
condusese spre mari realizări. Cu un suport financiar generos 
din partea lui Efram Jacobovich, un vechi prieten care devenise 
un magnat în domeniul tehnologiei informaţiilor, conacul şi 
dependinţele fuseseră transformate într-un centru de cercetare 
de ultimă generaţie, care rivaliza cu cele mai bune institute de 
oceanografie din lume. Vechiul șantier naval de lângă estuar 
fusese extins într-un complex tehnic, cu un doc pentru vasele de 
cercetare ale IMU şi cu un bazin experimental pentru cercetarea 
submersibilelor. Pe un deal lângă complex, era o clădire 
elegantă, în stil neoclasic, unde se aflau Galeriile Howard, una 
dintre principalele colecţii private de artă din lume şi locaţia 
exponatelor care călătoreau de la Muzeul Maritim al IMU la 

Cartagina, în Marea Mediterană. Cu câteva săptămâni în urmă, 
Jack inaugurase una dintre cele mai uimitoare expoziţii, o 
etalare strălucitoare de obiecte de pe o epavă minoică din Epoca 
Bronzului, pe care o excavaseră cu un an în urmă. Un banner, 
reprezentând discul de aur şi magnifica sculptură a capului de 
taur de pe epavă, împodobea tot peretele, şi Jack îl avea în faţa 
ochilor ori de câte ori intra în biroul său, un salon din secolul al 
XVI-lea, care acum era centrul cercetărilor şi al explorărilor 
IMU din toată lumea. 

Câteva clipe mai târziu, era înapoi afară cu o hartă a Europei 
pe care o desfăcu și o prinse de masa din curtea interioară 
folosindu-se de cănile de cafea. Costas își trase scaunul aproape în 
timp ce Jack arătă de la Peninsula Scandinavă la Marea Neagră. 

- Bizantinii îi numeau varegi, începu Jack. Înalți, cu părul 
blond, barbari înspăimântători din nord, angajaţi ca mercenari 
în legendara Gardă Varegă a împăratului bizantin, urmașa 
Gărzii Pretoriene din Roma antică. În timpurile lui Hardrada, 
Garda Varegă era formată în majoritate din vikingi, războinici 
nordici din Scandinavia al căror comportament era la înălţimea 
reputației. Jefuiau şi ardeau tot ce întâlneau în cale în jurul 
Mării Mediterane, deghizați în apărători ai împăratului creștin, 
dar în realitate erau doar niște păgâni care se întorceau pe 
pământurile lor din nord încărcați de prăzi şi de poveşti 
sângeroase. Până la cucerirea Constantinopolului, în 1204, când 
au fost uciși de cruciați, mulţi dintre membrii Gărzii Varege 
erau englezi, descendenţi ai războinicilor anglo-saxoni care 
părăsiseră Anglia după Bătălia de la Hastings, în 1066, când 
William al Normandiei l-a învins pe regele Harold al Angliei. 

- Vrei să spui celălalt Harold? întrebă Costas. 

Jack încuviinţă. 

- În toţi pretendenţii la tronul Angliei din 1066 curgea sânge 
de viking. Normanzii erau nordici, descendenţi ai vikingilor 
care se stabiliseră în Franţa cu un secol în urmă. Strămoșii 


anglo-saxoni ai regelui Harold al Angliei erau ei înșiși veniţi din 

Danemarca şi din nordul Germaniei. Dar singurul viking cu 
sânge pur dintre toţi pretendenţii era Harald Hardrada, regele 
Norvegiei. Era cel mai temut dintre toţi, şi își învățase bine 
meseria cu câteva decenii în urmă, în calitate de comandant al 
Gărzii Varege din Constantinopol. 

Costas măsură distanța cu mâna și dădu din cap 
neîncrezător. 

- Asta înseamnă peste trei mii de kilometri de Norvegia. 

-În timp ce vikingii începuseră expansiunea spre vest, spre 
Insulele Britanice, explorau totodată și estul, explică Jack. 
Începând cu secolul al VIII-lea, comercianții scandinavi intraseră 
pe râurile din centrul și estul Europei, de la Vistula, aflată la 
Marea Baltică, până la Nipru, aflat la Marea Neagră. Erau în 
căutarea bogățiilor legendare,  fabuloasele comori ale 
Orientului, o vânătoare a argintului și a pietrelor preţioase care 
i-a dus până în Asia Centrală şi adânc în Islam. În cele din urmă, 
au fondat regatul viking de la Rus, originea Rusiei moderne. De 
la fortăreaţa din Kiev ajungeau foarte repede la locul pe care ei îl 
numeau Michelgard, Marele Oraş, o călătorie periculoasă pe 
Nipru, dar care reprezenta drumul spre bogăţiile mult visate. 

- Aşa au ajuns la Constantinopol? întrebă Costas. 

Jack zâmbi. 

- Da, e adevărat. Dacă nu crezi, poţi să te uiţi la comorile 
vikingilor descoperite în Scandinavia, monede arabe de argint 
pe care vikingii le-au luat în schimbul blănurilor, al sclavilor şi 
al chihlimbarului. 

Jack îl observă pe Costas uitându-se mirat la distanţa dintre 
Norvegia și Istanbulul de astăzi. 

- Dacă încă nu eşti convins, uită-te la asta! Îi dădu o 
fotografie alb-negru reprezentând o balustradă de marmură cu 
suprafaţa acoperită de o inscripţie străveche. Vezi simbolurile 
acelea liniare de pe margine? Sunt rune, literele vikingilor, 
datând probabil din secolul al XIX-lea. Sunt prea distruse ca să 
mai poată fi descifrate în totalitate, dar se poate citi un nume. 

„Halfdan a fost aici“, sau ceva de genul ăsta. Ai idee unde e asta? 
Mii de turiști trec la câțiva centrimetri de ea în fiecare an. Este 
într-o firidă mult deasupra naosului din Hagia Sofia, în inima 
străvechiului Constantinopol. Halfdan a fost aproape sigur unul 
dintre membrii Gărzii Varege, şi, având în vedere data, ar fi 
putut fi chiar unul dintre oamenii lui Harold Hardrada. 

Cum termină de vorbit, se auzi un zgomot înăbușit ce venea 
din partea estică și creștea în intensitate, devenind un huruit 
răsunător, şi un elicopter Lynx apăru din nori şi ateriză pe 
heliportul de lângă țărm. 

- Te cred pe cuvânt, zise Costas zâmbind și îi înapoie 
fotografia. Acum cred că ar trebui să întâmpinăm musafirii. 

Câteva minute mai târziu cei doi bărbaţi stăteau la marginea 
heliportului în timp ce motoarele Rolls-Royce Gem încetineau, 
și rotorul Lynxului se opri tremurând. O femeie extrem de 
atrăgătoare, purtând o geacă de piele şi blugi, cu părul lung şi 
castaniu prins într-un coc lejer, coborî prima din comparti- 
mentul pasagerilor. Maria de Montijo era una dintre prietenele 
cele mai vechi ale lui Jack, membră a unui grup de apropiaţi, 
foşti studenţi la Cambridge, din care făceau parte Maurice 
Hiebermeyer şi Efram Jacobovich. Maria şi Jack se ajutaseră 
reciproc în perioade dificile din viaţa lor, consolidându-și astfel 
legătura. El o implicase chiar de la început în proiectul Cornul 
de Aur, şi era normal ca Maria să-l sune pe el prima dată, 
dându-i extraordinarele veşti în legătură cu descoperirea de la 
Catedrala Hereford. 

Pe chipul de spanioloaică al Mariei apăru un zâmbet în timp 
ce-i îmbrăţișa pe Jack şi pe Costas. 

- Jack, l-ai cunoscut pe Jeremy, studentul meu american. 

Tânărul subțire care sărise din spatele Mariei își dădu la o 
parte părul blond şi întinse mâna. Se întâlniseră cu câteva 
săptămâni în urmă, când Jack vizitase Institutul de Studii 
Medievale din Oxford pentru a obţine traducerea manuscrisului 

descoperit la 'Topkapi, relatarea unui martor în legătură cu 
asediul cruciaților asupra Constantinopolului care conţinea 
poziţia exactă a lanţului de apărare din port. Jack fusese 
impresionat de uşurinţa cu care Jeremy citea greaca medievală, 
neavând nici un motiv să pună la îndoială entuziasmul Mariei în 
legătură cu potenţialul său. 

- De cât timp ești plecat din America? întrebă Costas 
prieteneşte. 

- De trei ani, răspunse Jeremy uitându-se cu atenţie prin 
ochelari la bărbatul mai scund. Mă aşteaptă o bursă la 
Princeton, dar se pare că nu mă pot despărți de locul ăsta. 

- Ştiu cum e, spuse Costas, şi eu încerc, dar de fiecare dată el 
găsește un motiv să mă ţină aici. Arătă spre Jack cu o mișcare a 
capului și zâmbi. Din fericire, avantajul faptului că lucrez 
pentru o organizaţie internaţională este că nu sunt blocat tot 
timpul anului în burniţa englezească. 

- Domnilor, permiteţi-mi să vă fac cunoștință cu părintele 
Patrick O'Conner. 

Maria arătă spre elicopter, și ei se întoarseră să se uite la 
persoana pe care pilotul o ajuta să coboare. Purta sutana neagră 
a preoţilor iezuiţi, în contrast cu costumul de zbor şi cu căştile 
echipajului, şi avea două serviete ponosite din piele. După ce îi 
mulțumi pilotului, păşi încrezător de-a lungul heliportului, lăsă 
jos servietele și îi strânse cu putere mâna lui Jack. 

- Doctore Howard, încântat de cunoştinţă. Maria mi-a spus 
multe despre dumneavoastră, şi bineînţeles că v-am urmărit la 
televizor după extraordinarele descoperiri de anul trecut. 

Jack îl privi pătrunzător pe bărbat. Avea un accent pro- 
vincial irlandez, dar care putea la fel de bine să fie din Boston. 
Bănui că O'Connor avea cam cincizeci de ani, cu părul scurt 
grizonant, cu o faţă ridată şi un trup bine făcut, ca al unui om 


care nu și-a petrecut întreaga viaţă în sihăstrie. 

- Maria mi-a spus că aveţi un doctorat în istoria bisericească 
timpurie, spuse Jack. 

- Trinity College, din Dublin, apoi la Heidelberg, răspunse 
O'Connor. Apoi mi-am descoperit vocaţia. Douăzeci de ani în 
America Centrală, în special în Mexic, făcând ceea ce știu 
iezuiţii să facă mai bine: construind școli, îngrijind bolnavii, 
încercând să aduc un strop de umanitate în locuri de unde 
aceasta a cam dispărut. 

- Şi apoi v-aţi reîntors la academie. 

O'Connor încuviinţă. 

- Acum cinci ani. Îmi încheiasem datoria, și am aplicat pentru 
un post la Biblioteca Vaticanului. Spre încântarea mea, mi-au 
oferit un post perfect pentru mine, la Departamentul de 
antichităţi, ca inspector în construcții vechi și în arheologie. Aria 
mea de expertiză acoperă tot ce este în Roma sub controlul 
Vaticanului din perioada renascentistă, și am destul timp pentru 
propriile cercetări. Am fost la Oxford să asist la seminarul Mariei 
despre Richard de Holdingham și mappa mundi, unul dintre 
domeniile mele de interes. Cred că am ceva ce v-ar putea interesa. 

- Ăsta este motivul pentru care suntem aici, spuse Jack. Să 
trecem la treabă! 

După ce băură o cafea în curtea interioară, Jack îi conduse în 
biroul lui. Aproape întreaga suprafaţă a salonului era ocupată de 
o masă masivă de lemn, suprafaţa noduroasă de stejar fiind 
construită din bucăţi salvate din navele care îi aduseseră pe 
invadatorii normanzi în Anglia. Ori de câte ori stătea la masă, 
Jack simţea puterea propriei origini, ca şi cum strămoșii lui, care 
complotaseră războaie și puseseră la cale călătorii de descoperire, 
adunaţi în jurul acestei mese, îi ţineau companie și îl îndemnau să 
meargă înainte. Acum, în locul compasului de navigaţie şi al 
hărților de pergament, masa era acoperită de instrumente 
moderne de explorare, calculatoare şi console de comunicaţie. 


Acestora, Maria le adăugă un dosar negru pe care îl puse pe un 

colț al mesei, iar în celălalt colț Jack instală un ecran video 
conectat la un laptop pe care îl deschisese lângă dosar. 

Costas veni cu sufletul la gură după o vizită rapidă la 
complexul tehnic, şi Jack închise uşa în urma lui și micşoră 
intensitatea luminii. Maria și O'Connor stăteau la un colț al 
mesei încadraţi de Jeremy de o parte şi de Jack și de Costas 
de cealaltă. 

- Este ceva ce nu v-am spus la telefon, pentru că am vrut să 
vă arăt personal. Maria vorbi încet ţinându-și mâinile pe 
marginile dosarului. Părintele O'Connor era la Oxford când am 
venit de la Hereford alaltăieri, și i-am încredinţat imediat 
secretul. El este autoritatea mondială recunoscută în ceea ce 
urmează să vedeţi. 

Chiar când Maria se pregătea să deschidă dosarul, O'Conner 
o opri punându-și mâinile peste ale ei. 

- Ceea ce se va discuta aici trebuie să rămână secret, spuse el 
încet. Cândva în viitor, această poveste va fi pe prima pagină a 
ziarelor, dar, până atunci, chiar și cea mai mică dezvăluire poate 
pune în pericol totul. Și nu vorbesc doar despre arheologie. 
Sunt multe vieţi în joc. 

Slăbi strânsoarea şi se uită la ceilalți, care dădură aprobator 
din cap. Maria îl privi din nou și ridică ușor coperta, dezvăluind 
un strat protector din hârtie acoperind un carton alb tare. 
Înlătură hârtia, și văzură imaginea care o paralizase cu două zile 
în urmă în camera secretă din catedrală. Costas fluieră uşor în 
timp ce, împreună cu Jack, se ridică să vadă mai bine. Per- 
gamentul era de aproape un metru pătrat şi fusese întins și 
presat sub o folie transparentă de plastic. Chiar și după şapte 
sute de ani de stat într-o cameră prăfuită a unei catedrale, 
cerneala rămăsese încă intactă, şi contururile hărții erau vizibile. 

- Fantastic, murmură Jack. Nu am văzut mappa mundi de 
ani de zile, dar toate astea îmi sunt foarte familiare. Se poate 
vedea clar forma literei T a Mediteranei şi Marea Roșie 

delimitând continentele, cu Asia sus şi Ierusalimul în centru. lar 
Europa şi Africa sunt înscrise corect. 

O'Connor dădu aprobator din cap. 

- Nu am nici o îndoială că ăsta este exemplarul lui Richard 
de Holdingham. Schița lui făcută la Lincoln şi apoi copiată şi 
înfrumuseţată de un artizan la Hereford. Acum uitaţi-vă în 
colțul din stânga jos! 

Jack observase deja liniile fine ale textului şi desenul spre 
care arăta Maria, dar voia să o vadă întâi pe toată. Acum se 
uita cu atenţie la imaginea de dincolo de marginea vestică a 
lumii, o imagine total diferită de inscripţia care era în acel loc 
pe harta terminată. 

- Dumnezeule, chiar sunt rune, spuse el entuziasmat. Am 
cam uitat tot ce știam, dar asta trebuie să fie. 

Arătă spre inscripţia mai mică din cele două şi se uită la 
Jeremy, care încuviinţă şi recită din memorie. 

- „Harald Sigurdsson regele nostru împreună cu însoțitorii 
săi au ajuns pe aceste tărâmuri cu comoara din Michelgard. Aici 
sărbătoresc împreună cu Thor în Walhalla şi aşteaptă bătălia 
finală de la Ragnarok.“ 

- Ragnarok este bătălia mitică de la sfârşitul lumii, atunci 
când războinicii din Walhalla vor atinge gloria supremă, spuse 
Maria. Cea de-a doua inscripţie şi desenul sunt practic identice cu 
Harta Vinland, reprezentând țărmul descoperit de Leif Eiriksson 
dincolo de Groenlanda, în jurul anului 1000 d.Hr. Sigurdsson era 
numele de familie al lui Harold Hardrada. Semnificaţia este că 
Hardrada şi oamenii săi chiar au ajuns în America, cu o generaţie 
sau două după ce primii vikingi au marcat drumul. 

- Împreună cu comoara de la Michelgard, de la Constan- 
tinopol, murmură Jack extaziat. De aceea suntem aici. Cât mi-aş 
dori să ştiu ce au luat cu ei! E puţin probabil să-și fi încărcat 


vasele cu bronz obişnuit. 

- Priveşte cu atenţie runele astea, spuse O'Connor, și îţi vei 
da seama de adevăratul motiv pentru care suntem aici. 

Jack se uită cu atenţie la text de la început la sfârșit, de la 
cerneala care se vedea mai bine a liniilor mai de jos până la 
inscripţia decolorată de sus. Simbolurile păreau a fi o versiune 
standard a futhark, vechiul alfabet runic norvegian denumit 
după primele sale şase litere. Nu văzu nimic ieșit din comun 
până când observă simbolul şters de la început, simbol care 
fusese desenat să fie un pic mai mare, ca prima literă a unui 
manuscris ornamentat. 

Luă lupa pe care i-o dădu Jeremy şi se aplecă să se uite mai 
cu atenţie. 

— Asta cu siguranţă e foarte ciudată, spuse el. Seamănă cu 
simbolul futhark pentru litera F, cu braţele în sus pe partea 
dreaptă, doar că aici are trei braţe în loc de două şi încă trei 
simetrice pe partea cealaltă. 

Jeremy dădu din cap nerăbdător. 

- Uită pentru moment de rune. Hai să dăm frâu liber 
imaginaţiei! 

Jack se uită fix la Jeremy fără nici o expresie pe faţă, și apoi 
se întoarse la hartă. Brusc, buzele i se deschiseră, și lupa era să-i 
cadă din mână. 

- Menora. 

- Jeremy a fost primul care a observat, spuse Maria după 
câteva secunde de tăcere. Eu eram absorbită complet de harta 
asta extraordinară. 

- E de înţeles, zise Costas zâmbind. 

- Strămoșii tatălui mei erau evrei sefarzi, spuse ea încet. Au 
fost expulzați din Spania de către regele creştin la puţin timp 
după ce cruciații voştri încercau să salveze Țara Sfântă. Una 
dintre marile ironii ale istoriei. 


Jack se așeză încet, cu faţa transfigurată de emoție. 


64 DAVID GIBBINS 


O'Connor trase laptopul spre el şi puse un CD în CD- 
ROM. 

- Iertaţi-mă că intervin, spuse el. Dar, dacă vorbim despre 
menoră, trebuie să știți ceva despre istoria ei. Se întâmplă ca 
misterul comorii pierdute din Templul Evreilor să fie altă 
pasiune de-a mea. 


Câteva momente mai târziu, o imgine spectaculoasă a Romei 
antice apăru pe ecranul laptopului situat la capătul îndepărtat al 
mesei. În prim-plan, un arc de marmură, perfect proporționat, 
se ridica la o înălţime de câteva etaje, având suprafaţa erodată şi 
împodobită cu basoreliefuri. Se puteau observa prăzi de război, 
stindarde, coroane de lauri şi procesiuni triumfale. Pe fundal, se 
înălța vasta faţadă stratificată a Colosseumului. 

- Cea mai durabilă moştenire a împăraţilor din Dinastia 
Flaviană, Vespasian şi fiii săi, Titus şi Domițian, spuse O'Connor. 
Arcul de Triumf al lui Titus se întinde pe Via Sacra în centrul 
Romei. Colosseumul a fost construit din prăzile luate cu ocazia 
războiului iudaic și inaugurat de Titus în anul 80 d.Hr. A fost 
construit chiar lângă Colosul lui Nero, o statuie monstruoasă de 
bronz, de unde și numele de Colosseum. 

- Dar după perioada medievală, interveni Jeremy. Numele 
de Colosseum apare pentru prima dată în Historia Ecclesiastica 
Gentis Anglorum a Venerabilului Bede, în secolul al XVIII-lea 
d.Hr. Se uită cu timiditate spre grup. Altă descoperire de-a 


noastră, de la biblioteca Hereford. 

- Războiul iudaic, spuse Costas, a fost o altă scuză pentru 
violuri și jafuri la scară mare? 

- A fost înspăimântător, chiar și pentru standardele ro- 
manilor, afirmă O'Connor. Probabil o parte mult mai mare din 
populaţia evreiască a fost anihilată în războiul dintre anii 66 şi 
70 d.Hr. decât în Holocaustul nazist, fie omorâţi în luptă, fie 
trecuţi prin sabie într-o orgie a răzbunării care a durat trei ani. 
Dar povestea este mai complicată decât aţi putea crede. Statul 
evreu s-a bucurat de un grad neobișnuit de autonomie sub 
ocupaţia Romei, și avea legături strânse cu împărații. Regele 
Herod Agrippa al Iudeii a primit educaţie la Roma şi era prieten 
cu împăratul Claudius. O generaţie mai tarziu, istoricul evreu 
Josephus a devenit confidentul lui Vespasian, trecând de partea 
Romei în timpul rebeliunii. Evreii nu l-au iertat niciodată, dar 
scrierile sale sunt nepreţuite pentru că reprezintă singurele 
relatări ale unui martor ocular despre război şi despre 
procesiunea triumfală din Roma din 71 d.Hr. 

- Și arcul de triumf? 

- A fost construit pe locul unui alt arc, exact în locul pe 
unde a trecut procesiunea triumfală, prin faţa mulţimii 
adunate în forum. Atinse o tastă, şi imaginea se apropie de o 
inscripţie aflată sus, pe tavanul arcului, chiar deasupra. 
„Senatus Populusque Romanus“, citi el. 

Senatul Roman şi Poporul pentru Divinul Titus, fiul lui 
Vespasian Divinul, Vespasian Augustus. Asta arată că arcul era 
creația lui Domițian, care i-a succedat la tron fratelui său 
Titus, în 81 d.Hr. Cu câteva excepţii majore, cum ar fi Nero, 
titlul „Divin“ era acordat împăraţilor după ce mureau. 
Sculptura de pe tavanul arcului îl înfăţişează apoteotic pe Titus 
călărind în spatele unui vultur spre tărâmurile cerești. 

- Triumful era o afacere de familie, adăugă Jack, care îşi 


revenise acum după şocul provocat de vederea menorei. După 

tradiţie, Vespasian era cel sărbătorit ca împărat în acele timpuri, 
dar Senatul Roman a votat două triumfuri, pentru a-l 
recunoaşte pe Titus drept general victorios. Domițian și-a sporit 
prestigiul ridicându-se la nivelul realizărilor glorioase ale tatălui 
şi ale fratelui său. 

O'Connor arătă mai multe imagini, fiecare dintre ele 
apropiindu-i şi mai mult de arc, ca și cum ar fi mers în lung pe 
Via Sacra, dinspre Colosseum. Pe sub arc se putea vedea inima 
Romei antice, ruinele din vechiul forum cu coloanele distruse, 
vestigii ale curților de judecată și ale templelor, precum și 
zidurile din cărămidă ale Senatului. Dincolo de forum era 
Dealul Capitoliului, unde fundaţiile Templului lui Jupiter 
stăteau ascunse sub un palat medieval construit de Michelangelo, 
şi extravagantul Monument al lui Vittorio Emanuele, care 
domina orizontul Romei moderne. 

- Şi acum, partea incredibilă, spuse O'Connor entuziasmat. 
Aici este locul unde eu simt că istoria antică prinde viaţă, chiar 
mai mult decât în arena Colosseumului. Să stai sub arc e ca şi 
cum acele câteva momente din zorii zilei de acum două mii de 
ani sunt reproduse la nesfârșit, imprimate în marmură. Poţi 
simţi exaltarea cuceritorilor, frenezia mulțimii, teroarea 
condamnaților. Poţi să auzi bătăile de tobe, să simţi vibrația 
puternică a procesiunii. Nu încetează niciodată să îmi dea fiori. 
Se opri asupra unei imagini de pe o tăblie în relief. Pe peretele 
din pasajul de sub arc, pe partea dreaptă, înspre forum, îl puteţi 
vedea pe Titus într-o cvadrigă, un car tras de patru cai, condus 
de zeița Roma. Preoţii din spatele său poartă topoare lungi 
denumite fasces, pe care le foloseau pentru a sacrifica taurii pe 
treptele Templului lui Jupiter. Atinse din nou tasta. Și asta este 
pe partea stângă. 

O'Connor se dădu pe spate pentru a-i lăsa pe ceilalți să 


privească imaginea. Era fragmentată şi deteriorată, dar 

porţiunea centrală era destul de clară. Era una dintre capo- 
doperele basoreliefurilor romane. În partea dreaptă era un arc 
triumfal vizibil pe trei sferturi, cu două cvadrige deasupra. Pe 
fundal, erau placarde purtate pe sus ca niște steaguri, cu spaţii 
goale acolo unde odată fuseseră inscripţionate numele oraşelor 
și al populațiilor cucerite în războaie. Sub ele era imaginea care 
timp de aproape două mii de ani alimentase dorinţa arzătoare a 
unui popor de a-şi reconstrui cel mai sfânt templu al lor şi 
dorinţa dușmanilor lor de a face orice ca să împiedice acest 
lucru. Reprezenta o procesiune de soldaţi în tunici, încoronați 
cu laurii victoriei, ducând două catafalcuri, fiecare având un 
obiect așezat pe el, pentru a fi văzut mai bine. Pe partea dreaptă, 
spre arc, era o masă decorată cu trompete, marele altar din 
templul evreiesc. În stânga în prim-plan era o formă 
extraordinară și foarte clară, o coloană alungită cu trei braţe în 
sus, de o parte și de alta, toate braţele fiind la același nivel şi 
având în vârf o formă ovală ca o lampă. 

Costas fluieră admirativ. 

- Ăsta da, sfeşnic! 

- Menora! O'Connor vorbi, abia reținându-și entuziasmul. 
Cel mai sacru simbol iudaic, plasat în faţa sanctuarului din 
templu. Menora reprezintă lumina lui Dumnezeu, şi semni- 
ficaţia ei se întinde în timp până la simbolul antic al Copacului 
Vieţii cu şapte braţe. Menora din templu este una dintre cele 
mai sacre comori ale poporului evreu, întrecută doar de 
Chivotul Legământului. 

- Cât e de veche? întrebă Costas. 

- Unii cred că menora din templu este chiar menora din 
Tabernacol, făcută după spusele lui Dumnezeu când l-a instruit 
pe Moise pe munte, zise O'Connor. Tradiţia rabinică spune că 
Dumnezeu i-a arătat lui Moise menora în flăcări şi că din 


lumina divină a ieșit aur curat. Cea mai veche menționare a 

menorei este în Pentateuh, Vechiul Testament evreiesc. În 
Cartea Exodului, Dumnezeu le spune israeliților cum să arate 
sanctuarul lor, Tabernacolul, baza pentru Sfânta Sfintelor! din 
templul construit de Solomon în Ierusalim, cu o mie de ani 
înainte ca romanii să ajungă acolo. Închise ochii și recită din 
memorie. „Să faci sfeșnic din aur curat. Şase braţe să iasă pe cele 
două laturi ale lui: trei braţe pe o latură a lui și trei braţe să fie 
pe cealaltă latură. Să-i faci șapte candele şi să pui în el candelele 
acestea, ca să lumineze latura din faţa lui. Dintr-un talant de aur 
curat să se facă toate acestea.“ 

- Un talant. Costas își mângâie bărbia gânditor. Cât 
înseamnă asta? 

- 'Talantul biblic era de aproape treizeci și patru de kilo- 
grame, răspunse O'Connor. Dar nu o luaţi literalmente. Un 
talant era cea mai mare unitate de măsură a greutăţii, și este 
probabil folosit în Vechiul Testament în sens figurat, pentru a 
sugera cea mai mare cantitate pe care o pot percepe cu 
ușurință oamenii. 

- A fost nevoie de cel puţin zece soldaţi romani să ridice 
menora, cinci pe fiecare parte. Costas se uită cu atenţie la 
imaginea de pe ecran. Baza pare de cel puţin un metru, și 
bănuiesc că era construită tot din aur. Dacă arcul a fost 
gravat cu un deceniu după procesiunea triumfală, atunci 
înseamnă că au văzut originalul mulţi romani, așa că 
sculptura probabil nu este chiar o exagerare. În ceea ce pri- 
vește baza, părerea mea e că avem în faţa ochilor aproape o 
sută treizeci şi cinci, poate o sută cincizeci de kilograme de 
aur, patru sau cinci talanţi, cel puţin. Asta înseamnă milioane 


de dolari la preţul aurului azi. 


ona interzisă și cea mai sacră din templu, sanctuarul interior din 'Tabernaco 
1z t ; din templ tuarul int din Tab l, 
unde doar Marele Preot putea intra. (n.tr.) 

- Este inestimabilă, spuse O'Connor scurt. Este un simbol al 
unei naţiuni, al unui întreg popor. Niciodată nimeni nu o va 
aprecia doar la valoarea ei bănească. 

- Păi tocmai asta e problema. Jeremy se întoarse și se uită la 
O'Connor, având o voce nervoasă, dar puternică. Vikingii nu 
dădeau doi bani pe simbolurile naţionale. Costas are dreptate 
când vede în bani valoarea menorei. Pe tărâmurile vikingilor, 
argintul era principalul metal preţios, iar aurul era ceva extrem 
de rar. Nu-l vei găsi în comorile vikinge. O sută treizeci și cinci 
de kilograme de aur i-ar fi asigurat lui Harold Hardrada poziţia 
de cel mai puternic om din toată Scandinavia. Așa că, atunci 
când au avut ocazia unui jaf rapid, el şi oamenii lui au ales să ia 
obiectul de aur cel mai mare pe care puteau să pună mâna. 
Înlocuiţi-i pe romanii care duc menora cu vikingi, şi veţi avea 
un instantaneu al unei nopţi furtunoase, la Cornul de Aur, cu o 
mie de ani mai târziu. 

Jack îl aprobă pe Jeremy în timp ce acesta vorbea, cu un 
respect crescând pentru cunoștințele tânărului. 

- O imagine extraordinară. Dar, înainte să ajungem la 
vikingi, haideţi să ne gândim cum naibii a ajuns menora la 


Constantinopol! 


Peste o jumătate de oră, Jack stătea cu Maria şi cu Jeremy în 
faţa unei clădiri de mărimea unui hangar de avion, lângă estuar. 
O'Connor dorise o pauză pentru a căuta în baza de date a IMU 
câteva referinţe-cheie, iar Jack profitase de ocazie pentru a le 
arăta celor doi campusul. Ajunseseră la complexul tehnic chiar 
când ușa principală de la platforma de încărcare se deschidea și 
un echipament ciudat apăru pe autocamionul-platformă. 

- Ultimul meu copil, strigă o voce. Veniţi să vă arăt! 

Se uitară în interior și-l văzură pe Costas supraveghind o 


echipă de muncitori în spatele platformei, cu salopeta pătată de 

un strat proaspăt de ulei şi de funingine. Se scuzase de la ședință 
în același timp cu O'Connor, şi acum era complet absorbit de 
munca lui. Hangarul era un talmeş-balmeş de proiecte tehnice, 
unele încă în fază de schiţe pe hârtie, altele în stadiu 
experimental. În lumina arzătoarelor de sudură, Jack văzu 
forma deteriorată a ADSUIl, care îl salvase dintre rămășițele 
Seaquest cu doar şase luni în urmă. De o parte și de alta, erau 
aquapozii, denumire dată submersibilelor pentru o singură 
persoană, din care el și Costas văzuseră prima dată zidurile 
acoperite de aluviuni ale Atlantidei, cu carapacele încă murdare 
de pete gălbui de la apele sulfuroase ale Mării Negre. 

- Suntem aproape gata să-i dăm drumul, strigă Costas. O 
verificare finală, şi gata! 

Jack şi Maria îşi croiră drum printre mormanele de 
echipamente şi proiecte terminate pe jumătate, cu Jeremy 
venind în spatele lor. Costas ridică mâna să semnalizeze oprirea 
unui generator. Le făcu semn spre mecanismul de pe platforma 
camionului, cu faţa radiind de încântare. 

- Poate ai mai văzut ceva asemănător în fotografiile de la 
Cornul de Aur, le spuse el Mariei și lui Jeremy. „Spionul“, 
burghiul submarin pe care îl folosim la săpăturile pe fundul 
mării ca să ajungem la straturile din epoca medievală. Pentru 
asta încă nu am găsit nici un nume, dar face același lucru. 
Observi vreo diferenţă? 

- Lasă-mă să arunc o privire! 

Jeremy îşi întinse gâtul, uitându-se cu atenţie la un capăt al 
mecanismului. Mormăi şi se aplecă să se uite dedesubt, și apoi se 
îndreptă de spate, ignorând pata de ulei proaspătă de pe jacheta 
lui de tweed. Își aranjă ochelarii și-l privi pe Costas. 


- Trece prin gheaţă. 


1 Advanced Deep Sea Anthropod - Vehicul submarin de mare adâncime 

- Foarte bine. Costas își ridică o sprânceană şi-i făcu cu 
ochiul lui Jack. Continuă! 

- Are un element electric în jurul cadrului, spuse Jeremy. Aş 
spune că este un element supraîncălzit care foloseşte materiale 
semiconductoare, probabil într-o matrice de ceramică. Și cutia 
aceea din spate pare a fi un laser de mare putere. 

- Sunt impresionat. Foarte bine pentru un istoric al epocii 
medievale. Ţi-ai greșit meseria! 

- Când am depus dosarul pentru Bursa Rhodes, aveam de 
ales ori inginerie, ori anglo-saxona, norvegiana și celtica. Era o 
şcoală foarte conservatoare. 

— Ai ales greşit. 

- Nu cred, spuse Maria. 

Toţi începură să râdă, şi Jeremy se uită cu mâhnire la 
mecanism. Costas îl bătu prietenește pe umăr pe Jeremy, cu o 
mână unsuroasă, şi se întoarse spre Jack. 

- Ne îmbarcăm în seara asta, spuse el cu o figură serioasă. 
Am primit un telefon de la James Macleod acum câteva minute, 
şi mi-a spus că gheaţa este în condiţie perfectă. Încă o zi sau 
două, și topirea gheții poate îngreuna totul. Mâine-dimineaţă 
zbor spre Groenlanda să supraveghez acţiunea. Și mai e ceva. A 
menţionat un localnic, un om bătrân care susţine că a văzut 
niște bârne de lemn de la o navă, încastrate în gheaţă. Ceva care 
are legătură cu o expediţie europeană, care a avut loc cândva 
înainte de cel de-al Doilea Război Mondial. Macleod era foarte 
hotărât ca tu să vii să vorbeşti cu bătrânul, și asta cât mai 
repede. Se pare ca nu mai are mult de trăit. Știu că este 
ceva complet diferit de călătoria la Istanbul, dar poate vrei să ni 
te alături. 

Când ajunseră înapoi în birou, Jack își închise telefonul şi își 
trase scaunul spre masa de conferinţe. După o conversaţie cu 


Maurice Hiebermeyer şi cu Tom York de pe Sea Venture, era 

sigur că excavările în Cornul de Aur aveau să continue pentru 
încă patruzeci și opt de ore fără el. Marele premiu, ştia acum, 
putea fi în altă parte, într-un loc unde nu și-ar fi imaginat 
niciodată, dar Cornul de Aur putea ascunde totuși comori de o 
valoare istorică nepreţuită. Echipa era foarte euforică după 
descoperirea tunului și a lanţului, și deja începuse să folosească 
sonda pentru penetrarea stratului de sedimente din port, dar era 
o acţiune la întâmplare, și ar putea dura zile întregi până când să 
dea de ceva. 

- Bine, spuse el. Ce aveţi? 

O'Conner avea o carte micuță cu coperte verzi, deschisă în 
faţa lui, din care se vedea un text grecesc pe o parte și unul 
englezesc pe alta. Costas se scuzase, dar Maria și Jeremy stăteau 
în aşteptare împreună cu Jack. O'Conner începu: 

- În cartea sa, Războaiele iudaice, Josephus ne spune că 
Vespasian a pus sub lacăt comorile în Templul lui Jupiter. Dar 
noi ştim că au fost mutate în Templul Păcii atunci când acesta a 
fost terminat, la câţiva ani după urcarea pe tron a lui Vespasian. 
După această dată, nu se mai menţionează nimic despre menoră 
timp de sute de ani. 

- Dar cu siguranţă împăratul ar fi vrut să își etaleze prada cu 
fiecare ocazie, la parade și la festivaluri, protestă Maria. 

- Vespasian era incarnarea supremă a virtuţilor regale ro- 
mane, interveni Jack. Cucerire, stabilitate, construcţie. Când 
era tânăr, a fost comandantul unei legiuni în lupta pentru 
cucerirea Britaniei, iar ca împărat a supravegheat cucerirea 
Iudeii. Apoi a adus stabilitate în imperiu după dezastruoasa 
domnie a lui Nero. Acum, toate eforturile lui erau concentrate 
pe construcţie. Templul Păcii, monumentele din forum distruse 
de marele incendiu din anul 64 d.Hr. în timpul lui Nero și, mai 
presus de toate, Colosseumul. Deja nu mai avea nevoie să își 


strige în gura mare victoriile. 

- Cred că este mai mult decat atât, spuse O'Connor cu 
precauţie. Ştii, este foarte ciudat faptul că în relatarea lui 
Josephus despre procesiunea triumfală nu este menţionat nimic 
în afară de uciderea lui Simon, charismaticul lider evreu care a 
fost adus în lanţuri la Roma. Nu se menţionează nimic despre 
soarta celorlalți evrei captivi, bărbaţi, femei şi copii. Acum, unii 
sunt de părere că a fost un adevărat măcel la sfârșitul 
procesiunii, o scenă atât de îngrozitoare, încât Josephus nu a 
putut să o descrie. La urma urmei, aceștia erau poporul său, și el 
nu şi-a abandonat niciodată credinţa evreiască. Când Vespasian 
a văzut scena la rândul său, a fost dezgustat. Împăratul era un 
soldat dur şi aspru, la fel de nemilos ca orice roman în faţa 
duşmanilor săi, dar era faimos pentru ura sa împotriva vărsării 
gratuite de sânge. Probabil a născocit o prevestire rea, drept 
scuză pentru a nu mai sărbători niciodată victoria asupra 
evreilor, instruindu-și preoţii în secret să ţină menora sub lacăt 
pentru totdeauna. 

— Şi aici i se pierde urma, spuse Maria. 

- Singurul pe care ne mai putem baza este Procopius. 
O'Conner arătă spre cartea din faţa sa. A fost martor al ultimei 
încercări de a reuni Imperiul Roman, când generalul bizantin 
Belisarius a recapturat Roma din mâinile vandalilor și ale 
goților care invadaseră provinciile vestice în secolul al 
V-lea d.Hr. 

- Mă uimeşte faptul că menora a supravieţuit atâta timp în 
Roma fără să fie prădată, spuse Jack. Acele vremuri nu erau 
chiar vremuri ale păcii şi ale armoniei. Gândiţi-vă la Co- 
mmodus, fiul nebun al lui Marc Aureliu. Se credea reincarnarea 
lui Hercule, şi a topit aproape toată vistieria regală ca să 
plătească lupte de gladiatori. Sau anarhia din secolul trei, când 
în decurs de cincizeci de ani s-au perindat la tron mai mult de 


treizeci de împărați. Templul Păcii era un lăcaș bine-cunoscut 

de depozitare a prăzilor de război, şi vistieria sa cu siguranţă s-a 
deschis de multe ori pentru a plăti armate de mercenari de 
fiecare dată când apărea câte un pretendent la tron. 

- Absolut. O'Connor făcu o pauză, se uită fix la Jack și îi 
şopti: Trebuie să vă rog încă o dată ca tot ce se vorbeşte aici să 
rămână între aceşti patru pereţi. Răspunsul este chiar în faţa 
noastră în acea imagine a Arcului lui Titus. În anii 1970 
o cercetare cu sonar făcută de o echipă de restaurare a dez- 
văluit existenţa unei camere secrete în corpul arcului, chiar 
deasupra inscripţiei. 

Jack fu extrem de uimit. 

- Vrei să spui că menora a fost ascunsă în interiorul arcului? 

O'Connor ezită, apoi băgă mâna în sutana sa și scoase un 
plic maro. 

- Puţini își dau seama că Arcul lui Titus este sub controlul 
Vaticanului, unul dintre multele monumente antice din Roma 
consacrate Bisericii în Evul Mediu, ca modalitate de a pune 
sigiliul autorităţii papale pe orice ar fi fost păgân. Predecesorul 
meu la Departamentul de antichităţi din Vatican a încercat fără 
încetare să deschidă încăperea, dar de fiecare dată încercările lui 
se loveau de refuzul cardinalilor. Cred că insistența sa a fost 
principalul motiv pentru care a fost demis. Dar eu am reușit, în 
sfârşit, luna trecută în timpul acţiunii de restaurare a arcului. 
Într-o seară, eu și șeful echipei de restauratori stăteam singuri pe 
schelă, observând progresele făcute, când deodată o piatră a 
cedat, chiar din zidul unde era camera. Un accident, bineînţeles. 

Jack își ridică sprâncenele în timp ce O'Conner scoase o 
fotografie din plic şi o puse pe masă, acoperind-o cu mâna și 
uitându-se la Jack. 

- Nu este doar postul meu în joc. Este mult mai mult 


decât atât. 

Maria şi Jeremy se întinseră să vadă și ei fotografia. 
Reprezenta o imagine a unei camere micuţe, cu pereţii cu pete 
maro și verzui. Pe podea erau mormane de materiale dete- 
riorate, presărate cu fragmente de lemn şi de țesătură. Semăna 
cu mormântul unui faraon egiptean, deschis pentru prima oară 
după ce fusese jefuit cu mult timp în urmă, în Antichitate. 

- Am reuşit să intru şi să iau un pumn din materialele de 
acolo şi le-am analizat în secret, spuse O'Connor încet. 
Lemnul este shittim, salcâm, lemnul de esenţă tare menţionat 
în Vechiul 'Testament. Probabil a fost folosit la construcţia 
unui suport, destul de puternic pentru a ţine o greutate așa de 
mare. Şi țesătura este mătase, colorată cu purpură imperială, 
vopseaua foarte prețioasă obţinută din scoicile Murex găsite pe 
țărmurile Libanului. 

- Dumnezeule, murmură Maria. Vălul Templului, perdeaua 
sacră a Sfintei Sfintelor folosită să ascundă sanctuarul de restul 
templului. 

O'Connor o aprobă. 

- Folosită probabil de romani să acopere menora și masa de 
aur. 

- Deci au fost în interiorul arcului în tot acest timp, chiar 
sub simbolul menorei din basorelief. 

Jack dădu din cap uluit. 

- Preoţii trebuie să le fi mutat la adăpostul întunericului din 
Templul Păcii, care era foarte aproape. 

- Și apoi, sute de ani mai târziu, un custode a dezvăluit 
secretul, probabil folosindu-se de comoară ca răscumpărare să 
își salveze propria piele când au fost invaziile barbare, spuse 
O'Connor. Roma a fost devastată de goți sub comanda lui 
Alaric, în 410 d.Hr., şi apoi de vandali, în 455. Potrivit spuselor 
lui Procopius, regele vandal Giseric a luat comoara evreilor și a 


dus-o în Cartagina, pe ţărmul Africii de Nord, și, după ce 

generalul bizantin Belisarius a eliberat Cartagina de sub vandali, 
în 533, el a dus comoara la Constantinopol. Procopius ne spune 
că împăratul bizantin Iustinian a fost copleșit de cucernicie și a 
dat comoara înapoi Ierusalimului, dar eu nu cred o iotă din asta. 
Nu există dovezi de încredere care să ateste că aceste comori ale 
Templului au mai fost vreodată în Țara Sfântă. 

- Deci menora chiar a fost în Constantinopol. Maria se uită 
fix la O'Connor. Se poate ca povestea întoarcerii lor la 
Ierusalim să fi fost doar o pistă falsă, o poveste de umplutură? 

- Este foarte posibil, răspunse O'Connor. Procopius a 
devenit prefect al Constantinopolului, și era membru al curţii 
regale a lui Iustinian. Ritualurile și superstiţiile Romei păgâne 
au continuat nestingherite pe perioada creştină, şi împărații din 
epoca de aur erau veneraţi. Probabil că instrucţiunile lui 
Vespasian de a ascunde menora încă reverberau de-a lungul 
secolelor, și povestea returnării ei la Ierusalim era o modalitate 
de a ţine secretă adevărata locaţie, şi anume, Constantinopolul. 
Faptul că bizantinii erau creștini nu înseamna că aveau mai 
multă compasiune pentru evrei decât romanii în vremea lui 
Vespasian. Cred că menora a fost închisă undeva pentru încă 
cinci sute de ani, poate adânc în pivnițele noii catedrale a lui 
Iustinian, Hagia Sofia, din Constantinopol. 

- Mai sunt cei care cred că tezaurul evreilor nu a părăsit 
Roma deloc, că a fost luat în secret de autorităţile papale şi zace 
undeva ascuns în Vatican chiar și în zilele noastre. Jack se uită 
scrutător la O'Connor, neștiind ce mai avea acesta de dezvăluit. 
Chiar înainte de invaziile barbare, biserica începuse să își 
însușească templele din Roma și să le golească de artefacte, încă 
de la convertirea lui Constantin la creștinism, în secolul al 
IV-lea d.Hr. 

O'Connor tăcu un moment înainte de a-i da răspunsul, cu 


voce înceată, dar fermă. 

- Este adevărat că Vaticanul ascunde comori neştiute, opere 
de artă inestimabile, dispărute de generaţii întregi. Sunt pasaje 
secrete în catacombele de sub Sfântul Petru pe care nici măcar 
eu nu le-am văzut. Se uită cu seriozitate la Jack. Dar vă pot 
asigura că menora nu este printre ele. Dacă ar fi fost, eu nu aș 
mai fi fost aici. Aș fi fost obligat de către autorităţile papale să 
jur că aveam să păstrez secretul. Amintiţi-vă istoria noastră! 
Tezaurul din Templul evreilor ar reprezenta triumful final al 
creştinătăţii, pedeapsa pentru complicitatea evreilor la moartea 
lui Isus. Dacă am avea tezaurul, ar fi oricum cel mai bine 
păstrat secret al lumii. Un singur cuvânt, și ar izbucni un 
adevărat război. 

- Război? spuse Jeremy cu scepticism. 

- O ruptură totală în relaţiile dintre Vatican și Israel. 
Animozităţile vechi de când lumea dintre evrei şi creştini ar fi 
reaprinse în întreaga lume, alimentând antisemitismul și 
ultrasionismul la o scară mare. Și, dacă tezaurul ar fi vreodată 
înapoiat Ierusalimului, ar fi picătura care ar umple paharul, 
conflictul final din Orientul Mijlociu de care ne temem de 
multă vreme. Unii evrei ortodocși sunt de părere că înapoierea 
menorei Ierusalimului ar fi primul pas în reconstrucția 
Templului, locul care acum este ocupat de moscheea Al-Aqsa, 
una dintre cele mai sfinte locuri ale religiei islamice. Menora ar 
da Israelului încredere totală în destinul său, împuternicind 
fundamentaliştii şi convingându-i pe cei nehotărâţi. Și lumea 
arabă ar şti o dată pentru totdeauna că niciodată cererile nu-i 
vor fi satisfăcute prin negocieri. 

- Este curios cum de naziștii nu au venit la Roma s-o caute, 
spuse Jack. 

- Cel de-al Doilea Război Mondial a fost o perioadă întu- 
necată pentru Biserică, spuse O'Connor înverșunat. Papa nu i-a 


dat lui Hitler nici o scuză de a jefui Vaticanul. Dar au fost mulţi 

alții care au bătut la ușile noastre de atunci. Sioniști fanteziști, 
adepţi ai teoriei conspirației, vânători de comori care credeau că 
erau la jumătatea drumului spre Sfântul Graal. Vă asigur că toţi 
au fost pe un drum care nu ducea nicăieri. 

În acel moment, se auzi o hărmălaie afară, și Costas dădu 
buzna în cameră. 

- Scuze că vă întrerup, spuse el fără suflare, dar m-am gândit 
că ar trebui să vezi asta. Se grăbi şi-i înmână lui Jack o bucată de 
hârtie. Mai ţii minte scândurile de lemn de la lanţul din Cornul 
de Aur? Ţi s-au părut un pic ciudate. 

Jack se luptă să își ia gândul de la menora și să se concentreze 
la descoperirea remarcabilă făcută cu o zi în urmă. 

- Scândurile suprapuse prinse cu nituri de fier. O chestie 
întâlnită des în tradiţia construcţiilor de bărci din nord-vestul 
Europei, la începutul Evului Mediu. Ciudată pentru o galeră 
venețiană din 1453. 

- Păi, uite răspunsul! Costas se aplecă înainte entuziasmat, 
cu mâinile pe masă. Mostra pe care am luat-o cu noi a fost 
analizată. Este stejar din Scandinavia. Și este de la prora unei 
corăbii lungi, nu de la o galeră mediteraneeană. Pare că s-a rupt 
în lanţ, probabil fără ca vasul să se scufunde. Și uită-te și la 
vârsta copacului! 

- 1042, plus sau minus un an, citi Jack, uluit. 

Jeremy scoase un strigăt de bucurie şi se ridică de pe scaun 
nerăbdător. 

- Se potrivește perfect! Harald Hardrada a plecat din 
Constantinopol în 1042. Vasul lui ar fi putut fi construit cu un 
an în urmă, pe țărmurile baltice. Ceea ce aţi descoperit voi nu 
este nicidecum lanţul rupt la asediul Constantinopolului, din 
1204, ci un lanţ scufundat de o navă a vikingilor mercenari cu 
un secol și jumătate în urmă, în timp ce își purtau corăbiile în 


zona Cornului de Aur. 

Costas se uită la imaginea soldaţilor de pe arc, încărcaţi de 
bogății în procesiunea triumfală. 

— Şi acum ştim ce putea cântări aşa de greu în nava lor, astfel 
încât să rupă lanţul. 

- Menora. Jack dădu din cap şi zâmbi larg spre Costas. Asta 
îţi aparţine. Încă o bilă albă pentru ştiinţă. 


Jack privi cu atenţie pe fereastra de lângă el, în timp ce 
avionul se înclină în partea stângă, şi oceanul apăru în faţa 
ochilor lor. Fusese o dimineaţă senină, și soarele strălucea adânc 
în valuri. Nu văzuseră pământ timp de jumătate de oră, de la 
ultima oprire la Reykjavik, dar, după ce trecuseră de Cercul 
Polar, apa se împestriţase cu pete albe. Unele erau imense, 
bucăţi mari de alb, înconjurând turcoazul acolo unde aisbergul 
se adâncea sute de metri sub apă. Acum erau și aisberguri, şi 
gheaţa mării, un mozaic alb fragmentat, care se întindea cât 
puteai cuprinde cu privirea, și Jack observă primele limbi de 
pământ înspre vest. Se aplecă spre ocupantul locului din faţa sa 
şi arătă pe fereastră. 

— Se poate vedea calota glaciară a Groenlandei. 

- Te lasă fără suflare. 

Figura Mariei era înflăcărată de emoție, şi Jack se felicită că o 
invitase și pe ea. După ce O'Connor plecase la Roma cu trei zile 
în urmă, Jack îi telefonase lui James Macleod să continue 
discuţia pe care acesta o avusese cu Costas despre descoperirea 
făcută în gheaţă. Era mult mai mult decat atâta; lucrurile luaseră 


o turnură extraordinară în ultimele zile, şi vizita lui Jack era 

imperios necesară. Proba din gheaţă se dovedise a fi o mostră 
care făcea ca descrierea vasului îngropat să fie mai mult decât o 
legendă locală. Jack aflase despre o altă descoperire extraor- 
dinară, și ar fi avut nevoie de cunoștințele Mariei și ale lui 
Jeremy, care profitaseră de şansă şi Îl însoţiseră pe Jack pe nava 
de cercetare a IMU într-unul dintre cele mai extraordinare 
proiecte întreprinse de ei vreodată. 

Acum stăteau toţi în compartimentul din față al unui 
Embraer EMB-145XR modificat special, un avion cu reacţie, 
nou-nouț folosit de IMU pentru transportul de persoane. În 
partea cealaltă a intervalului, Jeremy era cufundat într-un ocean 
de hârtii și de cărţi, scriind liniștit la laptop. Jack închise cartea 
pe care o citea, o introducere în norvegiana veche, şi se uită 
afară pe fereastră. În ultimele zile se lăsase absorbit de Harold 
Hardrada, reaprinzând o pasiune din copilăria lui. Familia lui 
Jack din partea mamei era din Yorkshire, oameni înalți și 
blonzi, al căror accent avea o cadență scandinavă, și Jack simţise 
dintotdeauna o puternică afinitate cu strămoșii săi norvegieni. 
Harald Hardrada fusese cel mai puternic dintre eroii vikingi, 
dar viaţa sa nu fusese totuși plină de împliniri. Un bărbat care 
avea să fie rege, al cărui destin părea prea măreț pentru a putea 
fi atins chiar și pentru el. Dacă situaţia ar fi fost diferită şi 
Harald ar fi câştigat bătălia de la Stamford Bridge, istoria 
Angliei și a întregii lumii ar fi arătat altfel. Jack făcuse o 
plimbare până la locul bătăliei, lângă York, cu o zi înainte, 
înaintând cu greu prin câmpurile mlăștinoase și căutând locul 
unde Harald mânuise pentru ultima oară securea. Credea că era 
aproape, chiar simţise o prezenţă lângă el, dar se întorsese 
nesatisfăcut. Ceva nu era în regulă. 

În avion, în partea opusă, Costas era prăbușit pe scaun, 
sforăind cu intermitențe, cu capul care-i cădea încet spre piept 
și pe care-l ridica înapoi cu o zmucitură. Stătuse treaz toată 
noaptea și lucrase în laborator perfecţionând sonda de 
explorare pentru gheaţă, și încă mai purta salopeta lui favorită 

pătată, cu însemnele IMU. Cu barba nerasă şi cu părul răvăşit, 
semăna mai mult ca niciodată cu bunicul său, un pescar grec 
care făcuse avere din transporturi, dar care insistase ca familia 
lui să nu uite de unde plecase. Era o moştenire pe care Costas, 
fără să-și dea seama, o ridicase la rangul de artă în ceea ce privea 
înfățișarea lui. 

Jack îi zâmbi Mariei în timp ce Costas sforăia și își întoar- 
seră amândoi privirea spre geam. Coasta de est a Groenlandei 
apăru ca o fâșie neregulată de piatră între ocean și calota 
glaciară, întinderile sterpe de granit înconjurând golfurile pline 
de bucăţi albe de gheaţă sfărâmată. Curând erau chiar deasupra 
calotei glaciare, un covor de un alb strălucitor, ondulându-se la 
orizont, cu suprafața împresurată de ochiuri de apă, care 
străluceau ca nişte pietre de turcoaz în lumina dimineţii. Era 
unul dintre cele mai austere peisaje din lume, dar, cu toate astea, 
avea o fumuseţe irezistibilă care scotea la iveală pasiunea lui 
Jack pentru explorări şi care îl făcea să înţeleagă ce anume îi 
adusese până aici pe exploratorii norvegieni, care navigaseră 
pentru prima dată spre aceste ţărmuri, cu aproape o mie de ani 
în urmă. 

- Nu înţeleg un lucru. 

Costas se trezi brusc, ca şi cum conversaţia purtată cu o oră 
în urmă nu s-ar fi întrerupt deloc. 

- Harald Hardrada a fot ucis în Anglia, în 1066, corect? 
Atunci cum se face că inscripţia de pe hartă sugerează că a murit 
pe undeva pe aici? 

Jack îi aruncă lui Costas o privire uimită, şi amândoi se 
uitară spre Jeremy care răsfoia niște pagini și părea complet 
absorbit de ceea ce făcea. 

- Jeremy? spuse Maria întrebător. 

- Poftim? 

- Bătălia de la Ragnarok din inscripţia de pe hartă. Cum 
se împacă asta cu faptul că Harald şi-a găsit sfârșitul la 
Stamford Bridge? 

- Oh, fraza este doar la figurat, probabil, spuse Jeremy cu 
indiferenţă. Toţi războinicii vikingi omorâţi în luptă mergeau 
direct în Walhalla, unde îl slujeau pe Odin și așteptau războiul 
final de la Ragnarok, împotriva forţelor răului. Se credea că 
Walhalla era în vest, dincolo de marginea lumii. Inscripţia nu 
sugerează neapărat că Harald și oamenii lui au murit aici. 

— Și tezaurul de la Michelgard? 

- Mă tem că nu vă pot ajuta cu asta. 

- Jeremy, ai cumva cartea lui Sturluson? 

În vocea Mariei era un strop de nervozitate în timp ce 
Jeremy îi dădu cartea fără s-o privească, cu atenţia din nou 
concentrată la laptop. Ea luă cartea și îndreptă coperta spre 
Costas. Reprezenta imaginea unui cavaler călare îmbrăcat în 
zale, cu un coif strâns și apărătoare de nas şi care avea un scut 
triunghiular alungit. 

- Seamănă cu un cruciat, spuse Costas. 

- Nu eşti departe, replică Maria. Asta este de pe o tapiserie 
din Norvegia datând din secolul al XII-lea, la aproape o sută de 
ani de la moartea lui Harald. Dar, în lipsa unui portret de-al său, 
asta îți dă o idee destul de clară despre cum ar fi arătat Harald şi 
oamenii lui. Cei din Garda Varegă din Constantinopol erau 
vikingi prin naștere și educaţie şi nu ezitau să folosească 
groaznica secure nordică. Aceasta a intrat în legendă, înaltă cât 
un om și cu o singură lamă, umplându-te de spaimă pe câmpul 
de luptă. Varegii au profitat de reputaţia strămoșilor lor, 
vikingii, care au jefuit și au siluit totul în drumul lor spre 
Europa de Vest şi care chiar au navigat pe Mediterană pentru a 
teroriza Italia şi Franţa. Dar şi varegii erau personaje cosmo- 
polite, care și-au petrecut mare parte din viaţă la Constan- 
tinopol, cel mai sofisticat oraş al lumii medievale, slujindu-i pe 
împărații bizantini. Armurile și podoabele lor nu făceau notă 
discordantă în cruciade, iar ei vorbeau greaca la fel de bine ca 
norvegiana. Harald Hardrada a condus chiar o campanie în 
Ţara Sfântă. 

- În Ţara Sfântă? lui Costas nu-i venea să creadă. Dar cre- 
deam că aceste cruciade au început abia la sfârșitul secolului al 
XIX-lea. Adică la o generaţie după moartea lui Hardrada. 

- ÎI poţi considera pe Harold Hardrada primul cruciat, spuse 
Maria cu ochii trădându-i entuziasmul. S-a născut păgân, şi cu 
siguranță nu dorea să-şi răscumpere păcatele, dar a slujit 
interesele bisericii creştine în Țara Sfântă. Trebuie să înţelegi un 
lucru, Costas. Cruciadele, așa cum le cunoaștem noi, sunt doar 
o parte a poveștii, spusă din perspectiva occidentalilor. Biserica 
bizantină şi războinicii ei au încercat timp de secole să smulgă 
Ţara Sfântă din mâinile arabilor. În anul 1036, împăratul 
bizantin Mihail a semnat un tratat cu califul arab al Egiptului 
pentru a permite restaurarea Bisericii Sfântului Mormânt, 
altarul ridicat deasupra mormântului lui Isus în Ierusalim. Un 
an mai târziu, Harold Hardrada a condus Garda Varegă spre 
Ierusalim, pentru a-i escorta pe meșteri. Imaginea este exact ca 
în cruciade, călăreţi înalți, blonzi, îmbrăcaţi în armuri, 
traversând deşertul, cu excepţia faptului că Hardrada chiar a 
reușit să restabilească pacea în Țara Sfântă. Toate orașele şi 
castelele Palestinei i s-au predat fără luptă, și el a curăţat 
drumurile de hoţi şi de tâlhari. A adus comori la altarul din 
Biserica Sfântului Mormânt, probabil la cererea împăratului 
bizantin. Chiar s-a îmbăiat în apele Iordanului, ca oricare 
alt pelerin. 

- Da, şi povestea merge mai departe, spuse Jeremy, care își 
abandonase lucrul şi asculta acum concentrat vorbele Mariei. 
După Ierusalim, Harald Hardrada a condus o campanie în zona 
centrală a Mediteranei, în Sicilia și Italia, timp de trei ani, în 
numele împăratului bizantin. Pe atunci, Sicilia era un emirat 
islamic, capturat de arabi în marele jihad care a condus armatele 
musulmane în Țara Sfântă și s-a întins spre vest până în Spania. 
Harald conducea o armată, sub stindardul crucii, împotriva 
necredincioșilor, pentru a recâștiga pământurile pentru Biserică. 


Bizantinii îi numeau pe dușmanii lor sarazini, aceiaşi duşmani 

pe care cruciații aveau să-i înfrunte câteva generaţii mai târziu. 
Războiul purtat de Harald era unul al creștinilor împotriva 
musulmanilor, prima izbucnire a unui conflict care i-a aprins pe 
cruciați și care este încă resimţit și în zilele noastre. Hardrada 
era cel mai temut comandant al forţelor creştine, chiar mai 
temut decât Richard Inimă-de-Leu sau decât Baldwin de Flandra 
în timpul cruciadelor. Arabii îl denumeau Ra'd Shamaal, 
Trăsnetul Nordului. 

- A fost un bărbat pe cinste, murmură Costas. Şi spui că era 
din Norvegia de origine? 

Maria arătă cartea pe care i-o dăduse Jeremy. 

— Asta este sursa noastră principală de informaţii, Saga 
Regelui Harald, scrisă de poetul islandez Snorri Sturluson la 
începutul secolului al XIII-lea. Face parte din Heimskringla, o 
istorie a tuturor regilor Norvegiei. Ne oferă o descriere a 
înfățișării lui Harald: foarte înalt, blond, cu barbă şi mustăţi 
lungi, imaginea clasică a unui viking. Numele său era Harald 
Sigurdsson, şi s-a născut în 1015. Mai târziu, a dobândit numele 
de Hardrada, însemnând Conducătorul cel Dur, Harald 
Nemilosul. Încă din tinereţe, a învăţat arta războiului, la vârsta 
de cincisprezece ani, când a luptat alături de fratele său vitreg, 
regele Olaf cel Sfânt, în bătălia de la Stiklestad, împotriva unei 
armate norvegiene rivale. Olaf a fost omorât, iar Harald a fost 
nevoit să părăsească ţara, pornind în exil spre est, întâi în 
Suedia, şi apoi la Novgorod şi la Kiev, unde a slujit ca mercenar 
în armata regelui Iaroslav al Rusiei. 

- Şi cum a ajuns la Constantinopol? întrebă Costas uitându-se 
pe hartă. 

- Păi, erau mai multe bogății acolo. La vârsta de optsprezece 
ani, Harald a ajuns la Constantinopol şi a făcut parte din Garda 
Varegă. A ajuns repede la rangul de atrologus, comandantul 
gărzii, şi timp de nouă ani a jefuit Mediterana în numele 
împăratului bizantin. În 1042, a părăsit Constantinopolul 
încărcat cu prăzi pentru a reclama tronul Norvegiei. Douăzeci 

de ani mai târziu, timp în care a devastat Danemarca şi a condus 
Norvegia cu o mână de fier, ambiția lui l-a condus spre o 
întâlnire fatidică cu regele Harold al Angliei în bătălia de la 
Stamford Bridge. A fost o ascensiune îmbibată în sânge de la 
început până la sfârșit, dar pe parcursul ei Harald şi-a apărat 
dreptul moștenit prin naștere şi a devenit unul dintre cei mai 
bogaţi şi mai temuţi conducători din epoca medievală. 

- Supoziţia că el ar fi vizitat Vinland este plauzibilă, 
murmură Jack. Islanda şi Groenlanda au fost colonii norvegiene 
în marea lor parte, descoperite de vikingii norvegieni, iar un 
rege precum Harald Hardrada ar fi dorit să își extindă influenţa. 
Și apoi mai este și faima. Adică o călătorie la Vinland ar fi fost o 
faptă îndrăzneață care ar fi contribuit la reputaţia lui de 
explorator şi de războinic neînfricat. 

- Nu ar fi fost singurul bărbat important care să fi încercat 
asta, spuse Maria. Analele islandeze menţionează un episcop din 
Groenlanda care a pornit spre Vinland. A dispărut pentru 
totdeauna din istorie. 

- Ceva nu se leagă, spuse Jack neliniștit. Dacă Harald a ajuns 
la Vinland, atunci cu siguranţă înseamnă că a supravieţuit și s-a 
întors în Norvegia la timp pentru bătălia din 1066. Ar fi avut 
multe de câştigat dacă și-ar fi declarat succesul, proclamându-și 
suveranitatea peste coloniile vikinge din vest și ridicându-și în 
slăvi curajul. Sunt întâmplările pe care le găseşti în mod normal 
în saga, și totuși nimic din toate astea nu este menţionat în 
Hiemskringla. Singurul lucru pe care îl avem este o referință 
secretă pe o hartă găsită în Catedrala Hereford. Nu are sens. 

- Comoara, obiectele pe care le-a prădat împreună cu 
varegii, ce ştim despre ele? întrebă Costas. 

- Este o poveste fantastică. Maria răsfoi cartea în căutarea 
unei pagini, şi apoi o deschise. Ascultă asta: „Tezaurul său era 
aşa de bogat, încât nimeni din nordul Europei nu mai văzuse 
aşa ceva vreodată în posesia unui singur om. În timpul șederii 
sale la Constantinopol, Harald a luat parte de trei ori la 

jefuirea palatului: așa este obiceiul ori de câte ori moare un 
împărat, iar varegilor li s-a permis să ia parte la asta — sunt 
îndreptăţiţi să jefuiască toate visteriile palatelor și să ia orice 
le-ar cădea în mână.“ 

- Bănuiesc că ăsta este preţul care trebuie plătit pentru a-ţi 
asigura loialitatea mercenarilor, spuse Costas. 

- Înseamnă că varegii nu numai că aveau cât puteau să ducă 
din palatele pe care le jefuiau de câte ori murea un împărat, dar 
cunoșteau și locaţiile unde aceste comori erau ascunse. La urma 
urmei, sarcina lor principală la Constantinopol era să păzească 
Trezoreria Regală. Dar relatarea lui Snorri în legătură cu 
jefuirea palatelor este fără îndoială exagerată, dar este ceva ce ar 
fi sunat foarte plăcut în urechile vikinge. Comorile cu adevărat 
importante, au rămas, bineînţeles, sub cheie. 

- Vorbeşti despre menoră, spuse Costas. 

Maria încuviinţă. 

- Dar aşteaptă să auzi și restul poveștii! Devine şi mai 
interesantă. În 1042, după mai mult de zece ani în serviciul 
împăratului, Harald se săturase de campanii. Avea toată faima și 
bogăţiile pe care şi le dorise, şi acum voia să reclame tronul 
Norvegiei. Așa că, ultima dată când s-a întors de la război, la 
Constantinopol, a părăsit Garda Varegă. Împăratul, Mihail 
Călăfătuitorul, era un om slab, și se pare ca îi convenise acest 
aspect, dar împărateasa Zoe s-a înfuriat. Ea deja îi purta 
ranchiună lui Harald. Se pare că a cerut-o de soţie pe Maria, 
frumoasa nepoată a împăratesei, dar Zoe l-a respins. Povestea 
dusă mai departe de varegi spune că Zoe însăși îl dorea pe 
Harald şi că acesta fusese adevăratul motiv pentru care ea se 
înfuriase când auzise de plecarea lui din Constantinopol. 

- Un triunghi amoros, chicoti Costas. Trăsnetul Nordului 
și-a întâlnit în sfârșit perechea. 

- Harald a fost aruncat în închisoare, dar a fost eliberat de o 
doamnă misterioasă, poate altă iubită. Povestea spune că Harald 
și-a convocat varegii, şi aceştia s-au răzbunat cumplit pe 
împărat, orbindu-l în timp ce dormea. În aceeași noapte, Harald 

a intrat în apartamentele Mariei și a răpit-o. Asta ne spune 
Snorri mai departe: „Au coborât în corăbiile varege şi au luat 
două dintre ele. Au vâslit până la Bosfor, unde au fost blocaţi de 
lanţul care îl apăra. Harald le-a spus vâslașilor să tragă cu toată 
puterea lor, în timp ce ceilalţi, care nu erau la vâsle, urmau să 
fugă la pupă, încărcaţi cu tot ce aveau la ei. Astfel, vârfurile 
corăbiilor au trecut peste lanţ. Imediat după aceea, fiind blocaţi 
pe lanţ, Harald le-a spus să treacă la proră. Corabia în care se 
afla Harold s-a înclinat în față şi a alunecat peste lanţ; dar 
corabia cealaltă s-a înţepenit și s-a rupt la pupă. Mulţi dintre 
pasagerii ei au murit, dar câțiva au fost salvaţi din mare.“ 

- Asta e, spuse Jeremy exaltat. Exact ce spuneam ieri. 
Scândurile pe care le-ai descoperit în lanţul din Cornul de Aur 
erau din cea de-a doua corabie a lui Harald. Snorri nu spune 
exact că s-a scufundat, fapt ce explică de ce ai descoperit doar 
niște scânduri rupte în lanţ. Craniul cu coif trebuie să fie al 
unuia dintre varegii înecaţi. 

- Ce s-a întâmplat cu tiza ta? o întrebă Jack pe Maria. 

- Potrivit spuselor lui Snorri, Maria a fost eliberată fără să i 
se facă vreun rău când au ajuns la Marea Neagră, și chiar i s-a 
dat o escortă pentru a merge înapoi la Constantinopol. Probabil 
răpirea Mariei a fost modul în care Harald a vrut s-o insulte pe 
Zoe, dar el mersese chiar mai departe și avea de gând să se 
căsătorească cu una dintre fiicele regelui Iaroslav, Elisabeta, o 
iubită de-a lui de la Kiev, înainte de a se înrola în Garda Varegă. 

Maria îi zâmbi lui Jack. 

- Dar unii cred că Maria a rămas cu el, i-a fost ibovnică și 
s-au iubit cu adevărat până la moarte. 

- Deci tu crezi că menora a fost furată în aceeași noapte? 
insistă Costas. 

- Da. Dacă varegii au avut timp s-o răpească pe Maria, au 
avut timp și să fure comoara interzisă din Constantinopol. 

- Asta explică de ce apare simbolul menorei pe harta de la 
Hereford, spuse Costas îngândurat, privind în gol. Dacă vikingii 
erau interesaţi de comoară doar ca lingou de aur, atunci este 

ciudat că forma menorei încă mai avea o semnificaţie ani mai 
târziu, când Richard de Holdingham a scris inscripţia runică. 
Poate faptul că era un tezaur interzis a contat. Ar fi putut 
deveni simbolul bravurii lui Harald, a bărbăţiei lui, o pradă de 
război ca în vremurile romane, să fie trâmbiţată la nesfârşit de 
vikingi în saga. Când au revenit acasă, povestea acelei ultime 
nopţi de la Constantinopol le-a asigurat cu siguranţă vikingilor 
băutură gratis pentru tot restul vieţii. 

Se întoarseră toţi spre Jeremy, care le evita privirea şi se uita 
la ecranul computerului, apoi privi fix în ochii lui Costas. Făcu 
o pauză înainte de a vorbi pe un ton neliniștit. 

- Probabil ai dreptate, dar asta e doar o parte a poveștii. 

În acel moment vocea pilotului se auzi în difuzoare anun- 
ţând aterizarea la Kangerlussuaq, fosta bază aeriană americană, 
care acum servea drept principalul centru internațional al 
Groenlandei pe coasta de vest. Jack se uită pe fereastră și văzu că 
acum trecuseră de calota glaciară a Groenlandei și se apropiau 
de strâmtoarea Davis, canalul larg al oceanului delimitând 
partea vestică a Groenlandei de partea arctică a Canadei. Sub ei 
se întindeau fiorduri sinuoase şi pășuni verzi, care făceau din- 
tr-odată ca existenţa așezărilor vikinge de pe aceste ţărmuri să 
nu mai pară o chestie imposibilă — lucru de neconceput pe 
partea stearpă din est. Avionul se înclină brusc şi întoarse spre 
est, și ajunseră în același rând cu cel mai lung fiord dintre toate, 
Søndre Strømfjord, cu casele răzlețe şi mohorâte de la 
Kangerlussuaq răspândite pe valea din vârf. 

Câteva minute mai târziu trenul de aterizare fu coborât, şi 
Jack observă două aeronave garate pe pistele secundare ale unui 
fost aerodrom militar, în centrul văii; primul era un avion cu 
reacție Antonov AN-74 care ajunsese înaintea lor, având la bord 
preţioasa încărcătură a lui Costas, şi cel de-al doilea, un elicopter 


Lynx purtând însemnele Universităţii Internaţionale Maritime. 

- Acum ajungem deasupra fiordului. Uitaţi-vă spre dreapta, 
şi veţi observa vârfurile aisbergurilor ieşind din ceaţă. 

Pentru o clipă, James Macleod luă mâna de pe manșă și arătă 
pe deasupra lui Jack spre crestele zimţate acoperite de zăpadă, 
care semănau cu vârfurile unor munţi îndepărtați văzuţi printre 
nori. În compartimentul pasagerilor din spatele lor, Maria şi 
Jeremy se aplecară să-i urmărească privirea. Cu diferenţa de fus 
orar de trei ore față de Anglia, aici era dimineaţă devreme, și 
soarele avea să împrăștie ceața cauzată de aerul rece venit 
dinspre ghețari care se întâlnește cu aerul cald ce se ridică 
dinspre mare. În timpul verii, era chiar mai cald la o mie de 
metri decât la suprafaţa gheții, dar, chiar şi așa, temperatura era 
de câteva grade sub zero, şi toţi erau îmbrăcaţi în costume de 
zbor termoizolante și aveau căști de protecţie, pentru că era 
posibil ca elicopterul să intre în curenţi puternici de aer formaţi 
desupra apei, de-a lungul coastei. 

- Mai sunt cincisprezece minute până când se eliberează 
heliportul. Așa că m-am gândit să vă arăt împrejurimile. 

Macleod îi întâmpinase pe pistă la Kangerlussuaq când 
aterizaseră şi îi escortase direct la elicopterul Lynx care îi 
aştepta. Le luase mai puţin de o oră să zboare spre nord la 
fiordul Ilulissat, pe coasta de vest a Groenlandei, la aproape 
două sute cincizeci de kilometri la nord de Cercul Polar. 
Urmăriseră un elicopter de transport masiv, Chinook, de la 
fosta bază aeriană americană de la Thule, o contribuţie bine- 
venită din partea guvernului american la proiectul IMU. Costas 
se hotărâse să zboare în Chinook pentru a supraveghea 
transferul echipamentului său, şi Jack se gândea la neliniştea 
care îl tortura pe Costas în timp ce stătea pe rampa de încărcare 
privind cum roadele muncii lui de luni de zile erau suspendate 
în aer într-o plasă de încărcare. Câteva clipe mai devreme 
priviseră cum Chinookul cobora în ceaţă, spre vârful fiordului. 

- De aici s-a desprins aisbergul care a scufundat Titanicul, 
spuse Macleod cu un puternic accent de Glasgow. Este unul 

dintre cele mai rapide cursuri de apă cu bucăţi de gheaţă din 
lume. Întoarse elicopterul spre est, cu faţa spre fiord, și zbură cu 
viteza maximă pentru câteva minute, până când ieșiră din ceață 
și văzură calota glaciară a Groenlandei ridicându-se în faţa lor ca 
o vastă cupolă. Ghețarul Ilulissat este canalul principal de 
eliberare a presiunii din calota glaciară, acolo unde ghețarii își 
revarsă bucăţile de gheaţă în mare. Puteţi vedea cum începe să 
curgă gheaţa. Macleod întoarse elicopterul înspre mare. Puteau 
vedea locul unde ondulaţiile dintr-o singură bucată ale calotei 
glaciare începeau să se rupă și să se fragmenteze, formând o 
curgere ondulatorie ce se îndrepta pulsând înspre vest. Credeţi 
sau nu, chestia aia înaintează cu o viteză uimitoare, cu aproape 
doisprezece kilometri pe an, spuse Macleod. Crevasele sunt 
formate de presiunea ghețarului care, atunci când se mișcă, 
împinge în terenul stâncos aflat la aproape o mie de metri în 
adâncuri. Este ca un râu cu vârtejuri. Și acum pentru 
amuzament... Cobori botul elicopterului, și se avântară deodată 
spre ghețar, suprafaţa fragmentată a acestuia conturându-se 
ameninţător cu fisurile și faldurile sale gigantice. Chiar în 
ultimul moment, Macleod ridică elicopterul, şi aproape 
instantaneu fură învăluiţi de ceață, ghețarul fiind acum abia 
vizibil, în vreme ce rotorul împrăștia ceața, lăsând la vedere 
petice albe și crevase de un albastru-închis. Suntem la mai mult 
de o sută cincizeci de metri deasupra ghețarului, îi asigură 
Macleod. Să ţineţi minte cât de mare este. Timp de câteva 
minute pilotă prin ceaţă doar cu ajutorul instrumentelor de 
navigaţie, iar apoi acţionă la manșa și începu coborârea până 
când altimetrul arătă aproximativ optzeci de metri desupra 
nivelului mării. Am ajuns. 

Lynxul se menţinu la punct fix în timp ce ceața începea să se 
împrăștie și o priveliște spectaculoasă se materializă în faţa lor. 
Era un perete imens de gheaţă, ajungând până la elicopter şi 
întinzându-se de o parte şi de alta atât cât puteai cuprinde cu 
privirea. Nu era un perete abrupt de gheață compactă, ci mai 

degrabă o masă fragmentată de piloni şi de canioane, crăpată în 
striaţii albastre acolo unde apa topită cursese de pe suprafaţă şi 
mai apoi înghețase din nou. Întreaga masă părea incredibil de 
fragilă și de nesigură, ca și cum cel mai mic ghiont ar fi provocat 
o cădere în cascadă. 

- Marginea ghețarului, anunţă Macleod. Sau mai degrabă 
masa de aisberguri care s-au desprins din el şi se strâng în 
capătul fiordului. Marginea însăși a ghețarului se află undeva la 
mai mult de cinci mile marine est de noi, spre calota glaciară. 

- Este formidabil, se auzi vocea lui Jeremy prin aparatul de 
comunicaţie, și pentru prima dată păru a rămâne fără cuvinte. 
Deci aici este locul unde se formează aisbergurile din Atlanticul 
de Nord? 

- Nouăzeci la sută dintre ele, răspunse Macleod. Douăzeci 
de miliarde de tone în fiecare an, destul cât să afecteze nivelul 
mărilor la nivel global. Acel perete de gheaţă poate părea destul 
de fix, dar a prins viteză în ultima vreme și se mișcă înspre noi 
cu o viteză de cinci metri pe oră. Unele dintre aisbergurile mari 
vor fi împinse înainte, mai mult sau mai puţin intacte, dar toate 
fragmentându-se şi dând naștere unor aisberguri mai mici. 
Aproape zece mii de aisberguri mari ies din fiord în fiecare an 
spre golful Disko. Merg în sensul invers acelor de ceasornic 
purtaţi de curent în jurul golfului Baffin, și apoi plutesc în sud 
spre Newfoundland și în est spre Islanda. 

- Unul dintre ei se fragmentează chiar acum, spuse brusc Jack. 

Fără nici un avertisment, o bucată mare de gheață se rupse 
Chiar în faţa lor cu un zgomot care putu fi auzit în ciuda 
zgomotului făcut de rotorul elicopterului. Bucata de gheaţă căzu 
direct în apă și dispăru complet, apoi ieşi la suprafaţă aproape în 
întregime, înainte să rămână locului, balansându-se în sus și în 
jos, până când la suprafaţă mai rămase doar un vârf zimţat. 

- Acum înţeleg ce înseamnă faptul că partea importantă a 
aisbergului se află sub apă, zise Jeremy cu vocea gâtuită de 
emoție. Cei care sunt mai mari ating probabil fundul fiordului. 

- Exact asta se întamplă. Câteodată ating fundul mării, 
alteori nu. 

Macleod deschise un mic ecran video din carlingă şi tastă 
ceva, dezvăluind imaginea adâncimii fiordului. 

Jack fluieră. 

- Destul de adânc. 

- Peste o mie de metri. 

- Creasta aia de sub apă, peste gura fiordului, spuse Jack, 
bănuiesc că este locul unde limba de gheaţă a ajuns la cea mai 
mare întindere? 

- Danezii care s-au aşezat aici în secolul al XVIII-lea îl 
numesc Isfjeldsbanken, pragul, răspunse Macleod. Un prag 
imens de sedimente tasate de ghețar. Vârful pragului este la o 
adâncime de doar două sute douăzeci de metri, aşa că 
aisbergurile mai mari se împotmolesc în el. Până de curând 
marca marginea limbii de gheaţă, aglomerarea de aisberguri care 
sufocau fiordul. 

- Dar acum fragmentarea are loc la câțiva kilometri mai 
aproape de calota glaciară, unde suntem noi acum? 

- Într-adevăr. Macleod atinse ecranul, şi apăru altă imagine a 
fiordului, făcută din satelit. NASA a avut amabilitatea să ne 
ofere acest montaj fotografic, o imagine din satelitul Landsat. 
Succesiunea de linii roşii de-a lungul fiordului arată retragerea 
fragmentării în faţa ghețarului între anii 2001 și 2005. În același 
timp, viteza cu care ghețarul se mișcă a crescut dramatic, 
aproape s-a dublat. Şi măsurători aeriene cu altimetre laser au 
dezvăluit o micşorare a ghețarului cu cincisprezece metri pe an. 

- Încălzirea globală, spuse Jeremy. 

- Veşti proaste pentru mediul înconjurător, dar bune pentru 
noi. Macleod închise ecranul şi preluă comanda la manșă, 
întorcând elicopterul spre vest și zburând prin ceaţă, departe de 
ghețar. Veşti proaste pentru că încălzirea globală are un efect 
mult mai dramatic asupra calotei glaciare decât s-au temut unii. 

Veşti bune pentru că ne permite să lucrăm chiar în fiord, să 
facem cercetări care nu au fost posibile până acum. 

— Şi acum vine vara, spuse Jack. Bănuiesc că asta face că rata 
fragmentărilor şi a dezintegrării să fie şi mai mare în partea din 
faţă a ghețarului? 

- Ăsta este motivul pentru care am vrut să vii acum aici, 
spuse Macleod. Peste câteva zile închidem prăvălia. Sunt multe 
lucruri care ne presează. 

Douăzeci de minute mai târziu, slăbi strânsoarea manșei, și 
Lynxul începu să coboare deasupra liniei zimţate de aisberguri 
din capătul fiordului. Inima lui Jack începu să bată cu putere 
când văzu suprastructura navei ivindu-se din ceţuri. Macleod 
întinse mâna spre aparatul de radio, dar, înainte de a apăsa pe 
butonul „pornit“, se întoarse şi îl privi pe Jack. 

- Şi acum este momentul să-ţi spun de ce te-am pus să baţi 
atâta drum până aici. 


Bărbatul din celulă își ridică ușor capul și ascultă cu atenţie, 
încercând să prindă un semn de viaţă, dar nu auzi nimic. Timp 
de cinci ani nu auzise decât zgomotul temnicerilor lui. Închise 
ochii şi respiră încet şi adânc, imun la mirosul de fecale, urină și 
vomă care se impregnase în pereţii închisorii. Fusese trimis să-şi 
ispăşească pedeapsa pe tărâmurile bunicului său, într-o temniță 
părăsită a Gulagului, scutindu-i de deranjul de a-l băga într-o 
carceră. Dar privarea de libertate și solitudinea nu îl înfricoșau, 
pentru că fusese pregătit să facă abstracţie de realitatea închisorii 
și să trăiască într-o lume a propriei imaginaţii. Îşi mișcă uşor 
capul într-o parte și în alta, apoi se aplecă iarăși peste tabla de 
șah, singura favoare făcută de temniceri. Își coborî umerii peste 
tablă şi își ridică mâinile împreunate, învelite în mănuși fără 
degete, frecându-le încercând să alunge frigul jilav care persista 
în celulă tot timpul anului. Pentru a mia oară luă un pion alb, 
în formă de războinic viking, cu armură de zale şi cu scut, și îl 
plasă în faţa regelui creștin. 

— Şah mat, spuse el încet. 

Se rezemă înapoi de scaun, cu încetineala exagerată a unui 


om ale cărui mișcări au devenit preocuparea lui cea mai 

importantă, modul său de a-şi petrece orele solitare pentru încă 
o zi. Își ridică încet mâna stângă și o duse spre obraz, urmărind 
cu degetul arătător cicatricea care se întindea de la ochi până la 
maxilarul inferior, testându-și din nou puterea de a îndura 
durerea pe care o simţea de fiecare dată. De la maxilar își trecu 
mâna pe peretele de lângă el și atinse liniile gravate ale unui 
graffiti, ritualul său din fiecare oră, şi începu să recite în şoaptă 
cuvintele, ca un preot care citeşte un text sacru. 

— Paul Kruger, murmură el. Hauptsturmführer, Leibstandarte 
Adolf Hitler. Kurt Hausser, Sturmbannführer, Panzergrenadier- 
Division Das Reich. Otto Lehmann, Brigadeführer, Panzer- 
Division Wiking.1 

Ştia numele pe de rost, nume de eroi adevărați din Marele 
Război Patriotic, cruciați care luptaseră Împotriva Estului, 
supraviețuitori capturați la Harkov, la Kursk şi în multe alte 
bătălii, trimişi aici cu jumătate de secol în urmă de către ruși, în 
ultima lor oprire înainte de a fi duși în sordida cameră de 
execuție de la capătul coridorului. Nume asemănătoare cu al 
bunicului său. Doar că bunicul fusese mai norocos, pentru 
un timp. 

Închise ochii și ridică mâna spre runele crestate care tăiau 
numele, ştiind cu exactitate unde să pună cele două degete în jos, 
apoi în sus, iar jos, linii aşa de adânc gravate, încât gărzile 
sovietice renunţaseră de mult la încercările de a le mai şterge. Era 
inscripţia pe care îi plăcea s-o atingă cel mai mult, simbolul 
ordinului din care bunicul său făcuse parte, Schutzsaffel?, 
brigada SS. Își cobori degetele și își lipi urechea de peretele umed 


şi rece, simțind o comuniune aproape reală cu acești cavaleri ai 


1 Paul Kruger, Căpitan, Divizia 1 SS „Adolf Hitler“, Kurt Hausser, Maior, Divizia 2 
Infanterie SS „Das Reich“, Otto Lehman, General de brigadă, Divizia 5 de Tan- 
curi SS „Wiking“ 

2 SS (Eşalonul de protecție) importantă organizație militară activă între 1923-1945 
în Germania, slujind partidul nazist și pe Adolf Hitler pentru care era o adevărată 
„gardă pretoriană“. (n.red.) 

trecutului, fraţi de arme care își lăsaseră pe acest perete cea de pe 
urmă semnătură, pentru a-i da putere, pentru a-l îndruma în 
încercarea sa de descoperire a comorilor sacre, pentru a liniști 
spiritele tuturor celor care fuseseră înaintea lui și eșuaseră. 

- Anton Poellner! 

Bărbatul se trezi din negura care îl absorbise auzind vocea 
care-l chema prin ferestruica de la ușă. Se ridică în timp ce 
lacătele fură desfăcute şi ușa se deschise cu zgomot. Un 
funcţionar de stat cu o şapcă cu cozoroc stătea în coridorul 
puternic luminat, încadrat de doi gardieni. 

- Anton Poellner! 

Funcţionarul îi repetă numele, și bărbatul din celulă își 
ridică mâna pentru a se apăra de lumină înainte de a-i răspunde 
în engleză. 

- Ce doriți? 

- Prin sentinţa Tribunalului Penal Internaţional pentru 
Fosta Iugoslavie, spuse funcţionarul de stat, vorbind în 
lituaniană. Cazul numărul IT-99-37b, procurorul tribunalului 
împotriva lui Anton Poellner, fost mercenar plătit în armata 
sârbo-bosniacă. Acuzat în baza articolului 7 pentru activităţi 
criminale individuale, pentru genocid și crime împotriva 
umanităţii. Funcţionarul făcu o pauză, apoi ridică documentul 
pe care îl ţinuse în mână. Ca urmare a convenției de amnistie 
semnate anul trecut la Haga, cazul tău a fost revizuit la Curtea 
de Apel. Funcţionarul lăsă hârtia în jos și spuse cu o aversiune 
vădită: Eşti liber. 

Pocni din degete, și cei doi gardieni îl ridicară pe bărbat în 
picioare, aruncând pe el o manta militară sovietică. Bărbatul se 
apără furios de lumină în timp ce îl împinseră afară pe ușa 
celulei, apoi îi înlănţuiră picioarele pentru ultima oară și îl 
conduseră în jos pe coridor. Era ultimul locatar al temniţei 
blestemate, ecoul lanțurilor sale răsunând prin celulele pustii, ca 
și cum fantomele trecutului îl îmboldeau să meargă înainte, 


știind că el era ultima lor speranţă că aveau să scape. 

La ultima ușă, îl descătușară și îl aruncară, fără nici un 
cuvânt, în lumea de afară. Burniţa și era foarte frig pentru un 
început de vară, dar bărbatul își ridică faţa palidă şi zâmbi, 
lăsând ploaia să îi curgă pe față. Își luă bagajul care fusese 
aruncat lângă el și începu să meargă încet spre poarta deschisă 
de la ieșire şi spre drumul care se vedea dincolo de ea, intrând cu 
ușurință în ritmul unui om care era obișnuit cu marșurile 
nesfârșite. Dincolo de poartă, își puse bagajul pe umăr şi își 
îndesă mâinile în buzunarele mantiei, așteptând mașina care 
trebuia să vină să-l ia. Câteva minute mai târziu, apăru un 
Mercedes negru, iar ușa din spate se deschise pe când mașina 
opri în dreptul lui. Fără să se uite nici măcar o dată înapoi la 
închisoare, bărbatul se aplecă şi urcă. 

- Bine ai revenit, spuse o voce din faţă, în engleză. 
Instrucţiunile tale. 

Un plic îi fu aruncat, și mașina demară în trombă. Bărbatul 
simţi teancul de hârtii înăuntru, dar mai întâi scoase din plic un 
obiect. Era un inel de aur strălucitor pe care îl ridică, își lipi 
buzele de simbolul gravat pe el, așa cum făcuseră încă din 
copilărie, un simbol complet diferit de cel din închisoare, dar 
totuși atât de familiar. Își puse inelul pe degetul arătător de la 
mâna dreaptă și scoase hârtiile. Desupra lor, era o fotografie 
tăiată dintr-un ziar, imagine adânc întipărită în memoria lui 
timp de cinci ani, reprezentând un bărbat în vârstă zăcând într- 
o baltă de sânge și purtând o banderolă cu svastica. Se uită la 
faţa rigidă şi şopti ca pentru el: 


— A venit vremea răzbunării! 


- Uite-o acum, spuse Jack entuziasmat. Este pentru prima 
oară când o văd pe mare. Este ca și cum ai întâlni un prieten de 
mult pierdut și readus la viaţă. 

Seaquest II fusese terminat cu trei luni în urmă, iar proiectul 
IMU de prelevare de probe din gheaţă fusese prima ieșire la apă, 
ca vas de cercetare la mare adâncime al IMU. De când 

predecesorul său dispăruse în apele Mării Negre, cu șase luni în 
urmă, Jack fusese hotărât să îl înlocuiască și decisese să 
redenumească un vas deja ancorat în docurile IMU din 
Finlanda. În timp ce primul Seaquest şi sora sa Sea Venture 
avuseseră la bază vasele rusești de cercetare, construite iniţial 
pentru supravegherea acustică a submarinelor în timpul 
Războiului Rece, Seaquest II era un concept complet nou, 
început de la zero după instrucţiunile celor de la IMU. 
Caracteristicile de navigaţie de ultimă generaţie includeau un 
sistem dinamic de poziţionare cu ajutorul elicelor laterale de 
manevră şi prin controlul balastului în scopul menţinerii 
stabilităţii în orice condiţii, lucru esenţial pentru păstrarea 
poziţiei şi pentru trasarea rutei, precum și pentru desfășurarea 
în bune condiţii a muncii de laborator. Putea lansa vehicule 
controlate de la distanţă și submersibile, folosind fie macaralele 
de pe punte, fie din dana interioară direct în apă. Ca toate vasele 
IMU, acesta era dotat corespunzător pentru a se apăra, având un 
tun care putea fi retras sub puntea principală. Un lucru esenţial 
pentru cercetările făcute la pol era carcasa special construită, 
care permitea înaintarea prin bucățile de gheaţă, care umpleau 
chiar şi vara apele coastei nordice de la Cercul Polar. 

Jack se uita în continuare cu un ochi critic la aranjamentele 
de pe punte în timp ce Lynxul ateriză pe heliport și rotoarele se 
opriră. Pe când echipajul navei asigura trenul de aterizare pe 
punte, Jack își scoase casca și își desfăcu rapid centura de 
siguranţă. Soarele împrăștia ceața, şi în faţa lui se vedea întreaga 
lungime a vasului, de un alb strălucitor în lumina străvezie a 
Polului Nord. Era din nou în elementul lui, şi emoția i se putu 
citi pe faţă când se întoarse şi le zâmbi Mariei şi lui Jeremy. 

- Bine aţi venit la bordul vasului Seaquest II. Aici începe 
adevărata distracţie. 


James Macleod îi conduse de la heliport prin hangar și apoi 


în jos pe niște scări abrupte direct în interiorul vasului. Li se 

alăturase şi Costas, care coborâse din Chinook cu un sfert de oră 
în urmă şi fusese ocupat cu despachetarea încărcăturii pe puntea 
de la pupă. Arăta de parcă ar fi avut nevoie de o săptămână 
întreagă de somn, dar mânecile suflecate ce îi lăsau la vedere 
braţele puternice și petele proaspete de ulei de pe salopeta sa 
lăsau să se înţeleagă că nu avea de gând să piardă nici o secundă și 
că voia ca echipamentul să fie cât mai repede operaţional. 

Ajunseră pe puntea inferioară, şi Macleod îi introduse 
printr-o ușă deschisă într-o cameră de lectură puternic luminată, 
făcându-le semn să ia loc lângă ecranul unui proiector aflat în 
dreapta ușii. Aliniaţi pe niște scaune de plastic, chiar în faţa lor, 
zăriră mai mulți oameni, aproximativ treizeci la număr, unii 
discutând concentrați între ei, alții aplecaţi desupra laptopurilor 
şi a teancurilor de foi. Toţi se uitară la Macleod când acesta 
intră, și Jack văzu câţiva bărbaţi blonzi cu barbă care aveau 
steagul danez imprimat pe hanorace, câteva feţe de nativi 
groenlandezi și nişte bărbaţi și femei care purtau puloverele 
bleumarin ale Forţelor Aeriene Americane. Salută un bărbat 
din primul rând, care se sprijinea plictisit de scaun și își mângâia 
perciunii atât de cufundat în propriile gânduri, încât nici nu 
observă gestul lui Jack. Lanowski era un inginer remarcabil, 
care se dovedise indispensabil pentru IMU de când fusese 
racolat de la MIT, dar avea un stil propriu de a-i irita pe toţi cei 
care intrau în contact cu el. 

- Dragii mei, sunt sigur că îl cunoaşteţi pe Jack Howard, 
colegul meu de la IMU. Măcar de la televizor. 

Jack păru evident stânjenit, dar Macleod făcu semn spre 
ceilalți trei oameni. 

- Doctor Maria de Montijo şi doctorandul ei Jeremy 
Haverstock de la Oxford, deși el este din America de origine. Pe 
Costas îl ştiţi deja. 

Se uitară cu o curiozitate evidentă spre Jack, o figură fa- 
miliară chiar și pentru cei care nu-l cunoșteau personal. Costas 


zâmbi câtorva prieteni vechi, care ajunseseră să-l cunoască 

îndeaproape pe parcursul seseiunilor de instructaj ce avuseseră 
loc cu câteva săptămâni în urmă la campusul IMU din 
Cornwall. 

- Suntem o echipă internaţională, după cum puteţi vedea, 
spuse Macleod. Oficial, proiectul este o colaborare între NASA 
și Institutul de Cercetare Geologică din Danemarca și 
Groenlandal, şi mai sunt câţiva oameni de la International Ice 
Patrol?. Fiecare își face treaba lui, glaciologie, biologie, 
paleoclimatologie, dar adunăm informaţiile laolaltă. IMU oferă 
vasul de cercetare, NASA - fotografiile din satelit, și GSDG - 
fotografiile aeriene și măsurătorile cu laser ale altitudinii. Mare 
parte din munca noastră este doar monitorizare, ne asigurăm de 
buna condiţie a gheții pentru a lua mostrele de care avem 
nevoie. Suntem presaţi de timp întrucât se apropie dezgheţul. 
Am vrut să fiţi aici ca să vă fac cunoştinţă. Dacă aveţi întrebări, 
acum este momentul. 

- Nu vreau să rețin pe nimeni, așa că o să fiu rapid, spuse 
Jack. Calota glaciară a Groenlandei, gheaţa din interior. Se 
poate să auzim un rezumat despre vârsta şi semnificaţia sa? 

- Mare parte din ea datează din ultimii două sute cincizeci de 
mii de ani, şi gheaţa de la Ilulissat este din ultimii o sută de mii 
de ani, spuse Lanowski dându-și părul lung până la umeri la o 
parte de pe faţă. Este o supravieţuire incredibilă de la ultima 
glaciațiune din cuaternar. 

- Adică? întrebă Maria. 

- Adică Era Glaciară despre care știm cu toţii, cea care s-a 
încheiat acum zece mii de ani, când calotele de gheaţă s-au 
retras, explică Lanowski. Cuaternarul este un termen geologic 


care include ultima Era Glaciară, începând acum un milion opt 


1 Geological Survey of Denmark and Greenland (GSDG) 

2 International Ice Patrol (IIP), Patrula Internaţională a Gheţii - Organism 
multinațional care monitorizează aisbergurile din nordul Oceanului Atlantic, în 
scopul siguranţei traficului maritim. A fost creat în 1914 ca reacţie la scufundarea 
Titanicului. (n.red.) 

sute de mii de ani, şi care cuprinde multe episoade de avansare şi 
de retragere a gheții. Suntem într-una dintre perioadele calde 
din ultimii zece mii de ani. 

— Și de ce este Groenlanda aşa deosebită? 

- Sunt foarte mulţi ghețari în lume care datează din Era 
Glaciară şi, bineînţeles, mai sunt şi calotele glaciare, spuse 
Macleod. Dar calota glaciară a Groenlandei este ultima rămășiță 
din calota glaciară continentală care acoperea emisfera nordică 
până acum zece mii de ani. Este o ușă fantastică spre trecut, la 
fel de interesantă pentru mine cum probabil sunt descoperirile 
arheologice pentru voi. 

- Ăsta e motivul pentru care te afli aici, spuse Jack. 

- Suntem încă la început, zise unul dintre danezi, dar rezul- 
tatele sunt promițătoare. În principal ne uităm la bulele de aer 
închise în gheaţă în timp ce aceasta se forma şi care păstrează o 
descriere detaliată a condiţiilor atmosferice din Era Glaciară. 
Fragmentarea din faţa ghețarului lasă acum la vedere porţiuni 
de gheață formate recent, într-o perioadă de vreme rece de 
dinainte de Marele Dezgheţ de acum zece mii de ani. Este o 
ocazie nemaiîntâlnită până acum, prima oară când o cercetare 
de acest gen este posibilă. 

- Încălzirea globală are și părțile ei bune, spuse Costas cu 
neîncredere. 

- Nu putem da timpul înapoi acum, așa că trebuie să 
profităm de ocazia asta cât de mult putem şi să obținem cât mai 
multe informaţii, spuse danezul. 

- Încă o întrebare, zise Maria. Pe mine, una, nu mă veţi 
convinge niciodată să merg lângă ghețarul acela care se 
fragmentează. Cum vă extrageţi mostrele? 

- Forăm în interiorul gheții, exact cum face în pământ un 
sedimentolog sau un căutător de petrol, spuse Macleod. Fiecare 
strat de gheaţă reprezintă o perioadă rece, câteodată de sute sau 
mii de ani. Seamănă un pic cu dendrologia, cu metoda prin care 


se măsoară vârsta unui copac cu ajutorul inelelor sale. Macleod 

se întoarse și se uită fix la Jack. Ăsta e motivul pentru care ești 
tu aici. 

- Sunt încă nedumerită, spuse Maria. Tot trebuie să vă 
apropiaţi de gheaţă ca să puteţi fora. 

- Vei afla imediat. Macleod îi zâmbi, se îndreptă spre ușă, 
mulțumi grupului și se întoarse spre Jack. Urmează-mă! 


Seaquest II era mai mică decât predecesoarea ei, având spaţiul 
util interior redus, pentru a mări cantitatea de combustibil 
ambarcat şi implicit autonomia navei, dar având un depla- 
sament puţin peste șapte mii de tone, ceea ce o făcea să fie unul 
dintre cele mai mari vase de cercetare de pe mare; le luă câteva 
minute bune până să ajungă pe puntea superioară. Fără să se 
oprească din mers, Macleod arătă spre șirul de cabine ce aveau 
numele lor pe ușă și bagajele deja înăuntru. La capătul 
coridorului intrară într-o cameră care se întindea de-a lungul 
palierului cu cabine, chiar sub camera de navigaţie și sub 
timonerie. Așezarea fusese ideea lui Jack, putând avea astfel un 
control mai bun și o cameră specială de observaţie pentru 
personalul angajat care lucra la proiect, evitând totodată să 
împartă spaţiul punţii cu echipajul navei, problemă cu care se 
confruntaseră recent, pe Sea Venture, la Cornul de Aur. Camera 
avea în mijloc un scaun directorial așezat pe un podium, un 
ecran radar identic cu cel de pe puntea de comandă, patru 
computere aranjate în semicerc în jurul podiumului și scaune cu 
telescoape de mare putere amplasate lângă fereastra care părea 
un ecran înclinat ce mărginea partea din faţă şi părțile laterale 
ale camerei. Întrucât ceața se ridicase aproape complet, în fața 
lor apăru o priveliște orbitoare a mării, o întindere vastă de un 
albastru puternic, cu fragmente de alb presărate pe suprafaţa ei, 
forma joasă a insulei Disko abia vizibilă la tribord și țărmul 
canadian al strâmtorii Davis undeva dincolo de orizont. 

În urma lor, de pe puntea inferioară veniseră Lanowski şi 


unul dintre oamenii de ştiinţă groenlandezi, o femeie eschimosă 

cu o înfăţişare frapantă care făcu semn spre aparatul de cafea în 
timp ce intrau în cameră. Macleod mormăi ceva, apoi încuviinţă 
și turnă fiecăruia dintre ei cafeaua aburindă. Jack dădu mâna cu 
căpitanul, care coborâse de pe puntea de comandă să îi salute, 
un fost ofiţer în marina canadiană care își petrecuse întreaga 
viaţă patrulând între Polul Nord și golful Mexic. Jack avea să-i 
salute mai târziu pe ceilalți membri ai echipajului, mulţi dintre 
ei prieteni vechi și veterani de pe Seaquest, oameni cu care el 
avea o legătură foarte strânsă. 

Femeia eschimosă se aşeză lângă Lanowski la computerul 
din partea dreaptă a camerei, punându-și laptopul pe un colţ al 
biroului şi depozitându-şi hârtiile şi cărţile pe podea, pentru a le 
face și celorlalţi loc să stea. Din limbajul trupului se observa clar 
că era colaborare cam forţată; Lanowski stătea aplecat în faţa 
ecranului de la computerul principal, înconjurat de hărți, 
nepărând dispus să facă vreo concesie pentru ea. 

- Ştiam eu că trebuia să-mi fi adus computerul, mormăi 
Lanowski. Chestiile astea ar fi trebuit testate înainte de a fi 
instalate. Aș putea la fel de bine să le număr pe degete. 

Jack îşi ridică privirea spre femeie, şi ea se forță să-i 
zâmbească. 

- Eu sunt interesată de biologia fundului marii; Lanowski 
face simulările, spuse ea. James ne-a grupat în echipe de câte doi 
chiar de la începutul proiectului. 

Îi aruncă lui Macleod o privire dușmănoasă, iar acesta se 
întoarse repede spre ceilalți. 

- Îmi pare rău. Încă nu v-am făcut cunoștință. Doctor Inuva 
Nannansuit de la Institutul de Cercetare Geologică. Ea este de 
loc din Ilulissat, aşa că a copilărit cu un ghețar în curte. Are o 
contribuţie valoroasă în cadrul echipei. 

- Să vedem ce avem! spuse Jack. 

- Este în spatele pupei, dar căpitanul va întoarce nava spre 
stânga pentru a avea o panoramă mai largă. Va dura câteva 
minute. Vom folosi sistemul dinamic de poziţionare pentru că 

nu vrem ca turbulenţele apei datorită elicelor principale să vă 
întrerupă cumva din ceea ce aveţi să vedeţi. 

- Aisbergul acela din apropierea insulei, mult în faţa noastră, 
spuse Maria, are o pată neagră în vârf. Sunt sedimente din ghețar? 

- Ai văzut bine, dar nu e chiar așa, spuse Macleod. Dacă te 
uiţi la aisberg, vei observa că e neted şi rotunjit, ca o sculptură, 
foarte diferit de aisbergurile fisurate şi zimţate pe care le-am 
văzut când am zburat desupra fiordului. 

- Probabil că s-a răsturnat, spuse Costas. 

- Exact. Am fost martori aseară. Una dintre cele mai impre- 
sionante priveliști pe care vi le puteţi imagina, un sfert de 
milion de tone de gheaţă răsucindu-se în apă. Nu cred că vă 
doriţi să fiţi lângă un aisberg când se întâmplă asta. 

- Bineînţeles că nu, spuse Maria. Și murdăria este de pe 
fundul mării! 

- Chiar aşa. Când am venit, acum două săptămâni, acel 
aisberg era blocat de pragul din partea de nord a fiordului, dar 
noi ştiam deja din imagini făcute cu ajutorul sonarului că bucata 
subacvatică se erodase şi își pierduse mare parte din masă. Era 
doar o chestiune de timp până avea să se rostogolească, și am 
stat deoparte. Unele aisberguri scapă în modul ăsta, altele sunt 
împinse peste prag. Poţi să îţi dai seama de asta după faptul că 
unele arată ca sculpturile lui Henry Moorel, și altele — asemenea 
castelelor de la Disneyland. 

- Vrei să spui ca ăsta, zise Jack. 

Îi urmăriră privirea înspre tribord şi văzură un imens zid de 
gheaţă apărând în raza lor vizuală, la aproape un sfert de 
kilometru în depărtare, fiind, evident, mai înalt decât structura 
vasului. Avea aceeași înfățișare contorsionată și zimţată ca 
partea din faţă a ghețarului, despicat de striaţii albastre unde apa 
topită îngheţase în crevase, mai puţin o parte destul de mare din 


1 Henry Moore (1898-1986), artist și sculptor englez bine-cunoscut pentru sculp- 
turile sale abstracte din bronz (n.tr.) 

mijloc, care era plată. Aisbergul era imens, cel puţin jumătate de 
kilometru de-a curmezișul, și blocase o bucată mare din intrarea 
în fiord de-a lungul liniei unde era pragul subacvatic. 

Se uitau cu toţii uluiți, când Macleod rupse tăcerea: 

- 'Ţineţi cont că nu se vede decât un sfert din el, restul fiind 
sub apă. Vă uitaţi la un kilometru și jumătate cub de apă 
îngheţată, cel puţin un milion și jumătate de tone. 

Costas fluieră uimit. 

- Asta ar asigura gheaţa tuturor barurilor din lume pentru 
tot secolul următor. 

- Apa care se scurge într-o singură zi din acest ghețar ar fi de 
ajuns să alimenteze orașul New York timp de un an. Douăzeci 
de milioane de tone pe zi. Vorbim de impact global aici. 

- Aisbergurile de această mărime sunt foarte rare la Polul 
Nord, spuse Inuva. Noi credem că încălzirea atmosferică este de 
vină şi are drept rezultat retragerea ghețarilor până la un punct 
unde apar fragmentări mai mari. Este cel mai mare aisberg pe 
care l-am văzut aici în viaţa mea. 

- De ce nu s-a rupt încă? întrebă Costas. 

- S-a fragmentat o dată, acolo unde se vede porţiunea netedă, 
spuse Macleod. Dar interiorul este compact, lucru destul de 
neobișnuit — gheaţă solidă pe care o poţi sparge doar folosindu-te 
de explozibil. Este perfect pentru noi. S-a fragmentat până la 
gheaţa din interior, așa că e relativ sigur să lucram dedesubt. 
Dacă vă uitaţi cu atenţie, veţi vedea chiar acum două Zodiac! 
împreună cu echipa de foraj. 

- Nu înţeleg. 

De când venise pe vas, Jeremy absorbise în tăcere toate 
informaţiile, dar acum devenise din nou curios. 

- Ce împiedică aisbergul să cadă peste ei? 

- Aici condiţiile sunt în favoarea noastră, spuse Macleod 
entuziasmat. Dacă nu mai au în spate presiunea gheții, aisbergurile 


1 Bărci pneumatice cu motor (n.red.) 

blocate pe prag sunt un loc sigur. Este foarte periculos să forezi 
în ghețar, mai ales acum, când plutește cu asemenea viteză. 
Aisbergurile care plutesc pe fiord nici nu intră în discuţie, 
pentru că se deplasează, și, odată ieşite din fiord, nu numai că se 
mişcă, dar sunt mari șanse să se răstoarne. Așa că un aisberg 
blocat relativ de curând pe prag este perfect. Este o şansă unică, 
dar, din păcate, timpul trece repede. 

- De când este acolo? întrebă Jack. 

- Cam de trei luni. Lanowski a făcut o simulare cu el miş- 
cându-se pe fiord şi blocându-se pe prag. Putem s-o vedem? 

- Aveţi noroc, murmură Lanowski iritat, ca pentru el, în 
timp ce tasta, devenind dintr-odată vizibil relaxat. În sfârșit! 

Pe ecran apăru o proiecţie tridimensională a fiordului, cu 
ghețarul la un capăt şi pragul la celălalt. Aisbergul era periculos 
urcat pe prag, cu bucata imensă de sub apă acum la vedere. 

- Puteţi vedea canalul erodat, spuse Inuva. Acel șanț pe 
fundul mării care duce la prag. În timp ce se macină frecându-se 
de fundul mării, aisbergurile îl pulverizează, transformând totul 
într-o pudră. Astfel se creează un biotop steril, fără viaţă. Dar 
mostrele pe care am reușit să le luăm arată altceva, şi anume, că, 
de fapt, este benefic pentru diversificarea speciilor, permițând 
vieţii să se regenereze, ca o pădure după un incendiu. Şi nu este 
singurul avantaj. James a spus că a văzut un aisberg fragmen- 
tându-se când a venit aici. De fiecare dată când se întâmplă asta, 
sunt aduse o mulţime de substanţe nutritive. Acestea au fost 
niște locuri foarte bune pentru pescuit pentru strămoșii mei. 

- Un biolog, murmură Lanowski, exact ce ne trebuia. 

Inuva se uită la Lanowski. Jack schimbă repede vorba: 

— Cât de stabil este? 

- Am făcut o simulare a condiţiilor gheții din fiord de-a 
lungul perioadei stabilite pentru proiect, începând de acum 
două săptămâni, mâine fiind ultima zi, spuse Lanowski. Totul 
s-a întâmplat exact cum am prevăzut. Asta ar trebui sa-ţi dea o 
idee despre ceea ce ai în faţa ochilor. Apăsă o tastă, şi văzură 

cum pe ecran se derulară o mulțime de imagini cu acelaşi cadru, 
reprezentând retragerea alarmantă a ghețarului și un șir de 
aisberguri răsturnându-se peste prag. Acum câţiva ani, acest 
proces ar fi durat câteva luni. Acum, doar două săptămâni. 
Lanowski îşi aranjă mai bine ochelarii rotunzi și se uită la Jack. 
Pentru moment, e bine. Mai sunt fluctuațiile diurne, bi- 
neînțeles, cu aproximativ trei metri în perioada fluxului şi 
refluxului, şi, în cele din urmă, frecarea va disloca destul de 
multă gheaţă de la fundul aisbergului încât acesta să se 
răstoarne. Dar acum, cel mai rău lucru care s-ar putea întâmpla 
ar fi o fragmentare care să rupă mai multă gheaţă de dedesubt 
decât de la suprafață, supraincărcând aisbergul în partea 
superioară. Apoi, la o maree înaltă, de exemplu, am avea un 
cutremur, sau o furtună, sau gheaţă care se mișcă dinspre fiord 
și presează din spate. Asta ar împinge aisbergul peste prag și l-ar 
face să se răstoarne. 

- Care sunt şansele? 

- Nu par a veni bucăţi mari de gheaţă mișcătoare dinspre 
fiord cel puţin nu în următoarele câteva zile. Un cutremur iese 
din discuţie. Furtuna este posibilă. Este o ciudăţenie de furtună 
în zona asta care ar avea un efect major asupra pragului. 

- O piteraq, spuse Inuva încet. 

- O ce? întrebă Costas. 

- O piterag. Se formează când aerul rece coboară dinspre 
calota glaciară și întâlnește aerul mai cald al mării. 

- Da. James a spus ceva de genul ăsta în timp ce zburam spre 
voi. 

Lanowski îi ignoră și continuă: 

- Dar nu au mai fost furtuni de o magnitudine așa mare de 
şaptezeci de ani. Ultima a fost înregistrată în 1938. 

- Dar fragmentarea? întrebă Jack. 

- Aici simulările nu ne pot ajuta, spuse Lanowski. Nu pot 
prezice fragmentările. Se uită în jos cu spaimă, de parcă 
limitările ştiinţei ar fi fost de fapt eşecurile sale personale, apoi 

luă o poziţie relaxată și îi aruncă lui Jack o privire de om învins. 
Tot ce pot spune este că şansele cresc odată cu căldura verii, în 
special acum, cu ziua polară de douăzeci şi patru de ore. Peste 
patruzeci și opt de ore, recomandarea mea este ca lucrul să fie 
oprit, şi îl voi sfătui pe căpitan să schimbe poziţia vasului și să se 
îndepărteze. 

Macleod se întoarse spre Jack cu o figură alarmată. 

- Atunci cu atât mai mult trebuie să ne grăbim. 

Îi mulţumi Inuvei şi îi dădu un radioemițător de la scaunul 
de comandă; aceasta îl luă şi ieși pe ușa laterală, ducându-se 
pe punte. 

- Cât timp Inuva pune la punct ultima parte din turul 
vostru de recunoaştere, mă gândeam că e timpul să vedeţi despre 
ce e vorba cu adevărat. 

Încercase să-i capteze atenţia lui Lanowski, dar nu reușise; îi 
conduse apoi la un computer în partea cealaltă a camerei, unde 
un barbat masiv îmbrăcat într-o cămașă cadrilată şi o pereche de 
blugi poziţiona un tub lung de metal ca o porthartă mai mare. 

- Don Cheney, expert glaciolog de la NASA, spuse 
Macleod. Don, arată-ne ce ai! 

Îşi strânseră mâinile în grabă și se aşezară între masă şi 
computer. Cheney scoase cu grijă un cilindru intern din 
porthartă și puse pe masă în faţa lor un tub transparent de 
plastic de un metru lungime şi cu diametrul de zece centimetri. 
Se aşeză la computer și se aplecă peste tub, lovindu-l ușor cu un 
pix și vorbind tărăgănat și încet, în stil texan. 

- Pentru cine nu a văzut așa ceva, asta este o carotă de 
gheaţă, începu el. A ieșit ieri din aisbergul acela. Gheaţă glaciară 
în mare parte, chestia aia care seamănă cu un nor cu niște bule 
mici în interior, dar are şi benzi de un albastru mai deschis 
provenite de la gheaţa topită şi reîngheţată. Avem o bandă de 
gheaţă topită și reîngheţată, contaminată cu substanţe moderne, 
hidrocarburi atmosferice de la fabrici sau emisii de la motoare. 
Cândva în secolul trecut, ghețarul ăla s-a despicat și s-a închis 

imediat inapoi. Se mai întâmplă. Am urmărit linia fracturii 
până la suprafaţa aisbergului, singurul punct relativ slab 
din carotă. 

- Ne gândeam să folosim explozibili pentru a despica 
aisbergul pe linia aia, dar am renunţat la idee destul de repede, 
spuse Macleod. Probabil ar fi distrus ceea ce am descoperit. 

— Şi ce aţi descoperit? întrebă Costas. 

Cheney depărtă tubul şi arătă spre el. 

- Ieri eram pe cale să-l scoatem afară și să sistăm lucrările, 
când cineva din echipa mea de la NASA a observat asta. 

Partea finală a carotei de gheaţă era total diferită de benzile 
de gheaţă, era o masă fibroasă de material negru şi maro, de 
aproape un metru. 

- De data asta nu are nici o legatură cu sedimentele de pe 
fundul mării, spuse Macleod. 

- E lemn, zise Costas. 

- Exact. Învelit într-un strat de gheaţă de o mie de ani, dintr-o 
altă crevasă. Are o structură foarte compactă, şi pe alocuri pare 
carbonizat, dar nu putem spune cu siguranță dacă a ars sau pur 
și simplu s-a descompus. Dar noi credem că avem o secvență pe 
trei inele, reprezentând o perioadă de treizeci de ani. Am mai 
luat o mostră din același loc şi am trimis-o azi-dimineaţă înapoi 
la Cornwall cu Embraer, avionul cu care aţi venit voi. Ar trebui 
să primim rezultatele de la laboratorul dendrologic al IMU în 
seara asta. 

- Nu se poate să fie natural, spuse Costas dând din cap 
neîncrezător. În Groenlanda nu crește nici un copac de 
mărimea asta, darămite să mai ajungă și în vârful aisbergului. 

Macleod se uită stăruitor la Cheney. 

- Don, arată-le imaginea! 

Cheney încuviinţă și întoarse monitorul în aşa fel încât să 
vadă cu toţii. Tastă ceva, şi o imagine ce părea a fi fost creată cu 
ultrasunete apăru pe ecran, cu benzi şi pete de diferite nuanţe de 
gri care străluceau. 

- Este o imagine de rezoluţie mare realizată cu sonarul, 
spuse Cheney. Arată partea superioară a aisbergului, chiar în 
spatele porțiunii fragmentate. Nuanţele de gri reprezintă 
diferenţele în densitatea gheții, între gheaţa formată în 
cuaternar și cea formată prin topirea zăpezii, adică zăpada de la 
suprafaţă şi gheaţa, care s-au topit şi au curs prin fisuri în 
interiorul ghețarului, pentru a îngheţa din nou. Dar mai există 
ceva acolo, şi este destul de mare. 

Tastă iar ceva, și altă imagine apăru pe ecran, de data asta 
dominată de o masă întunecată care se afla în centru. Se mișca 
printr-o serie de cadre de pe ecran, dezvăluindu-le mai multe 
unghiuri, pe măsură ce sonarul se mișca spre vârful ghe- 
ţarului. La ultimul cadru Jack aproape că scăpă cana din mână 
de uimire. 

- Cred că glumești, șopti el. 

- Ba e adevărat, spuse Macleod. 'Ţi-am spus despre lemn ieri 
la telefon, dar nu am realizat despre ce e vorba în imaginea asta 
decât atunci când toate informaţiile au fost procesate, acum 
câteva ore. Am vizualizat încă o dată aisbergul cu sonarul, 
azi-dimineaţă, şi fiecare imagine verticală este identică. 

- Dumnezeule mare, spuse Costas. Seamănă cu o corabie! 

- Nu-mi dau seama ce altceva poate fi. Are aproape douăzeci 
de metri lungime, foarte lată, cu pupa şi prora simetrice. Din 
imaginile orizontale pare aplatizată, dar nu este de mirare, 
având în vedere că e sub atâta gheaţă. 

- Haloul acela care o învăluie ca un cocon, pe care-l vedeţi în 
jurul ei, este gheaţa topită, spuse Cheney. Fac pariu că este cel 
mai ciudat lucru pe care l-aţi văzut vreodată. 

- Poate era în flăcări când a fost prinsă în gheaţă, șopti 
Jeremy. 

- Da, sigur, spuse Cheney. Orice ar fi fost, nu am mai văzut 
în viaţa mea așa ceva. 

- Eşti sigur că lemnul provine de la asta? întrebă Jack cu 


ochii fixaţi asupra ecranului. 

- Fără nici o îndoială, spuse Macleod. Chiar din centru. Din 
vas, dacă asta este într-adevăr. 

— Și are o vârstă de o mie de ani? 

- Gheaţa topită din jurul ei, da, are o mie de ani, răspunse 
Macleod. 

- Atunci înseamnă că avem prima corabie vikingă desco- 
perită în emisfera nordică, spuse Jack cu inima bătându-i cu 
putere. Am sperat din tot sufletul să fie asta când mi-ai spus de 
lemnul descoperit de tine. Ar fi extraordinar, una dintre cele 
mai fantastice epave găsite vreodată. 

- Ţi-am spus că nu te-am adus degeaba aici, zise Costas. 

- Nu m-am îndoit nici o clipă de asta. 

— Ştiam cât de pasionat ești de explorările vikingilor, adăugă 
Macleod. De posibilitatea descoperirii unei epave vikinge în 
Lumea Nouă. 

- Baştinașii eschimoşi de aici nu au construit ambarcaţiuni 
de lemn, și nu există în toată Europa un model asemănător 
realizat la această dată, spuse Jack. Are sens din punct de vedere 
istoric, luând în consideraţie așezările normande din 
Groenlanda din acea perioadă. Dar cum este posibil ca o corabie 
să ajungă într-un ghețar format la kilometri în interior, asta nu 
pot să pricep! 

- Ăsta este un motiv să o studiem mai bine, sugeră Macleod. 

- Lasă-mă să mă uit! Costas își trecu mâna prin păr şi se 
aplecă peste Cheney, privind cu atenţie imaginea. Este la 
aproape trei sute de metri în interiorul aisbergului dinspre 
partea fragmentată și la aproape cincizeci deasupra nivelului 
mării, nu-i așa? Bănuiesc că interiorul este foarte solid şi nu se 
va rupe dacă facem un tunel, dar vrem să ajungem la el pe sub 
apă, ca să nu pătrundă în aisberg bulele de aer. 

- Exact aşa ne-am gândit şi noi. 

- Care sunt riscurile? întrebă Jack. Adica șansele să se rupă? 

- Lanowski este persoana responsabilă cu simulările, şi cred 
că v-a spus tot ce era de spus, răspunse Macleod. Tot ce pot să 

adaug este că acţionăm acum sau niciodată. Odată ce aisbergul 
se rotește peste prag și se duce în larg, nu mai avem nici o şansă. 
Totul este aranjat; avem nevoie doar de aprobarea voastră. 

- Slavă Domnului că nu am asigurare de viață, murmură 
Jack. Imaginaţi-vă cum ar fi să-i vinzi aşa ceva agentului de 
asigurări. 

- E la fel de periculos ca scufundarile în interiorul unui 
vulcan activ, spuse Costas. 

- Nu, nu se poate. E o nebunie. 

Figura Mariei îngheță de groază când înţelese ce plănuiseră, 
și se uita de la unul la altul așteptând un semn cum că totul nu 
fusese decât o glumă. Jack se uita la ea parcă scuzându-se şi îi 
aruncă lui Costas o privire prietenoasă, iar acesta îi zâmbi la 
rândul său. 

- Bine. Asta e de ajuns pentru mine, spuse Macleod privind-o 
pe Inuva, care se întorsese cu radioemiţătorul şi aștepta 
răbdătoare în spatele lor. Să facem o scurtă plimbare la țărm, în 
timp ce echipamentul vă este pregătit de echipa care a ajuns deja 
la aisberg. 


Peste o oră, forma imensă a aisbergului se profila înaintea 
lor, un zid zimţat de culoare albă traversat de benzi translucide 
albastre şi verzi. Jack îşi trase fermoarul de la costumul 
portocaliu de supravieţuire și își ajustă vesta de salvare, uitându-se 
înapoi spre conturul strălucitor al vasului Seaquest II, care se 
îndepărta în spatele lor. Lângă el, Maria se ţinea strâns de cablul 
de siguranţă, şi Macleod se uită spre ea de pe celălalt ponton, 
aruncându-i o privire încurajatoare. 

- Este cam ca într-un montaignes russes, dar Henrik aici de 
faţă este expert. S-a jucat în apele astea de când se știe. 

Danezul surâse şi se aşeză în faţa motorului Evinrude 120, 
având într-o mână maneta de acceleraţie şi cu cealaltă ţinându-se 
de frânghia de siguranţă. Începu să conducă Zodiacul precum 
un car de luptă printre bucăţile de gheaţă care acopereau marea, 
balansând cu ușurință motorul dintr-o parte în alta pentru a 
evita ghețarii care pândeau înșelător de sub apă. După cinci 
minute de drumuri șerpuite printre fragmente de gheaţă, 
ajunseră la două colace de salvare roșii, marcând barajele 
plutitoare, care menţinuseră porţiunea din faţa aisbergului 
liberă, fără bucăţi de gheaţă. În timp ce se apropiau la mai puţin 

de câteva sute de metri, văzură doi bărbaţi care se cățărau pe 
aisbergul din faţa lor folosindu-se de crampoane și de pioleţi, 
trupurile lor părând incredibil de mici în comparaţie cu 
mărimea aisbergului. Deja se putea simţi frigul gheții, o boare 
de aer foarte rece care o făcu pe Maria să se cutremure. Ea 
insistase să-i însoţească, dar acum îi cam pierise curajul, se 
simţea ca și cum s-ar fi aventurat mult prea adânc într-o lume 
necunoscută. 

- Parcă e un organism viu, spuse ea. Parcă respiră. 

- Aburii reci, de fapt, arată că se topeşte, și se topeşte chiar 
repede, zise Macleod. În curând, chiar şi în partea din faţă, unde 
a avut loc deja fragmentarea, va fi periculos de lucrat. 

Ajunseră lângă un doc plutitor la douăzeci de metri de 
aisberg, unde se vedeau formele submersibilelor Aquapod pe o 
parte și două bărci Zodiac pe cealaltă. O masă încâlcită de 
cabluri era coborâtă în mare prin doc, sub privirea unui grup de 
bărbaţi îmbrăcaţi în costume de neopren negre ale IMU care, 
dacă dădea ceva greș, aveau să îi ţină o vreme în viaţă chiar și în 
aceste ape extrem de reci. După câteva minute, cablul se opri, şi 
o formă familiară se desprinse dintre ei, făcându-le cu mâna și 
îndreptându-se spre platforma unde era acostat Zodiacul. 

- Bine lucrat, băieţi. Am făcut tot ce ne-a stat în putinţă. 

Cu o agilitate nebănuită pentru statura sa corpolentă, Costas 
sări de pe platformă pe Zodiac, aterizând cu zgomot în faţa lui 
Jack. Ajunsese la aisberg cu jumatăte de oră în urmă, înaintea 
lor, şi era în mod clar epuizat. Se clătină, își desfăcu costumul de 
neopren până în talie şi se așeză să se odihnească pentru o clipă, 
apoi se strecură în geaca portocalie şi în vesta de salvare oferite 
de un membru al echipajului. 

- Sunt gata de plecare. 

Bărbatul dădu drumul bărcii și o întoarse spre linia tan- 
gonului, apoi porni încet spre mare, virând spre dreapta după ce 
trecură de colacele de la intrare. Cinci minute mai târziu, când 


tangonul nu mai era vizibil, iar marginea nordică a aisbergului 

era în spatele lor, Macleod îi spuse bărbatului de la cârmă să 
înainteze în fiord și să oprească motorul. Fără zgomotul 
motorului, dintr-odată totul părea nefiresc de liniștit, o iluzie a 
serenităţii, ca și cum, trecând peste acel prag subacvatic, intrau, 
de fapt, într-o lume fantastică de gheaţă, contopindu-se cu acele 
palate de cristal care îi înconjurau. 

- Nu vă lăsați păcăliți, spuse Macleod. Sunt rezultatele 
muncii unor forţe titanice aici. 

Ca la un semn, tăcerea se sparse cu un zgomot puternic, 
urmat de o undă de şoc percutantă în aer, şi se auzi un sunet ca 
şi cum un perete de gheaţă se desprinsese din ghețar, undeva 
departe, aproape de marginea calotei. Zgomotul părea a răsuna 
în toate aisbergurile prinse în fiord, un cor înfiorător care se 
lovea de Zodiac din toate direcţiile şi apoi se pierdea ca un 
suspin. În liniștea nepământeană ce se aşternu, aisbergurile din 
jurul lor păreau și mai grandioase, în contrast cu siluetele 
oamenilor ce păreau mai neînsemnate și mai firave. 

- De obicei marea e aşa de liniștită în timpul verii, spuse un 
membru al echipajului. Dar, în același timp, este cea mai activă 
perioadă pentru ghețar. Și, cu cât se încălzește mai mult, cresc 
şansele să dai de aerul rece care vine dinspre calotă. Se poate 
întâmpla foarte repede. 

Arătă spre fiordul din partea de est a orizontului, spre o 
bucată de cer de deasupra gheții care ar fi putut fi albastru-închis 
sau gri-închis, dar atenţia le fu repede atrasă de un aisberg din 
faţa lor, de mărimea unei mașini. Începu brusc să se clatine într-o 
parte și în alta, o privelişte alarmantă care părea să sfideze logica 
pe o mare aşa nemişcată. Se clătină mai mult, şi până la urmă se 
răsturnă și dădu la iveală o suprafaţă netedă, fapt ce produse 
valuri înspre fiord. Resturile de gheaţă se strânseră în jurul lor 
ca o pastă de sticlă pisată, şi bucăţi de gheaţă desprinse din 
aisberg se ridicară din adâncuri, neliniștitor de aproape. 

- Asta a fost cu adevărat înspăimântător, spuse Maria. 

- Şi încă nu ai văzut nimic, răspunse Macleod. Când un 
aisberg mare se rostogolește, e posibil să nu simţi nimic aici, dar 
se formează un val de defund de aproape zece metri care loveşte 
țărmul. Nu cred ca îţi dorești să te plimbi pe plaja de aici. 

- Nu mai cobi, zise Costas. Vrem ca aisbergul nostru să stea 
liniştit cel puţin în următoarele douăzeci și patru de ore. 

Jack rămase cu privirea pierdută înapoi spre masa 
zgomotoasă de gheaţă, şi apoi se uită spre ghețar. Deasupra 
pragului aisbergurile păreau să plutească maiestuoase înspre 
largul mării, dar în adâncuri păreau că abia începeau să se 
formeze, zbătându-se să înainteze, blocate și forțându-se să își 
găsească portiţa de ieşire, cu marginile zimţate încă proaspete, 
rezultat al modului violent în care luaseră naștere. Farmecul 
acestui loc era sporit şi de faptul că în mare parte rămânea 
ascuns vederii, convulsii de energie pulsând nevăzute prin 
adâncuri de fiecare dată când o bucată de gheaţă cădea în mare, 
o dezlănţuire a puterii namaivăzută niciunde pe faţa pămân- 
tului. Pentru Jack era o nouă măsură a neputinței omeneşti în 
faţa naturii, un spaţiu pe care el îl lărgea din ce în ce mai mult 
cu fiecare nou proiect. 

Macleod îi făcu semn bărbatului de la cârmă, iar acesta porni 
motorul. Zodiacul se întoarse spre mare și apoi acceleră în 
direcţia țărmului, formând dâre de spumă albă. Găsi un petic de 
apă curată, şi roti maneta de acceleraţie, îndreptând barca spre 
promontoriul stâncos ce marca marginea nordică a fiordului. 
Jack se ţinea de cablul de siguranţă, şi se dădu un pic pe spate pe 
pontonul din faţa bărcii unde stătea, lăsând ploaia de stropi să-i 
biciuiască faţa, savurând gustul sărat al mării. Trecuseră mai 
multe luni de când se scufundase ultima dată, și îi lipsise enorm 
gustul oceanului. O văzu pe Maria zâmbindu-i lângă el şi îi privi 
pe Macleod şi pe Costas aplecaţi şi cu glugile pe cap, încercând 
să se apere de ploaia de gheaţă și apă. Îşi aminti de ultima 
scufundare împreună cu Costas, adânc în măruntaiele vulca- 


nului, cu şase luni în urmă, o scufundare care îi reamintise de 

cea mai mare traumă a lui. Scufundarea pe care ei o plănuiseră 
acum era și mai dură, dar avea să fie una dintre cele mai 
fascinante pe care le întreprinseseră vreodată. Frica încă stătea la 
pândă, dar era ţinută sub control, şi tot ce simţea în aceste 
momente era un sentiment copleşitor de exaltare. Proiectul de 
la Cornul de Aur îi reaprinsese pasiunea pentru arheologie, dar 
totul fusese condus de pe puntea unui vas, pe când acum această 
problemă fusese înlăturată, şi el putea în sfârşit să atingă istoria 
cu propiile mâini. Abia aştepta să intre din nou sub apă, să fie 
primul care vedea şi care atingea comorile fabuloase pierdute de 
secole în adâncurile oceanului. 

Motorul se opri, iar zgomotul lui fu înlocuit de un cor 
sinistru de urlete și de chelălăieli, și observară că valea din faţa 
lor era împânzită de câini legaţi cu lanţuri, unii dintre ei lătrând 
de foame, alţii deja înfruptându-se din hălcile de carne lăsate 
special pentru ei în îngrăditurile lor murdare. 

- Groenlandezii încă folosesc sănii trase de câini, pe timpul 
iernii, spuse Macleod şi își puse gluga. Mare parte din terenul de 
aici este prea accidentat pentru snowmobil, și calota glaciară 
este foarte departe de locurile unde se găseşte benzină. Îi ţin 
legaţi cât e vara de lungă și îi împușcă atunci când sunt prea 
bătrâni ca să mai tragă la sanie. Nu oricine poate să facă asta, dar 
până la urmă nu sunt animale de companie. 

- Parcă îmi amintesc că, atunci când au excavat ultimele 
aşezări abandonate ale norvegienilor din Groenlanda, au 
descoperit oase de câine cu urme de tăieturi pe ele — ultima lor 
masă, spuse Jack. Strămoșii acestor câini. 

- Păi poate de aceea latră, zise Costas. 

Maria se uită cu frică la câini după ce ceilalți coborâră pe 
plaja cu pietriș și îl văzu pe Jack oferindu-i mâna, ca să o 
convingă să meargă cu ei. Macleod îi conduse repede pe un 
teren mai înalt, departe de pericolele care puteau apărea lângă 
ghețar, şi răspunse la un apel la aparatul său de emisie-recepţie, 

după care i-l dădu Mariei. Ea se opri şi vorbi rapid, apoi i-l 
înapoie lui Macleod şi se duse iarăși lângă Jack. 

- Era Jeremy, spuse ea. A rămas la bord pentru a termina de 
analizat inscripţia de pe mappa mundi. Crede că a mai desco- 
perit ceva. Ar putea fi extraordinar, dar mai are nevoie de timp. 

- Ar trebui să fie gata până terminăm noi cu scufundarea, 
zise Jack. Va trebui să ne așezăm și să punem cap la cap ce 
facem de acum înainte. 

- Încă nu îmi vine să cred că o vei face, spuse Maria 
privindu-l neliniștită. Câteodată chiar am impresia că-ţi cauţi 
moartea cu lumânarea. 

— Asta e prima oară când vii pe teren cu echipa IMU, zise 
Jack zâmbind. Exact cum a spus James, încă nu ai văzut nimic. 

În ciuda căldurii soarelui de vară, își ţinură costumele de 
supravieţuire închise, pentru a se proteja împotriva insectelor, şi 
îl urmară pe Macleod de pe faleză pe o potecă erodată înspre o 
creastă joasă din vale. Acolo nu creștea nimic mai înalt de câţiva 
metri, dar priveliștea stâncoasă era compensată de vegetaţia 
bogată în mușchi şi iarbă care acoperea ca un covor toată valea. 

- Ruinele din faţa noastră sunt de la antica Sermermiut, 
spuse Macleod. Un loc sacru pentru populaţia locală eschimosă. 
Aici au locuit oameni timp de cel puţin patru mii de ani, de 
când primii groenlandezi și-au croit drum prin marea îngheţată 
dinspre partea arctică din Canada. Orașul Ilulissat este dincolo 
de creastă, spre nord, dar a fost fondat abia în 1741, odată cu 
ocupaţia daneză a Groenlandei. Danezii îl numeau Jacobshavn, 
dar numele său groenlandez este mult mai potrivit. 

- Ce înseamnă Ilulissat? întrebă Costas. 

- Aisberguri. 

Costas spuse ceva printre dinţi, şi își continuară drumul 
încet de-a lungul potecii, printr-o porțiune mlăștinoasă, înspre 
ruine, dând la o parte cu mâna norii de musculiţe care păreau a 
se ridica din mlaștină ca o ceaţă. 


- Şi vikingii? 

- Pentru norvegieni această porţiune de coastă până la calota 
glaciară era Nordrseta, terenurile de vânătoare nordice, un loc 
teribil unde foarte puţine rămășițe de-ale vikingilor au fost 
descoperite vreodată. 

Macleod se opri să îl aştepte și pe Costas, care rămăsese în 
urmă. 

- Vechii norvegieni își stabileau tabăra permanent doar 
acolo unde ar fi putut să spere că urmau să aibă un mod de viaţă 
tradiţional, să crească animale și să se ocupe de agricultură. În 
Groenlanda asta se reducea la văile fertile ale fiordurilor din 
sud, acolo unde Erik cel Roșu a ajuns împreună cu familia sa la 
începutul secolului al XI-lea. Majoritatea coloniștilor veneau 
din Norvegia şi din Islanda. În cele din urmă, numărul fermelor 
a crescut, iar populaţia a ajuns la câteva mii, şi chiar au construit 
biserici din piatră brută după ce au fost convertiți la creștinism. 

- Ce s-a întâmplat cu ei? întrebă Costas. 

- Este unul dintre misterele neelucidate ale trecutului, zise 
Macleod. Au supravieţuit timp de generaţii, făcând comerţ cu 
Europa cu fildeș de morse și cu blănuri, dar ultimul contact a 
fost în secolul al XV-lea. În 1721, când Biserica Catolică a trimis 
o expediţie în Groenlanda să vadă dacă sunt creştini cu frica lui 
Dumnezeu, nu au mai găsit nici urmă de ei. 

- E greu de crezut, dar cruciadele au fost un factor 
important, spuse Maria. 

- Cum cruciadele? întrebă Costas. 

- În 1124, regele norvegian Sigurd Jorsalfar a fondat o 
episcopie în Groenlanda. Asta însemna că Biserica îşi putea 
impune taxele asupra coloniștilor nordici, înrăutăţindu-le 
condiţiile de viață care erau și aşa destul de grele. Sigurd era 
cunoscut şi sub numele de Cruciatul, fiind unul dintre 
scandinavii care a luat parte la cruciadele din secolul al XII-lea. 
A avut obrăznicia să pretindă Groenlandei o taxă pentru 
cruciade. Ei au plătit-o cu colți de morsă și piei de urși polari. 

- Asta pica bine pentru Ierusalim, mormăi Costas. 
Cruciadele astea chiar au fost o nebunie mondială. 

- Biserica era fără nici o îndoială o povară din punct de 
vedere economic, afirmă Macleod. Dar alţii consideră că 
norvegienii din Groenlanda au fost nimiciţi de către băștinași, 
sau de piraţii englezi, sau chiar de ciumă. Eu cred că mediul a 
fost un factor esențial. Așa-numita mică eră glaciară din 
perioada medievală, cu toate bucăţile de gheaţă care se întindeau 
de-a lungul coastelor pe toată durata verii, a blocat toate rutele 
de navigaţie de care depindeau pentru supravieţuire. Frigul a 
distrus agricultura, și probabil nu puteau sau nu voiau să se 
adapteze la modul de viață al băștinașilor şi să încerce să 
supravieţuiască din vânătoare și din pescuit. 

- Deci ultimii vikingi au dispărut din cauza condiţiilor 
climatice, zise Costas. Nu e chiar un sfârşit glorios pentru un 
războinic de elită, nu-i așa? 

- Să aşteptăm, şi vom vedea, murmură Jack. Poate se va 
dovedi că adevărații războinici au plecat mai departe de aici, 
înspre vest. 

Ruinele așezării antice abia puteau fi recunoscute din cauza 
movilelor de iarbă şi a cercurilor de pietre care erau adânc 
înfipte în sol, unele dintre ele aproape înghiţite de pământ, iar 
altele vizibile şi pătate de turbă. Pe o platformă de lângă 
marginea apei, era un cort scund, în formă de dom, de aproape 
patru metri lăţime, iar cadrul din oase de balenă era acoperit cu 
straturi de piele de focă și piei de bou moscat. Un firicel de fum 
ieșea printr-o gaură din centrul cortului. 

- Unele dintre aceste pietre sunt folosite la corturi pentru a 
ţine pieile împotriva vântului, explică Macleod. Sunt vizibile 
peste tot pe suprafaţa arctică, principala dovadă a anticelor 
aşezări omenești. Nu au mai locuit oameni aici de foarte mult 
timp, dar este un loc sacru pentru eschimoșii din Ilulissat. 
Uneori, bătrânii care rămân fideli vechilor obiceiuri vin aici să 


se pregătească pentru moarte. Familiile lor ridică niște corturi 

tradiţionale în interiorul cercurilor de piatră ale strămoşilor lor 
când simt că le-a venit sorocul. 

Câţiva câini husky albi fuseseră legaţi lângă cort şi, pe 
măsură ce Macleod îi conducea pe ceilalți înainte, ei trăgeau de 
lanţuri şi lătrau ameninţător la ei. Maria se dădu înapoi 
nesigură, dar Jack o împinse în față, uitându-se atent ca lanţul să 
nu ajungă până la ei. Lătratul câinilor alertase locuitorii 
cortului, şi uşa se deschise, prin ea apărând o femeie eschimosă 
care purta o parka tradiţională din piele de focă, cu părul negru 
prins la spate şi împodobit cu mărgele. Când îşi ridică privirea, 
o recunoscură pe Inuva, care părăsise Seaquest II cu Zodiacul, cu 
o oră înaintea lor. Îndepărtă câinii şi îi făcu semn lui Macleod, 
care îngenunche şi schimbă câteva cuvinte cu ea înainte ca ușa să 
se închidă la loc. 

- Inuva este fiica bătrânului. Macleod se întoarse şi vorbi 
aproape șoptit. El ştie daneză, dar nu vrea să vorbească decât 
kalaallisut, dialectul local eschimos, aşa că Inuva ne va traduce. 
Numele lui este Kangia, care este, de asemenea, și numele 
fiordului. Are mai mult de optzeci de ani, o vârstă destul de 
înaintată pentru aceşti oameni care duc o viaţă grea. În tinereţe, 
era unul dintre cei mai renumiți vânători din Ilulissat, se 
aventura sute de kilometri de-a lungul calotei glaciare împreună 
cu câinii săi, vâslind departe în umiak-ul! său, dincolo de ultima 
aşezare din nord. 

Se aplecară să intre pe sub ușa cortului, în timp ce Macleod o 
ţinea deschisă, apoi îi urmă și el. Pe Jack începură să-l usture 
ochii de la fumul înțepător care se ridica din vatră, aţâţat de 
bucăţile de excremente de bou moscat. Macleod le făcu semn să 
se așeze pe nişte piei puse în cerc în jurul focului. Încercând să-și 
obişnuiască ochii cu întunericul, observară că partea îndepărtată 
a cortului era ocupată de o sanie de lemn cu şinele înnegrite de 


vreme, dar foarte frumos gravate cu forme animaliere. Pe o 


1 Barca tipică pentru transport folosită de eschimoși (n.tr.) 

margine, stătea învelit în pături un bătrân eschimos, cu faţa 
noduroasă și zbârcită şi cu părul alb, lung, despletit pe umeri. Se 
uită spre ei, și observară că ochii săi erau afectaţi de „orbirea 
zăpezii“, iar pielea avea paloarea cenușie a morţii care se 
apropia. Începu să vorbească cu mare greutate, și Inuva traducea 
sunetele moi ale groenlandezei native de fiecare dată când 
bărbatul se oprea. 

- Tatăl meu spune că din timpuri imemoriale poporul său a 
locuit pe aceste meleaguri și că veneticii au venit şi au plecat, 
spuse ea încet. Acum este timpul ca el să plece și să se alăture 
săniilor strămoşilor lui, care trec în viteză pe calota de gheaţă 
pentru eternitate. 

Bătrânul scoase o mână dintre pături și luă o fotografie 
deteriorată de pe sanie, dând din cap în tăcere spre Macleod în 
timp ce i-o înmâna. 

— Asta este ce ne-a adus aici, zise Macleod. Inuva i-a spus 
despre vasul nostru de cercetare din fiord, și ea m-a chemat la 
Kangia acum două zile. Priveşte fotografia! 

Macleod îi dădu fotografia lui Jack, iar Maria și Costas se 
apropiară de el. Era o imagine alb-negru învechită, cu un grup 
de bărbaţi îmbrăcaţi în costume polare care stăteau lângă niște 
sănii de lemn încercuite de câini și încărcate cu echipament. 

- Cândva înainte de cel de-al Doilea Război Mondial, 
judecând după costume, spuse Jack. În anii douăzeci, poate 
chiar treizeci. Făcu o pauză, apoi se uită mai cu atenţie. 
Bărbatul mai în vârstă care stă în centru... nu este Knud 
Rasmussen? Ştiu că s-a născut în Jacobshavn. 

- Kangia era unul dintre îngrijitorii câinilor săi. El este 
băiatul din stânga. 

- Deci Kangia l-a cunoscut pe Knud Rasmussen! Jack se uită 
cu venerație la bătrânul eschimos, apoi se întoarse spre Costas. 
Unul dintre cei mai apreciaţi exploratori polari, jumătate danez, 
jumătate eschimos. Prima persoană care a traversat calota 


glaciară a Groenlandei. 

- Rasmussen era o figură paternă pentru Kangia, şi l-a încu- 
rajat să păstreze tradiţiile. Kangia îl venera și admira respectul 
pe care Rasmussen îl avea pentru tradiţiile eschimoșilor. Nu pot 
să spun asta şi pentru acești indivizi. Macleod scoase o fotografie 
din buzunarul interior al hainei şi i-o dădu lui Jack. Kangia mi-a 
dat şi asta. 

- Ahnenerbe? 

Faţa lui Jack se înăspri deodată. 

- Exact. Am scanat fotografia și am făcut câteva cercetări 
înainte să vii tu. O expediție germană a ajuns în Jacobshavn, în 
1938, cu un an înainte de război. Aveau nevoie de îngrijitori de 
câini, și Kangia era alegerea perfectă. 

Fotografia reprezenta doi bărbaţi europeni cu un fundal de 
gheaţă şi piatră în spatele lor. După forma promontoriului, era 
chiar Sermermiut, lângă locul unde erau ei acum, dar șirul de 
aisberguri alcătuia pe atunci un zid neîntrerupt de-a lungul 
pragului fiordului, înainte ca ghețarul să îşi înceapă regresiunea. 
Ambii bărbaţi erau îmbrăcaţi cu costumele tipice de expediție 
din acele vremuri, pulovere groase, jachete de lână și pantaloni 
trei sferturi îndesaţi în șosete lungi până la genunchi. Bărbatul 
din partea dreaptă era înalt și cu trăsături frumoase, probabil 
avea în jur de treizeci de ani, cu părul blond, dar stătea cumva 
separat de grup, ca şi cum nu ar fi dorit să fie fotografiat. 
Celălalt bărbat era scund și brunet, cu chipul osos, şi își ţinea un 
picior îndoit şi îşi sprijinea mâna dreaptă pe genunchi, în vreme 
ce privea cu atenţie în obiectiv. În mâna stângă ţinea un şubler 
deasupra capului unui tânăr eschimos, care era așezat pe o 
stâncă într-o poziţie ciudată şi care putea fi ușor recunoscut 
drept Kangia. Părea un vânător care se fotografia cu trofeul său, 
doar că era mult mai înfiorător. Pe braţul stâng avea o 
banderolă cu svastica. 

Jack îi aruncă o privire lui Costas. 

- Ahnenerbe însemna „Moștenirea Ancestrală“. Era un de- 
partament SS fondat înainte de război de către Reichsfürer 

Heinrich Himmler, mâna dreaptă a lui Hitler. Era foarte 
devotat cercetării originilor ancestrale ale rasei ariene. 

- Ce dracu” făceau acolo? 

- Este incredibil, dar probabil căutau Atlantida. Jack îi 
aruncă lui Costas o privire strâmbă. Naziștii credeau că 
atlanţii erau arienii originari. La sfârșitul anilor treizeci 
Ahnenerbe a trimis expediţii peste tot în lume, în Tibet, în 
adâncurile Americii Centrale sau la Polul Nord. Sperau să îi 
găsească pe cei mai puri descendenţi ai atlanţilor în cele mai 
îndepărtate regiuni, în tărâmuri rupte de restul umanităţii. 
Una dintre tehnicile folosite de ei era frenologia, adică măsu- 
rarea craniilor pentru a găsi așa-zisele trăsături ariene. Asta 
face imbecilul din poză. Ştiinţa era din evul mediu, dar 
adevărații antropologi recrutați de Ahnenerbe trebuiau să se 
plece în faţa obsesiilor demente ale Reichsfărer-ului. Chiar au 
numit-o Cruciada lui Himmler. 

- Da, încuviinţă Macleod. Şi expediţia în Groenlanda a fost 
cu atât mai bizară. Naziștii erau, de asemenea, obsedaţi de 
Welteislebre, teoria cosmogonică a gheții, o fantezie cosmo- 
logică scornită de un austriac nebun pe la începutul secolului. 
A fost una dintre multele teorii dubioase care şi-au câștigat 
adepţi după Primul Război Mondial și care, într-o lume care 
înnebunise, părea că oferă explicaţii logice și pune ordine în 
haosul realităţii. După cum spune teoria, totul în univers este o 
luptă perpetuă între elementul gheaţă și elementul foc. Rasa 
supremă ariană s-a născut pe tărâmul gheții și a fost împrăștiată 
pe tot globul de inundaţii și de cutremure. Unde să găseşti 
dovezi mai grăitoare despre arieni decât în Groenlanda, ultima 
rămăşiţă a erei glaciare. 

- Ar fi amuzant dacă nu ar fi vorba despre rasismul otrăvitor 
care stă în spatele a tot ceea ce a făcut Ahnenerbe, spuse Jack. Ei 
îi spuneau lui Himmler doar ce voia el să audă, şi activităţile lor 


au ajutat la cimentarea părerilor lui despre superioritatea ariană. 

Să nu uităm că el a fost ideologul-șef al soluţiei finale, 
exterminarea evreilor. 

- Deci bărbaţii aceștia doi erau naziști, zise Costas luând 
fotografia și examinând-o atent împreună cu Maria. 

- După spusele lui Kangia, cel cu banderola pe mână era un 
adevărat nemernic, aberând tot timpul despre Hitler și 
tratându-i pe groenlandezi ca pe niște câini, spuse Macleod. Dar 
celălalt pare mai înţelept, a încercat să se împrietenească cu 
Kangia și a muncit în expediţia aia fără să precupeţească vreun 
efort. Era fascinat de tradiţiile orale ale groenlandezilor, şi a 
promis că o să-i viziteze singur într-o zi, pentru a-i înregistra. 
După câte se pare, a devenit un bun îngrijitor de câini și a 
câștigat respectul eschimoșilor. Cei doi nemți se detestau şi abia 
își vorbeau unul altuia. 

— Ai vreo idee cine erau? 

Inuva vorbi şoptit de pe marginea patului de unde ascultase, 
cu mâna pe fruntea tatălui ei. 

Macleod se întoarse spre ea. 

- Orice documente legate de această expediţie au dispărut în 
mod misterios din sediul central Ahnenerbe, atunci când a 
început războiul, așa că această fotografie și amintirile lui 
Kangia sunt tot ce ne-a mai rămas. Am trimis o copie a 
fotografiei prin e-mail ieri la biblioteca IMU. Nu au putut să-l 
identifice pe bărbatul mai scund, o faţă care se pierde printre 
alte mii de fețe de asasini, dar celălalt are o istorie întreagă 
în spate. 

- Bineînţeles. Acum îl recunosc, exclamă dintr-odată Maria. 
Cel blond este Rolf Kiinzl, renumitul arheolog, nu-i așa? 

- Exact. 

- Unul dintre fondatorii arheologiei vikinge, se entuziasmă 
Maria. Teza lui de doctorat asupra așezărilor vechilor norve- 
gieni din Groenlanda rămâne un punct de referinţă în acest do- 
meniu. O carieră precoce retezată din fașă când a început războiul. 

— Atunci ştii ce s-a întâmplat cu el. 

- Conspirația von Stauffenberg, răspunse Maria. 

Macleod o aprobă. 

- Unul dintre numeroșii oameni de știință racolaţi cu forţa 
în Ahnenerbe pentru a alimenta fanteziile naziștilor despre o 
rasă nordică supremă. Kiinzl nu a avut încotro, așa că a jucat 
după cum i s-a cântat, chiar dacă era dispreţuitor faţă de cei 
care erau la conducerea Ahnenerbe, majoritatea fiind niște 
ţicniţi și aşa-ziși oameni de ştiinţă care își datorau cariera ascen- 
siunii naziste. 

- Nebunii preluaseră conducerea spitalului, zise Costas. 

Macleod dădu aprobator din cap. 

- Dar Kiinzl nu a fost niciodată înscris în SS pentru că 
provenea dintr-o veche familie de militari prusaci, un ofiţer în 
rezervă din Wehrmacht, și a reuşit să evite tentaculele lui 
Himmler când a început războiul. A luptat timp de doi ani sub 
comanda lui Rommel, în deșert, ajungând la gradul de colonel şi 
obținând Crucea de Cavaler, dar apoi a fost rechemat la Berlin 
și i s-a dat o slujbă umilă. Himmler se pare că îl remarcase și îl 
hărţuia în repetate rânduri, acuzându-l că ar fi furat dovezile din 
expediţia din Groenlanda și că le-ar fi ascuns. Dar Himmler l-a 
lăsat probabil în pace când, în septembrie 1944, Kiinzl a fost 
arestat și sugrumat cu corzi de pian împreună cu von 
Stauffenberg sub acuzaţia de tentativă de asasinat împotriva 
lui Hitler. 

- Unul dintre băieţii buni, murmură Costas. 

- Nici unul dintre conspiratori nu a fost vreun sfânt, 
răspunse Macleod. Kiinzl fusese unul dintre cei mai eficienţi 
comandanţi de tancuri din Africa Korps şi avea mâinile mânjite 
cu sângele aliaţilor. Ştia despre politica rasistă a naziștilor din 
vremea când era în Ahnenerbe, şi, după cum se pare, nu a făcut 
nici cel mai mic gest. Dar îl ura pe Hitler și dorea ca războiul să 
se termine înainte ca Germania să fie distrusă complet. Dacă te 
uiţi la celălalt bărbat din poză, poţi să observi de unde i se 


trăgea lui Künzl aversiunea pentru naziști. 

Kangia începu să vorbească brusc, și sunetul acela moale 
umplu iarăși cortul, ca şi cum pieile de focă erau mișcate de o 
adiere de vânt. Întinse mâna spre fotografie, şi Costas i-o dădu, 
uitându-se cum împungea fotografia cu degetul în dreptul 
bărbatului înalt. Inuva se aplecă în față când bătrânul începu să 
vorbească, şi apoi se uită iar la ceilalţi. 

- După trei zile de la începutul expediției, au ajuns la 
marginea calotei glaciare, la est de aici, şi au găsit un drum, în 
sus, până în vârf. După o zi de tras săniile pe gheaţă, au fost 
blocaţi dintr-odată de o piterag, o furtună puternică. 

Kangia o auzi pe fiica sa repetând cuvântul groenlandez și se 
animă brusc - umbrele braţelor sale se ridicară gesticulând în 
lumina tremurătoare a focului. 

- A fost o furtună groaznică, cea mai puternică furtună pe 
care a văzut-o tatăl meu vreodată. Expediția era la marginea 
nordică a ghețarului, acolo unde un râu de gheaţă începe să 
curgă înspre fiord. Cei doi nemți au insistat să treacă pe ghețar 
şi să caute adăpost în spatele unei creste de gheaţă, una dintre 
ondulaţiile făcute când se curbase ghețarul. Dar groenlandezii 
au refuzat, știind că era foarte periculos, şi au plecat cu câinii 
lor, înghesuindu-se în spatele săniilor. 

Bătrânul își strânse pumnii, îi desfăcu apoi cu zgomot şi i se 
adresă iarăşi fiicei sale. 

- Era un zgomot extraordinar, traduse ea. Ghețarul se 
crăpase, şi cei doi nemți dispăruseră înăuntru. Eu, Kangia, am 
fost singurul destul de curajos să mă târăsc înapoi prin vântul 
puternic spre marginea crevasei, unde m-am uitat în jos prin 
zăpada viscolită și am văzut o priveliște incredibilă. 

Bătrânul urmărise intonaţiile vocii fiicei sale şi dădea din cap 
afirmativ, dar brusc începu să tușească puternic, şi simți nevoia 
să se întindă pe blănurile din spatele său, cu faţa palidă şi 


schimonosită de durere. 

- Nu mai are mult de acum, zise Inuva mângâind cu tan- 
drețe mâna tatălui ei; apoi se uită la Macleod cu tristeţe. Cred că 
este timpul să plecaţi. 

Macleod încuviinţă și începu să se ridice, dar bătrânul săltă o 
mână și vorbi încă o dată, cuvintele lui fiind acum aproape 
imperceptibile. Fiica sa se apropie şi începu să traducă vorbele 
bătrânului. 

- Era adânc sub noi, la fel de adânc cum sunt de înalte 
aisbergurile din fiord. 

Macleod se aşeză la loc. 

- La fundul crevasei era prora unei nave, curbată înfri- 
coşător, cu scândurile foarte vechi şi înnegrite. Eu, Kangia, 
știam ce e imediat ce am văzut-o. Legenda spunea ceva despre 
niște giganţi învăluiţi în fier, Kablunat, care veniseră de dincolo 
de ape şi acostaseră pe gheaţă cu una dintre marile lor corăbii. 
Eu, Kangia, am auzit această poveste de la bunicul meu pe când 
eram copil, chiar în acest cort. Bătrânul se opri să tușească, şi 
Inuva se uită spre ceilalţi. Strămoșii noștri eschimoși, Thule, au 
sosit din părţile arctice canadiene și s-au stabilit aici acum 
aproape opt sute de ani, după ce băștinașii care locuiseră aici au 
dispărut. Dar vânătorii Thule veneau în aceste locuri chiar și 
înainte de asta, și se întâlniseră cu giganţii bărboşi care locuiau 
în case de piatră în sudul Groenlandei. Strămoșii mei i-au 
numit Kablunat. 

- Dumnezeule, șopti Jack. O corabie în gheaţă. Nu se poate! 

— Aşteaptă. Este mai mult decat atât, zise Inuva ridicând 
mâna și fiind din nou atentă la vorbele bătrânului. Gheaţa a 
început să se miște sub mine. Eu, Kangia, am aruncat o frânghie 
și i-am tras pe cei doi bărbaţi. Crevasa s-a închis cu o pocnitură 
chiar când aceștia au ieşit teferi la suprafață. Corabia a dispărut 
în gheaţă. Piteraq a continuat pentru multe zile, și noi ne-am 
întors la Ilulissat. Așa s-a sfârşit expediţia. Nemţii au plecat, şi 


nu i-am mai văzut niciodată. 

Bătrânul scotoci pe sub păturile pe care Inuva le pusese peste 
el şi scoase un pachet ambalat în piele de focă albă. Cu mâini 
tremurânde, i-o întinse lui Macleod, înclinându-și capul în timp 
ce i-o înmâna. Macleod i-o întinse lui Jack, care mângâie pielea 
moale și se uită întrebător la el. 

- De asta a trebuit să vii tu personal, spuse Macleod. Când 
am vorbit cu Kangia acum două zile, mi-a spus ca are un obiect 
pe care vrea să-l dea mai departe. I-am spus că tu eşti şeful, şi 
mi-a zis că atunci doar tu îl poţi primi. 

Jack se uită la bătrân și făcu o plecăciune solemnă, apoi 
începu să desfacă cu grijă pachetul. Maria și Costas se strânseră 
lângă el, să vadă mai bine. Mariei i se tăie respiraţia și faţa i se 
albi de emoție. 

- Este o piatră runică! 

Obiectul era o bucată de piatră de un verde-închis, un pic 
mai lungă decât mâna lui Jack, cu colțurile șlefuite grosolan şi 
cu o suprafaţă superioară plată. Pe ea erau inscripţionate brut 
trei şiruri de rune, pe care Jack le recunoscu imediat când privi 
piatra în lumină. 

- E fantastic, murmură Maria. Runele sunt în vechea 
norvegiană, fără îndoială. Sunt câteva simboluri ciudate, și nu 
recunosc cuvintele, dar ne va ajuta Jeremy. 

- Tatăl meu mi-a spus povestea, dar nu mi-a arătat asta 
niciodată, şopti Inuva. Este una exact ca aceasta la muzeul din 
Upernavik, la aproape o sută şaizeci de kilometri de aici, spre 
nord, găsită într-un tumul foarte îndepărtat de înmormântare, 
lângă un loc numit Kingigtorssuaq. Este cea mai faimoasă 
descoperire făcută în Groenlanda, în ceea ce-i privește pe 
vikingi, o piatră sacră descoperită în cel mai nordic punct din 
zona arctică. 

- Aşteaptă să auzi de unde provine asta, zise Macleod. Când 
Kangia i-a scos pe cei doi nemți din interiorul crevasei, aceștia se 
luptau pentru ceva, dar bărbatul cel scund a alunecat și era să 
cadă. Kangia l-a văzut cum s-a repezit cu un cuţit la celalalt 

bărbat, dar l-a scăpat în crevasă. Era furios pentru că pierduse şi 
altceva în afară de cuţit, dar, având în vedere că furtuna se 
înrăutăţea, devenise foarte important ca ei să iasă de acolo, şi 
astfel cearta fu dată uitării. Înainte ca ei să părăsească acea calotă 
glaciară, Kiinzl i-a dat piatra asta lui Kangia pentru a o păstra. A 
spus că provenea de pe corabia din gheaţă. Se pare că Künzl le-a 
zis naziștilor că i-a căzut în crevasă, dar bărbatul cel scund 
suspecta că o avea în continuare, așa că i-a cotrobăit prin lucruri 
în timpul nopţii. Kiinzl i-a mai spus lui Kangia că era o piatră 
runică sacră și că bărbatul celălalt nu trebuia să ştie vreodată că 
era la el. Kangia îi ura pe naziști, și a fost chiar încântat. 

- Kiinzl a tradus-o, murmură Maria. Era cel mai bun 
runolog din vremea lui, un expert în toate scrierile în norve- 
giana veche. În acele câteva momente disperate din crevasă cred 
că a citit ceva ce l-a determinat să nu o lase să cadă niciodată în 
mâinile colegului său SS din Ahnenerbe. 

- Kiinzl i-a spus lui Kangia că, dacă nu avea să se întoarcă în 
Groenlanda, Kangia trebuia să o păstreze în secret pentru tot 
restul vieţii și să o dea doar aceluia în care va putea avea deplină 
încredere. Războiul i-a pecetluit soarta lui Kiinzl, şi acum tu ești 
omul acela de încredere. 

În timp ce vorbeau, braţul lui Kangia îi căzuse înapoi pe 
piept, şi bătrânul începuse să respire încet, cu ochii pe jumătate 
închiși îndreptaţi spre tavan. Inuva se întoarse și se uită spre ei 
cu o figură neliniștită. 

- Acum chiar a sosit timpul. 

Macleod încuviinţă, și se ridicară toţi să plece, aplecându-se 
pe sub uşa cortului. Jack rămase ultimul, și, înainte să plece, se 
întoarse și îngenunche lângă bătrân, vorbindu-i încet, spunându-i 
apoi câteva cuvinte fiicei lui. Îi atinse mâna lui Kangia înainte de 
a se ridica şi de a o urma pe Maria afară, în ruinele dezolante ale 
vechii așezări. 


- Ce i-ai spus? întrebă Maria. 

- Le-am urat lui şi câinilor lui „Drum bun“, oriunde îi va 
duce călătoria lor. I-am spus că a făcut o alegere înţeleaptă când 
ne-a dat nouă comoara lui şi că nu îi vom înşela încrederea. 

Inuva apăru în ușa cortului să îşi ia rămas-bun. 

- Ce se va întâmpla cu el? întrebă Maria cu o voce şoptită. 

- După ce va veni şamanul, îl vom ajuta să se urce pe dealul 
acela înalt care dă înspre fiord, în locul pe care noi îl numim 
Kællingekløften. ÎI vom lăsa acolo, iar mâine el nu va mai fi. 

- Sinucidere, vrei să spui? întrebă Maria. 

- Noi ne adunăm în fiecare an la Kællingekløften să vedem 
prima rază de soare cum apare din spatele ghețarului, după 
săptămâni întregi de întuneric, și, în același loc, aceia care au 
obosit să mai trăiască sar în adâncimile de gheaţă ale fiordului 
pentru a se alătura spiritului lumii. Așa e tradiţia. Tatăl meu a 
terminat treburile pe acest pământ și este nerăbdător să 
pornească în următoarea lui călătorie. 

Își cobori ochii și se înapoie în cort, închizând clapa în 
spatele ei. Sus pe un colț de stâncă, un câine începu să urle spre 
vest şi apoi să se zbată cu putere în lanţ când îi văzu, cu capul 
semănând cu al unei hiene și mârâind în vreme ce-și arăta colții. 
Maria tresări și își strânse haina mai bine pe lângă corp, 
apropiindu-se și mai mult de Jack în timp ce coborau pe potecă, 
spre mare. 

- Ce s-a întâmplat? o întrebă el. 

- O legendă antică norvegiană, spuse ea făcând o pauză și 
ocolind un petic de mlaștină. Lupul fioros Fenrir, una dintre 
progeniturile monstruoase create de o femeie gigant, frate cu 
şarpele lumii Jormungard şi cu creatura Hel, paznicul morţilor. 
Odin auzise o profeție cum că lupul şi ruda lui aveau să-i 
distrugă într-o zi pe zei, așa ca l-a înlănțuit pe Fenrir de o 
stâncă. Thar liggr hann til ragnareks, acolo aşteaptă până la 
Ragnarok, până la războiul final de la sfârșitul lumii, când se va 
răzbuna pe zei. 

- E un câine pentru sanie, nu e un lup, spuse Jack. 

- Știu. Nu are sens. Maria se uită în urmă la silueta 
îndepărtată a câinelui și se întoarse repede. Dar mă simt ca şi 
cum am fi atins marginile acelei lumi mitice, un prag între 
lumea cunoscută vikingilor și o lume pe care nici măcar zeii lor 
nu o puteau controla. Vikingii care au venit aici sigur au avut 
acel sentiment rău prevestitor pe când se uitau peste apele 
îngheţate din vest, întrebându-se dacă la orizont îi așteptau 
comori nebănuite şi o viaţă nouă sau coșmarul Ragnarokului. E 
ca şi cum am fi avertizaţi că alţii au fost pe acest drum înaintea 
noastră și nu s-au mai întors. 

Jack o luă pe Maria pe după umeri şi o îmbrățişă. 

- Eu o iau ca pe un semn bun. Dacă Fenrir este aici, atunci 
înseamnă că suntem pe drumul cel bun. 

Zâmbi și îi înmână pachetul pe care i-l dăduse bătrânul. 

- Oricum, legendele antice trebuie să mai aștepte puţin. 
Acum ai treabă. Cu cât avem traducerea acestor rune mai 
repede, cu atât mai bine. 

- Norvegienii din Groenlanda au fost martori la aceste 
furtuni, aceste piterag, spuse Maria. Este un fragment obsedant 
dintr-un poem numit Norðrsetuðrápa, despre aceste terenuri 
nordice de vânătoare. E ceva de genul: „Explozii puternice 
dinspre zidurile albe ale muntelui mișcară valurile, și fiicele 
valurilor crescute în gheață se despărțiră unele de altele, 
bucurându-se de furtună“. Practic este singura scriere care a 
supravieţuit de la vechii norvegieni din Groenlanda, păstrată 
într-o saga islandeză. 

- Nu te teme, zise Jack. Vom avea grijă. 

Câteva minute mai târziu, ajunseră la țărm şi se urcară în 
Zodiacul care îi aștepta. Era după-amiază devreme, dar în 
soarele perpetuu al verii polare era imposibil să ghicești ce oră 
era, lucru pe care Jack îl găsea foarte derutant. După ce o ajută 
pe Maria să urce și se aşezară din nou pe pontoanele 
pneumatice, Macleod îi transmise membrului echipajului un 


. . . . A . . . 
semnal, și Evinrude reveni la viață. Işi închiseră bine costumele 

de supravieţuire şi își puseră vestele de salvare în timp ce barca 
făcu un ocol ca un arc în golful apropiat, cu propulsorul 
învolburând apa şi căutând un drum printre bucăţile plutitoare 
de gheaţă. Când trecură de promontoriul din capătul fiordului, 
aisbergul imens le apăru în faţă, Zodiacele acostate de-a lungul 
său şi încărcate cu tehnicieni şi cu echipamente părând de-a 
dreptul pitice. Costas privi neliniștit scena în timp ce se 
îndreptau spre Seaquest II, apoi, vizibil relaxat, se uită la Jack. 
Ridică degetul mare în sus, în semn de „OK“, și strigă ca să 
acopere zgomotul motorului şi al vântului; cuvintele i se 
pierdură în aer, dar refrenul care-i trăda încântarea îi devenise 
cunoscut lui Jack de-a lungul anilor. 
- Este timpul să ne echipăm! 


- Totul este pregătit. Suntem gata de plecare. 

Costas își dădu la o parte microfonul de la cască şi îi zâmbi 
lui Jack. Dincolo de cupola de plexiglas îi puteau vedea pe cei 
doi membri ai echipajului care stăteau pe platformă și coborau 
frânghiile în apă, iar Aquapodul începu să se clatine la suprafaţă, 
plutind spre aisberg. Costas activă repede sistemul cu jet de apă, 
și submersibilele își reveniră la poziţia lor normală. Era aproape 
miezul nopţii, dar în lumina continuă a soarelui cupola înce- 
puse să se încălzească, şi Jack întinse mâna spre aparatul de 
control al temperaturii din costumul său de neopren. 

- Nu te chinui, zise Costas ștergându-și broboanele de 
sudoare de pe frunte. O să ne răcim rapid imediat ce ne 
scufundăm. 

Agitaţia de pe platformă părea acum din alt loc și alt timp, 
pe măsură ce ei se îndepărtau și ascultau zgomotul făcut de 
ultimul Zodiac care ducea echipajul departe de zona periculoasă 
înapoi pe Seaquest II. Acum erau pe cont propriu, ultimul 
contact uman așteptându-i pe DSRVI, ascuns la o adâncime de 
treizeci de metri lângă aisberg. Costas își strânse curelele, se uită 


1 Deep Submergence Rescue Vehicle - vehiculul de salvare la mare adâncime 

la tabloul de comandă și preluă controlul. Aquapodul, cu 
cupola ca o bulă și cu tancurile de balast cilindrice de o parte şi 
de alta, semăna cu un mic elicopter, impresie întărită și de 
sistemul de propulsie multidirecţional a sistemului cu jet de apă, 
care îi conferea o flexibilitate şi mai mare față de a elicopterului. 

- Poţi să-ţi iei rămas-bun de la tot ce este la suprafaţă, spuse 
Costas. 

- Măcar va fi lumină când ne vom întoarce, murmură Jack. 
Abia aștept. 

Costas deschise balasturile, și un șuvoi de apă erupse pe 
ambele părți ale Aquapodului pe măsură ce acesta se scufunda. 
Pentru câteva momente, apa mării se ridică până la cupola din 
faţa lor, iar ei priveau cele două lumi la fel de impresionante în 
măreţia lor. Deasupra lor se profila forma aisbergului, care, deşi 
familiară acum, reușea să-i lase în continuare muţi de uimire, cu 
nuanțele sale verzui şi albastre reflectându-se în spuma apei care 
învăluia cupola. Dedesubtul lor era o lume complet diferită, 
precum spaţiul cosmic, un loc pe care natura îl crease fără 
intenţia de a fi pătruns vreodată. Apele arctice erau uimitor de 
clare, având o vizibilitate de sute de metri, sau chiar mai mult, 
în orice direcţie, iar peretele neted al aisbergului se întindea 
departe sub ei, cât vedeai cu ochii, în adâncurile fiordului. Era 
o privelişte mirifică, şi câteva clipe fură incapabili să scoată 
vreun cuvânt. 

- Dumnezeule mare! exclamă Costas. Manevră de evitare! 

Costas acţionă elicea principală și întoarse submersibilul 
spre aisberg. Cu colțul ochiului, Jack văzu ceea ce Costas 
observase mai devreme. Era o mișcare ritmică a apei dinspre 
fiord, o învolburare care avansa implacabil spre ei. Cu cât 
coborau mai adânc, cu atât se făcea mai mare, ca un coşmar 
chinuitor din care nu te poţi trezi. Jack își aminti într-o 
fracțiune de secundă de ceea ce spusese Maria despre lupul 


Fenrir şi marginea lumii, despre forţe pe care nici măcar zeii nu 

le pot controla. Coborâră până când erau aproape la verticală, 
atârnând desupra abisului întunecat. 

- 'Ţine-te bine, strigă Costas. 

Un zid ascuţit ca o coasă se ivi din tumult, fix în faţa lor, o 
apariţie care se prăvălea peste ei cu o viteză ameţitoare, dar care 
trecu la câţiva centimetri prin faţa cupolei. Fură zgâlțâiți violent 
într-o parte, şi Costas se luptă să ţină Aquapodul sub control, 
apoi îl readuse la normal. Zăriră într-o străfulgerare bucata 
imensă de gheaţă care se rostogolea spre mare, învârtindu-se 
rapid până când rămaseră doar niște bule. 

- Era cât pe ce, spuse Costas. 

- Mă gândeam că toate astea trebuiau să se încheie acum șase 
luni, se lamentă Jack. Acum trebuia să duc o viață liniștită, 
îngrijind grădina și scriindu-mi memoriile. 

- Da, sigur, răspunse Costas. Oricum, aveam nevoie de un 
pic de adrenalină pentru ceea ce va urma. 

Acum, că apele se calmaseră, se uitau de jur împrejur fără să 
scoată un cuvânt. Coborâseră la o adâncime de aproape o sută 
de metri, și DSRV era acum mult deasupra lor, cu doi scafandri 
abia vizibili și cu urme argintii de bule urcând la suprafaţă. 
Aisbergul imens se întindea în faţa ochilor lor, fiind acum, la 
această adâncime, doar albastru. Avea o aură fantastică, o 
strălucire de azur care îl făcea să pară un miraj. Puteau vedea 
concavităţi mari acolo unde curentul erodase gheaţa și urme 
imense de sedimente şi fragmente de piatră unde aisbergul se 
lovise de fiord. Şi, departe sub ei, abia vizibil în întuneric, 
observară un peisaj funebru cu ondulări și blocuri de stâncă, o 
culme ca o umbră care se întindea într-un întuneric infinit. Era 
un peisaj marin sălbatic, brăzdat de făgașe, presărat de gheaţă, şi 
își dădură seama că era unul dintre cele mai periculoase locuri 
din toate oceanele. 

- Pragul fiordului, murmură Jack. Cred că suntem primii 
oameni care îl văd. 


- Incredibil, şopti Costas. 

- Nu este chiar un loc unde aș vrea să merg, zise Jack. 

- Am înţeles. 

Costas își îndreptă atenția spre tabloul de comandă şi dădu 
drumul aerului în camerele de flotabilitate, direcţionând 
Aquapodul spre aisberg, până când ajunseră chiar sub DSRV. 

- Ben, aici Aquapodul Unu, am ajuns cu bine. Vorbim peste 


cinci minute. 'Terminat. 


Vehiculul de salvare la mare adâncime care aparţinea vasului 
Seaquest II avea un mic doc interior, o piscină descoperită care 
permitea cupolei Aquapodului să se ridice până într-o cameră 
din spatele submersibilului. Jack se uită în sus, spre mijlocul 
DSRV-ului, şi văzu uşa de la platforma de încărcare deschi- 
zându-se şi o figură uitându-se fix înspre ei. Apărură doi 
scafandri de o parte şi de alta a Aquapodului pe care îl ancorară 
cu patru cabluri și îl traseră la suprafață. Când ajunseră sus şi 
cupola se deschise, fură întâmpinați de figura binevoitoare a lui 
Ben Kershaw, fost angajat al Marinei Regale, șeful operaţiunii 
de la Marea Neagră, cu șase luni în urmă, care preluase postul 
de comandant al securităţii pe Seaquest II. Jack se întinse şi îi 
apucă mâna ca să se ridice, şi se salutară cu căldură odată ajunși 
pe pasarela îngustă. 

- Mă gândeam că o să treacă mult timp până o să te văd iar 
într-un submarin. 

- Şi totul s-a întâmplat într-o singură zi. E totul OK? întrebă 
Ben cu seriozitate. 

- Eram foarte aproape să ne lovim de un ghețar. 

- Am observat. Credeam că sunteţi pierduţi. Activitatea 
fiordului a crescut în ultimele douăzeci şi patru de ore, şi sunt 
mai multe bucăţi foarte mari de gheaţă. 

- Vreau să vă îndepărtați de aici imediat ce plecăm noi, spuse 
Jack. 

— Şi dacă se întâmplă ceva? 

Jack era hotărât. 

- O să ieşim la suprafaţă şi o să semnalizăm. Avem și baliza 
radio. Nu vreau să stea nimeni în zona periculoasă dacă 
aisbergul ăsta se răstoarnă. Vreau să vă întoarceţi la navă. Am 
suferit deja prea multe pierderi anul trecut, și nu vreau să mai 
pun în pericol viaţa nimănui. 

- Dar cum rămâne cu mine? întrebă Costas cu o privire 
indignată în timp ce ieșea din Aquapod. 

- A, tu poţi fi uşor înlocuit. Ar trebui să ştii asta până acum. 

- Da, îmi va lua locul Lanowski. 

Jack se strâmbă, și ceilalți doi oameni începură să râdă, o 
relaxare vizibilă după tensiunea pe care o simţiseră cu toţii. 

- Bine. Promit că o să am grijă de tine ca un tată de fiul său. 
Acum hai să continuăm spectacolul! 

Jack îl urmă pe Ben prin ușa despărţitoare dintre camera 
docului şi compartimentul principal al DSRV-ului; silueta lui 
înaltă părea şi mai mare în spaţiul acela limitat. Pe podea, acolo 
unde puteau andoca submarinele, erau aranjate două echipamente 
identice de scufundare, şi Costas se aplecă să facă un inventar 
rapid. Jack îl urmă pe Ben câţiva metri mai încolo, spre staţia de 
comandă din faţa submersibilului, și Costas li se alătură câteva 
clipe mai târziu. Făcură semn unui membru al echipajului care 
stătea pe scaunul pilotului cu o mulțime de panouri de comandă 
și monitoare în faţa lui, apoi se așezară de-o parte şi de alta a lui 
Ben, în spatele consolei de navigaţie, în timp ce el porni ecranul. 

- Ne-am gândit la cea mai potrivită rută, spuse Ben. În mod 
normal v-am trimite în ape mai puţin adânci, dar noi suntem 
protejaţi aici de orice ghețar care se rupe din aisberg de către o 
creastă în gheaţă. O să respiraţi Nitrox! care vă va permite să 
staţi mai mult la adâncime decât aerul la treizeci de metri. 

- Prin cordonul de legătură? întrebă Jack. 

- Exact. O să vă ancorăm de cilindrii DSRV-ului. Astfel veţi 


păstra mai mult gazul pe care îl aveţi cu voi. 


1 Amestec de azot şi oxigen care reduce timpul de decompresie (n.tr.) 

- Nu trebuie să lăsăm amestecul să iasă în interiorul 
aisbergului, zise Jack. Lanowski a fost foarte clar în privinţa asta. 

- Nu te teme, interveni Costas. Am un mic dispozitiv cu 
care m-am jucat la sediul nostru central. Nu este nici o 
problemă cu gazele când te scufunzi într-o epavă, nu-i așa? Poţi 
să eviţi eventualele daune prin folosirea unui tub care este tras la 
suprafaţă şi prin care ies gazele deasupra epavei. Partea dificilă 
este când intri într-o structură pe dedesubt, de jos în sus. 

- ÎI pompezi afară. 

- Exact. Vom fi legaţi de două furtunuri, unul care ne aduce 
Nitroxul și altul care dă afară gazele. Nu sunt sigur cum o să se 
comporte la frig. 

Costas îşi frecă mâinile nerăbdător. 

- Dar va fi amuzant să vedem. 

- Lasă-mă să ghicesc! Nu l-ai testat înainte, nu-i așa? 

- Nu prea sunt aisberguri pe Canalul Mânecii, răspunse 
Costas. 

Jack se întoarse şi arătă spre ecranul pe care apăru o 
proiecţie tridimensională a DSRV-ului şi a aisbergului, cu o 
linie roșie punctată care forma un unghi de patruzeci și cinci de 
grade de la DSRV și apoi ajungea iar la orizontală și care se 
termina într-o masă întunecată lângă centrul aisbergului. 

- Bănuiesc că vom ajunge la zece metri sub nivelul mării cât 
de repede vom putea, apoi vom scăpa de cordonul de legătură şi 
vom trece pe aparatele individuale cu reciclare, spuse Jack. 

- Corect, răspunse Ben. Ne-ar face mare plăcere să vă echi- 
păm cu cele mai recente aparate de respirat cu circuit închis, dar 
este prea mare pericolul îngheţului, şi sunt mari şanse să dăm 
greş. Ăsta este unul dintre cazurile când vechea tehnologie este 
cea mai bună. Aveţi tuburile noastre de oxigen cu circuit 
semiînchis care au fost încercate şi testate, cu un amestec Nitrox 
configurat să ofere maximă rezistență la acea adâncime. 
Bioxidul de carbon va fi absorbit, dar azotul nu, așa că va fi o 
acumulare de gaze care va trebui evacuată. Dar procentul de 

Nitrox este mic, și asta nu ar trebui să se întâmple până când nu 
ieşiţi din aisberg. Gazul nu va fi degajat înăuntru. 

- Asiguraţi-vă că staţi la zece metri deasupra, adăugă Costas. 
Vom respira peste optzeci la sută oxigen, şi amestecul devine 
toxic la presiunea aceea. Dacă te depărtezi în adâncime şi nu-ţi 
dai seama de asta, intri în convulsii şi te duci. 

- Veţi avea în rezervoarele din spate seturile trimix! care vă 
vor ajuta să respiraţi la o sută douăzeci de metri, spuse Ben. 
Compensatoarele au un capac antiîngheţ, așa că ar trebui să fiți 
în siguranţă. Dar acela e un sistem cu circuit deschis, care degajă 
gaze înăuntrul aisbergului. Doar pentru cazuri de urgenţă. 

- Bine, zise Jack. Acum spune-mi despre sonda de explorare. 
Nu vreau date tehnice, vreau doar să știu cum merge chestia aia. 


Douăzeci de minute mai târziu, Jack și Costas stăteau de o 
parte şi de alta a platformei, echipați ca niște scafandri gata să 
intre printr-o deschizătură în gheaţă. Cei doi scafandri care îi 
asistaseră la coborâre plecaseră cu zece minute mai devreme cu 
Aquapodul. Acum, singurii membri ai echipajului care mai 
rămăseseră erau Ben și pilotul, care făceau deja verificarea finală 
înainte de plecare. 

- Vom fi aici până dai drumul cablului de legătură, spuse 
Ben. După aceea ești pe cont propriu. 

Jack dădu din cap așa echipat cum era, cu părul său negru 
ciufulit pentru că își încercase casca. În faţa lui, Costas se umfla 
încercând să controleze sistemul de presurizare al costumului, 
iar Jack încercă să-şi ascundă un zâmbet la vederea prietenului 
său. Pe deasupra costumelor ambii bărbaţi purtau aparate de 
respirat compacte, suspendate ca niște rucsaci peste piepturile 
lor, iar în spate aveau console galbene, fiecare conținând trei 
cilindri de mare presiune cu oxigen, azot și heliu, precum și 


sistemul integrat de greutăţi. Ben termină a doua verificare 


1 Amestec de oxigen, azot şi heliu (n.tr.) 

completă a întregului lor echipament şi se aplecă pe vine lângă 
piscină, între cei doi bărbaţi. 

- Trebuie să fiu sigur, Jack. Este datoria mea de şef al 
securităţii. Lemnele acelea pot fi de la vreo balenieră veche. 
Riscul este prea mare. 

— Ştiu ce vrei să spui Ben, și îți mulțumesc mult că îmi porţi 
de grijă, zise Jack, dar am calculat riscurile. Râdem noi de 
Lanowski, dar am încredere în el de data asta. 

- OK, cum vrei tu. 

Ben se uită la Costas, care încuviinţă foarte hotărât. Fără alte 
discuţii, Jack și Costas îşi puseră căştile galbene de protecţie, şi 
Ben trecu pe la fiecare și le închise etanș, activând lanternele 
frontale de o parte și de alta și verificând dacă aparatele de 
respirat şi seturile trimix erau în ordine. Jack și Costas își puseră 
mănușşile şi verificară dacă sistemul de etanșare era sigur, apoi 
apăsară consolele de control al temperaturii de pe umerii lor 
pentru a se asigura că le ajungea căldura până la mâini. Într-un 
sfârşit, îşi puseră şi labele de scafandru, împrăștiind ceața ce se 
ridica învolburată dinspre piscină. Chiar când se pregăteau să își 
lase în jos vizierele de protecţie, apăru figura celuilalt membru 
al echipajului. 

- Un mesaj de pe Seaquest II. E pentru tine, Jack. Ceva în 
legătură cu inelele unui copac. 

- Citeşte-l tu, te rog, spuse Jack. 

Bărbatul îngenunche și citi: 

- „De la Laboratorul Dendrologic al IMU, 0212 GMT. 
Mostra de lemn de la fiordul Ilulissat este stejar din Scandinavia, 
posibil norvegian. Urme de carbonizare. Compararea cu 
schema inelelor anuale din nord-vestul Europei indică faptul că 
a fost tăiat în anul 1040 d.Hr. plus sau minus zece ani“. 

- Da! Jack lovi aerul cu mâna înmănușată. Acum ai 
răspunsul. Am știut de la bun început. Asta ar putea fi una 
dintre descoperirile arheologice ale secolului. 


144 DAVID GIBBINS 


Jack se uită la apă cu buzele strânse, apoi se întoarse spre 
Costas cu o strălucire în ochi. Abia aștepta să ajungă la suprafaţă 
și să vadă lumina soarelui, o amânare a sentimentului supărător 
de claustrofobie pe care îl simţea de fiecare dată, dar acum ardea 
de nerăbdare să ajungă la aisberg şi să-i descopere secretele. Se 
întinse și luă cablul de legătură înfășurat lângă el, cu cele două 
furtunuri prinse împreună, și îl băgă în singurul orificiu deschis 
de sub casca sa. Îl privi pe Costas care făcea același lucru, apoi își 
închiseră vizierele de protecţie și deschiseră canalul de comu- 
nicaţie. Jack se îndepărtă şi se așeză cu picioarele suspendate 
deasupra abisului, claritatea apei făcându-l să se simtă asemenea 
unui parașutist gata să sară din avion. El și Costas erau deja în 
lumi diferite, iar ce se auzea din aparatul de emisie-recepţie era 
abia perceptibil. Jack își întoarse degetul mare în jos către Ben, 
semn că erau gata de coborâre, şi se uită la Costas. 

- Gata de plecare? 

- Gata de plecare. 


Bărbatul îmbrăcat în sutana neagră mergea cu încredere 
înspre intrarea principală a Palatului Apostolic cu hainele sale 
de preot iezuit care-l ajutau să se amestece printre ceilalți 
oameni care așteptau la intrare. Lăsase în urma sa mulțimea de 
la Sfântul Petru și trecuse deja de primul cordon de securitate 
din faţa ușilor de bronz care dădeau în piaţă. Acum se apropia 
de inima Vaticanului, sediul central al Colegiului Cardinalilor, 
locul de unde Sfânta Biserică îşi exercita influenţa dincolo de 
Roma, în toate colțurile pământului. 

În faţa lui stăteau doi soldaţi din garda elveţiană strălucitori 
în podoabele lor, cu halebardele încrucișate de-a curmezișul uşii, 
o imagine care ar fi putut să pară că vine din vremea Renașterii 
dacă nu ar fi fost pistoale-mitralieră Heckler & Koch care se 
vedeau discret în spatele lor. Unul dintre ofiţeri luă actul de 
identitate al preotului și se uită cu atenţie la el, comparând 
barba neagră și ochii inexpresivi cu imaginea din fotografie. În 
ciuda căldurii de început de vară, faţa lui era palidă și 
cadaverică, dar era genul de figură foarte comună între aceste 
ziduri închise ale Vaticanului. Ofiţerul se întoarse spre o 
secretară de lângă el şi verificară gradul de autorizare pe un 

palm computer. Ofiţerul scoase un sunet de surpriză și îi dădu 
imediat înapoi actul de identitate. 

- Puteţi să intraţi. 

Gărzile ridicară armele, şi preotul iezuit trecu pe lângă ele, 
evitând procedura uzuală a verificării corporale şi a detectorului 
de metale. Merse direct de-a lungul unui coridor larg de la 
parter, apoi făcu stânga la capătul acestuia şi merse până ajunse 
în faţa unei capele private cu o ușă ornată și cu intrarea marcată 
de lumânări comemorative de o parte şi de alta. Ciocăni o 
singură dată şi intră. În lumina lumânărilor văzu un bărbat 
îngenuncheat în faţa unui altar simplu, în capătul îndepărtat al 
capelei. Bărbatul îşi făcu cruce şi se ridică, apoi se întoarse către 
ușă. Era înalt, subţire şi cu părul alb, îmbrăcat în veşminte 
episcopale de cardinal, cu o cruce de aur atârnând peste sutana 
stacojie. Avea acea faţă blândă fără vârstă a celor care au slujit 
mulţi ani într-un ordin religios, dar cu riduri adânci în jurul 
ochilor. Era o expresie potrivită pentru cineva de rangul său, un 
bărbat a cărui ambiţie îl adusese foarte aproape de puterea 
supremă în Biserica Catolică. 

- Eminenţă! 

Iezuitul se aplecă ușor, apoi închise ușa după el. 

- Monseniore! 

Cei doi bărbaţi vorbeau în engleză, iezuitul cu o tărăgănare a 
cuvintelor care amintea de Africa de Sud, iar cardinalul cu un 
accent nord-european. 

- El e aici? 

- Cel de-al doilea care a fost prezent la deschiderea camerei. 
Noi am bănuit, iar el a recunoscut. Sfânta Biserică și-a rafinat 
tehnicile de persuasiune de-a lungul secolelor. 

— Şi celălalt? 

- El este următoarea ta sarcină. 

Iezuitul păși în faţă şi îngenunche în faţa cardinalului. Acesta 
își scoase repede inelul de aur de pe degetul său mijlociu de la 


mâna dreaptă și îl înlocui cu unul plat, mai greu, care strălucea 

în lumina sfeșnicelor. Iezuitul îi luă mâna și o sărută, închizând 
ochii în timp ce buzele sale simțeau forma familiară; cu cealaltă 
mână își pipăi inelul său care îi atârna de gât pe sub sutană. Se 
ridică făcându-și cruce şi se îndreptă spre ușă, apoi se opri 
pentru un moment şi, îndreptându-și mâna dreaptă spre 
cardinal, șopti câteva cuvinte într-o limbă care părea 
nepământească, cuvinte care nu mai fuseseră rostite vreodată în 
acest loc sacru şi care păreau o blasfemie. 

- Hann til ragnarøks. 

Preotul iezuit închise ușa capelei în spatele său și se îndreptă 
spre coridorul lung, pereţii palatului răsunând de ecoul pașilor 
săi. leşi într-o curte interioară, împreunându-și mâinile a 
rugăciune când doi oficiali trecură pe lângă el, apoi merse spre 
o intrare modestă în cealaltă parte a curţii. Clopotele de la 
Sfântul Petru începură dintr-odată să bată cu un sunet puternic 
deasupra oraşului neclintit, afirmând suveranitatea Sfintei 
Biserici Catolice așa cum făcuseră încă din ultimele zile ale 
Imperiului Roman. Deasupra lui, zidurile curţii interioare 
înrămau cerul albastru, două păsări de pradă se roteau în înaltul 
cerului, iar el putea auzi agitația surdă a orașului. Se aplecă să 
intre și se uită repede în spate, apoi își strânse sutana și urcă pe 
scări până la primul etaj. De o parte şi de alta a coridorului din 
faţa sa erau statui, panouri de afişaj și postere care făceau 
reclamă unor exponate, dar nu era nici o persoană, pentru că 
personalul de la muzeu avea zi liberă. Iezuitul ajunse în faţa 
unei uși pe sub care se vedea lumină, exact acolo unde i 
se spusese că avea să fie, și zări cuvântul „Restauratori“ 
deasupra uşii. 

Se opri, dar nu pentru că ar fi ezitat, ci pentru a savura 
momentul. Stătea în umbră, cu capul plecat şi cu pumnii 
încleştaţi. Cu șaizeci şi cinci de ani în urmă, străbunii săi 
eşuaseră în încercările lor de a penetra aceste ziduri, de a supune 
Vaticanul în marșul lor triumfal prin Roma. Acum el urma să 


. E Porte ca 
repare acea greşeală şi avea să-și lase amprenta. Își descleştă mâna 

stângă şi îşi atinse faţa, urmărind cu degetul arătător cicatricea 
care îi pulsa sub barbă, apăsând până simţi durere. Își băgă mâna 
înapoi sub sutană, și cu cealaltă ciocăni de trei ori în ușă. 

— Intră, se auzi o voce surdă în italiană. 

Preotul iezuit deschise ușa şi o închise după el. Camera era 
plină de cărți şi cu manuscrise, iar un computer se afla în colțul 
îndepărtat. În prim-plan era un basorelief din piatră fragmentată 
aşezat pe un piedestal, și în faţa lui stătea un bărbat de vârstă 
mijlocie îmbrăcat în blugi și o cămașă simplă, aplecat deasupra 
unui caiet de notițe. 

- Monseniore! 

Bărbatul termină ce avea de scris şi își ridică privirea, cu o 
expresie alertă şi inteligentă. 

- Nu mă aşteptam să fiu întrerupt astăzi. Cu ce vă pot ajuta? 

- Sunteţi șeful Departamentului de restaurare? întrebă 
iezuitul în italiană. 

- Da, eu sunt. 

- Aţi fost de faţă la descoperirea camerei secrete din Arcul 
lui Titus, împreună cu părintele O'Connor? 

Celălalt bărbat se dezumflă dintr-odată şi își trânti caietul pe 
podea. 

— Acum se pare că toată lumea ştie de asta. Am păstrat acest 
secret pentru a apăra Biserica. Îmi doresc să nu o fi găsit 
niciodată. 

- Și eu la fel. 

Cele două gloanţe trase de pistolul Beretta cu amortizor îl 
făcură pe bărbat să cadă peste scaunul său cu o expresie șocantă 
pe chip. Căzu pe podea într-o poziţie ciudată, cu ochii larg 
deschişi, trădându-i uimirea. lezuitul își scoase mâna stângă de 
sub sutană și o ridică până în dreptul feței. Își atinse din nou 
cicatricea de pe obraz, din ce în ce mai apăsat, cu o grimasă de 


plăcere, în timp ce se uita la șuvoiul de sânge care izvora din 

pieptul bărbatului şi se strângea într-o baltă pe bucăţile de piatră 
de dedesubt. 


„Asta este doar începutul.“ 


- Activez sonda de explorare acum. 

Costas se întoarse spre Jack în timp ce vorbea prin aparatul 
de comunicaţie, și cei doi bărbaţi își ridicară degetul mare în sus 
în semn de aprobare. Pentru a cincea oară, Jack aruncă o privire 
critică asupra echipamentului lui Costas. Odată ce desprindeau 
cordonul de legătură, aveau să se bazeze doar pe sistemele 
individuale și unul pe celălalt, fără a avea vreo opţiune de 
scăpare, fără vreo posibilitate de ieșire la suprafaţă în caz de 
urgenţă. Echipamentul IMU era de ultimă generaţie, cu un 
computer care calcula amestecul de gaze pentru respiraţie, 
precum și viteza ascensională. Fusese testat în condiţii de 
căldură extremă, cu șase luni în urmă în interiorul unui vulcan, 
dar acum era prima dată când era folosit într-o apă extrem 
de rece. 

- Aşază-te pe poziție! 

Jack se mișcă de unde stătea agăţat într-o mână şi apucă bara 
de metal de lângă Costas. Erau ca doi alpiniști pe un perete de 
gheaţă imens, părând nişte pitici în comparaţie cu aisbergul. Sub 
ei gheaţa cădea sute de metri în abis, acolo unde pragul se 
întindea până în adâncimi de neimaginat, într-un loc de o 
întunecime îngheţată în care nici un om nu îndrăznise vreodată 
să calce. 

- Avem doar o singură procedură de salvare, spuse Costas. 
La primul semn de mișcare a apei, trecem pe trimix. Dacă 
frumuseţea asta se răstoarnă peste prag, ne va trage la fund. Ţine 
minte că trimixul ne dă gaz respirabil până la o sută douăzeci de 
metri. Asta ar trebui să fie încurajator. 

Jack îi făcu încă un semn de aprobare și verifică fiecare 


dintre cele trei furtunuri care intrau în orificiile din casca lui. 

Nitroxul pe care îl respirau ei acum era cea mai bună opţiune la 
această adâncime, datorită încărcăturii reduse de azot, care 
oferea un timp mai îndelungat de scufundare decât aerul 
comprimat, dar încărcătura mare de oxigen îl făcea toxic sub 
treizeci de metri. Era transportat printr-un furtun care atârna 
sub ei și ducea la DSRV, cu dimensiunile sale mari şi 
reconfortante, aflat la câţiva metri în spatele lor. Cel de-al doilea 
furtun ducea la aparatul de respirat de pe pieptul său, un sistem 
autonom care trebuia activat când ajungeau la zece metri 
adâncime. Cu cilindrul plin de oxigen de înaltă presiune, putea 
să-i ţină în viaţă timp de mai multe ore, și era gazul ideal pentru 
ape puţin adânci. Asemenea furtunului de nitrox cu sistemul 
său de retur, aparatul de respirat nu evacua gazele în interiorul 
aisbergului, acestea fiind reciclate. Cel de-al treilea furtun ducea 
la cilindrii cu trimix din spatele lor, un sistem adaptabil care 
înlocuise heliul cu azot şi care le permitea să stea cât mai mult 
sub apă, atât cât era posibil pentru amestecurile respiratorii. Dar 
trimixul era ultima lor opţiune, căci evacua gaze în interiorul 
aisbergului. De fapt, ei ştiau că procedura de salvare era o 
speranţă foarte slabă. Dacă aisbergul se mișca dincolo de prag, 
volumul său imens se scufunda sub apă, iar baza lui se afunda 
sute de metri în adâncuri. Dacă mișcarea apei nu îi făcea praf, 
atunci cu siguranţă presiunea cauzată de o coborâre bruscă avea 
să-i distrugă pe loc. 

Jack refuza să se gândească la această posibilitate şi se 
concentra asupra dispozitivului bizar din faţa lor. Deschiseseră 
cutia de protecţie care îl proteja de aisberg și atașară baliza 
radio pe care urmau să o elibereze către suprafaţă atunci când 
aveau să iasă şi ei. O parte din foreză era deja în aisberg, așa 
cum fusese poziționată mai înainte de cei doi scafandri pe care 
îi văzuseră din Aquapod. Chiar lângă peretele de gheaţă era un 
inel de metal cu diametrul de doi metri, lăţimea tunelului pe 
care mașinăria l-ar produce. Acest tunel ar fi suficient de larg 

încât să permită intrarea a doi oameni, unul lângă altul, fără 
prea mult loc de mișcare. Elementul supraîncălzit din tub era 
completat de o serie de freze cu microunde și laser care ieșeau 
din corpul principal, o structură canistră cilindrică de un metru 
lăţime fixată chiar în faţa lor. Un jet de apă subţire, dar foarte 
puternic acționa ca o pâlnie colectoare pentru gheaţa proaspăt 
topită şi propulsa mecanismul înainte. În partea din spate, 
deasupra șinei de ghidare, era un ecran mare care strălucea în 
verde-deschis. 

- Vom lăsa linia principală de alimentare cu energie legată de 
DSRV cât de mult putem, la fel şi cablul de fibră optică, spuse 
Costas. În mod normal, pilotul de pe DSRV ar putea vedea 
totul pe ecran, dar, înainte ca DSRV-ul să plece, noi trebuie să 
decuplăm această linie de alimentare și să folosim numai 
acumulatorii. Aranjă un cadran mare sub ecran, apoi se întoarse 
şi se uită la Jack prin cască. Eşti bine? 

- Noul sistem de încălzire al acestui costum face minuni. 

Jack simţise un fior de frig când intrase în apă din DSRV, şi 
Costas îşi aminti efectul groaznic al rănii de glonţ care aproape 
îl omorâse pe prietenul său într-o altă scufundare, undeva în 
Marea Neagră, cu şase luni în urmă. 

- Fără furtun, apa din tunel ar fi de fapt sub zero grade, spuse 
Costas vesel. Este apă proaspătă de ghețar, așa că ar îngheţa mai 
repede decât apa sărată. Am fi gheaţă cât ai zice peşte. 

- Mulţumesc pentru încurajare. 

Jack se uită cu scepticism în jos la furtun, un tendon şerpuit 
de microfilamente care atârna sub ei. Era legat de dispozitiv şi, 
pe măsură ce ei avansau, el împiedica gheaţa proaspăt topită să 
îngheţe la loc și să-i prindă înăuntrul aisbergului. 

- Ar trebui să meargă, adăugă Costas. Teoretic. 


- Lasă-mă să ghicesc. Ah, nici nu vreau să spun. 

Ochii lui Costas se îndreptară spre Jack în timp ce își atinse 
umărul și apăsă butonul canalului extern de comunicare de pe 
consola lui. 

- Ben, suntem gata. Timpul estimat de întoarcere la zece 


metri adâncime, douăzeci de minute. 'Terminat. 


Jack se uită dincolo de labele sale de scafandru cum intrarea 
în aisberg se îndepărta încet, jos, departe sub ei, ca un petic 
albastru strălucitor întunecat de vârtejul firelor supraîncălzite 
care atârnau în urma lor. Chiar în centru, răsucite, erau cablul 
de la baterie și cordonul de legătură care le furniza nitroxul şi 
evacua aerul folosit - singura lor legătură cu lumea din exterior. 
Jack își înălţă capul şi privi fascinat cum sonda săpa în gheaţă un 
tunel perfect neted, înaintând în sus la un unghi de patruzeci și 
cinci de grade, cu o viteză de mai mult de doi metri pe minut. 
Nu simţea care era adevărata temperatură a apei prin costumul 
său de protecţie, dar indicatorul luminos al termostatului se 
schimbă atunci când șuvoiul de apă călduţă era eliminat de 
foreza care înainta. Lămpile din faţa lor luminau peretele 
tunelului, dezvăluind un spectacol orbitor de alb, dar Jack era 
conștient că fără lumina artificială ar fi fost într-o lume complet 
întunecată, blocaţi din toate părțile de cantităţi inimaginabile de 
gheaţă care împiedicau orice urmă a vreunei raze de soare. 

- OK, spuse Costas. Am ajuns la zece metri adâncime. 
Decuplăm. 

De la ecranul din faţa sa, Costas reglă energia termică astfel 
încât sonda să topească mai multă gheață deasupra şi până la 
urmă să ajungă la orizontală. Jack urmărea progresul pe ecran, o 
imagine tridimensională a aisbergului, asemenea aceleia pe care 
Lanowski le-o arătase mai devreme. Imaginea fusese generată de 
echipa de la suprafaţă, folosind un sonar cu înaltă frecvenţă, 
creată din mii de puncte de informaţii acolo unde sunetul 
valurilor întâlnise rezistenţa diferențiată a spărturilor îngheţate 
și a fisurilor din aisberg. Lanowski făcuse un plan de intrare 

printr-un anumit punct și o rută de acces, astfel încât să 
minimizeze şansele de a urmări o fisură de apă îngheţată şi de a 
sparge aisbergul, și până în acest moment planul său fusese 
foarte bun. Gheaţa prin care trecuseră până acum era gheaţa de 
un alb întunecat a ghețarului, tare ca piatra şi formată în era 
glaciară, acum o sută de mii de ani. 

Costas își deschise canalul extern al aparatului de 
comunicaţie. 

- Ben, aici Costas. Mă auzi? Terminat. 

- Costas, aici DSRV, te auzim foarte clar, terminat. 

- Am ajuns la punctul de decuplare, terminat. 

- Recepţionat. Cât timp sunteți încă legaţi, vă vedem pe 
ecran. Fiţi atenţi că avem un avertisment meteo de la căpitanul 
lui Seaquest II. Se pare că sunt nişte turbulenţe la marginea 
ghețarului, o masă de aer rece care se apropie dinspre est. S-ar 
putea să nu fie nimic grav, dar căpitanul se îndepărtează cu un 
kilometru de fiord, ca măsură de siguranţă. Aveţi opţiunea să 
renunțaţi. Terminat. 

Costas şi Jack se uitară unul la celalalt prin vizierele de 
protecţie. 

- Mergem mai departe, spuse Costas. Mai avem doar 
cincizeci de metri până la ţinta noastră, și nu vreau să pierdem 
vremea. O să ieşim de aici într-o oră. Dar voi trebuie să plecaţi 
acum. Lerminat. 

- Recepţionat. Trimite baliza radio când ieşiţi din aisberg, și 
venim să vă luăm. Rămânem să recuperăm cablul de legătură. 
Terminat. 

Costas atinse un întrerupător de pe panoul de comandă din 
faţa lui şi eliberă cablul de alimentare cu energie al forezei. 
Pentru o secundă, mecanismul se opri, şi Jack aproape că văzu 
cum apa din jurul lor începea să îngheţe. Apoi ecranul și şirul de 
lumini se reactivară odată cu acumulatorii, iar apa începu să 


strălucească din nou. 

Cei doi bărbaţi se întoarseră unul spre celălalt în spaţiul 
extrem de strâmt al tunelului, cu vizierele la câţiva centimetri 
una de alta. Costas începu procedurile pe care le repetaseră de 
mai multe ori înainte să părăsească DSRV-ul, fiecare din ei 
verificându-l din priviri pe celălalt în timp ce treceau pas cu pas 
prin toate etapele. 

- Cuplăm aparatele de respirat. 

Jack făcu întocmai, şi își deschise supapa aparatului de 
respirat de pe piept, apoi roti butonul de sub cască cu ajutorul 
căruia activa intrarea gazului în masca de silicon cauciucat care 
îi acoperea nasul şi gura. Prima gură de oxigen îi produse 
furnicături în mâini și în picioare, un efect înviorător pe care îl 
savura de fiecare dată când foloseau aparatele de respirat. Apucă 
cu mâna dreaptă cablul de legătură şi cu stânga închise orificiul 
de nitrox din cască, cu umerii într-o poziţie ciudată, lipiţi de 
peretele tunelului și presându-l pe Costas. 

- Decuplăm cordonul de legătură. 

În același timp, cei doi își decuplară furtunurile de nitrox din 
căști şi le lăsară jos în tunel, iar Costas dădu drumul cablului pe 
care îl ţinea în mână. Când începură să folosească aparatele de 
respirat, văzură cum masa de cabluri încâlcite se retrăgea în 
spatele lor, dispărând în tunel, pe unde intraseră ei. Cablurile 
subțiri care împiedicau apa din tunel să nu îngheţe se ondulau 
și tremurau de parcă ar fi fost mișcate de vânt, apoi, 
treptat, deveniră din ce în ce mai stabile, împrăștiindu-se prin 
tot tunelul. 

- Ben, ne-am decuplat. Nu o să mai putem comunica când 
ajungem la masa de gheaţă topită şi reîngheţată. Abia aştept să 
beau ceva fierbinte când ne vedem. Terminat. 

- Recepţionat. Mult noroc. Terminat. 

Acum erau complet separați de lumea exterioară, depinzând 
doar unul de celălalt şi de echipamentul individual. Jack simţi o 
strângere de inimă când văzu cablul de legătură dispărând, ca un 


semn de avertizare a vulnerabilităţii lui secrete, sentimentul de 

claustrofobie care stătea la pândă şi pe care încerca din răsputeri 
să Îl învingă. Cu ani în urmă, fusese la un pas de a-şi pierde viaţa 
într-o mină subacvatică, dar fusese salvat de Costas, cu care 
împărţise tubul de oxigen, apoi acest coșmar se repetase în 
labirintul din Atlantida, când rana pe care o avea îl slăbise foarte 
rău. Știa că prietenul său era conştient de lupta lui interioară, iar 
această legătură tainică dintre cei doi bărbaţi era pentru el o 
sursă valoroasă de încredere. Jack se prinse de șina de ghidare în 
spatele forezei și încercă să se concentreze asupra provocării 
care îi aştepta. 

- Am ajuns la destinaţie, zise Costas. Uită-te pe ecran! 

Chiar în faţa lor pe ecran apăru o formă ciudată - imaginea 
creată de sonar în jurul masei de gheaţă chiar în mijlocul 
aisbergului, care îi uimise pe Cheney și pe cei din echipa de la 
NASA. Nici sonarul cu frecvență foarte înaltă nu reușise să 
descopere mai mult de atât, iar din unghiul acesta nu se vedea 
forma spectaculoasă care se zărise atât de clar din imaginile 
verticale. În centrul masei întunecate era un semn roșu, acolo de 
unde sonda prelevase mostra de lemn, iar puţin deasupra era un 
semn verde care marca obiectivul lor. 

- Ține minte, facem fotografii, luăm ce putem lua, apoi 
plecăm, spuse Costas. Nu avem timp pentru ştiinţă azi. 

- De data asta sunt de acord cu tine, răspunse Jack. Acum 
avem vârsta lemnului; nu mai trebuie decât să fim siguri de ceea 
ce este și să îi dovedim originea. Câteva mostre de lemn, și am 
şters-o de aici. 

- În timp ce tu te ocupi de asta, eu o să folosesc sonda să topesc 
gheaţa deasupra obiectivului, ca să luăm ce ne trebuie și să plecăm. 
Deja simt gustul băuturii fierbinţi cu care ne așteaptă Ben. 

- Hai să începem! 

Cei doi bărbaţi erau unul lângă altul pe şina de ghidare, când 
Costas reactivă foreza, și câteva clipe mai târziu începu să foreze 
gheaţa înspre ţintă. Foreza era acum un mecanism autonom, 


sa ti . š E . A. A E 
nefiind conectată la nimic din exterior. li trăgea după ea Încet, 

ca un scuter submarin, avansând din ce în ce mai departe în 
inima aisbergului. Costas se străduia să se menţină peste pragul 
de zece metri al toxicității oxigenului. În timp ce înaintau, Jack 
fu învăluit de un val de exaltare, de parcă oxigenul și adrenalina 
de care avea nevoie pentru a-și învinge neliniștea îl năpădiseră 
brusc, copleşindu-l. Bulele mici, care îi dădeau gheții un aspect 
opac şi lăptos, făceau spumă în apa care se topea, şi brusc își 
dădu seama că aici singurele proprietăți care susțineau viaţa 
fuseseră eliberate din adâncimile erei glaciare. Aerul era la fel ca 
acela respirat de cei mai îndepărtați strămoşi umani, vânătorii- 
culegători care cutreieraseră calota glaciară cu mii de ani 
înaintea apariţiei civilizaţiei. Jack ştiuse că avea să simtă un 
frison de exaltare în momentul în care urmau să se apropie de 
obiectiv, dar asta era o senzaţie neașteptată, sentimentul 
extraordinar că înota printr-un tunel al timpului imposibil de 
descoperit în altă parte a lumii. 

— Asta este. 

Dintr-odată, gheaţa albă din faţa forezei se înmuie şi lăsă la 
vedere un perete de gheață extrem de clar, cu reflexii de 
albastru-închis datorită luminii lămpilor. 

- Gheaţă topită și reîngheţată, spuse Costas. Este prima dată 
când o întâlnim. Trebuie să fie de la crevasele din ghețarul 
despre care ne povestea Lanowski. 

Direcţionă foreza încă doi metri înainte, până când gheaţa 
clară era peste tot în jurul lor, apoi se opri. Când vârtejul jetului 
de apă se linişti, Jack își dădu seama că erau deasupra unei mase 
întunecate, chiar dedesubtul gheții, și putu vedea cum se 
curbează în ambele părți prin obscuritatea albastră. Se aplecă 
spre podeaua tunelului ca să se uite mai bine, cu lampa lipită 
de gheaţă. 

- Mai să fie! 

- Ce este? Costas opri foreza şi se lăsă lângă el, amândoi 
înghesuiți în spaţiul strâmt al tunelului. 

- Bucăţi de lemn, spuse Jack emoţionat. O masă enormă de 
lemn. Este o parte a unei ambarcaţiuni, o corabie de lemn. Văd 
nituri, șiruri întregi de nituri ruginite de-a lungul scândurilor. Și 
scândurile astea sunt suprapuse, o construcţie în sistem 
suprapus. Asta e de ajuns. Am găsit o corabie vikingă. 

- Extraordinar, zise Costas cu ochii sclipindu-i prin geamul 
căştii. Şi sunt negre și carbonizate la fel ca mostrele prelevate pe 
care le-am analizat. Sunt urme de carbonizare peste tot. Corabia 
asta a ars. 

- O corabie în flăcări plutind deasupra gheții, murmură 
Jack. Mai ţii minte ce a spus Kangia despre vechea legenda a 
eschimoșilor? 

- Acum se explică de ce gheaţa care înconjoară corabia este 
aşa de clară — ştii imaginea pe care au luat-o prin sonar, spuse 
Costas. Nu este doar gheaţă topită şi reîngheţată dintr-o crevasă. 
Cred că această corabie era încă în flăcări când s-a scufundat. 
Gheaţa şi zăpada care au acoperit lemnul au stins probabil focul 
destul de repede, dar nu înainte ca focul să topească această 
cavitate în ghețar. 

— Înainte să plecăm, vreau să-mi dau seama cât de mare e, 
spuse Jack. 

- Reperul este la opt metri în față. Asta ar trebui să te ajute 
să-ți faci o idee. Odată ajunși acolo, ne întoarcem imediat. 

Câteva clipe mai târziu, Costas se opri iarăși. Pe partea 
stângă a tunelului apăru o bucată imensă de lemn înnegrit, şi el 
corectă direcţia de forare pentru a evita o eventuală ciocnire. 
Când trecură pe lângă ea, observară că se curba în sus şi avea pe 
margine gravuri superbe reprezentând imagini animaliere şi 
forme abstracte înlănţuite. 

- Stilul Urnes, spuse Jack tulburat. Slavă Domnului că 
aseară Maria mi-a reîmprospătat memoria povestindu-mi despre 
arta vikingă. Sunt sigur că este norvegiană, un stil nou apărut la 


mijlocul secolului al XI-lea. Se rostogoli și se uită în sus prin 

gheaţă, acolo unde lemnul se întindea deasupra lor. Este pilonul 
de la prora. Uită-te la asta! 

Costas își apropie lampa de gheaţă. Fluieră ușor prin 
compensator în timp ce se uita la gravura din vârf, care repre- 
zenta o formă întunecată şi îngheţată, abia vizibilă, un cap de 
animal care își arăta colții, cu urechile aplatizate, întinzându-se 
cel puţin un metru în faţa prorei curbate. 

- Este Fenrir, zeul lup, zise Jack şoptit, reamintindu-și de 
Maria. Se pare că el este paznicul acestui loc. 

Pe când se întorceau, înaintând încet, o imagine fabuloasă se 
dezvălui sub ei, ca şi cum pluteau deasupra unei epave-exponat 
dintr-un muzeu. Imaginea era uluitor de clară, şi puteau vedea, 
de o parte şi de alta, la cel puţin cinci metri, până unde gheaţa 
devenea prea întunecată. Surprinzător, unele bucăţi de lemn 
erau intacte, iar altele erau carbonizate şi distruse de gheaţa care 
probabil căzuse pe navă, înainte ca apa să devină gheaţă din 
nou, oferindu-i astfel protecţie. Jack făcea fotografii încontinuu 
folosindu-se de aparatul de fotografiat digital integrat în casca 
lui, murmurând descrieri tehnice pe măsură ce noi părți ale 
corabiei îi apăreau în faţa ochilor. 

- Este o construcţie clasică scandinavă din vest, care se 
potrivește stilului din secolul al XI-lea, zise el după câteva 
minute. Este un vas cu o carenă mult mai adâncă și mai lată 
decât imaginea hollyoodiană a corăbiilor vikinge, dar nu era 
nevoie de un vas de război prevăzut cu vâsle prin zonele astea. 
Erau perfecte pentru a brăzda valurile în mare viteză și a ataca 
prin surprindere, dar aveau velele foarte joase și se împotmoleau 
ușor în ape zbuciumate. Era nevoie de o corabie care să 
transporte oameni și provizii de-a lungul Atlanticului de Nord, 
câteodată fiind nevoie de multe săptămâni pe mare. 

- A fost reparată, zise Costas uitându-se cu atenţie prin 
gheaţă. Este o secțiune lângă babord unde scândurile au fost 
înlocuite, și tâmplăria este diferită. Poate au lovit un aisberg. Și 


uite, o vâslă! 

- Este o ramă de direcţie, o vâslă pentru partea laterală, 
spuse Jack uitându-se în jos la vâsla perfect conservată de pe 
puntea deformată de sub ei. Vikingii nu aveau o cârmă fixă, așa 
că era atașată o vâslă lată la pupa vasului. Se pare că asta era 
stivuită înăuntru intenţionat, lângă proră, nu lângă pupă. 
Corabia asta nu naviga când a fost distrusă. Și mai e ceva. Uită-te 
la asta, e incredibil! 

După ce trecură de zona prorei, văzură forme care nu erau 
lemne, ci nişte obiecte care păreau aranjate într-un morman, 
conducând înspre o structură întunecată din centrul carenei, 
unde probabil fusese catargul. Erau niște grămezi amorfe destul 
de uşor de identificat drept piei și blănuri, precum şi tăvi de 
lemn și ustensile așezate lângă ele. Costas aranjă poziţia sondei 
imediat ce aceasta trecu pe lângă un vas de ceramică distrus, care 
era aşezat peste grămada de blănuri. 

- O amforă, zise Jack luând o bucată de sticlă care ieșea în 
afară şi punând-o în costumul său. O amforă pentru vin din 
zona de est a Mediteranei, din perioada bizantină. Aici în 
Groenlanda. Foarte ciudat. 

- Bănuiesc că trebuiau și ei să se încălzească în nopţile reci 
ale Arcticului, spuse Costas. Oricum, credeam că vikingii sunt 
pasionaţi de bere. 

- Nu uita că unii dintre ei călătoreau foarte mult, și probabil 
au preluat obiceiuri străine neobişnuite. Mintea lui Jack 
funcţiona cu repeziciune, iar el începea să se gândească la un 
lucru care părea imposibil. S-ar putea să mă înșel, dar mă între- 
bam dacă... 

În acel moment, alt obiect apăru în raza lor, o suliță lungă de 
lemn cu vârful încă prins în gheață. Costas opri jetul de apă 
pentru ca echipamentul să topească mai multă gheaţă în jurul 
obiectului, şi Jack o scoase cu mare grijă şi o ridică. 


- Dumnezeule mare! exclamă Costas. 

Era o secure cu un singur tăiș, având o coadă groasă de cel 
puţin un metru şi jumătate lungime. Lama strălucea ca aurul şi 
era împodobită cu gravuri pe ambele părţi. 

- Este aurită, murmură Jack cu vocea gâtuită de emoție. De 
asta nu a ruginit fierul. O tehnică clasică pentru a face o armă să 
pară că e de aur, dar păstrându-i calităţile prin metalul dur care 
este sub stratul de aur. 

- Sunt niște simboluri pe partea asta, zise Costas. 

- Da, şi pe cealaltă. 

Jack o întoarse spre Costas ca să o vadă. Pe suprafaţă era 
gravată o formă ca un candelabru mare care respecta liniile 
vârfului armei, o tulpină largă din care ieșeau niște extensii 
simetrice care umpleau tot metalul deasupra lamei. Forma 
exterioară era simplă, dar în interior era bogat ornamentată cu 
desene spiralate și cu forme animaliere, dintre care cel mai 
proeminent era capul unui lup care își arăta colții, chiar în 
centrul desenului. Jack indică un șir de simboluri chiar dea- 
supra lamei. 

- Mjøllnir. 

- Cum? 

- Literele sunt greceşti, dar numele este nordic. Cel mai 
puternic simbol al vikingilor, arma invincibilă a celui mai mare 
zeu, singura lor speranță de a învinge răul în Bătălia de la 
Ragnarok. Mjøllnir. Ciocanul lui Thor. 

- Ce e cu pasărea de deasupra? 

Jack se apropie şi se uită mai cu atenție. 

- Nu îmi vine să cred că am așa ceva în fața ochilor. Este 
vulturul cu două capete. Unul simbolizează vechea Romă, iar 
celălalt - noua Romă, Constantinopolul. Este simbolul regal al 
Împăratului bizantin. 

Se opri iar, apoi se uită prin viziera de protecție la Costas, cu 
o privire întrebătoare. 

- Tocmai am descoperit una dintre cele mai faimoase arme 


din istorie, o secure de luptă a Gărzii Varege. 

— Așa are sens. Uită-te ce e aici! 

Costas întoarse securea astfel încât Jack să poată vedea și 
cealaltă parte. 

- Rune! Inima lui Jack începu să bată cu putere, și el respira 
anevoios oxigenul din tuburi. Și nu sunt doar niște simple rune. 
Nu sunt expert, dar se întâmplă să ştiu acest domeniu foarte 
bine. Sunt identice cu cele din biserica Hagia Sofia, din 
Constantinopol. Este semnătura lui Halfdan, vikingul care și-a 
gravat simbolurile păgâne în cea mai sfântă catedrală a 
creștinătății din est, prin secolul al VII-lea. 

- Deci am dat peste securea de bătălie a lui Halfdan, spuse 
Costas cu o voce inexpresivă, părând totodată neîncrezător. Într- 
un aisberg pe coasta Groenlandei. 'Tipul ăsta chiar s-a plimbat. 

- Mai este un lucru pe care aş vrea să-l verific, zise Jack. Ar 
trebui să fie un catarg simplu şi o traversă în centrul carenei, 
dar, în schimb, este o structură dreptunghiulară. Acum am o 
idee clară despre ce ar putea fi, dar trebuie să văd cu ochii mei. 
Apoi plecăm de aici. 

- Recepţionat. 

Costas reactivă jetul de apă, şi începură să se miște în sus și 
peste structura întunecată care era la câţiva metri de ei. Jack 
tinu în mână securea pentru câteva secunde, nevenindu-i să 
creadă ce descoperire făcuse, apoi o puse în spate sub curelele 
care ţineau rezervoarele cu trimix, aşezând-o cu grijă astfel încât 
vârful aurit al acesteia să fie protejat. Se întoarse și strânse cu 
putere șina de ghidare, privind atent cum marginea structurii 
rectangulare apărea sub ei, ceea ce era înăuntru fiind acum 
vizibil, o formă obscură, cavernoasă care părea complet diferită 
de orice văzuseră ei vreodată. La baza structurii, Jack văzu încă 
un morman de artefacte, un coif conic aurit deasupra unei 
platoşe din zale aurite, iar sub ele, o bucată împăturită de pânză 
roşie cu broderie de aur, în mod evident o mantie. Chiar în 
momentul când trebuiau să treacă pe la jumătatea structurii, 


Costas opri foreza. 

- Am primit un avertisment pe seismograf, spuse el. Se 
poate să fie doar o vibraţie a instalaţiei, dar trebuie să ne oprim, 
să fim siguri. 

Jack se uită dintr-odată neliniștit la lumina roșie inter- 
mitentă care pâlpâia la baza ecranului. Totul părea în regulă, dar 
cordoanele din spatele lor păreau să se miște mai amplu decât 
era normal, în condiţiile în care jetul de apă fusese oprit. 

- Sigur e ceva în neregulă, zise Costas. 

Chiar atunci se auzi un sunet înspăimântător, ca un scârţâit, 
urmat de niște vibrații puternice, care Îi provocară lui Jack un 
tremur incontrolabil în tot corpul. Apa începu să vibreze, până 
când figura lui Costas și sonda exploratoare deveniră doar o 
imagine estompată. 

- Dumnezeule mare! Ne... 

Cuvintele lui Costas fură înghițite de zgomotul groaznic, ca 
și cum ar fi fost asediați din toate părțile de spirite înnebunite. 
Bucăţi de gheaţă începură să se desprindă din peretele tunelului, 
șfichiuind aerul ca nişte șrapnele. O bucată se înfipse în coapsa 
stângă a lui Jack, intrând în Kevlar fără probleme și pătrun- 
zându-i în carne. Tot ce simţi fu amorţeală, şi privi şocat cum 
apa se înroșea în jurul său. Apoi, după o zdruncinătură bruscă, 
foreza cedă, o parte din ea fiind complet distrusă de gheaţă. 

Totul amuţi. Costas încerca cu disperare să reactiveze 
foreza, dar fără folos. Spaţiul devenise mai strâmt, iar corpurile 
lor erau înghesuite unul în altul fără vreo şansă de a se mișca. 
Trunchiul lui Jack era contorsionat pe podeaua tunelului, 
masca fiindu-i lipită de gheaţa de deasupra structurii 
dreptunghiulare. 

Acum, că foreza era distrusă, singura lumină venea de la 
lanternele lor frontale. Cu un efort supraomenesc, Jack reuși 
să-şi întoarcă puţin capul pentru a se uita în tunel. Ceea ce văzu 
întrecea cele mai negre coșmaruri. Tunelul era complet blocat, 
ca urmare a mișcării tectonice a gheții. Spaţiul în care se aflau 


era cu un metru mai larg decât corpurile lor şi se micşora 

văzând cu ochii. Jack privea îngrozit cum în jurul picioarelor 
sale apa se transforma în gheaţă. Privi pojghiţa de gheaţă care 
aparuse de nicăieri și văzu reflexia lor ca într-un caleidoscop, cu 
un Costas fragmentat în mii de forme și culori. Jack încercă să 
își miște mâna către prietenul său, dar nu putu să treacă prin 
gheaţa care se forma. O convingere teribilă îi trecu prin minte. 
Aveau să fie blocaţi în gheaţă înainte de a muri, unul dintre cele 
mai groaznice coşmaruri. 

- Ne rostogolim, strigă Costas. Treci pe trimix! 

Jack nu-și dădu la început seama de mișcare, dar brusc 
aceasta deveni foarte puternică, zdruncinându-l și presându-l cu 
forţă de peretele tunelului. Cu toate puterile, îşi ridică mâna 
prin pojghiţă până la supapa de sub casca sa, simțind mâna lui 
Costas încercând să facă același lucru. Cu o încetineală 
agonizantă, o deschise în timp ce Costas își închise sistemul de 
reciclare, apoi îşi retrase mâna și încercă să ajungă la supapa sa. 
Câteva secunde mai târziu, primele bule de aer își făcură loc 
prin gheaţă, unele rămânând la mijloc blocate de stratul de 
gheaţă, altele urcând spre tavanul tunelului și formând un gol 
de aer. Golul de aer se lărgi repede, pe măsură ce Costas 
respira, şi Jack se ridică înspre el când aisbergul se rostogoli. În 
momentul în care ieși la suprafaţă, apa de pe masca lui îngheţă 
instantaneu, un amestec de sânge și apă care îi dădea o nuanţă 
nefirească. Acum îi era aproape imposibil să se deplaseze, nu 
reușea să-şi miște membrele, iar cu fiecare respiraţie, din cauza 
gheții care îi presa pieptul, îi era din ce în ce mai greu să 
inhaleze oxigen. Era conştient că îi mai rămăseseră doar câteva 
clipe. Încercă să se întoarcă spre dreapta, dar nu putu să-l vadă 
pe Costas. Ecranul aparatului de comunicaţie din interiorul 
căştii era mort, şi singurul lucru pe care îl auzea era zgomotul 
propriei respiraţii și un scrâșnet înfiorător în depărtare, 
zgomotul forţelor colosale din aisbergul care îi prinsese în 
interiorul său fără putinţă de scăpare. 

Jack începu să-și piardă cunoștința și, într-o străfulgerare, 
observă ceva deasupra golului de aer, apoi își dădu seama că era 
propria reflexie în gheaţă. Respira din ce în ce mai slab, rapid şi 
neregulat, ameţit şi pierzându-și din când în când cunoştinţa cu 
trupul însetat de oxigen. Forma de deasupra sa începu să capete 
contururi distorsionate, ciudate, ca şi cum era şi altceva, nu doar 
o reflexie. Prin pojghiţa de sânge și apă de pe masca sa, văzu o 
mantie roşie fluturândă, acolo unde ar fi trebuit să fie costumul 
său de protecţie, iar în locul căștii de scafandru era o figură 
bărboasă cu păr lung și blond. Ochii care îl sfredeleau păreau 
nişte umbre întunecate, adânciţi în orbite pe faţa de o paloare 
cadaverică. În delirul său, Jack văzu o mână întinsă, înnegrită şi 
plină de aur care îl chema mai aproape. Jack găsise ceea ce 
căutase atâta timp, războinicul din vechime care înșelase timpul 
în interiorul acestei corăbii, un spectru din Walhalla care venise 
să-i dea îmbrăţișarea cea din urmă. Închise ochii în fața acestei 
vedenii, când gheaţa se despică dintr-odată cu un zgomot 


puternic, părând a-l arunca într-o binecuvântată uitare. 

Ușa grea de fier a vechiului castel se închise încet în spatele 
celor trei bărbaţi care stăteau în lumina obscură a holului, 
încercând să se obișnuiască cu lucirea slabă care venea dinspre 
scările din faţa lor. Fără nici un cuvânt, îşi puseră robele 
purpurii care fuseseră lăsate la intrare special pentru ei, își legară 
cordoanele cu broderie de aur în jurul mijlocului și, trăgându-şi 
glugile pe cap, se îndreptară în şir spre capătul scărilor. 
Mişcările lor erau naturale, aveau ceva familiar, ca și cum ar mai 
fi fost aici de multe ori înainte. Se aflau sub pământ, mult sub 
fundaţia castelului, în interiorul unor încăperi secrete construite 
din piatră în perioada când corăbiile vikinge încă mai stăpâneau 
fiordurile. Singurul zgomot care perturbase liniștea mormântală 
din aceste pasaje secrete fusese, timp de generaţii întregi, ecoul 
paşilor celor din frăţie. Pe când cei trei bărbaţi coborau, piatra 
umedă părea a emana mirosul trecutului, ca și cum respiraţia 
veneraţilor lor strămoși fusese păstrată în calcarul poros, 
amestecată cu spiritul lumii, fapt ce părea să-i aducă chiar la 
porțile Walhalei înseși. 

Când ajunseră la capătul scărilor, intrară într-o încăpere 


circulară, sanctuarul lor interior. La început, fură copleșiți de 

lumină, buimăciţi de torţele arzânde care erau aranjate simetric 
pe piedestalele din jurul camerei, cu flăcările trimițând fuioare 
negre de fum spre cupola de deasupra. Apoi văzură zidul 
înconjurător, o arcadă din doisprezece stâlpi tăiaţi direct în 
stâncă, cu un pasaj rotund dincolo de ei. Pe fiecare dintre stâlpi 
era o secure înfricoșătoare, prinsă de stâncă cu niște curele 
răsucite, lumina din cameră reflectându-se în lame cu străluciri 
de aur. Deasupra fiecărei arme atârnau câte o platoșă din zale şi 
un coif conic ale unor războinici de demult, vizierele goale ale 
fiecărui coif strălucind din când în când datorită luminii 
torțelor. În faţa stâlpilor, pe podea, erau douăsprezece scaune 
identice, cu spătarele din stejar masiv gravate în forme 
animaliere întortocheate şi cu inscripţii runice, iar în centrul 
încăperii era o masă mare circulară, al cărei lemn devenise neted 
și, odată cu trecerea timpului, se înnegrise. Un soare ca o roată 
cu şapte spiţe era incrustat în masă, simetria încăperii fiind 
continuată de un simbol sculptat, ascuns în umbră, chiar în 
mijlocul desenului. 

Cei trei bărbaţi intrară tăcuţi și se așezară în jurul mesei, 
fiecare pe scaunul său, cu mâinile strânse și făcând o plecăciune 
înainte de a lua loc. Toate scaunele erau acum ocupate, în afără 
de unul singur, în spatele căruia ardeau două torţe şi securea de 
luptă strălucea ca și cum tocmai ar fi fost ascuţită. 

Persoana cu gluga pe cap așezată în stânga scaunului rămas 
liber se sculă încet şi își ridică mâna dreaptă, dând la iveala o 
cicatrice mare care îi străbătea palma. Vorbi în engleză, cu o 
voce adâncă şi gravă: 

- Herr Professor. Excelenţa Dumneavoastră. Domnule 
preşedinte. Bine aţi venit. Félag-ul este aproape complet. Se 
aşeză la loc şi își puse palma stângă pe masă. Pe degetul său 
arătător se putea vedea un inel, ca o bandă răsucită de aur cu o 
pecete şi cu un simbol liniar asemănător cu runele gravate pe 
scaune. Timp de treizeci de generaţii am păstrat viu focul lui 
Thor, în așteptarea reîntoarcerii sale, spuse el. Acum, forţele 

care vor să ne distrugă ameninţă sacralitatea acestui félag. Vom 
face uz de toată puterea pe care o avem pentru a ne apăra 
comoara şi pentru a găsi moștenirea lăsată nouă de către regele 
regilor. Făcu un gest înspre scaunul liber. Dar, înainte de a 
începe, trebuie să închidem cercul. 

Un bărbat cu glugă apăru dintr-o nișă întunecată din spatele 
scaunului liber, mantia sa strălucitoare dând impresia unui foc 
scânteietor în lumina flăcărilor răspândite de cele două torţe. Își 
împreună mâinile în față, cu chipul ascuns de glugă. 

— Ti-ai dus la bun sfârșit sarcina? 

- A început. 

- Vino mai în faţă! 

Bărbatul se îndreptă spre stâlp, până ajunse la același nivel cu 
securea a cărei lamă lucitoare era la doar câţiva centimetri de 
capul său. Își ridică mâna dreaptă la faţă și își trase în jos gluga 
atât cât să se vadă tenul palid și buzele subțiri. O cicatrice 
neregulată îi brazda obrazul de la ochi până la bărbie. 

- Ai jurat să îţi răzbuni bunicul, ultimul om care a luat loc 
pe acel scaun, spuse bărbatul care stătea la masă. Dușmănia 
ancestrală nu se va încheia până când ultimii dușmani nu vor fi 
morţi. Vei încerca să afli ce anume știu ei și să îngropi ceea ce 
știu odată cu ei. Te vei răzbuna. Vei onora acest félag, și apoi îţi 
vei câştiga locul la această masă. 

Bărbatul de lângă stâlp își urmări cu degetul cicatricea de pe 
obraz, pe faţa lui trecând o umbră de crispare. Făcu o 
plecăciune înspre masă, și umbra unui surâs îi apăru pe buze. Îşi 
ridică palma dreaptă spre tăișul securii şi apăsă cu putere până 
când îi ţâșni sângele. Cu mâna însângerată, scoase din mantie un 
inel identic cu cel purtat de bărbatul din capul mesei și înaintă, 
apoi se aşeză. Ceilalţi își ridicară mâinile în același timp, lăsând 
la vedere inele identice şi palme brăzdate de cicatrice. 

O linie de foc se aprinse dintr-odată sub masă, iluminând 
simbolul din centru. În jurul lui, flăcările străluceau prin sticla 


din care era formată roata soarelui, iar o lumină portocalie juca 


168 DAVID GIBBINS 


pe feţele celor adunaţi în jurul mesei, pe lamele securilor şi pe 
coifurile goale de pe pereţi. Li se alăturaseră spiritele félag-ului 
demult apus, frăția sacră, războinicii conjuraţi să lase eternele 
banchete din Walhalla, încă o dată, pentru a veni și a se îmbrăca 
în armurile lor, în așteptarea luptei. 

Simbolul lor era copacul vieţii cu șapte braţe, care avea să le 
lumineze drumul până la sfârșitul lumii, atunci când urmau să 
lupte alături de regele lor umăr la umăr. 

Cei doisprezece bărbaţi cu glugă își întinseră braţele până 
când li se atinseră inelele, sângele unui singur om, care curgea pe 
sub mâneci și peste simbolul din centrul mesei, miruindu-i pe 
toţi. Atunci când palmele tuturor se uniră, cel care vorbise 
primul luă din nou cuvântul: 


- Hann til ragnaroks. 


Jack arăta de parcă se trezise în mijlocul celui mai groaznic 
coşmar al său. Își dădu seama că era conștient doar atunci când 
îşi recunoscu sunetul propriei respiraţii, un zgomot ca un 
scârțâit urmat de un val de aer de la supapa de evacuare. Încetul 
cu încetul deveni conştient de trupul său, de durerea surdă a 
vechii sale răni de glonţ, precum și de durerea acută din picior. I 
se părea că fusese inconștient o eternitate, plutind între o lume a 
viselor și ceva care semăna cu realitatea, dar, când deschise ochii 
și văzu ecranul digital din casca de protecţie, îşi dădu seama că 
nu trecuseră decât câteva minute. Priveliștea părea o pură 
halucinație. Un model caleidoscopic, fragmentat, străbătut de 
firişoare roșii. Îşi închise ochii, și imediat se confruntă cu o altă 
imagine, una gravată în mintea sa și care refuza să dispară. 
Spectrul unui bărbat se profila în faţa lui, ca și cum Jack ar fi 
plutit deasupra propriului trup îngropat în gheaţă. Imaginea se 
îndepărta încet, încet, pe măsură ce Jack părea a pluti din ce în 
ce mai sus, făcându-l să simtă un sentiment copleşitor şi 


soporific de ușurare, dar ceva din interiorul său lupta cu 

disperare să se întoarcă, de parcă imaginea propriei morţi era 
singura lui portiţă către viaţă. 

Valul de aer de la supapa de evacuare deveni un vârtej 
clocotitor, apoi se transformă într-un șuierat foarte ascuţit. Jack 
deschise ochii și văzu o linie chiar pe centrul vizierei. Înţelese că 
era jumătate în apă, jumătate afară şi că imaginea pe care o 
văzuse cu câteva clipe mai înainte era lanterna sa frontală 
reflectându-se într-o pojghiţă de gheață amestecată cu sânge. 
Lampa lumina acum deasupra apei, şi văzu un perete de gheață 
la doar câţiva centimetri de faţa sa. Îşi întoarse capul spre 
dreapta cu grijă, direcţionând lumina până când își văzu tot 
corpul. Era în interiorul unei cavităţi de dimensiunea unei 
maşini mai mici, în care se formase un gol de aer în partea supe- 
rioară datorită tubului sau de evacuare. În locul tunelului de 
gheaţă perfect neted, creat de sonda exploratoare, acum pereţii 
erau zimţaţi şi crăpaţi, formaţi din bucăţi mari de gheaţă care 
păreau că se ciocniseră violent unele de altele. Unele bucăţi erau 
cenușii, iar altele aproape transparente, creând iluzia că acel 
spaţiu se extindea prin fisuri şi tuneluri în calota albă de gheaţă. 

Pentru o fracțiune de secundă, mintea lui Jack o luă iarăși 
razna, și el se simţi din nou apărat şi în siguranţă, ca şi cum 
ultima lui salvare era spaţiul care se formase și-l protejase 
împotriva impactului zdrobitor. Apoi realitatea îl luă prin 
surprindere, şi simţi un fior rece de groază. Într-un fel sau altul, 
gheaţa se spărsese când aisbergul se rostogolise, și i se oferise 
astfel un moment de răgaz, care n-avea să dureze totuși prea 
mult. Pe măsură ce apa era din ce în ce mai puţină din cauza 
aerului respirat, își simţea partea inferioară a corpului și 
picioarele cuprinse de gheaţa care se întărea. Spre groaza lui, își 
dădu seama ca avea să îngheţe de viu, încă o dată, doar că de 
data asta sfârşitul n-avea să fie așa rapid, ci îl aștepta o agonie 
îndelungată, jumătate afară din apă, jumătate înăuntru, pe 
măsură ce oxigenul se împrăștia rapid, şi el urma să se sufoce în 
gazele evacuate de el însuși. 

Se auzi un zgomot ca un pârâit undeva în jurul capului său, 
zgomot care îl readuse la viaţă. Sistemul de comunicaţie scrâşni, 
și apoi tot ce putu auzi fură niște mârâituri. Părea incredibil, 
aproape miraculos. 

- Jack, mă auzi? 

- Costas. Vocea lui Jack suna ciudat de departe de propriile 
urechi; apoi își aminti că trimixul conţinea și heliu. Unde 
naibii ești? 

- Eu te văd, dar tu nu mă poţi vedea pe mine. Încearcă să te 
întorci. Trebuie să ieși din apă, altfel ăsta ne este sfârşitul. 

Vocea lui Costas, calmă și clară, era un semn liniștitor al 
realităţii, în ciuda situaţiei disperate în care se aflau. Jack își 
adună toata energia și se sprijini în coate. Își întoarse corpul 
puţin spre dreapta și îşi eliberă braţele, dar picioarele îi erau 
aproape îngheţate de la genunchi în jos. Era ca o luptă în 
nisipuri mișcătoare — cu fiecare încercare de a ieşi la suprafaţă te 
adânceai și mai mult. 

- Nu merge, spuse Jack abia răsuflând. Abia îmi pot mișca 
picioarele. 

- Poţi să ajungi la rezervoarele din spatele tău? 

- Da. 

- OK. Scoate securea şi pune-o pe marginea de lângă ca- 
pul tău. 

Jack făcu ce i se spuse şi scoase cu greu coada de lemn de 
unde o așezase mai înainte. Abia de înţelegea ce avea în mână, o 
secure de bătălie a Gărzii Varege dintr-o corabie vikingă, o 
descoperire care acum părea să fie doar o simplă fantezie. Până 
când reuși el să scoată securea, gheaţa se solidificase complet în 
jurul taliei sale, și din cauza umezelii din aerul evacuat i se 
formă o peliculă de gheaţă pe vizieră. 

- Nu mai văd nimic, exclamă el, încercând să rămână 
raţional și stăpân pe situaţie, să nu se lase pradă panicii. 


Presiunea se va mări aici, acum, că nu mai e apă care să fie 

evaporată, şi umezeala de la tubul meu îmi îngheaţă şi partea de 
sus a corpului. Aş putea să mor mai repede decât m-am așteptat. 

- Întinde-te și împinge lama securii cât de mult poţi deasupra 
ta. Foreza e prinsă în cavitate, şi văd filamentele bobinei 
îngheţate sub tine. Dacă putem să reactivăm acumulatorii, 
atunci vom putea să topim gheaţa din jurul tău. 

Jack luă securea și o împinse cât de mult putu, de-a lungul 
unei margini de gheaţă care se înclina ușor deasupra pojghiţei de 
gheaţă. La început nu simţi nimic care să opună rezistenţă, dar, 
tocmai când se întinse cât putu el de mult, coada securii lovi 
ceva solid. 

- OK. Asta este, spuse Costas. Acum încearcă şi câţiva 
centimetri spre stânga. 

Jack se întinse iar și lovi cu coada de lemn. Dintr-odată simţi 
cum ceva se prăbuşeşte şi o nuanţă de verde deveni vizibilă prin 
stratul de gheaţă de pe viziera sa. 

- Bine. Ai reușit. Sursa principală a fost distrusă, dar bobina 
e alimentată de un alt acumulator care pare intact. Tot ce mai 
putem face acum este să aşteptăm. 

- Cum te simţi? Jack era gata să se prăbușească din nou în 
uitare, dar încerca din răsputeri să nu se mai gândească la ceea ce 
era în jurul lui. 

- Extraordinar. Blocat în era glaciară. Urmaţi-l pe Jack 
Howard, şi aveţi şansa de a vedea lumea. 

- Acum, serios, nu te pot vedea. 

- La început nu îmi dădeam seama ce se întâmpla. Dacă 
aisbergul s-ar fi rostogolit, acum am fi fost la sute de metri în 
adâncuri, condamnaţi la uitare. Apoi am văzut sonda, și mi-am 
dat seama. Ne-am rostogolit la trei sute șaizeci de grade și am 
revenit la poziţia iniţială. Oricare ar fi fost forţa care a cauzat 
așa ceva, a făcut ca aisbergul să se dea peste cap chiar peste prag. 
Părerea mea e că încă este blocat pe marginea pragului, dar a 
alunecat undeva mai adânc. Indicatorul meu de adâncime arată 


o sută douăzeci şi trei de metri, chiar la limita maximă pentru 

trimixul nostru. Dacă aisbergul ar fi plutit spre mare, s-ar fi 
rostogolit iarăşi, şi noi am fi fost mult sub adâncimea asta, 
dispăruţi pentru totdeauna. Dar asta se poate întâmpla oricând. 

- Da, un gând foarte liniştitor. 

- Înainte să ne rostogolim... Ai văzut şi tu ce am văzut eu? 

- Era Halfdan. Tipul ale cărui rune sunt pe secure. Eram 
chiar deasupra catafalcului din centrul corabiei, acolo unde 
corpul său trebuia să fie incinerat. Cred că suntem singurii 
oameni în viaţă care au văzut un războinic viking în carne și 
oase. E fantastic. 

- Da, fantastic. M-au trecut toţi fiorii. Să sperăm că nu o să-i 
ținem companie. 

- Ai vreun plan? 

- Hai să încercăm pas cu pas! Primul lucru pe care trebuie 
să-l facem este să topim gheaţa din jurul tău. 

În perioada de acalmie care urmă, Jack observă neclintirea 
absolută a aisbergului, o liniște întreruptă doar de sunetul 
respiraţiilor lor, în contrast cu zgomotul asurzitor de acum 
câteva minute. Această neclintire accentua cumva percepţia 
sepulcrală a spaţiului în care se aflau, dând la iveală grozăvia 
situaţiei. Erau blocaţi undeva adânc, în interiorul unui aisberg, 
înconjurați de milioane de tone de gheaţă solidă, la limita 
adâncimii de supravieţuire, și existau mari şanse să se 
prăbușească în abis. Jack simţi că începea să-și piardă controlul 
și, pe când se uita la gheaţa aflată la doar câţiva centimetri de 
faţa lui, vechea sa claustrofobie începu să îi dea târcoale. Undeva 
la limita subconștientului stătea la pândă teama că avea să fie 
cuprins de panică, așa cum fusese pe cale să se întâmple în urmă 
cu șase luni de zile în tunelurile din Atlantida, când Costas 
făcuse tot posibilul ca să-i ridice moralul. Știa că glumele lui 
Costas îl ajutaseră să stea concentrat, că prietenul său îl cunoştea 
foarte bine, așa că încercă să fie atent la lucrurile mărunte, la 
paşii mici care în final i-ar fi putut salva. 


- Pot să mă mișc, zise Jack. 

- Excelent. Încearcă să te întorci înspre mine. 

Pojghiţa de gheaţă de pe viziera lui Jack începu să se 
topească, și văzu mai clar gheaţa din jurul său. Bobina și 
microfilamentele își făceau treaba, iar suprafaţa începea să se 
topească. Durerea îl săgetă, şi prin tot corpul îi trecu un fior 
când încercă să își arcuiască spatele și să îndoaie genunchii. 
Pentru prima oară, își verifică rana din coapsa stângă, bucata de 
gheaţă ascuţită fiind vizibilă prin tăietura din costumul său 
de protecţie. Gheaţa îi amorţise durerea şi îi oprise sângerarea, 
dar chiar şi aşa cantitatea de sânge pierdută îl lăsase periculos 
de vulnerabil în faţa frigului. Se ridică, încercând să își tragă 
picioarele din apă, şi se sui cât putu de mult pe marginea 
gheții, apoi își şterse casca și se uită în tunelul fragmentat din 
spatele său. 

Imaginea pe care o văzu în faţa ochilor părea desprinsă dintr-o 
pictură suprarealistă. ÎN putea vedea pe Costas, dar era o imagine 
care sfida raţiunea. Părea foarte aproape, dar totuși erau separați 
de un perete transparent de gheaţă. Cu fiecare mișcare, Costas 
părea să se fragmenteze într-o miriadă de forme, refractate în 
mii și mii de planuri pe toată suprafaţa gheții. Dintr-odată, Jack 
îi văzu faţa lui Costas, casca galbenă fiind inițial alungită în mod 
grotesc, apoi revenindu-și cât de cât la normal. 

- Sunt cam la un metru de tine, spuse Costas. Când mi-am 
recăpătat cunoștința, pluteam printr-o fisură undeva. Am 
încercat să ajung la tine, dar doar atât am putut înainta. Sunt 
aproape de a fi îngheţat fără a fi solidificat. Este numai gheaţă 
reîngheţată, de la crevasa de deasupra corabiei. Ar trebui să fie 
mult mai uşor să trecem prin ea decât prin gheaţa glaciară. Cum 
te descurci cu un topor? 

Jack întrezări brusc o rază de speranţă. 

- Ştii, de fapt, este principala mea ocupaţie când sunt în 
concediu şi dispar în păduri. Atunci când spun tuturor că scriu. 
Mă ajută să uit de toate astea. 

- Destul de bine. Hai să vedem ce poți să faci! Dacă ai putea 
să spargi gheaţa, apa din partea ta ar veni aici. Bobina nu poate 
topi gheaţa glaciară, dar poate păstra pojghiţa asta în stare 
lichidă. Este un gol de aer de aproximativ cincisprezece 
centimetri în jurul meu, de la tubul de evacuare. 

- Și restul unde se duce? 

- În fisurile și în spărturile de deasupra mea. O fi părând 
gheaţa asta solidă, dar este de fapt o masă de bucăţi prăbușite. 

Jack se rostogoli până când ajunse să stea întins cu faţa în 
jos, pe margine. Cu mâna stângă se apucă de margine ca să nu 
cadă în gheaţa topită, și cu dreapta apucă securea. Își dădu 
drumul încet până când îngenunche; gheaţa îi venea până la 
brâu. Se luptă să își dea jos labele de scafandru şi le prinse în 
curelele din spatele gambelor, apoi luă securea cu ambele mâini 
și o învârti până când tăișul ajunse deasupra sa. Jack stătea în 
gheaţa mărunţită; fiind înalt, stătea aplecat, neavând loc să 
mânuiască securea decât cu mișcări scurte — fiecare lovitură 
necesita din partea lui un efort în plus; încerca totodată să-și 
păstreze echilibrul și elanul. 

- Am început. 

Poziţionă lama pe gheaţă chiar deasupra nivelului apei, în 
faţa lui Costas, şi lovi scurt. Tăișul era tocit, dar metalul era încă 
la fel de dur ca acum o mie de ani și, oricum, mai importantă 
era forţa impactului, nu tăietura. Când tăișul lovi, o bucată de 
gheaţă se desprinse, trimițând o pânză de bucățele mici care 
transformară imaginea lui Costas într-un mozaic haotic. 

- Aș putea s-o fac, gâfâi Jack. Dacă spaţiul ar fi fost mai 
strâmt cu câţiva centimetri, nu aș mai fi putut să îmi iau avânt. 

Încet şi cu precizie, începu să cresteze gheaţa, fiecare lovitură 
despicând alte bucăţi, fiecare mişcare trimițându-i săgeți de 
durere în picior. Faptul că trebuia să ţină tuburile din spatele 
său deasupra apei era un efort în plus care se simţea - Jack 
începu să respire din trimixul său din ce în ce mai repede. În- 


cercă să ignore indicatorul digital din cască şi să se concentreze 

asupra sarcinii pe care o avea de terminat. Folosea tehnica 
standard a pădurarilor, aceea de a lovi atât deasupra, cât și 
dedesubtul unui punct fix. Pe măsură ce tăieturile se adânceau, 
se desprindeau bucăţi din ce în ce mai mari de gheaţă, mărind 
astfel gaura care avea să fie în curând destul de largă încât să 
poată trece prin ea și ajungând la doar câțiva centimetri de 
Costas. 

Când se pregătea pentru ultima lovitură, picioarele i se 
îndoiră dintr-odată sub el şi alunecă la loc în gheaţa mărunţită, 
scăpând securea din mână. Își dădu seama că nu era o simplă 
pierdere a echilibrului, ci fusese răsturnat de o forță puternică. 
Se ridică şi văzu suprafaţa apei tremurând violent și auzi o 
bubuitură şi un vuiet teribil în depărtare. Nivelul apei începu să 
crească brusc, și Jack observă o fisură întunecată ivindu-se în 
tavanul începerii. 

- Golul de aer dispare, exclamă el. Se duce în sus. 

Ridică securea din gheaţă şi încercă să mai lovească încă o 
data, dar zadarnic. 

- Gaura este deja sub apă. Nu mai pot să-mi iau avânt. 

Se lipi de zidul din spate al încăperii cu securea în mână, 
privind neputincios cum nivelul apei se ridică deasupra capului 
său înspre tavan. La mai puţin de un minut de când se formase 
spărtura, tot ceea ce mai rămăsese era învolburarea de bule ce 
ieșeau din tubul său de evacuare și care dispăreau cu repezi- 
ciune prin spărtură după fiecare respiraţie. Indicatorul de 
temperatură din casca sa arăta minus două grade, adică sub 
punctul de îngheţ al apei. Își dădu seama, cu o siguranţă care 
aproape îi provoca greață, de faptul că bobina nu mai avea 
putere să facă față cantităţii de apă care umplea acum camera şi 
că doar porțiunea de jos, din jurul filamentelor, avea să rămână 
în stare lichidă. 

Gheaţa începu să se formeze chiar în faţa ochilor săi, şi simţi 
cum se solidifică apa în jurul braţelor și al capului său. Trăia din 


nou tortura infernală pe care Îi fusese sortit s-o îndure iar şi iar, 

ca un coşmar din care nu se mai putea trezi. Se uita şocat cu 
ochii larg deschişi cum gheaţa îl înconjura din toate părțile. 
Începu să respire adânc și foarte repede, ca și cum corpul său îi 
cerea să inspire şi ultima rezervă de trimix și să se lase pradă 
întunericului, o uitare binemeritată în faţa terorii care îl aştepta. 

- Oxigenul tău! Taie furtunul de oxigen! 

Vocea îl trezi la realitate. Își dădu seama într-o fracțiune de 
secundă de ceea ce voia Costas să spună. Trase cuțitul din teaca 
aflată la pieptul său și-l aduse lângă cele două furtunuri de sub 
cască. Pentru un moment care îi tăie respiraţia, nu mai știu care 
era oxigenul și care trimixul, efectul narcotic al azotului 
jucându-i feste la această adâncime. Gâtul îi era aproape 
înţepenit, și nu putea să se uite înspre furtunuri. Închise ochii şi 
îl apucă pe cel din stânga cu hotărâre, potrivind lama cuţitului 
chiar în punctul unde intra în cască. 

- Ce a mai rămas în tubul tău de oxigen ar trebui să umple 
încăperea pentru un timp, astfel încât să mai poţi lovi de câteva 
ori, spuse Costas. Dar, pentru numele lui Dumnezeu, să nu 
cumva să-l respiri. Optzeci la sută oxigen la adâncimea asta 
înseamnă moarte sigură. 

Jack tăie furtunul, şi un gheizer uriaș de bule erupse în 
încăpere. Nivelul apei coborî rapid la nivelul pieptului, şi Jack 
se ridică având în faţa lui furtunul tăiat care dansa în aer şi 
șuiera. Trase securea din gheaţă şi o aţinti spre despicătură. Cu 
toate puterile lovi gheaţa, din care se desprinse o bucată imensă. 
Îl putea vedea pe Costas împingând în gheaţa care mai rămăsese 
între ei. Cu frenezie, Jack trase bucata imensă de gheaţă la o 
parte și se pregăti de încă o lovitură. Chiar atunci, şuieratul 
oxigenului se opri, şi nivelul apei începu din nou să crească. Mai 
avea doar o singură șansă. Se poziţionă chiar pe direcţia de unde 
se rupsese bucata, se relaxă total și își aţinti privirea asupra 
punctului de impact. Ridică securea în spate și lovi cu toata 
puterea, cauzând o ploaie de gheaţă mărunțită când tăișul securii 
trecu razant pe suprafaţa apei în creștere. Apoi se prăbuși înapoi 

gâfâind necontrolat, trimițând bule de aer din tubul de evacuare 
pe măsură ce nivelul apei creștea și îl înghițea din nou. 

Colţul unei labe de scafandru apăru la suprafaţa gheții. Jack 
simţi ceva împungându-l și mișcându-se la suprafaţă. Reusise. 
Încă o bucată de gheață pluti pe lângă el, și o formă imensă 
întunecată apăru ca o focă iscoditoare. Ochii lui Costas îi fixară 
pe ai lui Jack. 

- Mă bucur să te văd. 

- Slavă Domnului că ai mai slăbit, spuse Jack încet. Nu am 
rezervat o cameră dublă. 

Un jet roşu coloră apa dintre ei când Jack se mișcă în spaţiul 
strâmt. 

- Ce-ţi mai face piciorul? întrebă Costas. 

— Asta este ultima dintre grijile mele, zise Jack cercetând cu 
atenţie nivelul apei de deasupra lor. Oxigenul, zise el grăbit, taie 
furtunul, şi o să mai câştigăm câteva minute. 

- Nu e bine, răspunse Costas. Furtunul meu a fost distrus 
când s-a rostogolit aisbergul. Bucata de gheaţă care l-a tăiat era 
sa mă decapiteze. 

Se chinui să ajungă într-o poziţie paralelă cu Jack, cu 
capetele înspre marginea unde era prinsă sonda. Spaţiul 
strâmt devenise parcă și mai strâmt, iar cei doi scafandri 
îmbrăcaţi în costumele lor de protecţie şi cărând întregul 
echipament abia aveau loc să se miște. Acum erau complet 
sub apă, împresuraţi de așchii de gheaţă plutitoare, iar Jack 
văzu filamentele încurcate ale bobinei undeva mai jos. Costas 
se aplecă să-și prindă labele de scafandru de gambe şi se târî în 
spatele sondei. 

- Lumina e de culoarea ambrei, spuse el. Bateria e aproape 
terminată. Dacă mai stăm pe aici, vom fi prinşi în gheaţă. 
Pentru totdeauna. Încercă să scoată ceva dintr-un buzunar al 
costumului său de protecţie. Uite, ţine asta puţin. 

Jack o luă și se uită întrebător la Costas. 

- Exploziv C4? 

- Exact. Întotdeauna am așa ceva la mine pentru situaţii de 
urgenţă. 

- Ai de gând să ne arunci în aer? 

- Mai bine decât să înghețăm, zise Costas, continuând să 
caute prin buzunar şi scoțând la iveală un mic dispozitiv de 
detonare. Sunt sigur că ne aflăm în interiorul crevasei unde 
Kangia şi cei doi nazişti au văzut corabia vikingă. Gheaţa 
transparentă provine din înghețarea apei din crevasă. Este mult 
mai fragilă decât cea glaciară, și s-a fragmentat atunci când 
aisbergul s-a mișcat. S-ar putea să reuşim să lărgim spărtura. Este 
singura noastră şansă. 

- La tine care e situaţia cu decompresia? 

- Nu prea bună. Se pare că ne scufundăm. Trebuie să existe 
apă în interiorul crevasei de deasupra noastră, sub nivelul marii 
care înconjoară aisbergul. Cumva se umple. În ritmul ăsta ne 
vom afla în zona periculoasă în mai puţin de cinci minute. 

- Exact cât îmi mai ajunge trimixul. 

— Asta dacă nu înghețăm mai întâi. Apa începe să se soli- 
difice acum că bobina s-a oprit. Este timpul să-i dăm bătaie. 

Brusc, pe Jack îl cuprinse un tremur violent. Era cea mai 
rece apă pe care o simţise vreodată, mai rece chiar și decât apa 
oceanului la cele mai mari adâncimi. Mai era încă o spărtură 
amenințătoare în gheaţă, iar cea de deasupra lor se închidea 
vizibil. Costas se rostogoli şi se uită în sus, mișcându-și lanterna 
frontală de-a lungul sclipirilor bulelor de aer care se aliniau 
pe tavan. 

- Nu asta am vrut să se întâmple, zise el şoptit. 

Un sunet ascuţit de alarmă se auzi din foreză, și lumina se 
stinse. 

- Nici asta. Se rostogoli la loc şi luă securea de jos, întin- 
zând-o spre Jack. Tu ai mai mult spaţiu decât mine. Spărtura 
este mai largă deasupra forezei. Vreau să împingi explozibilul 
cât poţi de sus. Este deja armat şi pregătit. 

Jack luă pachetul maroniu într-o mână și coada securii în 
cealaltă. Costas se scufundă în spatele său și îl împinse în 
picioare, făcând să apară încă un şuvoi de sânge din coapsa lui 
Jack. Acesta încercă din răsputeri să ignore durerea şi își îndoi 
partea de sus a corpului astfel încât să vadă spărtura de 
deasupra sondei. Cu valul de bule care ieșeau, abia putu să își 
dea seama de dimensiunile acesteia, dar era cu siguranţă un 
horn îngust care se extindea mult deasupra lor, o spărtură 
între uriașele bucăți de gheață. Cu braţul stâng împinse 
explozibilul cât putu de sus, fixându-l în horn. Apoi luă 
securea și împinse cu coada acesteia, sprijinindu-se de Costas, 
care îl ajută să nu cadă înapoi. Când simţi că gheaţa opune 
rezistenţă, împinse și mai tare, dislocând explozibilul și 
îndesându-l pe horn cât mai sus. 

- OK, asta e tot ce am putut face. 

Jack se cufundă înapoi lângă Costas, și amândoi se înde- 
părtară cu greutate prin gheaţa care îi înconjura, mergând cât 
mai departe posibil de horn, până ajunseră în colțul celălalt al 
încăperii. Jack aşeză securea sub curelele din spatele său, şi 
amândoi își puseră la loc labele de scafandru. Jack îl înlănţui 
strâns pe Costas cu braţele, rămânând faţă în faţă. 

- De data asta vom pleca împreună, oriunde ar fi. 

- Semper fidelis. 

Jack dădu din cap. 

- Nu încetezi sa mă uimești. Ştii și latină. 

Costas ridică radiocomanda între ei. 

- Gata de plecare? 

- Gata de plecare. 

O trepidaţie acompaniată de un sunet puternic, ascuțit, ca de 
sfâşiere, îi scutură violent și îi îngheță sângele în vene lui Jack. 
Totul în jurul lor era o masă vibrantă și neclară. Zgomotul 
puternic fu înlocuit de o explozie asurzitoare, și Jack simți cum 
mii de pumni se abăteau asupra trupului său. Își lipi viziera de a 
lui Costas, încercând să protejeze sticla vulnerabilă de așchiile 

de gheaţă care zburau împrejurul lor. Aproape în același timp 
lanternele lor frontale se stinseră, şi fură aruncaţi într-un 
întuneric bizar, prin care nu mai vedeau nimic altceva decât 
umbra verzuie a indicatoarelor din interiorul căştilor. Ceva 
uriaș trecu pe lângă Jack, care crezu, pentru o clipă, că avea să 
fie strivit, dar apoi, ca printr-o minune, trecu mai departe. Simţi 
un val de ameţeală, și înţelese că se rostogoleau neajutoraţi, 
învârtindu-se în cercuri într-un clocot de gheaţă și apă, provocat 
de crevasa care se despica. 

- Urcăm! ţipă Costas. Pentru numele lui Dumnezeu, să nu-ţi 
ţii respiraţia. Plămânii tăi ar exploda în câteva secunde. 

Respirația lui Jack se înteţi. În vârtejul rotitor nu existau 
marcaje, nici puncte de referință vizibile. Încercă să se 
concentreze asupra indicatorului digital din casca sa, cu braţele 
și cu picioarele încleştate în jurul lui Costas. Jack abia apucă să 
citească adâncimea de zece metri, că aproape zburară în sus. 
Cifrele îi dădură ceva de care să se agaţe, şi înţelese vag că 
pericolul unei embolii era agravat de riscul apariţiei așa-nu- 
mitei „boli a scafandrilor“: decompresia. Urcau mult 
prea repede. 

Dintr-odată, erau la suprafaţă. Era din nou lumină, o lumină 
metalică, crepusculară, și Jack văzu dincolo de Costas o lume 
albastră incredibilă. Pluteau într-o platformă de gheaţă ca o 
căldare, cel puţin la fel de lungă şi de lată ca Seaquest I, 
înconjurați de niște ziduri de gheaţă albe. Jack se simţi copleșit 
de enormitatea lor. Își arcui gâtul și se uită spre sursa de lumină, 
undeva deasupra lor. Era o fâșie subţire de gri acolo unde abia se 
sudaseră zidurile de gheaţă, prima legătură cu lumea de afară. 
Griul era amestecat cu negru și cu albastru-deschis și părea că se 
mișcă pe lângă ei cu o viteză incredibilă. 

- Cred că este una dintre acele furtuni groaznice care vin 
dinspre calotă, spuse Costas. Din cauza asta s-a mișcat aisbergul. 

- O piterag. 

Se ţinură și mai strâns unul de altul în timp ce pluteau în 
piscina improvizată. Luminile care îi avertizau asupra pericolului 
decompresiunii erau din nou de culoarea ambrei, semn că 
depăşiseră nivelul permis și erau acum în mare pericol. Jack se 
concentră să vadă dacă simţea vreun semn, vreo furnicătură în 
zona coatelor sau greață, conștient că acele şase luni petrecute 
departe de scufundări îi reduseseră rezistenţa. Verifică presiunea 
trimixului şi văzu acul coborând spre zero. 

- Nu mai am aer, spuse el. Dacă va mai trebui să ne 
scufundăm, vom fi nevoiţi să împărțim tubul tău. 

- Conectează-te! 

Jack trase furtunul de deasupra rucsacului lui Costas și 
împinse supapa într-o gură de alimentare sub casca lui. Cu un 
şuierat, casca lui se umplu la loc cu gazul a cărui compoziţie era 
reglată de computer, care luase în calcul adâncimea la care se 
aflau, şi era similară celei atmosferice. Jack își dădu seama că 
stătuse o vreme fără aer; închise ochii și trase adânc câteva guri. 

— Asta ar trebui să ne mai dea un răgaz de zece minute, zise 
Costas. Aș prefera să le petrecem cu zece metri mai jos, ca să 
micșorăm diferenţa de decompresiune, dar nu ne permitem 
acest lux. Va trebui să defilăm cu ce avem. 

Apa se linişti complet după tumultul care îi propulsase din 
mormântul de gheaţă de dedesubt, lăsând suprafaţa neobişnuit de 
calmă. Sigur crevasa se despicase când se mișcase aisbergul, 
zguduind toată gheaţa topită şi reîngheţată din interior, spuse 
Costas. Apoi pereţii se închiseseră la loc când aisbergul întâm- 
pinase rezistenţă, probabil marginea dinspre mare a pragului. 
Costas se uită în jur la priveliștea care acum era înfricoşător 
de neclintită. 

- Am o presimţire urâtă în legătură cu asta. Să rămânem 
împreună! 

Nici nu termină Costas fraza, că liniștea fu înlocuită de un 
şoc cutremurător, apa și gheaţa dezintegrându-se într-o agitaţie 
confuză. Jack văzu o perdea de gheaţă căzând pe lângă ei, săgeți 

ascuţite care tăiau apa ca niște schije. Îşi concentră toată energia 
să se ţină de Costas, fiind conştient că s-ar îneca cu siguranţă 
dacă furtunul, singura lui legătură cu viaţa, ar fi distrus. Își 
aduse aminte de cadavrul din gheaţă, de halucinaţia sa, apoi se 
trezi în faţa unei realităţi și mai teribile. Coborau cu o viteză 
ameţitoare, alunecând în vârtejul de gheaţă de parcă ar fi fost 
trași înapoi înspre războinicul îngheţat şi înspre locul în care 
fuseseră atât de aproape de moarte. Apa cădea atât de repede, 
încât ei alunecau prin aer, suspendaţi jumătate înăuntrul apei, 
jumătate afară, rostogolindu-se împreună cu bucăţile de gheaţă 
care erau împrăștiate peste tot în jurul lor. Costas îl trase pe 
Jack mai aproape, încordându-se împotriva forței centripete a 
vârtejului și își lipi casca de a lui Jack. 

— Apa este trasă în jos de crevasa care s-a deschis, strigă el. 
Ţine-te bine! Aș putea să schimb direcția. 

Deodată, apa se umflă în jurul lor, şi se treziră undeva în 
adâncurile ei. Pentru o clipă terifiantă, Jack simţi cum aerul 
din plămânii săi este împins afară de o forță care acţiona 
împotriva vârtejului şi care îi propulsa înapoi în sus. Apoi 
ieşiră brusc din apă, clătinându-se pe o bucată de gheaţă care ti 
împinse sus într-o despicătură deasupra căldării. Se izbiră de 
un perete de gheaţă, fiecare încercând să găsească cu mâna 
liberă ceva de care să se prindă. Apoi începură să alunece 
necontrolat în jos, înapoi, până se loviră de o margine, care 
pentru moment îi putea ţine pe peretele de gheață. În timp ce 
stăteau ghemuiţi pe platformă, bucata de gheaţă pe care se 
aflaseră mai devreme căzu înapoi în căldarea agitată, la baza 
crevasei, mult sub ei. 

- Ce naiba a fost asta? gâfâi Jack uitându-se în jos la adân- 
cimea de cel puţin treizeci de metri de sub ei. 

- Explozibilul C4, spuse Costas exuberant. Am fost aruncaţi 
din încăperea aia înainte să apuc sa-l detonez, dar până la urmă a 
fost folositor. Băgă detonatorul în buzunar. OK. Mi-e frig și 
foame. Hai să plecăm de aici! 


AURUL CRUCIAȚILOR 183 


- Ar fi bine să ne grăbim. Ia uită-te la ăsta! 

Se uitară fascinaţi şi în același timp terifiaţi în jos, la haosul 
de gheaţă de sub ei. Începea să se îngusteze din nou, pereţii 
presând gheaţa şi împingând-o în sus. Bucăţile mari de gheaţă 
explodau cu o rezonanță zguduitoare pe măsură ce erau prinse 
în strânsoare, trimițând mult în sus cioburi de gheaţă peri- 
culoase. Știau că, dacă erau prinși în vârtej, asta însemna moarte 
sigură, gheaţa zburătoare avea să le sfâșie trupurile și apoi vor fi 
strivite de pereţii care semănau cu o mașină de tocat carne. 
Spaţiul din ce în ce mai strâmt se strângea și se apropia de ei 
implacabil și înspăimântător, mișcându-se ca o fiinţă vie din al 
cărei pântece ieșeau așchii de gheaţă care se deplasau cu o viteză 
ameţitoare în sus, chiar şi în cele câteva secunde în care ei 
urmăriseră groaznicul spectacol. 

- Asta e, strigă Costas ca să acopere zgomotul. Nu mai avem 
a doua şansă de data asta. 

Se întoarseră cu faţa în sus pe marginea pe care stăteau. 
Lumina de afară se vedea undeva la cincizeci de metri mai sus, 
dungile gri fiind acum vizibile pe fundalul albastru. Dintr-odată 
norul dispăru, și o formă întunecată apăru, blocând despicătura 
chiar deasupra lor. Apoi îşi schimbă direcţia violent şi se roti în 
jurul spărturii. 

- Este Lynxul, strigă Costas vesel. Încearcă să arunce cablul. 

- Le-am spus să stea mai departe. Îşi forțează norocul pe 
vântul ăsta. 

- Nu se pot abţine. 

- Nu au nici o șansă să coboare cablul ăla aici. Cred că 
aşteaptă, sperând să ieşim noi la suprafaţa crevasei. 

Jack se uită în jos. Gaura era acum înspăimântător de 
aproape, la aproximativ douăzeci de metri sub ei, iar așchiile 
de gheaţă care explodau mai aveau puţin și ajungeau până la ei. 
Se uită din nou în sus. Crevasa era la fel de netedă ca o bucată 
de sticlă, fără nimic de care să te poţi agăța. Euforia care Îi 

groază. Era încă un coşmar de-al lui, o întoarcere cu câţiva ani 
în urmă, când dăduse nas în nas cu moartea în mina inundată, 
acolo unde capătul tunelului era vizibil, dar, oricât ar fi în- 
cercat să înoate înspre el, părea să rămână la fel de îndepărtat. 

Jack se simţi deodată presat de zidul de gheaţă. Se uită în sus 
şi, totul îi deveni clar. 

- Crevasa. Nu ar fi trebuit sa fie verticală? 

- La dracu’! Aisbergul se rostogolește! 

Urmă o zdruncinătură groaznică, apoi totul rămase 
neclintit. Vortexul se oprise la zece metri sub ei. Puteau vedea 
direct spre promontoriul unde îl vizitaseră pe bătrânul eschi- 
mos cu o zi înainte. Jack se trezi gândindu-se că avea să 
fie o zi minunată și că vântul curăţase aerul lăsându-l pur şi 
luminos în lumina strălucitoare a soarelui. Apoi îl apucă 
din nou groaza. Ajungeau la despicătură sau mureau. Dacă 
aisbergul se rostogolea încă o dată, fereastra lor de gheaţă ar fi 
intrat în apă ducându-i în abisul întunecat și pecetluindu-le 
soarta într-o clipită. 

- Securea. Costas Îl scutură agitat. Securea ! 

Jack se trezi la realitate. Cu braţul stâng încă prins de 
Costas, se întinse şi scoase securea prinsă în cordoanele din 
spatele său. Avea mâna lipicioasă din cauza sângelui de la rana 
de la coapsă, şi ar fi scăpat securea din mână dacă nu ar fi fost 
strânsoarea de fier a lui Costas. Împreună legănară securea, apoi 
o aruncară în gheaţa din faţa lor. 

- O să ţină, spuse Jack gâfâind. Încearcă să te tragi în sus. 

Îşi încordă corpul, cu labele de scafandru încă sprijinindu-se 
bine de margine, dar cu coatele şi cu genunchii gata să găsească 
cea mai mică denivelare în gheaţă, orice care să le oprească 
alunecarea. Se lăsară cu putere pe coada securii, apoi o scuturară 
cu frenezie până o scoaseră din gheaţă. Timp de câteva secunde 
nu mai avură nici un punct de sprijin, fiind ţinuţi doar de 
tensiunea corpurilor lor împotriva gheții. Costas se uită în ochii 
lui Jack şi dădu din cap. Jack dădu drumul securii iar și o ridică. 

Se arcui şi o înfipse în gheaţă la un metru şi jumătate în faţă. 
Când Jack își arcui gâtul să scoată securea ca să mai lovească 
încă o dată, văzu un scafandru îmbrăcat într-un costum de 
protecţie negru atârnând de un cablu la aproape o sută de metri 
de aisberg și îşi dădu seama că zgomotul pe care îl auzise era de 
la puternicele motoare ale Lynxului. 

Urmară iarăși o zdruncinătură și un huruit dinspre despi- 
cătura din spatele lor. Zgomotul elicopterului fu acoperit de 
scrâşnetul terifiant al gheții. Pereţii crevasei se îngustau. 
Securea era bine echilibrată, dar nu mai era loc să-și ia avânt. 
Simţiră încă o zdruncinătură, şi într-o clipită fură acoperiţi de 
un val de gheaţă măruntă, apoi totul se întâmplă foarte repede. 
Ferestruica de gheaţă se pierduse în haosul din apă, un vârtej 
ameţitor care se ridica înspre ei, şi brusc alunecară căzând rapid 
înspre fereastra care era orientată în jos, spre abis. Jack se lovi 
de apă cu o izbitură puternică, cu securea încă în urma lui, apoi 
fu împins de forţa apei care cădea în cascadă din pântecele 
crevasei. Gheaţa măruntă în care aproape își găsiseră sfârşitul îi 
împinse acum afară din aisberg, într-un tumult frenetic chiar 
când pereţii de gheaţă se ciocneau violent, închizând crevasa 
pentru totdeauna. 

Dar încă nu se terminase. Jack văzu un zid imens și alb care 
avansa înspre ei și care se întindea cât vedeai cu ochii în toate 
direcţiile. Crevasa era departe sub ei, marcată doar de un șir de 
bule care se ridicau într-o parte a aisbergului, încadrând 
imensitatea întunecată a abisului. Pe măsură ce aisbergul se 
rotea, Jack avea impresia că urca în sus, dar corpul său îi spunea 
exact opusul. 

- Ne trage în jos, strigă Costas cu vocea distorsionată. 
Umflă-ţi costumul și înoată! 

Jack apăsă pe butonul de admisie a aerului şi începu să dea 
din picioare cu putere, apucând cu braţul stâng umărul lui 
Costas. Indicatoarele de adâncime arătau că abia se mișcau. Erau 

văzu soarele strălucind în valuri chinuitor de aproape. Simţi iar 
un gol în stomac. Scăpaseră din aisberg, dar acum erau în 
pericol de moarte, la câţiva metri de suprafaţă. „Nu se poate 
întâmpla așa ceva.“ Începu să respire anormal de rapid, făcând să 
scadă nivelul oxigenului rămas în tuburile lui Costas. Respirația 
îi deveni din ce în ce mai sacadată. 

- Îşi golesc rezervorul. 

Costas respira anevoios, înconjurat de bule, și dădea din 
picioare cu frenezie în timp ce deconecta furtunele lui Jack 
devenite inutile şi desfăcea închizătoarea de urgenţă de la 
cilindri, aruncând în adâncuri tuburile de oxigen şi rucsacul cu 
consola care conţinea tubul gol de trimix. 

- O să fac același lucru și la mine, gâfâi el. Mai putem respira 
doar un minut şi oricum nu ne folosesc la nimic. Pregăteşte-te 
să-ţi deconectez furtunul. Oprește-te acum şi, când îţi fac semn, 
ia cinci guri de aer. 

- Mă ţin de tine, spuse Jack cu greutate. Dacă tu te duci la 
fund, merg şi eu cu tine. 

Costas își deconectă tubul de oxigen, iar acesta dispăru rapid 
în apă. Duse mâna stângă la închizătoarea de urgenţă din 
rucsacul său și cu dreapta găsi butonul de deconectare de sub 
cască. Aisbergul îi trăgea deja tot mai rapid în abis, iar șansele 
lor scădeau cu fiecare metru. 

- Acum! 

Jack luă cinci guri de aer, apoi își smulse furtunul. În 
acelaşi timp, Costas dădu drumul furtunului și echipamentului 
său. Cu mâna stângă Jack apucase umărul lui Costas, iar în 
dreapta avea securea; amândoi înotau foarte hotărât spre 
suprafață, bătând apa cu lovituri puternice. Pentru câteva 
secunde se simţi bine, bucurându-se de oxigen și amintindu-și 
să expire pe măsură ce avansau. Dar apoi începu partea grea a 
acestei evadări, şi simţi primul semn de disconfort. Se mișcau 
în mod constant spre suprafaţă, un metru la câteva secunde, 


dar mai aveau încă mai mult de douăzeci de metri până sus. 

Dacă se opreau, aveau să fie trași înapoi. Jack nu mai respira 
acum, iar plămânii săi își cereau instinctiv partea, sorbind 
orice urmă de aer din casca de protecţie. Picioarele începură 
să-i tremure din cauza lipsei de oxigen. Începea să-şi piardă 
cunoştinţa, copleșit de efortul depus. Nu avea să reușească. Se 
opri din înotat și, cu un ultim gest conștient, încercă să se 
elibereze din strânsoarea lui Costas care avea încă putere să 
înoate, dorindu-și cu disperare să-i dea prietenului său o şansă 
să ajungă viu la suprafaţă. 

Dintr-odată simţi o senzaţie ciudată, o stare de impon- 
derabilitate bizară. Se oprise din înotat, dar, cu toate astea, ceva 
îl împingea în sus. Era vag conștient că aisbergul se oprise. Din 
instinct, găsi supapa și dădu drumul aerului din costumul său, ca 
să mai micșoreze din viteză. Apoi ajunse la suprafaţă, orbit de 
lumina soarelui. Îşi desfăcu rapid casca de protecţie și respiră cu 
aviditate aerul rece şi proaspăt, încercând din răsputeri să-și 
recâștige forţa vitală. Imediat ce fu în stare, se întoarse şi se uită 
cu atenţie în valurile strălucitoare, acoperindu-și ochii cu mâna. 
După câteva secunde de neliniște, observă un cap care se balansa 
pe valuri la câţiva metri depărtare. 

- Eşti bine? gâfâi el. 

- Faptul că am înotat puţin ne-a rezolvat problema decom- 
presiunii. 

Vocea lui Costas suna foarte ciudat în aparatul de emisie- 
recepţie, distorsionată de aerul rece. Era cu spatele la Jack, 
părând să nu bage în seamă nimic din ce se întâmpla în jurul 
său, concentrat pe două indicatoare pe care le ţinea în mână. 

- Dar este o discrepanţă între indicatoare. Este foarte 
enervant. Trebuie să le cârpăcim puţin. 

Jack reuși să schiţeze un zâmbet. Se întinse pe spate, lăsând 
soarele să-i mângâie chipul. Auzi sunetul elicopterului care 
cobora deasupra lui şi apa împroșcată de scafandrul venit să-i 
salveze. Își deschise un ochi și văzu lama strălucitoare lângă el, 
trofeul pe care refuzase să-l arunce. Brusc, extraordinara lor 

descoperire din aisberg îi reveni în memorie, împreună cu un 
val de adrenalină care îi străbătu tot corpul. Închise ochii, 
cuprins de încântare. Un val îi trecu peste faţă, un şuvoi rece 
care îi lăsă urme de sare pe buze. Avea un gust extraordinar. 


11 


- Dar ştiu că ai ditamai sloiul de gheață acolo! 

— Stai să vezi ce am mai găsit! 

James Macleod tocmai pusese o compresă pe rana lui Jack de 
la picior. Costumul său de protecţie era îmbibat de sânge, dar 
compresa reușise să oprească sângerarea pentru moment. Jack se 
sprijini de peretele despărțitor, având o figură obosită, şi își 
aranjă casca de protecţie şi căștile. Când nu vorbea, respira 
adânc din regulatorul de oxigen care îi fusese dat imediat ce 
ajunsese la bordul Lynxului. 

- Nu cred că vrei să ştii ce şanse de supravieţuire aveai după 
calculele lui Lanowski. 

- Nu, nu vreau. 

Jack era sleit de oboseală, dar, cu toate astea, simţea nevoia 
de a vorbi și de a le spune ce se întâmplase. 

- Când a început piterag, motoarele erau oprite. Ne-a spus 
Inuva că sunt foarte periculoase, dar nu am avut nici cea mai 
vagă idee cu ce ne confruntam. Nici nu am putut să scoatem 
elicopterul din hangar. A fost groaznic, parcă eram înconjurați 
de spirite care urlau în jurul nostru. 


- Da, am văzut din crevasă. 

- Când aisbergul s-a rostogolit, infernul s-a dezlănţuit. 
Valuri uriaşe au lovit ţărmul și au măturat cortul unde l-am 
întâlnit pe Kangia. Șamanul era încă acolo. Imediat ce vă lăsăm 
la bordul Seaquest II, elicopterul va pleca în căutarea lui, dar 
sunt puţine șanse să-l găsim. 

- Inuva? întrebă Jack. 

- Ea este bine. Era cu Lanowski. 

Macload se repezi să-l ajute pe bărbatul care aducea încă o 
persoană prin ușa elicopterului. Câteva secunde mai târziu, 
Costas era legat în scaun alături de Jack, aranjându-şi casca 
de zbor şi trăgând recunoscător aer din regulatorul care îi fu- 
sese înmânat. 

- Eşti bine? întrebă Jack. 

Costas trase câteva guri de aer, apoi micșoră debitul re- 
gulatorului, aruncându-i lui Jack o privire tristă. 

- Hmm, stai să mă gândesc. Jack se uită la el cu o 
compasiune exagerată. Sonda ta de forare a gheții. 

- Luni întregi de cercetări şi îmbunătăţiri, zise Costas cu 
tristeţe. Și era singurul prototip pe care îl aveam. Va trebui să îl 
fac pe următorul de la zero. 

- Nici o grabă din punctul meu de vedere, spuse Jack. Cred 
că tocmai am tăiat de pe listă scufundările în interiorul 
aisbergurilor. Se întoarse spre Macleod. Care era planul 
de rezervă? 

- Când am văzut că aisbergul s-a rostogolit cu trei sute 
șaizeci de grade, ne-am gândit că mai aveţi o şansă. Lanowski 
și-a amintit de crevasa care era deasupra corabiei. Simularea 
prealabilă a despicării pereţilor, chiar şi calculul încărcăturii 
explozibile de care aveam nevoie au fost în întregime ideile lui. 

— Ce-i al lui e al lui, murmură Costas. 

- Deci cu asta se ocupă Ben, zise Jack. 

Macleod confirmă. 

- Ben s-a oferit voluntar să coboare încărcătura. A încercat 


de vreo şase ori, dar pur şi simplu nu reușea să se apropie destul 

de mult de despicătură. Vântul ne lovea cu putere, și trebuia să 
luptăm să menţinem elicopterul în poziţie. Apoi te-a văzut în 
interiorul crevasei. Tocmai încerca să arunce cablul înăuntru, 
când aisbergul a început să se rostogolească din nou. 

- Sunteţi niște eroi, spuse Costas. 

Macleod scutură din cap zâmbind. 

- Suntem doar personalul auxiliar. Eu nu-mi dau seama cum 
aţi reușit voi. 

În acel moment membrul echipajului care se ocupa de 
recuperare aduse înăuntru o a treia persoană și asigură cablul 
troliului. Ben își scoase masca și se uită neliniștit la Jack și la 
Costas. Le făcu semnul de OK al scafandrilor, și ei îi răspunseră 
în acelaşi mod. 

- OK, Andy. Macleod bătu în peretele despărțitor din spa- 
tele pilotului. Trebuie să plecăm de aici înainte ca aisbergul să se 
mai rotească încă o dată. Suntem gata. 

- Recepţionat. 

Ceilalţi își legară centurile de siguranţă prinse de scaunele 
din compartiment. Elicopterul se înălță și prinse viteză, iar 
Costas întinse mâna spre securea așezată la picioarele lui Jack. 

- Apropo, mulțumesc că m-ai salvat din iadul ăla îngheţat. 

- Eram dator. Îmi amintesc de ajutorul primit cu ceva timp 
în urmă, undeva în interiorul unui vulcan. 

Costas se uită cu căldură la prietenul său şi dădu din cap; pe 
față i se citea oboseala. Jack se așeză mai bine în scaun și trase 
adânc din regulator, simțindu-se înviorat cu fiecare gură de aer 
pe care o inspira, știind că oxigenul îi curăța plămânii de excesul 
de azot. În dreapta sa, se putea vedea asibergul uriaș, asemănător 
unui munte, iar în stânga, departe înspre golf, forma stră- 
lucitoare a Seaquest II. Fu năpădit de sentimentul de euforie care 
îl copleşise când ieşise la suprafață. De luni de zile de când se 
întorseseră din expediţia de la Marea Neagră, sentimentul unei 
nesiguranţe tainice nu-i dăduse deloc pace, sentimentul că 


riscurile erau mult mai mari decât premiul și că își pierduse 

îndemânarea și curajul. Acum știa că venise înapoi unde îi 

A i N A e à . 
era locul. Inchise ochii și căzu rapid într-un somn adânc lipsit 


de vise. 


- Scuzele mele, spuse Lanowski. Nu am luat în calcul și 
furtuna. 

- Tu ne-ai avertizat, răspunse Jack. A fost alegerea mea. 

Jack şi Costas stăteau pe puntea principală rezemaţi de 
parapetul de la babord, acolo unde, cu câteva minute în urmă, 
elicopterul îi descărcase împreună cu Macleod fără prea mare 
tam-tam. Nava se menținea pe poziţie în golful Disko, cam la 
un kilometru şi jumătate înspre vest față de intrarea în fiord, și 
Jack putea vedea, chiar în faţa lor, vârful aisbergului dincolo de 
parapetul de la tribord. Chiar și de la această distanţă, priveliștea 
era incredibilă, și își reamintiră de forţa colosală a aisbergului şi 
de bucata imensă de gheaţă care se rupsese provocând un val 
uriaș ce măturase ţărmul, acolo unde cu o zi în urmă aterizaseră 
ei pentru a-l vizita pe bătrânul eschimos. Fuseseră extraordinar 
de norocoşi că aisbergul se rotise cu trei sute șaizeci de grade şi 
că furtuna puternică îl determinase să se întoarcă în poziţia 
iniţială, lăsându-l sprijinit foarte precar pe marginea exterioară a 
pragului. La următoarea rotire, se va rostogoli şi nu-și va mai 
reveni, îngropând pentru totdeauna orice sursă de aer sub sute 
de metri de apă îngheţată. 

Lanowski fusese primul din echipa de cercetare care ajunsese 
la ei pe puntea principală, alăturându-li-se membrilor echi- 
pajului care ghidaseră aparatul la apuntare şi acum îi ajutau pe 
Costas şi pe Jack să-şi dea jos costumele de protecţie. Curând li 
se alătură și Maria, a cărei privire în care se citea ușurarea se 
transformă rapid în îngrijorare când văzu coapsa însângerată a 
lui Jack. Doctorul vasului venise deja la faţa locului şi tăiase 


bandajul existent, iar acum dezinfecta rana. 

- Nu este chiar așa de grav cum pare. Jack tresări când 
doctorul îi aplică o sutură și îi scoase bucata de gheaţă din 
picior. Natura mi-a oferit compresa ei de gheaţă. 

— Ai avut noroc, să ştii, zise doctorul. Mai avea puţin și tăia 
artera femurală. 

- Este fantastic, spuse Lanowski scuturând din cap şi 
chicotind, cufundat în lumea lui. Cât timp aţi fost voi plecaţi, 
eu şi Inuva am încercat să descoperim locul în care trebuie să fi 
fost găsită corabia, în expediţia din 1930. Acum ar trebui să pot 
folosi coeficientul de scurgere a ghețarului pentru a afla unde 
şi-au ancorat vikingii corabia pentru rugul funerar. Aș spune că 
pe unul dintre fiordurile afluente, la nord de Ilulissat, acolo 
unde calota este mai accesibilă dinspre mare. Își aranjă ochelarii 
pe nas și se uită la Jack. Să ai acces la o lume atât de îndepărtată 
care să poată fi datată mi se pare lucrul cel mai măreț din 
întreaga expediţie. Ar trebui să îmi confirme teoria scurgerii 
ghețarilor, și, pentru început, vom fi siguri de viteza cu care 
gheaţa a fost eliberată în ultimul mileniu. Eforturile voastre au 
meritat! Felicitări! 

- Tocmai am descoperit o corabie vikingă! spuse Costas 
exasperat. Una dintre cele mai senzaţionale descoperiri arheo- 
logice din toate timpurile. Cred că este totuşi un pic mai intere- 
sant decât viteza cu care este eliberată gheaţa. 

Lanowski se uită la el, dar fără să-l privească cu adevărat, cu 
mintea deja departe, într-o lume a calculelor şi a ecuaţiilor. 
Scoase un calculator din buzunar și începu să îl butoneze agitat, 
ridicându-și din când în când privirea și mormăind ceva pentru 
sine. Costas dădu din cap neîncrezător când Lanowski se 
întoarse fără nici un cuvânt spre camera computerelor. 

- Un om cu un orizont limitat. 

- Dar care are o minte extraordinară, spuse Jack zâmbindu-i 
lui Costas. Tocmai de aia suntem o echipă. Nu mă pricep prea 


bine la matematică. 

Jeremy apăru lângă Maria, care îi dădu un cot, împingându-l 
spre Jack. 

- Am tradus piatra runică dată de Kangia şi descoperită de 
nemți în interiorul crevasei, spuse el cu timiditate. 

- Fantastic. Hai să auzim ce ai aflat! 

- Este în norvegiana din partea vestică, secolul al XI-lea, 
foarte diferită de runele folosite în Anglia şi în Danemarca în 
acea perioadă. 

— Aşa... 

- Numele său era Halfdan. 

- Asta ştim. Un veteran din Garda Varegă la Constantinopol. 

Jack ridică obiectul pe care-l ţinuse pe genunchi în tot acest 
timp, şi Jeremy îl recunoscu imediat. Se uita cu gura căscată în 
timp ce Jack arăta spre inscripţia runică de pe tăișul securii. 

- Ei, drăcia dracului! Jeremy lăsă brusc timiditatea deoparte. 
Sunt identice cu runele lui Halfdan de la Hagia Sofia din 
Istanbul. 

— El este cel pe care-l căutăm. 

- Un bărbat înalt, cu barbă, de vârstă mijlocie și cu părul 
lung blond, interveni Costas. Cu tenul un pic uscat din cauza 
vremii și carbonizat pe alocuri, dar altfel într-o formă destul de 
bună pentru un tip care nu s-a mișcat deloc timp de o mie de 
ani. Tocmai ne-am întâlnit cu el în drumul său spre Walhalla. 

- Cum? 

Costas arătă cu degetul spre intrarea în fiord. 

- În interiorul aisbergului. E în gheață. Eram chiar deasupra 
camerei mortuare când ghețarul s-a rostogolit. Rugul funerar s-a 
stins probabil când corabia a intrat în gheaţă, şi flăcările l-au 
afectat doar pe alocuri. Eu cred ca acea piatră magică era pe 
trupul său. 

Unul dintre membrii echipajului își făcu loc printre ceilalți 
și îi înmână lui Jack o hârtie; acesta o luă şi o citi repede, iar 
apoi se uită în depărtare, un zâmbet încolţindu-i pe buze. 


— Ştiam eu. 

- Ce e? întrebă Costas. 

- O bănuială pe care am avut-o înainte să ne scufundăm. Era 
prea nebunească, aşa că nu ţi-am spus nimic. Mai ţii minte ce an 
apărea pe lemnul din corabie, 1040 plus sau minus câţiva ani? 
Din nu știu ce motiv, nu m-am putut gândi la altceva decât la 
cum a fugit Harald Hardrada din Constantinopol. Dacă 
epopeile sunt veridice, înseamnă că a avut loc foarte aproape de 
o dată de mijloc, în 1042. 

- şi? 

- I-am rugat pe cei de la laboratorul IMU să facă o com- 
parație între fragmentele lemnoase pe care le avem din lanţul 
din Constantinopol şi lemnul din corabie adus de sonda 
exploratoare a lui Macleod. Să identifice specia lemnoasă, 
caractersiticile inelelor anuale, descrierea fibrelor şi a celulozei. 

- Zii mai departe! 

- Nu doar că sunt din aceeași specie, stejar norvegian, zise 
Jack cu entuziasm. Ci sunt chiar din același copac. Este 
incredibil. Scânduri tăiate din trunchiul aceluiaşi copac. 

- Ooo, stai puţin. Costas întinse o mână în faţă, încercând 
să-şi pună ordine în gânduri. Stai să văd dacă am înţeles bine. 
Sugerezi că una dintre corăbiile folosite de Harold Hardrada 
pentru a fugi din Constantinopol cu prinţesa și cu comorile este 
una şi aceeași corabie cu cea pe care am văzut-o noi în aisberg? 

Jack îi aruncă prietenului său o privire ciudată şi dădu 
afirmativ din cap. 

- Bineînţeles, spuse Costas pocnind din degete şi uitându-se 
fix la Jack. Reparaţiile făcute la carenă. 

Se uită în sus spre ceilalţi. 

- Am descoperit o secţiune de scânduri care a fost înlocuită 
cu măiestrie lângă provă. Se vede şi în fotografii. Bănuiam că era 
o avarie din cauza unei coliziuni cu bucăţi de gheaţă sau de 
piatră, dar este exact în locul în care corabia ar fi trecut peste 
lanţul din port când au părăsit Constantinopolul. Scutură din 
cap, nevenindu-i să creadă, și se întoarse spre Jack. Deci dacă 


196 DAVID GIBBINS 


asta este una dintre corăbiile lui Harold, atunci unde este 
comoara? 

- Cu siguranţă nu au avut de gând s-o ardă pe rug, zise Jack. 
Și nu ştim nici data la care s-a întâmplat asta. Bărbatul văzut de 
noi, Halfdan, era mai bătrân, şi ar fi putut naviga pe aici cu 
mulți ani după aventura din Constantinopol, încercând 
probabil să-și croiască o nouă viaţă în aşezările din Groenlanda. 
Pe atunci Harald trebuie să fi fost deja rege al Norvegiei, și 
comoara luată pe când era în Garda Varegă sigur era bine păzită 
în fortareaţa lui de la Trondheim. 

În acel moment, se auzi o bubuitură puternică dinspre 
fiord, urmată de un zgomot de cădere care se răsfrânse pe 
suprafaţa apelor liniștite. Încă o bucată imensă de gheaţă se 
desprinse din aisberg, dispărând din raza vizuală şi afundându-se 
în adâncuri, apoi reapărând la suprafaţă ca o balenă albastră 
într-un golf. 

- Ce facem cu corabia? întrebă Macleod cu îngrijorare, 
uitându-se la aisberg. Nu mai avem mult timp. Ar fi foarte 
riscant să ne mai apropiem, dar putem încerca iar cu sonarul. 

Jack ridică securea de pe genunchi, învârtind-o până când 
razele soarelui străluciră în tăișul metalic. Se uită la ea gânditor 
pentru câteva clipe, apoi își întoarse privirea spre Maria, știind 
că amândoi se gândeau la vizita făcută ieri bătrânului eschimos 
și la teama ei de Fenrir, zeul-lup al nordicilor gravat pe prova, și 
își dădu seama că acesta fusese spiritul păzitor al corabiei. 

- Am făcut sute de fotografii, răspunse Jack. Destule pentru 
o reconstrucție fotogrametrică. Nici vorbă să se mai apropie 
cineva de aisbergul ăla. Când ne-am întâlnit cu Halfdan, era la 
jumătatea drumului spre Walhalla. Cred că ar trebui să-l lăsăm 
să-și termine călătoria. 

- Dar securea ? 

Jack ridică iaraşi securea în mâini. 

- O să mă gândesc la Mjallnir ca la un împrumut, zise el. L-a 
ajutat pe Halfdan în toate luptele alături de Harald Hardrada şi 

ne-a scos şi pe noi din câteva încurcături. Încă are ceea ce 
vikingii numeau noroc în luptă. Ceva îmi spune că acei zei 
nordici străvechi ne îndeamnă să mergem mai departe, şi ăsta 
este unul dintre cele mai bune indicii. Dacă Halfdan încă mai 
avea securea sa nepreţuită din luptele de la Constantinopol, 
atunci cine știe ce altceva ar mai fi putut aduce vikingii aici. 

- Bine că mi-am adus aminte, zise Costas sărind în sus din- 
tr-odată şi băgând mâna într-un buzunar. Am scos asta din 
gheaţă exact când începuse coşmarul. Uitasem complet. 

Scoase obiectul, şi văzură cu toţii că era altă armă, un 
pumnal de mărimea unui cuţit de vânătoare cu o lamă din oţel 
lucitor şi un mâner gravat. Îl ridică, şi lama de oţel îi străluci în 
soare, iar membrii echipajului, care se tot mișcau pe punte, se 
strânseră toţi în jurul lor, privind uimiţi. 

- Lasă-mă să arunc o privire mai îndeaproape, spuse 
Macleod. Ceva nu e în regulă. 

Costas i-l dădu, și văzură ce îi atrăsese atenţia lui Macleod, 
iar uimirea lor se transformă în neîncredere. 

- O svastică, exclamă cineva. 

Macleod întoarse pumnalul pe toate părțile. 

- Exact cum am bănuit, murmură el. Chiar au descoperit 
corabia. Uitaţi-vă la mâner. Un craniu și două oase încrucișate, 
simbolul morţii. Ăsta e un pumnal nazist, o armă purtată doar 
de un membru SS. 

Urmă o tăcere mormântală, și apoi o femeie din echipaj 
vorbi încet: 

- Îmi poate explica vreunul dintre voi cum a ajuns un pumnal 
nazist într-o corabie vikingă aflată în interiorul unui aisberg? 

Macleod îi dădu înapoi pumnalul lui Costas şi se uită spre 
Jack. 

- Cred că e momentul să spui întreaga poveste echipajului. 

În acel moment puntea se clătină, ceva neobișnuit pentru o 


navă care era dotată cu cel mai modern sistem de stabilizare 

dinamică. Marea era nemișcată și acoperită de o ceață plum- 
burie. Apoi cineva strigă dinspre balustrada de la tribord: 

- Aisbergul! Se rostogolește! 

Toţi, în afară de Costas și de Jack, se duseră la cealaltă 
balustradă ca să vadă gura fiordului. Chiar dacă era la mai mult 
de un kilometru jumătate, spectacolul era uluitor, o etalare care 
îţi tăia respiraţia a unor forţe pe care nici o putere umană nu le 
putea controla. Prin ceață văzură partea din faţă a asibergului 
scufundându-se în apă și rostogolindu-se peste prag, împroşcând 
bucăţi de gheaţă în toate părțile. După ce aisbergul se linişti, 
Jack şi Costas înţeleseră că nava vikingă era pierdută pentru 
totdeauna în abisuri, iar războinicului ei ti era destinat să 
navigheze înspre sud de-a lungul rutei vikinge de navigaţie spre 
Lumea Nouă şi să își găsească locul păcii eterne. Fuseseră foarte 
aproape de a-şi găsi și ei moartea acolo; Jack se trezi strângând 
securea cu putere în timp ce el şi Costas erau rezemaţi de 
parapet şi priveau cum aisbergul plutea maiestuos spre mare. 

Piciorul lui Jack pulsa, şi îl durea tot corpul. Se dezbrăcară 
încet de costumele de protecţie, copleșiți amândoi dintr-odată 
de o oboseală extremă. Îi văzu pe Maria și pe Jeremy purtând o 
discuţie aprinsă, ca și cum ea încerca să-l convingă de ceva, iar 
apoi se îndepărtară de grupul de lângă parapetul de la tribord 
și se întoarseră pe punte, Jeremy fiind în spatele Mariei. 
Macleod li se alătură, și Jack se uită fix la Jeremy pe măsură ce 
se apropiau. 

- Nu ne-ai spus tot ce scria pe piatra magică. 

— Asta aveam de gând, spuse Jeremy scoțând un palm 
computer din buzunar și, dregându-și glasul, îi activă ecranul. 
Tineți-vă bine! 

- Ascultăm. 

- Sunt cinci rânduri de rune în total, gravate pe o plăcuţă de 
cuarţ de către o singură persoană. După cum am spus, sunt 
norvegiene, din secolul al XI-lea, şi războinicul nostru este 

acelaşi Halfdan care și-a scrijelit numele în Hagia Sofia din 
Constantinopol. 

- Ce scrie? 

Jeremy își drese iarăși glasul. 

- A trebuit să mai adaug eu câteva elemente ca să aibă sens, 
dar ăsta este esenţialul: „Halfdan a murit aici din cauza rănilor 
căpătate în lupta împotriva regelui Angliei, lângă Yorvik. 
Halfdan va lupta iarăși pentru Odin la Ragnarok. Harald 
Sigurdsson, regele său, a scris aceste rune în iarna de după 
bătălie. Lupul îl duce pe Halfdan în Walhalla. Vulturul pluteşte 
înspre vest spre Vinland“. 

Urmă o tăcere mormântală. Jack se opri din dezbrăcat şi se 
uită fix la Jeremy. 

- Harald Sigurdsson. Adică Harald Hardrada. 

- Inscripţia de pe mappa mundi de la Hereford sugera că 
fusese pe aici, zise Maria. Acum suntem siguri. 

Jeremy o aprobă. 

- Lupul trebuie să fi fost numele corabiei din aisberg. Iar 
Vulturul, cealaltă corabie, care a navigat spre Vinland. Asta e 
denumirea așezării vikinge din Newfoundland, cel mai 
îndepărtat avanpost viking din vest și singurul cunoscut din 
America de Nord. 

- Stai o clipă, îl opri Jack, cu gândurile învălmășindu-i-se în 
cap. Yorvik era numele viking pentru York, aflat la aproape 
zece kilometri la vest de Stamford Bridge. Bătălia nu poate să fie 
alta decât cea de la Stamford Bridge, din 1066, dintre regele 
Harold Godwinson al Angliei și regele Harald Hardrada 
al Norvegiei. 

- Exact. 

- Dar Harald Hardrada a murit la Stamford Bridge. 

- Asta spun cărțile de istorie, răspunse Jeremy liniștit. Dar 
adu-ţi aminte că nu existau martori oculari ai bătăliei. 
Evenimentele din acel an au fost complet eclipsate de cucerirea 


normandă, şi analele normande nu aveau nici un interes să 

preamărească victoria englezilor. Majoritatea lucrurilor pe care 
le ştim vin dintr-o scurtă menţiune din Cronica anglo-saxonă şi 
din Heimskringla, istoria legendară a regilor Norvegiei, scrisă în 
Islanda aproape două secole mai târziu. Copia Cronicii pe care 
am descoperit-o în biblioteca Hereford o menţionează, dar pe 
scurt, în doar câteva rânduri. 

- Aveau destule motive s-o omită, ba chiar și să inventeze, 
murmură Costas. 

- Dumnezeule, exclamă Jack, rezemându-se de balustradă 
cu faţa udă de apa mării și de transpiraţie. Deci Harald 
Hardrada nu a murit la Stamford Bridge. Asta schimbă totul. 
Într-un fel sau altul, el și războinicii săi au ajuns până aici, în 
aceleași două corăbii folosite pentru a fugi din Constantinopol, 
cu douăzeci de ani în urmă. Mai ţineţi minte comoara de la 
Michelgard, acea referință incredibilă de pe harta Hereford? 
Harald a avut cu el comoara atunci când s-a dus în Anglia, 
pregătit pentru un marș triumfal prin York şi Londra, dar care 
nu a avut loc niciodată. În schimb, după înfrângere, şi-a luat 
comoara şi, împreună cu ea şi cu războinicii supraviețuitori, a 
plecat spre vest, căutând un tărâm nou dincolo de marginile 
lumii vikinge. Jack ridică securea lui Halfdan și zâmbi jubilând. 
Cred că tocmai am obţinut o victorie. Ştiam eu că e o idee 
extraordinară să venim aici. 

— Atunci îţi va face plăcere să ai asta, spuse Costas căutându-se 
într-un buzunar interior în costumul de protecţie și scoțând o 
sferă de gheaţă. Credeam că mi-a scăpat când s-a rostogolit 
aisbergul, așa că nu ţi-am mai spus despre ea. Am găsit-o 
deasupra camerei mortuare, chiar lângă pumnalul nazist. 

Îi întinse obiectul lui Jack, care îl învârti în palmă și i-l dădu 
Mariei. O bucată de aur strălucitor ieșea dintr-o parte, iar Maria 
o studie cu mare atenţie. 

— Este un inel, cu un desen viking, șopti ea. Aur împletit ca 
o banderolă în miniatură sau ca un colier. Dar nu am mai văzut 


nici unul cu o pecete ca asta. 

Încercă să topească gheaţa cu căldura palmelor ei și încet, 
încet aurul de dedesubt ieși la iveală. În câteva clipe, îl ţinea în 
sus, în soare. 

- Se poate vedea suprafaţa peceţii. Are un desen imprimat. 
Pare a fi... Vocea i se stinse pentru câteva secunde, dar apoi își 
reveni. Jack, spune-mi te rog că nu am halucinaţii. 

Îi dădu inelul lui Jack, care se uită încordat prin pojghița de 
gheaţă care mai acoperea pecetea. Forma de dedesubt era 
oscilantă, reflectată de lumina soarelui într-o multitudine de 
forme, dar cu toate astea conturul era inconfundabil. 

- Menora! 

Se uită la forma cu șapte braţe cu inima bătându-i de să îi 
sară din piept de emoție. Se întâmpla ceva nemaipomenit. Mai 
întâi corabia din gheaţă se dovedise a fi vikingă, un vas funerar 
al unui războinic din Garda Varegă. Un bărbat care îl slujise pe 
Harald Hardrada şi a cărui ultimă călătorie spre graniţele 
îndepărtate ale lumii fusese făcută cu aceeași corabie cu care 
Hardrada fugise din Constantinopol, o corabie care navigase în 
Cornul de Aur chiar prin locul în care, cu câteva zile în urmă, 
Jack și Costas stătuseră la bordul lui Sea Venture. Și acum asta, o 
conexiune incredibilă cu una dintre marile comori ale 
Antichității, ceva despre care Jack credea că dispăruse pentru 
totdeauna după bătălia de la Stamford Bridge. 

- Nu vă faceţi speranţe prea mari, spuse Costas încet. Se 
poate să nu fie chiar ceea ce pare. 

- Ce vrei să spui? 

Costas se apropie și se uită în interiorul inelului, la faţa 
interioară a peceţii. 

- Cum spunea Maria mai devreme... spune-mi că nu am 
halucinaţii. 

Jack întoarse inelul și lăsă să-i scape un icnet. Era o formă la 
fel de cunoscută ca menora, dar era modernă. Se uitaseră la ea 


cu doar câteva minute mai devreme, pe pumnal. Era o svastică. 

Jack îşi ridică privirea încet, exaltarea fiindu-i înlocuită de o 
stare de șoc. Maria se uită la el, și apoi se întoarse spre Jeremy, 
cu faţa lipsită de expresie. 

- Acum este momentul, îi spuse ea tânărului cu hotărâre. 

Se așeză între Jack şi Costas, iar Jeremy rămase în picioare, 
foindu-se şi arătând mai palid ca de obicei. 

- Jack, spuse Maria încet, în ceea ce privește expediţia 
nazistă... Sunt mai multe lucruri pe care trebuie să le afli. Sunt 
în joc nişte forțe mult mai întunecate decât ne-am fi putut 


imagina vreodată. Jeremy are să-ți spună ceva. 


12 


Maria şi Jeremy îi conduseră pe Jack şi pe Costas de-a lungul 
impozantei intrări vestice a abației Iona peste dalele de piatră ale 
naosului. Înăuntru era foarte frig, dar pentru ei era o schimbare 
bine-venită după căldura toridă de vară de afară; fereastra din 
partea estică a altarului scălda camera într-o lumină puternică. 
Un bărbat înalt şi blond stătea uitându-se contemplativ pe 
fereastră, cu braţele încrucișate la piept și sprijinindu-și bărbia 
cu o mână. Când îl văzu pe Jack, păru să-l recunoască, și arătă 
spre intrarea din faţa sa. Jack încuviinţă şi îi urmă pe ceilalţi doi 
printr-o intrare joasă de piatră care dădea într-o curte interioară 
a mănăstirii. 

- Părintele O'Connor ne aşteaptă, spuse Jeremy. Este un 
membru vechi al comunităţii din Iona și are în partea nordică o 
cameră unde se retrage pentru cercetările şi scrierile sale atunci 
când poate scăpa de la Vatican. 

- Avem încredere în el? întrebă Costas cu vocea răsunându-i 
printre arcadele mănăstirii. Adică, este totuși un străin pentru noi. 

Maria se opri şi se întoarse brusc spre el. 


- Nu te-ai mai afla aici dacă nu am avea încredere în el. 

- OK, spuse Costas care îl văzu pe Jack făcându-i semne să nu 
mai comenteze. Scuze. Doar că am bătut atâta drum până aici. 

— A insistat să ne întâlnim cu el aici, spuse Maria cu o voce 
tăioasă, oprindu-se şi scoțându-și telefonul. Vin şi eu. Trebuie să 
dau un telefon urgent. Vă arată Jeremy drumul. 

În acea dimineață zburaseră în Embraer-ul IMU din 
Groenlanda la Glasgow, în Scoţia, iar apoi luaseră elicopterul 
care îi aştepta și ajunseseră pe insula Mull, o sută şaizeci de 
kilometri spre nord-vest. Trecuseră doar douăzeci și patru de 
ore de când Jack şi Costas scăpaseră din pericolul de moarte din 
interiorul aisbergului, și ambii dormiseră duși tot drumul până 
aici. Ajunși pe insula Mull o apucaseră pe ruta de pelerinaj bine- 
cunoscută spre insula sfântă Iona, luând feribotul ca să treacă 
canalul îngust către Port ROnain, apoi merseseră prin sat până la 
abația înconjurată de pajiști și de apa mării de un albastru 
strălucitor. În timp ce priveau mănăstirea, Jeremy începu să 
explice că acolo fusese o clădire încă din vremea când Sfântul 
Columba venise din Irlanda cu aproape o mie cinci sute de ani 
în urmă, supravieţuise atacurilor vikinge, Reformei și aban- 
donului care îi urmase, iar acum era din nou o mănăstire înflo- 
ritoare și unul dintre cele mai sacre locuri din insulele britanice. 

Merseră pe aleea scăldată în soare a abației spre o altă ușă 
micuță și urcară pe o scară de lemn spre un coridor de la 
mansardă ale cărui ferestre dădeau spre mănăstire. Jeremy bătu 
la o ușă, și câteva clipe mai târziu auziră zornăitul unui zăvor 
care se deschidea și al unui lanţ care era scos. 

- Domnilor, bine aţi venit. 

Părintele O'Connor îi pofti înăuntru și închise uşa la loc 
după ce intrară. Renunţase la sutana sa de iezuit, iar acum purta 
roba maronie simplă de călugăr care, împreună cu tunsoarea 
scurtă şi cu crucea simplă de lemn de la gâtul său, dădea 
impresia că era desprins dintr-un tablou din Evul Mediu. Arăta 
palid și foarte obosit, parcă mai bătrân decât în urmă cu trei 


zile, când se întâlniseră în Cornwall. Camera era mică, plină de 
> P 

cărți şi de hârtii, și văzură într-un colţ al camerei laptopul la 
care lucra O'Connor. Îşi făcură loc printre cărți şi se așezară pe 
niște scăunele de lemn aranjate în semicerc în faţa biroului său. 
Deasupra șemineului, Jack recunoscu o reproducere într-o 
versiune redusă a mappa mundi de la Hereford, şi, sprijinită de 
ea, văzu o copie scanată a exemplarului hărții găsite de Jeremy şi 
de Maria în casa scărilor din Catedrala Hereford, cu extraor- 
dinara imagine a Lumii Noi în partea de jos, în stânga. 

- Hai să trecem direct la subiect, începu O'Connor. A fost o 
călătorie lungă. 

- Mulţumim, spuse Jack. 

Îşi deschise geanta pe care o avea cu el și scoase pumnalul 
nazist şi inelul de aur cu simbolul menorei, aşezându-le pe masă 
în faţa lui O'Connor. Bărbatul mai în vârstă se uită la obiecte şi 
tresări imperceptibil, întorcându-și privirea. Dar apoi se uită în 
sus, privindu-l fix pe Jack. 

- În primul rând, vreau să-i cer iertare lui Jeremy pentru 
povara pe care am pus-o pe umerii săi. L-am luat sub aripa mea 
acum un an când a venit să studieze vechile inscripţii runice de 
la Iona. Căutam un coleg mai tânăr, un învăţat care să ducă 
flacăra mai departe. L-am pus să jure că avea să păstreze secretul, 
dar i-am spus, când ne-am întâlnit în Cornwall, că avea să vină 
timpul când aveam să-ţi dezvăluim şi ţie întregul secret. Nici 
măcar Maria nu a ştiut nimic până ieri. 

- Orice ar fi, ai fi putut să ne spui atunci când am discutat 
despre mappa mundi şi menoră, zise Jack supărat. 

- Trebuia să mă asigur că sunteţi de încredere. Credeţi-mă, 
eu sunt de partea voastră, și avem un dușman comun. 

- Eu nu știu de nici un dușman. 

O'Connor se foi pe scaun, uitându-se în silă la obiectele de 
pe masă, apoi se aplecă sprijinindu-se în coate. 

- Vom începe cu naziștii. După cum probabil aţi ghicit, nu 


sunteţi primii care vânează menora. 

- Nu am crezut niciodată că am fi, zise Costas vesel. Nu se 
poate așa ceva. Cineva, undeva o caută. Oamenii nu uită 
niciodată comorile pierdute. 

O'Connor schiță un zâmbet, dar apoi se uită cu seriozitate 
spre ei. 

- Nu este așa de simplu precum pare. Şi nu este un joc. Cea 
mai bună metodă de a vă arăta cu ce ne confruntăm este să vă 
spun ceva despre personajele din acea expediţie Ahnenerbe 
din 1938. 

- Știm de Kiinzl, dar încă încercăm să-l identificăm pe cel cu 
banderolă. 

Relaxându-se treptat, Jack luă copiile fotografiilor pe care i 
le dăduse Kangia și le puse pe masă. 

- Vă pot ajuta cu asta, spuse O'Connor şoptit. De când cu 
scandalul în care a fost implicat papa Pius al XII-lea, în legătură 
cu eşecul său de a condamna deschis fascismul în timpul celui 
de-al Doilea Război Mondial, Vaticanul este foarte sensibil în 
ceea ce privește această problemă. Am preluat recent poziţia de 
purtător de cuvânt al Vaticanului în problema Holocaustului. 
Oficial intrăm în legătură cu grupuri evreieşti şi încercăm să Îi 
reținem pe criminalii de război. Din nefericire, cei care au 
scăpat nepedepsiţi sunt acum morţi, dar încercăm să mai 
reparăm ce se poate, de dragul istoriei. 

- Nu-mi imaginez pe vreunul dintre ei trecând de Sfântul 
Petru, zise Costas serios. 

- Dumnezeu va fi judecătorul suprem, replică O'Connor. 
Dar cu siguranţă există în iad un loc special pentru cei care 
ucid copii. 

Se auzi o bătaie în ușă, și O'Connor se ridică și se uită pe 
vizor înainte de a deschide şi de a-i face loc Mariei să intre. Ea se 
aşeză pe scaunul rămas liber lângă Jack; toţi o priveau, așteptând 


ceva. Părea palidă și tulburată. 

- Am avut dreptate, spuse ea. Tocmai am vorbit cu un vechi 
prieten care lucrează la Centrul Holocaustului Wiesenthal 
din Berlin. 

Jack își aminti brusc de originea evreiască a Mariei, tatăl ei 
trăgându-se dintr-o familie de sefarzi. 

- Nazistul nostru nu a reuşit să intre la Heidelberg, dar trăia 
cu impresia că era un mare antropolog. A intrat în SS în 1933. 
După expediţia Ahnenerbe s-a oferit voluntar pentru 
SS-Totenkopfverbănde, regimentele Cap de Mort. Cele care 
erau responsabile de lagărele de concentrare. Numele lui era 
Andrius Reksnys. 

- Nu era german? întrebă Jack. 

- Lituanian, răspunse Maria. 

- Erau destul de mulţi din afara Germaniei gata să răspundă 
la chemarea lui Himmler, spuse O'Connor. 

Telefonul mobil al Mariei ţârâi, şi, scuzându-se din priviri, 
femeia ieși repede pe ușă. O'Connor tastă ceva pe laptop şi 
accesă câteva pagini de internet. 

- ÎI cunosc pe bărbatul acesta, spuse el încet. Uitaţi-l! 

Întoarse ecranul spre ei, şi citiră dintr-un document scanat, 


tradus din germană. 


Șeful Poliţiei de Securitate şi al Serviciului de Securitate, 
Berlin, 5 noiembrie 1941 

55 copii 

(copia 51) 

RAPORT PRIVIND SITUAŢIA OPERAȚIONALĂ 
URSS, NR. 129a 

Einsatzgruppe D! 

Locaţie: Nikolaiev, Ucraina 


1 Einsatzgruppe (grup de intervenție) - grupări paramilitare aparținând de SS care 
aveau ca misiune principală anihilarea evreilor, țiganilor și adversarilor politici. 
Au acţionat pe teritoriul Europei de Est și al Uniunii Sovietice. (n.red.) 

Anexă la Raportul nr. 129 privind activitatea grupurilor de 
comando în spaţiile libere ale evreilor şi exterminarea 
grupurilor de partizani. Comandantul SS Andrius Reksnys a 
executat personal 341 de evrei. Total revizuit pentru ultimele 
două săptămâni: 32 108. 


- Einsatzgruppen! spuse O'Connor pronunţând cuvântul cu 
repulsie. Brigăzile mobile ale morţii conduse de Himmler. Ei 
sunt cei responsabili de moartea a peste un milion de evrei ruși, 
printre alţii. 

- Cum a scăpat monstrul acesta nepedepsit? întrebă Jack. 

- Povestea obişnuită, începu O'Connor cu vocea ușor tre- 
murândă de furie. Oricât de șocant ar părea, foarte puţini dintre 
cei care făceau parte din grupurile de comando au fost aduși în 
faţa justiţiei. În ultimul atac asupra Rusiei, în 1945, Reksnys s-a 
deghizat în simplu soldat al Wehrmacht şi a fugit în vest, 
predându-se britanicilor. Au existat unele suspiciuni în timpul 
interogatoriului, dar nimic concret. Când a fost eliberat, în 
1947, sub numele de Schmidt, şi-a recuperat fiul dintr-un 
orfelinat și a plecat în Australia. Împreună au făcut o avere din 
extracția de opal, lângă Darwin. Apoi, pe la mijlocul anilor 
șaizeci, şi-a vândut brusc afacerea şi a dispărut. 

— Şi fiul său? Cu siguranţă era prea tânăr pentru a lua parte la 
război, spuse Jack. 

- Pieter Reksnys avea șase ani în 1941, spuse O'Connor. Dar 
există o relatare a unui martor ocular, un evreu care a 
supravieţuit, la procesul celor din Einsatzgruppen, de la 
Nürnberg, în 1947, care spunea ceva despre un băiat care făcea 
parte din Tineretul Hitlerist şi care îl însoțea pe Sturm- 
bannfiibrer Reksnys în misiunile sale. Este o relatare îngro- 
zitoare, una dintre cele mai şocante din timpul procesului. Se 
pare că băiatul îi încărca Lugerul! tatălui său între două serii de 
execuţii şi chiar a executat şi el însuși câteva persoane. Această 


1 Pistol de calibrul 7,65 mm din dotarea armatei germane (n.red.) 

relatare a fost cea care i-a ajutat pe cei de la Interpol, în 1990, 
când s-au implicat, să facă legătura între Andrius şi Pieter 
Reksnys și până la urmă să-i descopere în Mexic, unde fiul făcea 
trafic de droguri și de antichităţi. Acum are şaptezeci de ani şi 
este încă acolo. 

- De ce atâta timp? întrebă Costas nevenindu-i să creadă. De 
ce a durat atât de mult până să fie identificaţi? 

- În ciuda a ceea ce se vede în producţiile hollywoodiene, să 
îi prinzi pe criminalii de război naziști nu a fost niciodată pe 
lista priorităților Vestului după război. Principalele agenții 
secrete, precum CIA sau MI6, erau complet absorbite de 
spionajul din timpul Războiului Rece. Știau totul despre 
Eichmann şi Mengele și despre ceilalți naziști care fugiseră în 
America de Sud sau în America Centrală, dar aproape nimeni 
nu credea că mai reprezentau vreo ameninţare. Doar israelienii 
mai făceau eforturi de a-i aduce în faţa justiţiei. 

- Şi acum culegem roadele, murmură Costas. 

- Nu chiar. O'Connor deschise un sertar şi scoase o foto- 
grafie plastifiată, pe care o puse pe masă. Probabil nu vă mai 
aduceţi aminte de asta. O notă de subsol din ziarele de acum opt 
ani, dar de fapt cea mai spectaculoasă moarte a unui nazist de la 
Eichmann încoace. 

Era o imagine şocantă a unui bărbat mort întins cu faţa în 
sus, zăcând într-o baltă de sânge, cu gura și cu ochii larg deschişi 
şi cu faţa contorsionată de durere. Era un bărbat în vârstă care 
purta un costum închis la culoare, cu braţul drept întins în faţă, 
lăsând la iveală o banderolă roșie cu o svastică neagră. 

- Purta banderola în intimitatea casei sale, spuse O'Connor. 
Un nazist care nu s-a dezminţit până la sfârșit. În cazul în care 
nu aţi ghicit deja, el este Andrius Reksnys. A fost împușcat în 
stomac, având astfel o moarte lentă şi suficient timp pentru a se 


înspăimânta la gândul următoarei lui destinaţii. 

- Mossadl? întrebă Costas. 

- Există legături cu israelienii, răspunse O'Connor şoptit. 
Dar asta a fost o operaţiune independentă. 

Faţa lui O'Connor era impasibilă. Vorbi cu răceală: 

- Andrius Reksnys era un acolit al diavolului. Toate eforturile 
legilor internaționale de a-l aduce în faţa justiţiei au eşuat. Merita 
să fie judecat atât de umanitate, cât şi de Dumnezeu. 

- Vrei să spui că Vaticanul are o brigadă de asasini? întrebă 
Costas. 

- Vaticanul nu este doar o lumină călăuzitoare. Timp de se- 
cole, supraviețuirea noastră a depins de puterea pe care am avut-o 
în lumea profană, de puterea de a-i convinge pe necredincioși să 
i se supună lui Dumnezeu. Luaţi ca exemplu ordinul meu, 
iezuiţii, sau cruciadele, sau Inchiziția. De-a lungul timpului, 
Vaticanul a supravegheat cea mai secretă rețea de informaţii din 
lume şi nu s-a sfiit s-o folosească. 

- Cruciadele nu au fost deloc un episod glorios, chiar dacă 
au avut intenţii bune la început, mormăi Costas. Nu-mi pot 
imagina că papa a avut de gând să jefuiască Constantinopolul. 

- Ai fi surprins, spuse o'Connor. Papalitatea a trebuit să 
reziste să nu fie trasă în jos prea mult de lumea laică şi să piardă 
din vedere spiritualitatea care îi leagă laolaltă pe toți creştinii. Pe 
timpul celei de-a patra cruciade, Vaticanul avea o adevărată 
problemă cu Biserica Ortodoxă, schismatici pe care îi privea ca 
pe nişte eretici. S-a transformat în dușmănie, şi, ca toate 
duşmăniile, i-a făcut pe cei implicaţi să-și piardă raţiunea. Unii 
apologeţi ai jafului de la Constantinopol chiar susţin că, de fapt, 
acesta era scopul cruciadei în ochii lui Dumnezeu, o pedeapsă 
pentru faptul că deviaseră de la calea cea adevărată. 

- Sentimentul era reciproc, adăugă Jeremy. Niketas 
Choniates, un martor ocular bizantin, îi numeşte pe cruciați 


precursorii Antihristului. 


1 Serviciul de Informaţii al Israelului (n.red.) 

- Vaticanul a trebuit dintotdeauna să lupte împotriva 
tentațiilor din lumea întunecată, continuă O'Connor. Cei care 
luptă împotriva diavolului pot ajunge cu ușurință să îi fie 
acoliţi. Cruciadele au fost ultima mare încercare din Evul 
Mediu, şi nu am ieșit învingători tot timpul din această bătălie. 
Răbufniri monstruoase au explodat de-a lungul istoriei în 
momentele noastre de slăbiciune. Mai sunt unele persoane 
printre noi care simt că am fi cumva datori pentru că nu am 
reușit să împiedicăm cel mai mare rău din toate timpurile, 
Holocaustul nazist. 

- Deci moartea lui Reksnys nu are nici o legătura cu 
menora, zise Jack. 

O'Connor făcu o pauză, apoi se ridică. 

- Mi-e teamă că v-am indus în eroare. Moartea lui este legată 
de menora. Ascultaţi-mă cu răbdare! 

Cineva ciocăni iar la uşă, şi O'Connor o lăsă înăuntru pe 
Maria, care se aşeză, cu telefonul mobil încă în mână. 

- Am primit vești de la Hereford, spuse ea cu seriozitate. 
Nişte vești extraordinare. Echipa mea de la Institutul Oxford a 
terminat de dezgropat manuscrisele din casa scărilor. Este 
fantastic, cel mai preţios tezaur al manuscriselor anglo-saxone 
descoperite vreodată. Este ca și cum ai găsi o bibliotecă romană 
în Vila Papirusurilor de la Herculaneum, și va trebui să muncim 
la fel de mult pentru a aduna laolaltă toate bucăţile. Se uită spre 
Jeremy, care se aplecase spre ea, sorbindu-i cuvintele. Va fi 
nevoie de un post cu normă întreagă pentru toate acestea, asta 
dacă nu te grăbeşti să te întorci în State! 

- Da, sigur că da. 

- Atunci ce e cu figura aia tristă? întrebă Costas. 

- Este vorba despre altceva ce au mai descoperit, zise Maria 
tulburată. Chiar la baza scărilor, îngropat sub toate hârtiile și 
pergamentele. Scheletul unui bărbat înalt, îmbrăcat într-o 
sutană de călugăr. Are sute de ani vechime, din epoca medievală. 

Membrele sale erau strâmbe, ca şi cum cineva l-ar fi aruncat 
acolo, şi avea craniul spart în partea din spate. 

Urmă o tăcere mormântală, şi O'Connor se îndreptă spre 
reproducerea mappa mundi de pe perete, după care se întoarse 
cu faţa spre ei. 

- Este exact cum bănuiam. În primăvara anului 1299, 
Richard de Holdingham, cartograf, a venit în acest loc pe 
insula Iona. Îl însoțea pe maestrul său, care era suferind, 
arhiepiscopul de Genova Jacobus de Voraginel, în ultima sa 
călătorie. După aceea, Richard s-a îndreptat spre sud, spre 
Hereford, pentru a supraveghea crearea hărţii începute de el cu 
cincisprezece ani în urmă. Erau niște greșeli în inscripţiile de pe 
hartă pe care voia să le corecteze. Lăsase o schiță drept exemplu 
pentru călugării de la Hereford, ca să aibă după ce lucra, dar 
călugărul artizan care o desena nu era un învăţat. Acum noi 
știm chiar din exemplarul său personal, cel descoperit de 
Jeremy şi de Maria, că voia să mai facă adăugiri, că avea o 
informaţie secretă de trecut în colțul stâng al hărţii, acolo unde 
călugării, mai târziu, au adăugat inscripţia care-l menţiona 
drept cartograf. O'Connor se opri gânditor în faţa şemineului. 
Știm că şi-a petrecut ultima noapte la palatul episcopului 
Swinfield la Bromyard și că a luat drumul Herefordului 
deghizat în pelerin. Asta este ultima dată când mai auzim de el, 
după care dispare. Harta nu a mai fost niciodată corectată. 

- Crezi că a fost asasinat? întrebă Maria cu o voce tremurată. 

- Nu am nici cea mai mică îndoială. 

- ÎI simțeam atât de aproape, șopti ea cu vocea tremurându-i 
de emoție și strângând cu putere scaunul pe care stătea. Mi-am 
petrecut întreaga viaţă studiindu-l, şi niciodată nu m-am simţit 
aşa de aproape de el ca în acea după-amiază în catedrală. A fost 


ca şi cum era lângă mine, acolo. 


1 În italiană, Giacomo (Jacopo) da Varazze (n.tr.) 

- O crimă? Costas era mut de uimire. Şi ce căuta tipul ăsta 
pe lona? Poate cineva să-mi explice ce se întâmplă aici? 

- Da, zise O'Connor deschizând un sertar. Ascultaţi-mă! 

Câteva minute mai târziu, O'Connor se așeză pe scaunul său 
şi îi lăsă pe ceilalți să studieze hărţile pe care tocmai le scosese 
din sertar. Pe toată masa era întinsă o hartă la scară mare a 
Angliei de Nord, şi lângă ea așezase planul luptei de la Stamford 
Bridge, din 1066. Pe harta mare trasase o linie de la coasta 
Yorkshire, lângă Stamford Bridge, până la vârful nordic al 
Scoției, şi apoi în jos pe coasta de vest, până la insula Mull. 

- Deci Harald Hardrada a venit aici, la Iona, după bătălie. 

Mintea lui Jack lucra cu febrilitate, încercând să înţeleagă ce 
spunea O'Connor. Se lăsă pe spate în scaun, și ceilalți îi urmară 
exemplul. 

- Sunt sigur că arăta ca naiba, spuse Costas. Era aşa de rău, 
încât soldaţii englezi cu care s-a luptat l-au crezut mort pe 
câmpul de luptă. 

- A fost un miracol că a supravieţuit călătoriei, răspunse 
O'Connor. A avut cine să aibă grijă de el. Erau aproape treizeci 
de războinici de-ai lui, aproape toţi răniţi grav, mulți dintre ei 
din fosta Gardă Varegă. Slugi credincioase i-au așezat în cele 
două corăbii, și unii au murit pe drum, alții aici, în Iona. 

Bucăţile acestui puzzle începeau acum să se așeze în mintea 
lui Jack. 

- Când Harald a părăsit în sfârșit Iona, îndreptându-se spre 
vest, un contingent a fost lăsat în urmă, supuşi loiali care 
trebuiau să aștepte întoarcerea regelui lor. 

O'Connor se uită la el și încuviinţă. 

- Se autointitulaseră félag, un termen străvechi din limba 
norvegiană desemnând o frăţie, o societate secretă. 

— Şi cine făcea parte din félag? întrebă Jack. 

- La început, erau doar câțiva dintre camarazii lui Harald, 
supraviețuitori răniţi în bătălia de la Stamford Bridge, care 


veniseră cu el pe insula sfântă, dar aleși să rămână în urmă când 

regele lor a plecat spre vest. Erau bărbaţi mai tineri, războinici 
pe care Harald îi educase încă din vremea Gărzii Varege, 
bărbaţi care încă mai aveau ambiția şi ardoarea necesare pentru 
a duce cauza mai departe. S-ar putea să fi fost incluși chiar 
câţiva dintre fiii lui Harald. Curând, au mai strâns și alţii în 
jurul lor, niciodată mai mulți de douăzeci. Scopul lor, pentru 
care depuseseră jurământ, era să menţină flacăra vie până când 
avea să se întoarcă Harald, să facă tot ce le stătea în putință 
pentru a se asigura că Anglia urma să fie condusă iarăși de un 
viking adevărat. 

- Nu era o idee prea realistă după 1066, spuse Jack. 

- Ei îi urau pe normanzi și pe succesorii lor francezi, cei din 
dinastia Plantagenet. După câteva generaţii, cauza acelora din 
félag devenise și cauza englezilor. Reţineţi că la acea vreme era 
deja mult sânge viking în Anglia printre aceia care se numeau 
anglo-saxoni. Regele viking Cnut condusese Anglia pe vremea 
când Harald era tânăr, şi existau părţi întinse din ţară în care 
raidurile vikinge conduseseră la formarea unor noi aşezări şi la 
mariaje interrasiale: în estul Angliei, Northumbria, chiar aici în 
insulele vestice. Deci era cumva normal ca englezii, foştii 
inamici ai lui Harald la Stamford Bridge, să se alieze acum cu 
vikingii împotriva unui duşman comun, și anume, normanzii. 

- Nu cred că mai așteptau cu adevărat întoarcerea lui 
Harald. 

O'Connor scutură din cap. 

- A devenit, de fapt, temelia mistică, forţa unificatoare pe 
care s-a construit felag-ul, devenind una dintre cele mai 
puternice societăţi secrete din Evul Mediu. Acei camarazi care 
au fondat societatea i-au jurat regelui lor să nu dezvăluie faptul 
că el era încă în viaţă şi nici că plecase spre vest, de teamă că 
normanzii aveau să-l urmărească sau să recurgă la represalii. 
După câteva generaţii, când întoarcerea regelui a devenit un 
lucru imposibil de realizat în această viaţă, au început să aștepte 
cu nerăbdare întâlnirea cu Harald în bătălia finală de la 

Ragnarok, lupta cea din urmă dintre bine și rău. Aveau să stea 
încă o dată umăr la umăr cu regele lor, mânuind securile în 
jurul său, distrugându-şi şi înfricoşându-și dușmanii așa cum 
făceau în zilele de glorie ale Gărzii Varege. Mantra lor sacră, 
jurământul care îi lega pe toţi, a devenit þann til ragnaroks, în 
vechea norvegiană însemnând „până la Ragnarok“, până când 
ne vom întâlni la sfârşitul lumii. 

- Așa a fost păstrat numele lui Harald Hardrada de-a lungul 
istoriei. 

- Nu chiar, spuse O'Connor întinzându-se spre un raft de 
cărți şi dându-i lui Jack o carte. Geoffrey de Monmouth cu a sa 
Historia Regnum Britanniae, Istoria Regilor Angliei. Un 
bestseller medieval, în mare parte ficțiune. 

- Şi? 

- Cartea care se face răspunzătoare de legenda romantică a 
regelui Arthur. 

- Dumnezeule mare, zise Jack. Normal. Regele etern. 

- Geoffrey făcea parte din félag, câteva generații mai târziu 
după ce Harald plecase. Juraseră să nu menționeze numele 
regelui lor niciodată, dar pe la mijlocul secolului al XII-lea félag-ul 
începuse să invadeze societatea engleză. În fața opresiunii 
normande era convenabil să împrăştii zvonul existenței unui 
rege britanic de demult, un lider curajos care într-o bună zi se 
va întoarce pentru a-şi elibera poporul. Daţi la o parte ficțiunea 
romanţioasă și veţi avea niște dovezi serioase. 

- În loc de regele Arthur, citiți Harald Hardrada, șopti Jack. 
În loc de Cavalerii Mesei Rotunde, citiți Garda Varegă. 

- Este ceea ce ai spus tu despre Atlantida, adăugă Costas. În 
spatele oricărui mit stă o întâmplare reală. 

- Da, dar oamenii încearcă să deslușească mitul Atlantidei de 
secole. Asta a căzut brusc din cer, zise el întorcându-se spre 
O'Connor. Deci félag nu a fost chiar în întregime ceva mistic? 

- Nu. Îmbrăţișând cauza englezilor, şi-au câştigat adepți 
destul de repede şi, pe măsură ce generaţiile treceau, felag-ul a 

ajuns să-i reprezinte pe cei puternici și buni dintre aceia care 
pretindeau că au rădăcini vikinge și anglo-saxone. Nu aveau nici 
o șansă de a se infiltra în interiorul aristocrației normande, așa 
că, atunci când ultimul vareg adevărat a murit, majoritatea celor 
din félag erau clerici, nişte păgâni deghizați. Biserica era singurul 
domeniu unde englezii care aveau sânge viking și anglo-saxon 
aveau putere, şi fălag-ul a folosit-o pentru a obţine cât mai multe 
avantaje. La sfârșitul secolului al XII-lea influenţa lor ajunsese 
până la Roma, şi din félag făceau parte clerici din întreaga 
Europă cu relaţii în Anglia. Jacobus de Voragine, maestrul lui 
Richard de Holdingham şi unul dintre preoții cu rang înalt din 
Italia, a fost copilul din flori al unei mame englezoaice care 
pretindea că avea descendență regală, trăgându-se din regele 
Cnut. De câteva ori, au fost chiar membri ai Colegiului 
Cardinalilor din Vatican. 

- Deci Richard de Holdingham făcea parte din félag, spuse 
Maria cu vocea gâtuită. 

- A fost unul dintre adevărații membri ai félag-ului, în linie 
directă cu Hardrada. 

- Adevăraţii membri ai fălag-ului? 

O'Connor făcu o pauză, evident tulburat. 

- Mai demult a existat o schismă. O puteţi compara cu lupta 
din interiorul Bisericii despre care am vorbit mai devreme, 
împotriva tentaţiei diavolului. Nu știm când s-a întâmplat sau 
cine a fost în spatele ei, dar a fost cineva care a văzut menora în 
realitate, unul dintre camarazii de la început care a ales să stea în 
umbră. Un Iuda în interiorul felag-ului. Menora se instituise 
deja drept simbol secret al regalității încă de pe vremea lui 
Harald şi valora mult mai mult decât greutatea ei în aur, iar 
după dispariţia sa, a devenit un simbol și mai puternic pentru 
félag, alt obiect ritualic care îi ţinea pe toți laolaltă. Dar, acolo 
unde unii vedeau o cauză sacră, alții vedeau aur. A atras lăcomia 


și zgârcenia. 

- La fel ca Sfântul Graal, sugeră Costas. Pentru unii o 
căutare sacră, o alegorie a unei revelații creștine extraordinare, 
iar pentru alţii, doar un potir de aur. 

- Exact. Pentru cei care nu-i puteau rezista, căutarea comorii 
lui Harald avea o importanţă extremă, era aproape o obsesie. În 
secret, şi-au format propria societate secretă, propriul félag, 
singurul lor scop fiind acela de a găsi menora. Cei care 
rămăseseră fideli au simţit forţa răului din jurul lor. Veşti 
extraordinare despre călătoria lui Harald în vest au ajuns până la 
ei, şi au reușit să le ţină secrete faţă de aceia care le puteau folosi 
cu intenţii rele. Secretul a fost încredinţat unui singur om, care 
l-a dat mai departe altui bărbat credincios, ca de la maestru la 
discipol, păstrând această taină atât cât se putea. 

- Încep să înțeleg, spuse Jack încet. Jacobus de Voragine, 
Richard de Holdingham. 

O'Connor îl aprobă. 

- Ei au fost ultimii. Într-un fel sau altul, taina a supraviețuit 
mai mult de o sută de ani după marea criză din 1170. În acel an, 
Thomas Becket, arhiepiscop de Canterbury, a fost ucis de către 
adepţii regelui Henric al II-lea în propria catedrală. Ascendenţa 
lui Becket fusese perioada cea mai înfloritoare a puterii 
adevăratului félag, iar moartea sa era începutul sfârșitului. 

- Thomas Becket era un membru al felag-ului? întrebă Jack 
uluit. 

- Şi deţinătorul secretului, spuse O'Connor. Cavalerii care 
l-au ucis nu doreau doar să-l răzbune pe Henric al II-lea. 

- Şi au primit ce îşi doreau? 

- El a refuzat să o lase mai moale, așa că, furioși, până la 
urmă l-au omorât. În Anglia au fost aspru criticaţi, și s-au 
înrolat în cea de-a treia cruciadă, ca să-și spele păcatul de ochii 
lumii. Au devenit cunoscuţi drept Cavalerii Însângeraţi, pentru 
că toţi aveau cicatrici de-a curmezișul palmelor, acolo unde se 
tăiaseră când încheiaseră un pact de sânge. Căutarea lor generase 
o serie de secrete, de ritualuri, deşi credinţa lor în cauza lui 

Harald Hardrada era o batjocură. Au început să caute şi 
celelalte comori ale evreilor pe care Harald le lăsase în urmă 
când fugise din Bizanţ împreună cu camarazii săi, ca de exemplu 
masa de aur din Templul Evreilor. 

- Dar era la Constantinopol. 

O'Connor dădu aprobator din cap. 

- Cavalerii au fost măcelăriți înainte de a ajunge acolo de 
Saladin şi de musulmanii săi, în afara zidurilor Ierusalimului. 
Dar altcineva a ajuns la Constantinopol, o generaţie mai târziu, 
în 1204. 

— Asta e data celei de-a patra cruciade, spuse Costas. Ceea ce 
căutam noi la Cornul de Aur. Lanţul şi toate celelalte. 

Brusc se făcu răcoare în cameră, un curent de aer rece venind 
printr-o spărtură din fereastră. Mintea lui Jack lucra frenetic. 

- Stai puţin. Jefuirea Constantinopolului. Acela a fost 
Baldwin al Flandrei. Vrei să spui că... 

- El a fost acela. Când era tânăr, Baldwin fusese la Roma și 
văzuse Arcul lui Titus din forum. Arcul devenise un loc de 
pelerinaj pentru membrii felag-ului, un loc sfânt. Fără îndoială 
că Richard de Holdingham a fost acolo. Nu numai că au văzut 
imaginea cu menora, dar au văzut de asemenea și celelalte 
comori care erau purtate de soldaţii romani. Știau cum arăta 
masa de aur. Baldwin nu a deviat cruciada spre Constantinopol 
din greşeală, doar ca să facă treaba murdară a venețienilor. Dar 
ceilalți din adevăratul félag ştiau ce intenţii avea Baldwin şi au 
ajuns acolo în secret înaintea lui. Încă erau varegi din garda 
imperială a Constantinopolului, bărbaţi pentru care numele lui 
Hardrada era sfânt, o legendă a timpurilor trecute şi glorioase. 
Au fost convinși să ia ce mai rămăsese din comoară şi să o 
scufunde undeva într-un loc secret din port înainte de sosirea 
cruciaților. Dar toţi varegii au murit în asediu, şi astfel locaţia a 


rămas necunoscută. 

- Evrica! şopti Costas. Asta e o veste bună pentru noi. Poate 
că Maurice Heibermeyer are până la urmă ce căuta în Cornul 
de Aur. 

- Când a început a patra cruciadă, schisma din félag se 
transformase deja într-o dușmănie ancestrală, continuă 
O'Connor. Se dorea ca moartea lui Thomas Becker să fie 
răzbunată, așa că a luat naştere un cerc vicios. Chiar și cei care 
încă mai credeau în cauza inițială îşi pierduseră din vedere 
noblețea și se temeau pentru vieţile lor. Ca multe alte societăţi 
secrete, s-au întors împotriva lor înşişi şi au început să se 
autodistrugă. Richard de Holdingham a știut cu siguranță că era 
un om sfârșit când s-a întors din Iona, după ce a incinerat trupul 
maestrului său într-o corabie urmând ritualul sacru al félag-ului, 
trimiţându-l spre Walhalla, chiar în locul de unde plecase 
Harald. Dușmanii lor ştiau că Jacobus Îi spusese secretul lui 
Richard înainte de a muri. Dar Richard nu avea nici un discipol, 
aşa că singura soluţie era să înscrie acel secret sub forma unei 
inscripţii pe mappa mundi, pentru a fi descoperit şi descifrat în 
viitor, când forţele răului vor fi dispărut. Și astfel, odată cu 
moartea lui Richard, șirul a fost întrerupt. 

- Crezi că a capitulat în ultimele sale clipe, când a înfruntat 
moartea în biblioteca cu lanţuri? întrebă Jack. 

Maria îl privi emoţionată. 

- Era apărat de spiritul lui Thomas Becket. Ştia cu siguranță 
că avea să moară, orice ar fi făcut. Eu cred că a fost puternic 
pînă la capăt. Din fericire, atacatorul său nu și-a dat seama de 
valoarea hărţii, sau poate Richard a avut timp s-o ascundă în 
interiorul bibliotecii înainte de atac. 

- Nu cred că s-a gândit vreo clipă că aveau să treacă mai mult 
de şapte sute de ani, zise Jack. 

- Și mi-e teamă că forțele răului sunt în continuare cu noi, 
afirmă O'Connor. 

- Bine, spuse Costas jucându-se cu inelul și ridicându-l astfel 


încât simbolul menorei să fie vizibil, arătând cu cealaltă mână 

spre svastica de pe pumnal. Şi acum, o întrebare dificilă. Cum 
ajungem să facem legătura între misterul acestei morţi din Evul 
Mediu și acești băieţi răi din secolul al XX-lea? 


13 


Jack stătea extaziat în camera plină de cărți din vechea 
abație, ului de ceea ce auzea. Gândurile i se îngrămădeau în cap, 
şi se străduia să își păstreze mintea limpede. Ştiuse că erau pe 
urmele lui Hardrada de când descoperiseră harta, își dăduse 
seama că un fir extraordinar lega descoperirea lor din Cornul de 
Aur din Istanbul de corabia din aisbergul din Groenlanda, dar 
nu și-ar fi imaginat niciodată că sfânta insulă Iona era încă o 
verigă în lanţul lor. Și acum O'Connor începuse altă poveste, 
una care trecea dincolo de emoția descoperirii, într-o lume a 
furiei şi a întunericului. 

- Odată cu încheierea cruciadelor și cu ascensiunea Impe- 
riului Otoman, s-a pierdut și orice speranţă de a mai găsi 
comoara. În vest, orice contact cu Groenlanda a fost întrerupt, 
și pământul făgăduinţei descoperit de vikingi a fost dat uitării. 
Când au avut loc călătoriile europene de descoperire din secolul 
al XV-lea, ultimul membru al Cavalerilor Însângeraţi murise de 
mult. Cu toate astea, mitul a supravieţuit, transmis în secret din 
tată în fiu de către descendenţii félag-ului din toată Europa şi, în 
cele din urmă, din America. În secolul al XIX-lea toţi cei cărora 
li se spunea povestea credeau că era o fantezie, la fel ca poveștile 

despre regele Arthur și Masa Rotundă, dar își păstrau jură- 
mântul de a o spune mai departe de dragul legendei. Apoi a 
ajuns cumva la urechile unui inventator austriac nebun, obsedat 
de teoria cosmogonică a gheții. 

- Am auzit de el, interveni Costas. Motivul pentru care au 
ajuns naziștii în Groenlanda. 

- Tipul ăsta a reînviat félag-ul? întrebă Jack. 

- Unul dintre colaboratorii săi, un antreprenor lituanian 
numit Piotr Reksnys. Tatăl lui Andrius. O treabă foarte 
murdară. 

- E o afacere de familie, adăugă Costas. 

- Sincronizarea a fost perfectă, continuă O'Connor. Primele 
decenii ale secolului al XX-lea au cunoscut o renaștere a inte- 
resului pentru vikingi şi pentru moștenirea spirituală nordică, 
în Germania, dar şi în nordul Europei. După nebunia Primului 
Război Mondial, a devenit o adevărată modă să susţii ideea 
supremaţiei rasiale printre oameni care își pierduseră sensul în 
viaţă. Societăţile secrete s-au înmulţit şi au început să atragă 
oameni de nimic şi fanteziști care visau la un nou Reich în 
Europa. Ei au dus la formarea celei mai groaznice societăţi 
dintre toate, SS, adică Schutzstaffel, a lui Himmler, obsedată de 
origini şi de ritualuri nordice inventate. Ideea unui nou félag se 
potrivea de minune cu universul acela groaznic, doar că, spre 
deosebire de alte organizaţii, acest félag avea rezonanță istorică. 

- Şi un scop diferit, zise Jack. 

- Menora, spuse O'Connor. Aveau toate însemnele distin- 
ctive ale unei societăți care credea în superioritatea unei 
anumite rase, dar foloseau asta doar ca paravan. Ei erau de fapt 
obsedaţi să găsească menora. 

Costas ridică inelul. 

- Dar asta ce e? 

O'Connor dădu din mână dispreţuitor. 

- O prefăcătorie. Reksnys a scornit o poveste cum că aceste 


inele ar fi o moștenire străveche, făcute din aurul din comoara 

lui Harald, dar nu este adevărat. Sunt niște falsuri din acea 
perioadă. Reksnys ştia că regii vikingi ofereau inele, lăsau 
moștenire coliere sau brățări de aur și argint succesorilor 
credincioși. La fel ca naziștii, era obsedat de opera lui Wagner, 
Cântecul Nibelungilor, de legenda Ragnarokului și de decăderea 
zeilor nordici. Reksnys a reînviat mantra vechii frăţii, þann til 
vagnaroks. Erau fostbroedralag, fraţi de cruce, şi îşi ziceau 
camarazi de vâsle, vechiul nume viking pentru vâslaşi. Aveau să 
fie doar doisprezece, și chiar a renovat un castel din Norvegia, 
convingându-l pe fiul său că era un loc străvechi de întâlnire 
al vikingilor din félag, decorat cu armuri și topoare vikinge 
contrafăcute, despre care se presupunea că fuseseră lăsate 
în urmă de precursorii lor varegi. Chiar a scos la lumină cea 
mai extremă formă de pedeapsă folosită de norvegieni, 
păstrând-o pentru membrii fElag-ului care îşi încălcau 
jurământul de credinţă. 

Maria se uită îngrozită. 

- Te referi la vulturul de sânge? 

O'Connor încuviință. 

- Corabia lui Harald se numea Vulturul. Spiritul păzitor al 
felag-ului era uriaşul vultur Hræsvdg. Vulturul de sânge era 
făcut în numele lui, ca un ritual de sacrificiu. 

- Era echivalentul nordic al spânzurării, desenării și 
ciopârțirii, spuse Jeremy. Doar că fără spânzurare şi ciopârțite. 

- Era desenat conturul unui vultur pe spatele victimei cât 
încă era în viaţă, spuse Maria încet. Apoi i se tăiau coastele și i 
se smulgeau plămânii. 

- Dumnezeule! 

Până și Costas rămăsese fără cuvinte. 

- Încă nu au folosit această metodă pe nici unul dintre ai lor, 
spuse O'Connor. Dar la procesul celor din Einsatzgruppen 
unul dintre supraviețuitorii evrei pomenea despre un zvon cum 
că un ofiţer SS făcuse ceva asemănător unui grup de prizonieri, 
folosindu-se de un pumnal de ceremonie, zise O'Connor 

uitându-se dezgustat la obiectul de pe masă. Chiar şi printre 
toate ororile Holocaustului, tot este ceva foarte greu de crezut, 
și nu a mai rămas nimeni în viaţă pentru a confirma. Dar fac 
pariu că era în aria de operaţiuni a lui Andrius Reksnys. 

- Începe să-mi placă tipul ăsta, spuse Costas. 

- Şi mai era un lucru, ceva care îi evidenția pe membrii 
félag-ului oriunde s-ar fi dus, zise O'Connor făcând o pauză. Își 
tăiau palmele de-a curmezișul, în semn de loialitate. Ei se 
credeau reincarnarea Cavalerilor Însângeraţi. 

- SS-ul, Ahnenerbe, căutarea civilizaţiei ariene pierdute, 
Atlantida, murmură Jack. Toate erau mijloacele perfecte pentru 
félag, un paravan pentru adevăratul lor scop. 

O'Connor dădu din cap aprobator. 

- Andrius Reksnys, fiul, era un nazist fanatic. Fotografia pe 
care ne-a arătat-o bătrânul eschimos este tipică. Un adevărat 
sadic şi un huligan. Dar era un membru și mai fanatic al félag-ului, 
cufundat în această obsesie de mic copil. 

- De ce? întrebă Jack. 

- Pentru că nu era doar ceva mistic. Era vorba despre un 
scop, o căutare. Şi-au dat seama că Harald Hardrada se 
îndreptase spre Groenlanda. Au studiat Saga groenlandezilor şi 
Saga lui Eirik cel Roșu, care spun că nordsetr, părţile nordice, 
începând cu golful Disko, ar fi servit drept puncte de escală 
pentru călătoriile mai departe înspre vest. Când au aflat că 
exploratorul Knud Rasmussen plănuia o expediţie în 
Groenlanda la Ilulissat, nu au stat pe gânduri. În acea perioadă, 
Himmler devenise deja obsedat de teoria cosmogonică a gheții 
și de o civilizaţie nordică pierdută, și nu a fost nici o problemă 
să dea o autorizaţie unei echipe SS Ahnenerbe pentru a se 
alătura expediției lui Rasmussen. 

- Și Rolf Kiinzl? El cum se potrivește în toată povestea asta? 

- El nu ştia nimic despre adevăratele scopuri ale félag-ului. El 
a fost cel care a plănuit călătoria în conformitate cu epopeile 


nordice. Era expertul numărul unu în lume în vikingii din vest 

și partenerul ideal pentru Reksnys. Pur și simplu s-au folosit de 
el. Iar când şi-au dat seama că el descoperise ceva în gheață, ceva 
ce el atunci a ţinut ascuns, soarta i-a fost pecetluită. 

- Piatra runică de pe corabie, zise Costas. 

O'Connor îl abrobă. 

- Kiinzl era destul de isteţ ca să-şi dea seama că descoperirea 
sa avea o importanţă extraordinară, și faptul că Reksnys era atât 
de disperat să pună mâna pe ea a fost îndeajuns pentru el. Kiinzl 
îi detesta pe Reksnys și pe naziști, așa că s-a hotărât să-i dea 
piatra runică bătrânului eschimos pentru păstrare. Kiinzl nu ştia 
nimic despre félag, dar începuse să își dea seama că avea de-a face 
cu ceva mai mult decât simpla nebunie nazistă. El și Reksnys 
s-au luptat în crevasă, şi din acel moment a ştiut că era o luptă 
pe viaţă şi pe moarte. Asta a fost marea slăbiciune a vechiului 
félag. Thomas Becker şi Richard de Holdingham au luat 
secretele cu ei în mormânt. În setea lor de răzbunare, asasinii au 
pierdut din vedere scopul iniţial. După începerea războiului, 
Kiinzl a fost în siguranţă cât timp a luptat în Africa Korps, dar, 
după ce a fost arestat pentru conspirația von Stauffenberg, 
Andrius Reksnys și-a luat revanșa. S-a folosit de întreaga sa 
experienţă pentru a-l face pe Kiinzl să vorbească în camerele de 
tortură ale Gestapoului. Nu a reușit, şi, nebun de furie, l-a lăsat 
să fie executat împreună cu ceilalți. A crezut că Kiinzl, marele 
învăţat, a lăsat documente scrise, dar, spre uimirea lui, a 
descoperit că îşi arsese toate documentele personale, iar cele 
legate de expediţie dispăruseră din sediul central Ahnenerbe la 
începutul războiului. 

- Am şi eu o întrebare, spuse Maria încet. Menora ar fi 
însemnat foarte mult pentru naziști. Simbolul suprem al 
dominaţiei asupra unei rase pe care erau hotărâți s-o distrugă. 
Ar fi folosit-o la fel ca romanii în marșurile lor triumfale de 
acum două mii de ani. Ce ar fi făcut Reksnys dacă ar fi des- 
coperit menora? 


O'Connor se ridică iar şi se uită gânditor la hartă. 

- Căutarea menorei a fost păstrată secretă; nici măcar 
Himmler nu ştia. Dacă Himmler ar fi aflat ceva despre menora 
și despre félag, cum că această căutare se făcea pe la spatele său, 
atunci Reksnys ar fi avut de suferit aceeaşi soartă ca Kiinzl. 
Pentru a-ţi răspunde la întrebare, trebuie să ne întoarcem în 
prezent. Nu avem de-a face cu simpli neonaziști. Nu este chiar 
aşa de banal. Felag-ul este încă printre noi, mai puternic ca 
niciodată. Și menora are o putere şi mai mare astăzi decât a avut 
în acele zile negre din anii 1940. Ar da întreaga lume drept 
răscumpărare pentru ea. Israelul, statele arabe. Grupuri 
extremiste de toate confesiunile. 

- O vând la licitaţie celui care dă mai mult. 

- Deci este vorba despre lăcomie, nu despre ideologie, zise 
Maria. 

- Asta a fost cauza schismei din interiorul fă/ag-ului acum o 
mie de ani, răspunse O'Connor. Lăcomie și putere. 

- Dar cum se face că ştii toate astea? întrebă Costas. Adică, 
dacă totul este aşa de secret, cum se face că un istoric iezuit de la 
Vatican are acces la astfel de informaţii? 

- Aveam de gând să las asta la final, spuse O'Connor 
inspirând adânc, ca şi cum şi-ar fi făcut curaj. Îşi trase mâneca de 
la sutană și își ridică mâna cu palma deschisă în afară. 

Toţi amuţiră. Chiar de-a curmezișul palmei era o cicatrice 
albă neregulată. 

- Mâna însângerată, șopti Maria. Credeam că este o rană mai 
veche. 

— Staţi liniștiți, spuse O'Connor trăgându-și mâneca în jos. 
Nu mai sunt unul de-ai lor. Bunicul meu a fost un cercetător 
american care a făcut parte din cercul celor care credeau în 
teoria cosmogonică a gheții. Era la fel de excentric ca fondatorul 
ei, dar probabil nu așa de nebun. 

- Dumnezeule, exclamă Maria. Nu mi-ai spus niciodată 
despre asta. Credeam că toţi din familia ta au fost savanţi. 

- A fost o perioadă ciudată, spuse O'Connor încet, cu 
privirea lăsată. Lumea a luat-o razna înainte de război, și încă 
nu ne-am revenit. Își ridică privirea şi îi zâmbi Mariei. Bunicul 
meu a fost un om de ştiinţă, şi, se ocupa şi cu alte chestii, ca, de 
altfel, mulţi învăţaţi ai vremii, dar până la urmă a lăsat această 
obsesie să-l acapareze complet. La fel ca tatăl meu, înaintea 
mea, a trebui să intru în félag încă din copilărie, şi am trecut 
prin tot ritualul inițiatic. Îl detestam, uram falsitatea 
ritualurilor, şi, imediat ce am aflat de legătura cu naziștii, nu 
am vrut să mai fac parte din frăţie. Îmi descoperisem vocaţia de 
iezuit, şi nu puteam să le împac una cu cealaltă. Félag-ul şi-a 
declarat dintotdeauna deschis păgânismul şi a jurat să 
dispreţuiască creștinătatea chiar atunci când lucrau în interiorul 
ei. Cred că se aşteptau să revin la sentimente mai bune, căci 
considerau că le-aș putea fi de folos, întrucât eram un 
reprezentant al Bisericii. Au fost de acord să mă lase să mă 
retrag, cu condiţia să depun un jurământ de tăcere. Un 
jurământ pe care tocmai l-am încălcat. 

- Dar tu nu eşti legat de ritualurile lor absurde, spuse Jack. 

- Corect, răspunse O'Connor, uitându-se fix la Jack. Dar am 
alimentat focul răzbunării. De-a lungul anilor, am adunat cât de 
multe informaţii am putut despre Andrius Reksnys. Faţă de 
felag eram pur și simplu dispreţuitor, dar cu Reksnys era cu 
totul altceva. Cu cât aflam mai multe despre activităţile lui 
criminale din Einsatzgruppen, cu atât mai hotărât eram să îl aduc 
în faţa justiţiei chiar dacă asta însemna să-mi încalc jurământul 
de tăcere. Amintirea lui Rolf Kiinzl m-a făcut să merg mai 
departe. Mi-am însuşit crezul din vechea Gardă Varegă, din 
felag-ul de la începuturi, şi anume, că soarta ne este hotărâtă 
dinainte, că Ragnarok este inevitabil şi că tot ce contează cu 
adevărat până la urmă este comportamentul tău în această lume. 
A fost singura mea moștenire din trecut. Chiar dacă nu se 
potriveşte cu chemarea mea iezuită, m-a legat de noblețea 
vechiului félag şi mi-a dat putere. 

- Nu se poate să fi acţionat singur, spuse Jack. Altcineva l-a 
împușcat pe Reksnys. 

- Odată ajuns în Vatican, am strâns un mic grup de camarazi 
de încredere. Unul dintre ei este astăzi aici în abație. Poate l-ați 
văzut în biserică. Jeremy avea să fie celălalt. Am reușit să 
strângem multe dovezi împotriva lui Reksnys, dar nu destule. 
Hotărâserăm că trebuia să simtă și el groaza înainte de a muri. 

- Ai reînviat ciclul duşmăniei ancestrale, șopti Maria. 

- Câteodată e mai bine să se facă dreptate după vechile 
reguli. 

— Şi cei din félag ştiu cine ești? 

- Mai devreme v-am spus că fălag-ul a intrat în interiorul 
Vaticanului în zilele lor de glorie din secolul al XII-lea. Astăzi 
unul dintre ei este aici din nou, unul dintre superiorii mei care 
știe despre menoră și care a aflat de cercetările voastre. 

- Cum? întrebă Costas. 

- Un om din interior. 

Jack se simţi străbătut de un fior. 

- Știu cine a fost. Nu-mi dă pace de când am plecat din 
Cornul de Aur. Este ofițerul secund, estonianul nou-venit. 
Trăgea cu urechea de pe punte când am discutat despre menoră 
prima dată. 

- A plecat fără permisie oficială acum două zile, zise Costas 
înnegurat. Nu aveam de gând să te deranjăm cu problema asta, 
dar Tom York mi-a spus azi-dimineaţă când l-am sunat. 
O'Connor dădu din cap mohorât şi continuă: Ştiam că 
Vaticanul avea să facă orice îi stă în putere pentru a împiedica 
dezvăluirea locației unde se află menora, dar după aceea am 
realizat că era mai mult decât atât. Félag-ul va face orice pentru a 
afla ce știm noi, vor să ne dejoace planurile și să ne distrugă 
pentru a continua căutarea singuri. Și unul dintre membri este 
foarte periculos. 

- Cine? întrebă Jack. 

- Nepotul. Andrius Reksnys este mort, iar fiul său Pieter se 
ascunde pe undeva prin America Centrală. Nepotul este liber. 
Cred că acum a devenit membru deplin al félag-ului. Este un 
ucigaș. A moştenit genele familiei. 

- Așa bunic, așa nepot, spuse Jack liniștit. 

- Tatăl, Pieter, nu este cu nimic mai bun, spuse O'Connor. 
Aduceţi-vă aminte de educaţia sa timpurie de pe frontul rusesc. 
Dar pare să fie complet preocupat de conducerea organizaţiei 
sale criminale din America Centrală. De nepot trebuie să ne 
ferim mai mult. El este războinicul din félag, el este soldatul 
care duce la bun sfârșit ordinele. A crescut înconjurat de toate 
ritualurile care până la urmă au devenit crezul său. El a mușcat 
ceea ce eu am respins. A folosit multe pseudonime, cel mai 
recent fiind Poellner, Anton Poellner. În interiorul félag-ului îşi 
zice Loki, numele unui zeu nordic ticălos. Crezul său absurd l-a 
determinat să se antreneze ca mercenar, și a lăsat în urma lui 
numai sânge în conflictele din Balcani. Şi-a perfecţionat 
măiestria într-o tabără de pregătire teroristă din estul Mării 
Negre, în Abhazia. 

- Cred că putem să ne dăm seama unde a fost asta, spuse 
Costas. 

- Când bunicul său a fost asasinat, a avut o ieșire cumplită de 
furie și a plecat în Kosovo, unde, din nefericire pentru el, a lăsat 
garda jos. A fost prins de englezii de la MI6 şi condamnat la 
Haga pentru crime de război. Acum cinci ani a fost trimis la 
închisoare pe viaţă în Lituania, ţara lui de baștină, după spusele 
sale. Au deschis o celulă nefolosită de pe timpul Gulagului 
special pentru el, un loc în care ofiţerii SS capturați au stat ani 
de zile după terminarea războiului înainte de a fi executaţi. Și 
apoi, acum o lună, un nou judecător a decis că nu existau 
destule dovezi împotriva lui, aşa că a fost eliberat. Un tremur al 
buzei lui O'Connor îi trăda dezgustul. Era doar un copil când 
eu am ieşit din félag, dar încă îmi aduc aminte faţa lui. Tatăl său 


refuzase să-i cresteze palma, considerând că nu era încă timpul 

potrivit, iar Loki înnebunise și își crestase singur faţa cu un 
topor. Obişnuia să mă terorizeze cu acea cicatrice, apăsând cu 
putere pe ea până începeam să plâng. Am avut multe nopţi albe 
şi coşmaruri din cauza asta. Și acum a revenit. Ştie că eu sunt cel 
care l-a ucis pe bunicul său, și dușmănia ancestrală nu-i dă pace 
deloc. Mai avem foarte puţin timp. 

Jack îl privi pe O'Connor. 

- Ce ai de gând să faci acum? 

- Voi sta aici. La Roma este prea riscant. 

- Ce vrei să spui? 

- S-a mai întâmplat şi altceva, spuse O'Connor cu privirea 
plecată. Am vrut să aveţi o imagine de ansamblu înainte să vă 
spun. A mai avut loc o crimă. Una modernă, de data asta. 

- Unde? 

- La Vatican. Acum două zile. Poliţia crede că este o 
lovitură a Mafiei, pentru că victima era conducătorul luptei 
împotriva traficului cu antichităţi. 

— Cine era? 

- Restauratorul-șef. 

- Adică individul care a văzut camera secretă din Arcul lui 
Titus împreună cu tine? 

- Alberto Bellini. Unul dintre cercetătorii extraordinari în 
domeniul sculpturii romane. O pierdere imensă. Și singurul om 
din tot Vaticanul în care puteam avea încredere. 

- Crezi că...? 

- Nu cred nimic. Sunt sigur. Alberto era un bărbat care ar fi 
avut curajul să stea în prima linie ori de câte ori ar fi fost nevoie 
în acest război împotriva Mafiei, care avea nevoie de pază 
armată când ieșea din Vatican, dar care nu avea forță interioară 
atunci când era vorba să stea închis într-o cameră împreună cu 
călăii săi. Mi-a spus cu o seară înainte de a fi asasinat că l-au 
forţat să divulge descoperirea noastră din toiul nopţii de la arc şi 
interesul nostru legat de menoră. Asta mă pune pe mine în 


prima linie. Și mă tem că şi pe voi. 

— Ştii cine e în spatele acestei afaceri la Vatican? 

- Există un fel de inchiziţie internă condusă de unul dintre 
cardinali. A fost aici dintotdeauna. Dar asta este şi mai sinistru, 
nu se poate mai rău de atât. Nu sunt sigur cine este, dar 
bănuiesc. Felag-ul s-a schimbat mult de când am plecat eu, 
acum mai bine de patruzeci de ani. Îi știu pe unii dintre ei. 
Unul dintre ei, de exemplu, este judecătorul care se ocupă de 
crimele de război şi care l-a eliberat pe Loki. O'Connor se 
apucă de scaun, furios. Tot ce pot să vă spun acum este că are o 
putere incredibilă în Vatican. Ar putea să mă anihileze într-o 
clipită. Nu am nimic sigur de care să mă agăţ acum, dar am 
destule pentru a-i demasca activitatea dacă fac public tot ce știu. 
Dar îmi este foarte clar că Alberto nu a murit de mâna Mafiei. 
Probabil ghiciţi cine bănuiesc eu că a fost, și nu are de gând să 
se oprească aici. 

- Mai poţi face ceva acum? 

- Cred că pentru moment sunt în siguranţă aici. Insula sfântă 
încă mai are ceva sacru, chiar şi pentru noul félag. Dar toată 
afacerea asta a devenit mult prea periculoasă ca s-o înfruntăm 
singuri. Dușmăniile ancestrale ar trebui să fie de domeniul 
trecutului. Acum vorbim despre crimă pur și simplu. Și, dacă ei 
pun mâna pe menoră, asta dacă încă mai există, atunci crima va 
deveni o problemă fără nici o importanţă. Dacă va fi în joc cel 
mai mare simbol al credinţei iudaice, întregul Orient Mijlociu va 
lua foc cum nu a mai făcut-o până acum. Nu va ieşi nimeni 
întreg din lupta asta, evrei, arabi, Biserica Catolică. 

- Ai documente? 

- Totul este aici, spuse O'Connor atingând servieta aşezată 
lângă scaunul său. Tipărit. Nu am încredere în calculator, 
pentru că Loki îl poate sparge. Lucrează singur şi cu o viteză 
ameţitoare. Șefii săi sunt oamenii mari şi importanţi, judecători, 
clerici de rang înalt, politicieni. Vremurile când cei din félag își 
puneau coifurile și mânuiau securile în luptă au apus demult, 

chiar dacă ei încă mai visează la ele. Nu mai este nimeni ca 
Loki. Dacă îl putem opri, atunci vom avea timpul necesar. 

- Interpol? 

O'Connor dădu din cap aprobator. 

- Pot să trag niște sfori. Avem niște prieteni sus-puși. Un 
mandat de arestare internațional şi o alertă de securitate. Dar 
am nevoie de timp, cel puțin două zile, ca să pun cap la cap un 
dosar. O să iasă rău dacă îmi e respinsă cererea, dar povestea cu 
căutarea menorei răsuflă. 

- Asta ne impune un termen-limită, spuse Jack gânditor. 
Două zile, sau se deschid toate porțile iadului. E o treabă destul 
de grea. 

— Ceva mă face să am Încredere în voi. 

- Lasă-mă să te ajut, Patrick, spuse Maria, uitându-se la 
O'Connor, apoi la Jack. Cred că am făcut tot ce-mi stătea în 
putinţă pentru voi pe Seaquest II, Jack! Mă gândeam să stau aici 
oricum și să mai cercetez piatra runică, să văd dacă nu am scăpat 
ceva din vedere. Dar asta este mult mai important. Părintele 
O'Connor are nevoie de ajutor. 

- Mi-ar prinde bine, spuse O'Connor. Am colaborat cu 
succes în trecut. 

- Eşti bine-venită să stai cu noi Maria, zise Jack. Mai mult 
decât bine-venită. Ar fi trebuit să fiu mai clar de la început. 

- Jeremy îmi poate ţine locul. Dacă mai e ceva legat de 
vikingi și de Lumea Nouă, el este omul potrivit. 

- OK, spuse Jack cu o sclipire de neliniște în ochi. Dar te 
rog să ai grijă de tine. 


O'Connor mai avea să le arate un ultim lucru. Îi duse pe 
Jack şi pe Maria prin mănăstire, apoi afară, în curtea plină de 
iarbă din faţa abației, lăsându-i pe Costas şi pe Jeremy să 
aranjeze o nouă imagine a hărții Hereford care tocmai sosise. 
Prin ceața amurgului care învăluia insula, Jack văzu 


aflorimentul pietros care se ridica în spatele curţii, o imagine 

neschimbată de pe vremea vikingilor. O'Connor îi conduse pe 
aleea pietruită Sràid nam Marbh, Strada Morților, trecură de 
Reilig Odhrâin, locul sacru de înmormântare al regilor. Pe 
drum, Jack se opri lângă crucea de piatră erodată a Sfântului 
Martin, încă în picioare, acolo unde fusese ridicată cu mai mult 
de o mie de ani în urmă. Atinse piatra cu mâna și simţi şerpii 
încolăciţi care fuseseră gravaţi în granit cu aproape două secole 
înainte de bătălia de la Stamford Bridge, când cuceritorii 
mărilor din nord nu erau altceva decât un zvon îndepărtat 
pentru călugării de pe insulă. Se simţi străbătut de un fior 
asemănător cu cel pe care îl simţise când văzuse corabia în 
gheaţă. Harald Hardrada trecuse pe aici și văzuse această cruce. 
Jack avu brusc o viziune a regelui suferind purtat pe o targă 
înspre abație, supușii săi răniți împrăștiindu-se din corăbiile 
ancorate în canalul de sub ei. Se simţi ca şi cum fusese în umbra 
lui Harald tot timpul, la Cornul de Aur, la fiorduri, dar nu îl 
mai simţise aşa de aproape niciodată, nu mai fusese niciodată așa 
de sigur că drumul din faţa lor avea să-i ducă mai departe pe 
urmele marelui rege, undeva spre necunoscut. 

Merseră în tăcere, pierduţi în gânduri şi digerând tot ce se 
întâmplase mai devreme. Peste jumătate de oră, ajunseră în 
partea vestică a insulei, un golf alb mărginind plajele aurii. 
O'Connor îi conduse spre o dună și găsi un loc unde se așeză la 
mijloc între Jack şi Maria. Ceaţa se ridicase, oferind o panoramă 
extraordinară înspre vest, razele portocalii ale soarelui care 
apunea încadrându-le drumul înspre orizont. O'Connor își 
aprinse o pipă, trase din ea de câteva ori și apoi începu să 
vorbească liniștit. 

- Acesta este Camus Cùl an t'Saimh, Golful din Spatele 
Oceanului, spuse el. După zile întregi petrecute între viaţă și 
moarte, l-au adus pe Harald chiar în acest loc, înfricoșaţi că 
vestea supravieţuirii lui ar putea ajunge la dușmanii săi 
normanzi. Au adus corăbiile, Vulturul şi Lupul, şi le-au tras pe 
plajă. Le-au umplut cu provizii şi l-au aşezat pe Harald pe targa 

sa în mijlocul Lupului. Halfdan Neînfricatul, cel mai vechi 
camarad al său, stătea grav rănit la picioarele sale, gata să-și dea 
viaţa și el dacă regele său murea. 

— Wergild, şopti Maria. Un bărbat îi putea da viaţa sa lui 
Odin în schimbul vieţii stăpânului său. Călugării i-au ajutat să 
iasă în larg. Cei din grupul lui Harald care erau încă întregi şi 
sănătoşi au manevrat corabia, trăgând la vâsle. Catargele au fost 
pregătite și pânzele desfăcute. De aici Harald și camarazii săi de 
vâsle au navigat în adâncurile istoriei, urmăriţi de călugării de pe 
Iona şi de micul grup de vikingi credincioşi rămași în urmă 
pentru a ţine flacăra vie. 

- Încotro s-a îndreptat corabia? întrebă Maria. 

O'Connor făcu o pauză, își scoase pipa şi arătă spre partea 


de vestică a orizontului, apoi recită din memorie: 


Rămâi cu bine. Lung e drumul meu 
Căci cele trei regine mă vor duce 
(Aşa cred - cugetul mi-e îndoit) 

În valea insulei din Avalon. 

Acolo nu e grindină, nu plouă, 

Nu ninge, vântul cât adie lin; 
Cuprinsul e-o grădină minunată 
Cu peșteri străjuite de verdeață 

Și spuma însoritei mări; acolo 


Cumplita rană-mi voi tămădui. 


Și pânzele și vâslele urniră 

De lângă țărm corabia; şi-aceasta 
Părea o lebădă care se-nfoaie 

Cu penele-i de corb, ia apa-n piept 
Și-și cântă ultima cântare. Mult 

A stat Sir Bedivere, tot depănând 


Aducerile-aminte, pân'ce vasul, 

Un zbenghi pe cerul zorilor, s-a şters 


Şi vaierul nu s-a mai auzit .1 


- Tennyson, Morte d'Arthur, exclamă Jack, nevenindu-i să 
creadă. O viziune tipic victoriană, dar, dacă este adevărat ceea ce 
ai spus, o versiune romantică a legendei arthuriene ajunge chiar 
până în acest loc. 

- Înlocuiţi Vinland cu Avalon, și aveţi pământul făgăduinţei, 
paradisul terestru, spuse O'Connor. Povestea descoperirii 
Lumii Noi de către Leif Eiriksson a ajuns la curtea lui Harald cu 
mult înainte de a lua el decizia să invadeze Anglia și cu siguranță 
l-a intrigat pe un om ca el, care a călătorit atât de mult. Nu mai 
plecase nicăieri de mulţi ani, în afară de ocazionalele raiduri în 
Danemarca şi în Suedia, și cu siguranţă îi lipsea aventura. Sau 
poate că plănuise o expediţie peste oceanul din vest încă 
dinainte de Stamford Bridge. Voia o ultimă aventură, o ultimă 
călătorie măreață de descoperire, ceva care să îi readucă gloria de 
altădată din tinereţea sa, când fusese în Garda Varegă. Călătoria 
a devenit un lucru imperios necesar odată cu înfrângerea de la 
Stamford Bridge. Mărturiile sugerau ceva despre pământuri 
fertile, pajişti întinse pentru pășunat și păduri nesfârșşite pentru 
construirea corăbiilor, cele două lucruri la care vikingii pofteau 
mai presus de orice. Și nu mai avea nici un motiv să se mai 
întoarcă în Norvegia. Prestigiul său ar fi fost știrbit dacă s-ar fi 
întors viu, pe când moartea îi asigura un loc de frunte printre 
eroi. FHleimskringlia noteză că restul armatei sale din Norvegia 
i-a jurat credinţă eternă după ce s-a aflat de înfrângere, chiar şi 
după ce s-a aflat că murise. 

- Şi avea şi comoara cu el, spuse Jack. 

- Lăzi întregi. Cu siguranţă ei nu erau căutători de aur în 
Lumea Nouă. Ei deja aveau așa de mult, încât nu mai aveau 
nevoie de altă greutate pe corabie. Zeci de mii de monede de 


1 Text preluat din Antologie de poezie engleză de la începuturi până azi, ediţie 
întocmită de Leon D. Leviţchi și Dorin Tudor, Ed. Minerva, 1981-1984. (n.tr.) 

argint, dirhami arabi, penny englezești bătuți de Cnut și de 
Aethelred, monede din imperiul lui Harald şi multe altele. 
Coliere de argint și de aur, brățări, inele, bijuterii preţioase de 
familie lăsate de strămoşii săi. Şi toată prada lui Harald din zilele 
sale de glorie cu varegii pe Mediterană, o parte topită, alta încă 
neatinsă. Racle religioase extraordinar de valoroase şi bijuterii 
străvechi. Și, mai mult decât atât, cu el era cea mai mare 
comoară a sa, cea care valora mult mai mult decât greutatea ei 
în aur. 

- Menora, murmură Jack. 

- Dacă Vinland este situl arheologic unde este L'Anse aux 
Meadows în Newfoundland, atunci este înspre vest, la peste trei 
mii de kilometri dincolo de ocean, zise Maria. Atunci ce căuta 
corabia noastră sus la golful Baffin, la Ilulissat? 

- Este în epopei, răspunse Jack. Leif Eiriksson a descoperit 
Vinland navigând spre coasta vestică a Groenlandei, apoi peste 
Helluland și Markland. Aceste locuri corespund insulei Baffin și 
peninsulei Labrador, și punctul de escală din Groenlanda 
trebuie să fi fost golful Disko la cel mai îngust punct al 
strâmtorii Davis. Harald urma cele mai bune sfaturi în materie 
de navigaţie. 

- La asta cred că lucra Kiinzl în 1930, spuse O'Connor. 

- Au petrecut iarna la Ilulissat? întrebă Maria. 

- Probabil au fost forţaţi să stea acolo din cauza gheții. Era 
toamnă când au ajuns. Ziua este din ce în ce mai mică, şi corabia 
putea rămâne blocată în gheaţă. Macleod a spus că pojghiţa de 
gheaţă începe să se formeze din octombrie, şi, când se întăreşte, 
poate să taie lemnul ca un fierăstrău. Cred că a fost foarte greu 
să ierneze acolo, dar erau niște oameni duri, obișnuiți cu 
greutăţile. Probabil au avut câţiva vikingi locali groenlandezi 
din așezările din sud, angajaţi pe post de ghizi și de vânători. Nu 
aş fi deloc surprins dacă și-ar fi instalat corturile în același golf 
lângă fiord unde l-am întâlnit pe Kangia, printre cercurile de 
piatră străvechi. 

- A fost extrem de greu în special pentru cei care erau răniţi, 
zise Maria. 

- Mulţi dintre ei au pierit pe drum, alţii în tabără. Părerea 
mea este că, atunci când Halfdan a murit, numărul lor scăzuse 
aşa de mult, încât au renunţat la una din corăbii pentru a o 
transforma într-un rug funerar, Lupul, corabia pe care ai văzut-o 
îngropată în gheaţă. Erau prea puţini oameni pentru a mânui 
ambele vase. 

— Și cum s-au întors veștile? întrebă Maria. Două secole mai 
târziu, Richard de Holdingham știa că ajunseseră pe Vinland — 
era destul de sigur pentru a pune acesată informaţie pe hartă. 
Dovezile arheologice arată că L'Anse aux Meadows a fost 
populată pentru o scurtă perioadă, abandonată mult înainte de 
1066, aşa că nu erau nici un fel de călătorii regulate de 
aprovizionare care ar fi putut aduce vreo veste. 

- Jack are dreptate în legătură cu groenlandezii, spuse 
O'Connor. ÎI compătimeau pe Harald, un conaţional 
norvegian, mai ales după ce văzuseră că nu avea nici o intenţie 
de a-i subjuga sau de a sta acolo. I-a pus să jure că nu aveau să 
spună nimic, iar argintul primit i-a ajutat să-şi menţină comerțul 
cu Lumea Veche prosper timp de mai multe generaţii. Știm asta 
pentru că felag-ul a trimis o expediţie pe urmele lui Harald, în 
căutarea lui, câteva generaţii mai târziu. Eirik Gnupsson, 
episcopul Groenlandei şi unul dintre membrii fe/ag-ului, şi-a 
convins enoriașii că era un urmaș credincios al lui Hardrada și a 
aflat tot ce v-am povestit mai devreme. I s-a spus că Hardrada a 
promis că avea să lase un semn în Vinland dacă el şi camarazii 
săi decideau să plece mai departe spre sud. Richard știa asta în 
secret, dar atât. Eirik Gnupsson a navigat spre Vinland, dar nu 
s-a mai auzit vreodată de el. Nu a mai fost nici o expediţie, şi 
locaţia unde era Vinland s-a pierdut în negura timpurilor. Chiar 
şi pentru groenlandezi a devenit un fel de Avalon, un tărâm 
mistic al făgăduinţei, condus de regele etern. 

- Asta mi-a adus aminte de ceva, zise Maria. De povestea 
regelui Arthur. Dar cum rămâne cu regina lui, Guinevere? 
Harald a mai luat cu el și altceva în afară de menoră, când a 
plecat din Constantinopol. 

- Da, chiar mă întrebam când o să vrei să afli asta, spuse 
O'Connor scuturându-și pipa şi zâmbindu-i. Legenda spune că 
Harald era întovărășit de o femeie cu părul scurt, îmbrăcată în 
tunică şi pantaloni bărbăteşti. Istoria ne spune că, cu câţiva ani 
în urmă, după ce reuşiseră să scape, Harald eliberase prinţesa şi 
o trimisese înapoi la Constantinopol. Dar noi știm că tiza ta nu 
a fost de fapt niciodată răpită, ea a venit cu el de bunăvoie. 
Maria a fost cea care i-a eliberat din închisoare pe Harald și pe 
camarazii lui varegi chiar cu o noapte înainte de a fugi. A rămas 
alături de Harald şi la bine, și la rău, de-a lungul mariajului său 
de convenienţă cu prinţesa rusoaică Elizabeth sau pe drumul său 
anevoios spre domnie. L-a îmblânzit, devenind lumina 
călăuzitoare a vieţii lui. Şi, în ultima sa încercare de a prelua 
puterea, cînd a vrut să cucerească Anglia, în 1066, ea l-a însoţit 
spre un regat unde ar fi putut în sfârșit să-și exercite dreptul 
prin naștere de a fi prinţesă. Harald plănuia să o prezinte drept 
consoarta sa şi s-o încoroneze regina Angliei. 

- Harald avea cincizeci și unu de ani în 1066; ea probabil era 
cu zece ani mai tânără, spuse Maria. Când au plecat spre 
Vinland, mai erau și alte femei pe acele corăbii în afară de ea? 

- Nu, Maria era singura. 

- Nu-și făcuseră un plan prea bun pentru noua colonie. 

- Mentalitatea vikingă, zâmbi Jack. Fură ce poţi când ai 
ocazia. Și, nu uitaţi, erau probabil înnebuniţi de oboseală şi de 
durere, nefiind în stare să gândească limpede. Mulţi dintre ei cu 
siguranţă credeau că se îndreaptau spre Walhalla. 

Cercul soarelui începu să se scufunde spre vest în mare, 
aruncând o lumină gălbuie peste pietrele erodate care se înălțau 
de-o parte şi de alta a golfului. Se uitau în tăcere spre mare, 


absorbind strălucirea serii care îi învăluia. 

- Se spune că insula sfântă este scăldată în lumina sclipitoare 
a îngerilor, zise O'Connor. Este o lumină care se vede doar în 
locuri ca acesta, unde raiul și pământul par a se contopi, și în 
locuri în care crusta strădaniilor omenești a fost dată la o parte, 
lăsând la iveală piatra seacă de dedesubt. Centrul Forumului din 
Roma, Muntele Templului din Ierusalim. 

- Menora s-a aflat în ambele locuri, spuse Maria. 

- M-am gândit la asta, răspunse O'Connor. 

Cu ochii strălucitori, Jack se aplecă brusc, uitându-se spre 
orizont. 

- Menora a fost aici, cu Harald, chiar în acest loc. De când 
l-am văzut pe Halfdan în gheaţă, am ştiut că ne aflam pe drumul 
cel bun, ca şi cum ceva ne împingea de la spate. Acum mai avem 
nevoie doar de niște indicii, ceva mai concret, cum ar fi unde 
anume s-au dus după ce au părăsit fiordul. 

O'Connor se uită pătrunzător la Jack, aprinzându-și iar pipa. 

- Halfdan ţi-a urat noroc în luptă, ai uitat? i-a predat 
ştafeta. Cumva, am un sentiment că viitorul vă rezervă multe 
surprize. 

Tocmai se pregăteau să se ridice, când îl văzură pe Jeremy 
alergând spre ei, şi în spatele lui deslușiră silueta corpolentă a lui 
Costas încercând să ţină pasul. Jeremy se opri în faţa lor, cu 
chipul îmbujorat, foarte agitat și plin de energie. 

- Ce s-a întâmplat? întrebă Jack prietenește. Mai era ceva ce 
ai ţinut secret? 

- Nu chiar, zise Jeremy, încercând să-şi recapete suflul. 
Mappa mundi. Cât timp voi eraţi în aisberg. Ştiam eu. 

- Ia-o încet, spuse Jack. Linişteşte-te! 

Jeremy se aplecă și scoase din servietă o foaie rulată, apoi 
respiră adânc de câteva ori, recăpătându-şi calmul. 

- Îmi pare rău, dar cred că este cel mai extraordinar lucru de 
până acum. 


— Aşa... 

- Orele pe care le-am petrecut în cabină, evitându-vă pe toţi, 
începu Jeremy, parcă scuzându-se. Ei bine, eram absorbit de 
versiunea electronică a hărții descoperite la Hereford, exemplarul 
lui Richard, care era la o rezoluţie de 1 200 DPI. Era ceva nu-mi 
dădea pace, ceva ce credeam că văzusem atunci când eu și Maria 
desfăcuserăm harta pentru prima dată în catedrală. 

- Continuă! 

- I-am rugat pe colegii de la laboratorul tehnic din Oxford să 
facă o scanare multispectrală. 

Jack luă foaia şi o desfăcu pe genunchi. Era o imagine mărită 
a colţului din stânga jos al hărţii, reprezentând fantasticul desen 
cu Vinland şi Lumea Nouă pe care îl examinaseră cu câteva zile 
mai înainte la Cornwall, cu inscripţiile referitoare la Leif 
Eiriksson şi Harald Hardrada şi comoara de la Michelgard. Jack 
văzu imediat ce voia Jeremy să spună. 

- Mai este un desen dedesubt! 

— Uitaţi-l aici, izolat și mărit. Costas m-a ajutat să fac asta, 
spuse Jeremy dându-i altă foaie, iar Maria şi O'Connor se 
apropiară și ei să vadă mai bine. 

Era o linie simplă, o formă de „U“ care se alungea de-o parte 
și de alta, estompându-se, şi două cercuri neregulate în faţă. 

- Este Vinland! exclamă Maria. Este exact la fel ca imaginea 
Vinland de pe harta originală, doar că la o scară mult mai mare. 
Forma aceea de „U“ este golful, iar Vinland este marcată la 
capătul golfului pe hartă. Am fost în așezarea vikingă de la 
L'Anse aux Meadows în Newfoundland anul trecut. Situl 
arheologic este chiar în capătul golfului, exact unde este marcată 
Vinland, şi acestea sunt promontoriile de o parte şi de alta şi se 
extind înspre Strâmtoarea Belle Isle. Iar cercurile sunt insulițele 
din apropierea coastei, Little Sacred Island și Great Sacred 
Island. Au fost cu siguranţă repere de navigaţie importante 
pentru vikingi. 

- Exact asta este fantastic, spuse Jeremy. 

- Ce vrei să spui? întrebă Jack. 

- Uită-te cu atenţie la aia mai mare, spuse Jeremy întin- 
zându-i o lupă. Acolo, unde pare a fi o pată. 

Jack se uită mai atent la imaginea scanată. 

- Văd un semn al crucii, sigur e o cruce, murmură el. Și pata 
aia într-o parte. Astea sunt litere? 

- Rune. 

Jack jubila. 

- Poți să traduci? 

- Sunt două rânduri, începu Jeremy. Mi-e foarte greu să le 
citesc, chiar dacă imaginea este mărită, dar de un lucru sunt 
absolut sigur. Pe primul rând scrie Haraldi konungi, Harald 
regele. Cel de-al doilea rând are două cuvinte, aur și Michelgard, 
aurul de la Michelgard. Adică Constantinopolul, bineînţeles. 

- Doamne Dumnezeule. 

- Cred că Richard de Holdingham a făcut schiţa asta de la 
început, dar apoi s-a răzgândit. Era prea exactă, dezvăluia prea 
mult. Așa că a șters-o şi a desenat o hartă mai generalizată a 
Vinlandului, cu inscripţia cu Leif Eiriksson. Apoi s-a gândit mai 
bine şi s-a hotărât să mai adauge și o referire la Harald Hardrada 
până la urmă, cum că ar fi fost prin părțile acestea, având asupra 
sa și comoara de la Michelgard. 

- Prima schiţă ne dă niște informaţii importante, şopti Jack. 
Ne spune ceva incredibil de precis. 

- „X“-ul marchează locul, spuse O'Connor, și, pentru prima 
oară de când se întâlniseră, îl văzură zâmbind larg. Chestia asta 
pare așa, dintr-odată, să merite osteneala. 

Costas apăru din spatele unei dune, ușor agitat după marșul 
forţat pe care-l făcuse. 

- S-a întors elicopterul, spuse el gâfâit când ajunse lângă ei. 
Macleod vrea să ştie dacă vă întoarceţi pe Seaquest II sau la 
Istanbul. Sunt în golful Disko și aşteaptă noi instrucţiuni. Ei au 
în plan să plece spre nord să cerceteze marginea calotei glaciare, 


şi unii dintre oamenii de ştiinţă nu prea mai au răbdare. 

Costas văzu deodată foaia de pe genunchii lui Jack şi se 
aplecă să se uite. 

- Harta unei comori. Pasiunea mea. Unde este? 

Jack îl privi pe Costas cu drag şi își întinse mâna spre cercul 
portocaliu şi strălucitor de la orizont. 

- Înspre vest, aproape patru mii de kilometri. Poți să-i spui 
lui Macleod să scoată copia după Epopeile Vinland! pe care i-am 
lăsat-o. Acolo este descris drumul spre Vinland. 

O'Connor se ridică. 

- Se pare că este timpul să plecaţi, nu-i aşa? zise el 
strângându-i mâna lui Jack. Nu ştiu unde mă va duce drumul 
meu, dar, Jack, te rog un singur lucru. 

- Orice. 

- Află ce s-a întâmplat cu menora. 

Jack zâmbi şi îl bătu prietenește pe umăr. 

- Vom face tot ce ne stă în putinţă. Lucrurile au mers foarte 
bine de când Halfdan mi-a împrumutat securea lui, şi cred că a 
mai rămas puţin noroc şi pentru noi, zise el, continuând apoi pe 
un ton foarte serios: Și tu să ai mare grijă. 


1 Denumire generică dată celor două epopei Saga groenlandezilor şi Saga lui Eirik 
cel Roșu (n.tr.) 

De cealaltă parte a Atlanticului, treizeci şi șase de ore mai 
târziu, Jack stătea în întuneric beznă, pe o podea de pământ, 
învelit într-un sac de dormit şi apărat de umezeala podelei de o 
saltea termoizolantă. Își făcuse o pernă mai confortabilă din 
haine și se uita cu ochii pierduţi în întuneric. Lângă el sforăia 
Costas, și auzea din când în când cum se foia Jeremy undeva la 
picioarele lui. Nu ratase șansa de a petrece noaptea într-o casă 
comunală vikingă restaurată, o structură scundă, cu pereţii 
foarte groși, construită în totalitate din iarbă, chiar în locul 
unde, cu aproape o mie de ani în urmă, Leif Eiriksson și ceata 
lui de aventurieri norvegieni își construiseră primul adăpost. 
Dar pentru Jack asta era o noapte fără somn, chinuită de vise 
rele. Mintea sa era în continuare copleşită de extraordinarele 
relatări pe care O'Connor le făcuse cu o zi înainte pe insula 
Iona, despre o frăţie secretă care străbătuse secolele şi până la 
urmă ajunsese să fie asociată cu una dintre cele mai groaznice 
orori ale timpurilor moderne. De fiecare dată când aţipea, 
imediat i se îngrămădeau în cap aceleași imagini teribile, zei-lupi 
arătându-și colții și vulturi rotindu-se, sfeşnicul cu șapte braţe și 


svastica îngrozitoare, imagini care nu mai păreau doar niște 

fragmente izolate ale istoriei, ci un tot unitar care spunea o 
poveste a puterii și a pericolului. 

Jack se trezi cu o ceașcă de cafea aburindă care îi era oferită 
de Costas, care îl trezise cu o lovitură ușoară și se aplecase spre 
faţa adormită a prietenului său. 

- Bună dimineaţa! spuse el vesel. Situl arheologic este doar al 
nostru în dimineaţa asta. Angajaţii de la Parks Canada o să-l 
deschidă abia la prânz pentru un grup de turiști. 

Jack mormăi ceva şi se ridică repede, trăgându-şi blugii şi un 
pulover albastru pe el, apoi se legă la șireturi. Tresări de durere 
când atinse rana de la coapsă, rămasă moștenire din aventura de 
pe aisberg. În lumina dimineţii îl văzu pe Jeremy cum își 
strângea salteaua şi sacul de dormit. Ajunseseră pe întuneric, şi 
era pentru prima oară când Jack putea aprecia dimensiunile casei 
comunale. Era alungită și scundă, construită din iarbă pe un 
cadru de lemn, cu o podea murdară și un acoperiş dat cu smoală. 
Se vedea cum pe vremuri încăpeau acolo douăzeci sau treizeci de 
oameni, mai multe familii, adunate în jurul vetrelor dispuse 
regulat de-a lungul camerei. Era cu siguranţă un loc întunecat şi 
plin de umezeală, fetid şi care mirosea foarte puternic în timpul 
lungilor luni de iarnă. Acum putea înţelege de ce vikingii 
râvniseră dintotdeauna la spaţii deschise şi la mare, la lunile de 
vară în care își îngrijeau turmele de vite și se îmbarcau pe 
corăbiile lor, plecând în călătorii lungi de explorare şi de atac. 

Jack îşi luă cafeaua şi ieşi din încăpere, închizând ochii pentru 
a se apăra de strălucirea orbitoare a soarelui de dimineaţă. Un pic 
mai departe, pe iarbă, era forma alb cu roşu a elicopterului Pazei 
de Coastă Canadiene, Sikorsky S-61N „Sea King“, care îi adusese 
până la îndepărtata peninsulă nordică Newfoundland din Goose 
Bay în Labrador, cel mai apropiat aerodrom unde Embraer-ul 
IMU putuse ateriza. Jack se întoarse cu spatele la elicopter şi se 
uită împrejur. Casa comunală era una dintre cele trei clădiri de 
iarbă reconstituite la marginea așezării vikinge originale, la 
câțiva metri de pajiştea unde arheologii norvegieni, care 
descoperiseră aşezarea în 1960, excavaseră trei locuinţe şi niște 

obiecte primitive din fier. Descoperiseră doar niște movile mici 
acolo unde fuseseră cândva ziduri, niște găuri de stâlpi și vetre 
fantomatice şi câteva artefacte, dar fusese îndeajuns pentru a 
dovedi fără îndoială că vikingii ajunseseră până acolo. Jack privi 
spre mal, peste vegetaţia bogată, la insuliţele stâncoase care 
încadrau orizontul înspre nord. Situl arheologic nu avea deloc 
splendoarea unui mormânt antic sau a unui oraș pierdut, dar 
fusese una dintre cele mai remarcabile descoperiri arheologice 
din toate timpurile, o dovadă incontestabilă că aventurierii 
Lumii Vechi vizitaseră America cu cinci sute de ani înainte de 
Cristofor Columb. Era prima așezare europeană din America de 
Nord, dincolo de Groenlanda, primul loc din Lumea Nouă unde 
fierul a fost topit. Acum Jack ştia că aveau să scrie o nouă pagină 
în istoria acestui loc, un episod la care nimeni nu îndrăznise să 
viseze vreodată înainte ca mappa mundi să fie descoperită. După 
ce îşi termină cafeaua, simţi cum negura nopţii anterioare se 
împrăștie, și fu cuprins de exaltare. 

- Greu de crezut că Iona este la mai mult de trei mii de 
kilometri înspre est. 

Jeremy apăru în ușă, cu părul ciufulit, stând lângă Jack, 
frecându-se la ochi şi turnându-și cafea. 

- Dar arată la fel, nu crezi? Genul ăsta de locuri cred că erau 
ceva foarte familiar pentru vikingi. 

- Şi pentru tine este la fel de familiar, nu? întrebă Jack cu o 
strălucire în ochi. 

- Mama era canadiancă din Nova Scotia, răspunse Jeremy. 
Când eram copil, am vizitat acest loc, și asta mi-a stârnit 
pasiunea pentru studiul arheologiei norvegiene. Este uimitor cât 
de puţini oameni vin aici, chiar dacă este patrimoniu naţional 
UNESCO. Dacă citeşti câteva cărți de istorie, o să crezi că 
implicarea europeană în teriroriul nord-american a început cu 
John Cabot, în 1497. 

- Dar vikingii nu au stat pe aici prea mult. 

Costas prinse cuvintele lui Jeremy din zbor, pe când ieşea 
din casă cu sacii de dormit, şi veni lângă ei. 

- Credeam că L'Anse aux Meadows era mai mult un avan- 
post, o tabără sezonieră. 

Jack îl aprobă. 

- Dacă e să credem doar ce spun dovezile arheologice, atunci 
locul acesta a fost ocupat doar timp de câteva sezoane, cel mult, 
apoi probabil vizitat sporadic o dată la câţiva ani. În cele trei 
case comunale puteau încăpea până la o sută de oameni, așa că 
este posibil să fi încercat să își stabilească aici o reşedinţă 
permanentă, pentru că erau şi femei și aveau și animale. Dar nu 
a durat prea mult. Vorbim despre anul 1000 d.Hr., poate chiar 
un pic mai târziu. Islanda fusese colonizată de norvegieni la 
sfârșitul secolului al IX-lea, Groenlanda, de Eirik cel Roșu cu 
aproape un secol mai târziu, așa că probabil de acolo au venit şi 
coloniștii noștri. Stilul caselor este tipic pentru Groenlanda și 
Islanda din acele vremuri. Leif Eiriksson era fiul lui Eirik cel 
Roşu, după cum spune și numele. 

- Probabil încercau să descopere limitele lumii lor, reflectă 
Jack. Și fenicienii au făcut la fel. Cele mai îndepărtate avanposturi 
feniciene datează din cea mai timpurie perioadă de explorări, și 
toate au fost locuite foarte puţin timp. Mogador în vestul Africii, 
Cornwall în Anglia. Erau locuri cu un potenţial comercial deloc 
de neglijat, dar mult prea departe şi prea vulnerabile pentru a dura 
prea mult. Pare a fi aceeaşi poveste și aici. 

- Este un model bun, spuse Jeremy, trecându-și mâna prin 
păr. Săpăturile arheologice din 1970 au scos la iveală multe 
dovezi că se lucra cu lemnul, preparau bușteni şi scânduri 
pentru construcţia corăbiilor lor. Este puţin cam dificil să ne 
dăm seama acum, dar în aceste locuri erau păduri de foioase 
bogate, întinzându-se chiar până la aceste pajiști. Cred că 
groenlandezilor și islandezilor, care nu aveau deloc păduri și 
trebuiau să importe butuci mari din Scandinavia, li s-a părut o 
mină de aur. Şi-au reparat aici corăbiile și probabil chiar și-au 
construit corăbii noi, dar cea mai mare parte a lemnului l-au 


trimis înapoi în Groenlanda și în Islanda. 

- Sunt foarte nedumerit, zise Costas. De ce nu şi-au stabilit 
aici o colonie permanentă dacă aveau lemn din belșug, pășuni 
pentru vite și locuri ideale de pescuit? 

- Scraeling-i, spuse Jack. 

- Cine? 

- Este numele norvegian pentru băștinași, indienii, răspunse 
Jeremy. Înseamnă „nenorocit“, ceea ce spune totul despre 
atitudinea vikingă. La acea vreme, în Newfoundland era o 
populaţie destul de mare de indieni, iar canoele lor de război şi 
arcurile făceau din ei o pradă bună pentru războinicii noștri. Nu 
avem prea multe dovezi arheologice, dar legendele nordice 
evocă o poveste destul de urâtă. Când Leif Eiriksson a pus 
pentru prima dată piciorul aici, este foarte probabil ca relaţiile 
cu băștinașii să fi fost tensionate încă de la început. În curând, 
au avut loc confruntări violente. Până la urmă, crimele 
sporadice din ambele tabere au condus la un război deschis, iar 
indienii au avut drept aliaţi alte triburi mai îndepărtate, vikingii 
fiind depăşiţi astfel numeric. Probabil şi-au direcționat întreaga 
energie spre întărirea acestui loc, construindu-și palisade de 
lemn împrejurul locuinţelor. Era imposibil să mergi cu vitele la 
pășunat sau la vânat și la pescuit; ei erau foarte slăbiţi, aşa că 
probabil bolile erau destul de frecvente. Nu erau în stare să ducă 
la bun sfârșit acţiunile care constituiseră motivul venirii lor aici, 
adică să taie copaci şi să prepare lemnul pentru transportul 
înapoi acasă. Epopeile spun că fratele lui Leif, Thorvold, a fost 
ucis de o săgeată şi că asta a însemnat sfârșitul acestei colonii. 

- Este foarte asemănător cu povestea părinţilor pelerini în 
America, la Jamestown, spuse Jack. Încolțiţi de nativi neprie- 
tenoși, chinuiţi de foame și de boli. 

- Există o poveste și mai sumbră, spuse Jeremy, scoțând un 
volum din buzunar. Acestea sunt Epopeile Vinland transmise din 
gură în gură și puse pe hârtie în secolul al XIII-lea, în Islanda. 
Sunt dificil de citit ca text istoric, pentru că sunt multe 
contradicții şi confuzii, dar descoperirea acestui loc dovedeşte 
că aceste epopei sunt bazate pe călătorii reale. După Saga 

groenlandezilor, alt copil de-al lui Eirik cel Roșu, fiica sa Freydis, 
a organizat o expediţie la Leifsbúðir, Casele lui Leif, numele dat 
de ei coloniei din Vinland. Erau două corăbii, una cu aproape 
treizeci de groenlandezi, şi cealaltă cu aproape tot atâţia islandezi. 
Odată debarcaţi, a avut loc un fel de ceartă, la care probabil au 
luat parte și femeile, o animozitate adânc înrădăcinată care a 
făcut-o pe Freydis şi pe groenlandezi să se înfurie teribil şi să-i 
ucidă pe toţi islandezii. Chiar Freydis însăși le-a omorât pe cele 
cinci islandeze și probabil şi pe copiii acestora. Dacă asta chiar s-a 
întâmplat, atunci fapta asta teribilă a avut loc la adăpostul nopții, 
într-una dintre aceste case comunale. 

- Dușmănie ancestrală, murmură Jack, amintindu-și de 
somnul său tulburat. Sper că nu asta este cea mai durabilă 
moştenire pe care o avem de la vikingi. 

- Avem vreo dată sigură? întrebă Jack. 

- Datele obţinute prin metoda carbonului radioactiv par cele 
corecte, aceeași periaodă în care s-au pus bazele coloniei, în 
jurul anului 1000 d.Hr., iar celelalte expediţii povestite în 
epopei au avut loc în următorii cincisprezece ani, sau așa ceva. 
Expediția lui Freydis se pare că a fost şi ultima. 

- Până la Harald Hardrada. 

- Păi de asta suntem noi aici, zise Jack frecându-și mâinile 
nerăbdător și uitându-se sugestiv la servieta de lângă bagajele lor, în 
care era harta. Este timpul să mai aruncăm o privire pe harta aia. 


Peste douăzeci de minute stăteau la câteva sute de metri de 
situl arheologic, pe plajă. În spatele lor se întindeau ondulându-se 
păşunile ce înconjurau colonia vikingă, şi de-o parte și de alta 
era coasta joasă, măturată de valurile golfului. Lângă ei erau cei 
doi membri ai Pazei de Coastă Canadiene care pregăteau 
Zodiacul, o barcă pneumatică ușoară pe care o aduseseră de la 
elicopter. Jack se uită spre mare, punându-și mâna pavăză la 
ochi. Lumina era străvezie, de o claritate pe care o mai văzuseră 
şi în fiord, iar briza marină aducea niște adieri de aer rece venit 
dinspre ghețarii din nord chiar și în luna iunie. Pentru o 

secundă, Jack se surprinse gândindu-se la aisbergul din fiord, 
întrebându-se dacă nu cumva avea să se topească undeva pe 
aceste țărmuri, lăsându-l pe Halfdan să se odihnească împreună 
cu camarazii săi. Alungă din minte gândul ăsta și se concentră 
pe masa pietroasă vizibilă la câțiva kilometri depărtare de țărm. 

- Great Sacred Isle, murmură el. Pentru ea am venit aici. 

- Nu există nici un dubiu că nu ar fi ea, spuse Jeremy ţinând o 
copie a schiţei lui Richard de Holdingham în mână şi comparând-o 
cu fotocopia unei hărți maritime. Din cele învăţate de la Maria, 
Richard era un erudit foarte meticulos, și a transcris harta cu cea 
mai mare acuratețe, copiind-o probabil de pe o schiță originală, 
care, într-un fel sau altul, a ajuns la el din Groenlanda. 

Puse brusc schiţa jos şi se repezi spre o movilă din apropiere, 
unde un nor de aburi se ridica dinspre o plită micuță. 

- Şi ce anume căutăm noi, mai precis? întrebă Costas. Vase 
de lut, monede, securi ruginite? 

Jack îi zâmbi. 

- Nici vorbă. Patru artefacte au fost singurele descoperiri după 
opt ani de excavații făcute în anii 1960. Un ac de păr din bronz, o 
lampă de piatră cu ulei, un fus şi un fragment de alamă aurit. Și 
asta pentru o comunitate care număra peste o sută de persoane și 
care a stat aici câţiva ani. Se pare că norvegienii strângeau ceea ce 
le cădea la mână şi nu aruncau absolut nimic. Dacă Harald 
Hardrada a vrut să lase ceva pe aici, atunci poate vom găsi ceva. 
Dacă nu a vrut, atunci cu siguranţă nu vom găsi nimic. 

Jeremy se întoarse cu două castroane de lemn și cu linguri și 
le întinse lui Jack şi lui Costas. 

- Le-am făcut chiar eu când eram copil, spuse el mândru. 
Sunt copii exacte ale castroanelor norvegiene din Groenlanda. 
Și chestia din interior este şi ea autentică. 

Costas se uită cu neîncredere la substanţa îngroșată din 
castronul său și bătu în ea cu lingura. 

- Pare destul de veche, zise el. Și miroase ca o fabrică de 


Y Y s po A 

- Este o reţetă personală, spuse Jeremy prefăcându-se că-l 
ignoră. Bazată pe analiza rămășițelor din zonele unde norve- 
gienii își depozitau deșeurile. Făină din orz de proastă calitate, 
mazăre şi scoarță de pin. Un fel de terci. Foarte bun. 

- Dar unde e porţia ta? 

- Nu am mai avut răbdare şi am mâncat-o mai devreme. 

- Da, sigur, spuse Costas adulmecând lingura și luând o 
înghițitură, de încercare. Dumnezeule mare! Deșeuri este într-a- 
devăr cuvântul potrivit. 

— Asta este tot ce vei primi. Experienţa vikingă completă. La 
L'Anse aux Meadows nu este permisă mâncarea vremurilor 
moderne. 

Costas mormăi, și Jeremy se întoarse spre Jack, care golise 
deja castronul şi se uita la hartă. 

- Acesta a fost locul de unde nu mai există întoarcere, spuse 
Jack. Dacă într-adevăr au ajuns până aici, nici unul dintre 
oamenii lui Harald nu s-a mai întors acasă viu. Era un drum cu 
sens unic spre capătul lumii. 

- Dar ghizii lor? întrebă Costas cu gura plină și cu o privire 
încruntată. 

- Mă îndoiesc că vreunul dintre groenlandezi l-a însoţit pe 
Harald așa de departe, răspunse Jack. Ţinând cont că aveau doar 
o singură corabie, după moartea lui Halfdan, nu mai aveau nici 
o cale de întoarcere, și chiar și la Ilullisat ar fi trebuit să aștepte 
să fie salvaţi de vânătorii şi de pescarii norvegieni care ajungeau 
până la Norărseta pe timpul verii. 

- Lasă-mă să recapitulez, spuse Costas. Suntem aici din cauza 
hărţii care descrie Vinland cu referință la Harald Hardrada de 
pe mappa mundi. Cum s-a aflat în Anglia că Hardrada a fost 
aici, cum a ajuns asta la urechile celor din félag şi la Richard de 
Holdingham, atâţia ani mai târziu? 

- Din câte ne-a spus O'Connor, acel episcop care a venit în 
Groenlanda la începutul secolului al XII-lea, cel care era 
membru al fe/ag-ului, a reușit să obţină de la norvegieni o 
mărturie despre expediţia lui Hardrada. Ghizii care s-au întors 

de la fiorduri la colonia vestică din Groenlanda au povestit 
probabil despre călătoria lui Harald spre Vinland, şi povestea a 
fost transmisă mai departe din generaţie în generaţie. Dacă este 
să ne luăm după istoria Islandei, groenlandezii aveau o tradiţie 
bogată în epopei, unele dintre ele transmise în secret. Nici o 
epopee nu a mai fost găsită după misterioasa dispariţie a 
groenlandezilor, câteva secole mai târziu. 

- Dar crucea de pe hartă, „X“-ul care marchează locul? 
întrebă Costas. Dacă într-adevăr marchează ceva acolo, cum ar 
fi putut groenlandezii să știe? 

- Cu ușurință, zise Jeremy. Norvegienii au lăsat semne, indi- 
catoare navale. Erau esenţiale pentru reconstituirea călătoriilor 
într-o arie atât de vastă care nu era deloc explorată. Unele dintre 
mormanele de pietre ridicate în jurul golfului Baffin despre care 
se crede că au aparţinut eschimoşilor, s-ar putea să fi fost de fapt 
ridicate de norvegieni. Saga groenlandezilor ne spune cum 
'Thorvold, cel care a fost ucis de indieni, a ridicat chila unei 
corăbii drept semn undeva lângă un promontoriu, la nord-est de 
aici. A devenit cunoscut ca Kjalarnes, Capul Keell. 

- Deci vrei să spui că Great Sacred Isle era un reper de 
navigaţie bine-cunoscut. 

- Cred că era mai mult decât atât, spuse Jack. Faptul că 
această insulă este foarte bine marcată pe hartă înseamnă că 
simboliza mult mai mult, ceva strâns legat de călătoria lui 
Harald. Este doar o bănuială, dar mă întreb dacă Harald le-a 
promis ghizilor săi groenlandezi, înainte de a pleca din Ilulissat, 
să le lase niște semne pe măsură ce călătoria lui avansa. Un loc 
evident pe care l-ar fi sugerat groenlandezii ar fi fost propriul 
semn de navigaţie pentru Leifsbudir la Great Sacred Isle, un loc 
pe care Harald l-ar fi găsit cu ușurință. Groenlandezii nu cred că 
s-au aventurat până aici ca să vadă dacă a reușit, dar amintirea 


promisiunii lui Hardrada nu a murit niciodată. 


1 Keel Cape, keel însemnând „chilă“ 

- Să vedem atunci dacă ne așteaptă pe noi. Costas îi dădu lui 
Jeremy castronul gol, apoi făcu un semn spre rucsac. Ai cumva 
nişte bere, să se ducă mai bine mâncarea aia? 

- Mă tem că nu ai noroc. Dar în schimb am ceva la fel de 
bun. Un iaurt acru făcut din zer de vacă şi lăsat vreo câteva 
săptămâni într-o putină. Se serveşte cald. Doar să mai aștepți 
puţin până ce... 

Costas era deja la jumătatea drumului spre plajă, cu mâinile 
în sus, ca şi cum s-ar fi predat. Jack ti zâmbi lui Jeremy și arătă 
spre Zodiac. 

— Cred că s-a terminat micul dejun. 

Câteva minute mai târziu, se îmbrăcau în costumele de 
supravieţuire şi își puneau vestele de salvare împrumutate de la 
Paza de Coastă. Împinseră barca în apă, şi apoi săriră în ea şi se 
aşezară în timp ce unul dintre membrii echipajului porni 
motorul. Pe când ieșeau încet din golf, se întoarseră să se uite la 
coasta joasă care se îndepărta în spatele lor. 

— Mareea e înaltă, strigă Jeremy, ca să acopere zgomotul 
motorului. Când scade, întregul golf e doar pământ uscat. 
Vikingii prindeau somon punând capcane când mareea era 
joasă, apoi se întorceau la următoarea maree. Nu cred că 
oamenii lui Harald aveau probleme cu aprovizionarea. 

Barca acceleră când ieșiră din golf şi trecură din apele de 
mică adâncime în strălucirea verzuie a mării. În faţa lor, insula 
părea luminată brusc de o rază de soare, sclipind printre norii 
care se adunau pe cer. 

- O bucată de la Mjallnir, strigă Jeremy. 

- Cum? 

- Norvegienii credeau că fulgerele şi razele de lumină sunt 
bucăți desprinse de lovitura ciocanului lui Thor, Mjøllnir, strigă 
Jeremy. De obicei este un semn bun. 

- Nu mai vreau să aud de nici o prevestire nordică, zise 
Costas. Am început să visez lupi şi vulturi de sânge. 

- Nu-ţi face griji, zise Jack zâmbind spre Costas. O să-ţi 
treacă, și în curând o să revii cu picioarele pe pământ. 


15 


Douăzeci de minute mai târziu, stăteau adăpostiţi de vânt 
lângă Great Sacred Isle, dincolo de vârful cel mai nordic de pe 
Newfoundland, dezbrăcându-se de costumele de supravieţuire şi 
lăsându-le în Zodiac. Insula din faţa lor avea aproape un kilo- 
metru în lungime și jumătate de kilometru în lăţime, pietroasă 
şi cu pete micuţe de verde pe ici şi pe colo. Din când în când, 
mai apăreau niște creste joase, pe care Jack le inspecta cu atenţie 
prin binoclu. 

- Preferata mea, suspină Costas mulțumit şi dădu cu piciorul 
bocancilor. O vânătoare de comori. 

- De data asta nu avem echipamente sofisticate, zise Jack 
dând la o parte binoclul şi privindu-l pe Costas, care se încălța. 
Terenul nu e bun pentru geofizică, și ceea ce căutăm noi oricum 
n-o să apară. Așa că ne bazăm doar pe vederea noastră. Oricum, 
este singurul mod în care am găsit vreodată vreo comoară. 

- Ce căutăm până la urmă? 

- Ceva pe cel mai înalt punct sau un punct care iese în evi- 
dență dinspre mare. Mai mult de atât nu știu nici eu. O piatră 
de hotar sau un șir de pietre întinse pe sol care par prea uni- 
forme pot fi de la o grămadă care s-a prăbușit. Dar, dacă era un 


254 DAVID GIBBINS 


semn din lemn, cum a fost chila aia din saga, atunci n-o să 
avem noroc. 

Se îndepărtară unul de celălalt pe o distanţă de vreo douăzeci 
de metri, cu Jack în mijloc, pentru a cuprinde o arie cât mai 
largă, şi porniră la drum spre centrul insulei. Terenul nu era 
prea accidentat, dar era un amestec ciudat de rocă şi eroziuni 
umede, care îi amintiră lui Jack de plimbarea lor pe Iona, cu 
câteva zile în urmă. După ce se cățără pe prima creastă, Costas 
se opri brusc și se uită înspre pământ. Jack îi observă mișcarea şi 
se întoarse. 

— Ai văzut ceva? 

- Este despre vikingii lui Harald. 

- Continuă, spuse Jack relaxându-se și uitându-se nerăbdător 
la Costas. 

- Nu aveau femei. Adică, în afară de doamna lui Harald, 
care, evident, nu intra în discuţie. 

- Maria a spus asta. Dar nu uita că ei plănuiau să pună bazele 
unei colonii. În mintea lor, treceau dintr-o luptă în alta, până la 
bătălia finală. Dacă găseau ceva în drumul lor, foarte bine, dacă 
nu, la fel de bine, pentru că oricum aveau un scop mult mai 
înalt. Plus că nu erau deloc în cea mai bună condiţie fizică. 

- Îşi faci griji pentru Maria? întrebă Costas. 

Jack tăcu pentru câteva clipe, apoi răspunse: 

- Poate să aibă grijă de ea însăși. O'Connor este cel din linia 
întâi. 

Peste aproape două ore, scotociseră întreaga insulă fără să 
descopere nimic. Jack se rătăci de ceilalți doi şi se trezi hoinărind 
pe plaja pietroasă din partea vestică a insulei. Se simţea tulburat, 
și secvenţe din visurile din noaptea precedentă începură să îi dea 
târcoale. Pentru prima dată, se întreba cu seriozitate dacă ăsta 
chiar era capătul drumului. Pentru arheologii care merseseră 
înaintea lor pe urmele vikingilor, până aici, acest loc mohorât şi 
respingător fusese unul al triumfului, al euforiei, făcând ca 
rămăşiţele norvegiene de la L'Anse aux Meadows să pară la fel de 

minunate precum comoara regelui Tutankhamon. Totuși, se 
pare că aici drumul se înfundase. Nu se mai găsise nimic 
convingător înspre vest sau înspre sud, nici o dovadă a existenţei 
coloniei vikinge sau vreun semn al explorării. 

Jack se așeză pe vine pe plajă, găsi o piatră plată şi o aruncă 
departe în mare, numărând de câte ori atinse piatra apa înainte 
să dispară. Poate aici era totuşi marginea lumii vikinge, graniţa 
cu viaţa de dincolo de moarte. Poate că, până la urmă, aici au 
găsit bătălia lor mistică de la sfârșitul timpului, Ragnarokul lor. 
De când ajunseseră pe Iona, Jack simţise o apropiere extraor- 
dinară de Harald Hardrada, ca și cum Harald ar fi fost spiritul 
său însoțitor, prezent în lumea din partea cealaltă a graniţei. 
Maria îi spusese că norvegienii credeau că acei oameni cu spirit 
de aventură urmau cărările strămoșilor lor, spiritele lor călău- 
zitoare, şi Jack începuse să simtă cum era tras înainte de o 
prezenţă invizibilă. Dintr-odată se simţi părăsit de toţi, 
învârtindu-se în ceața nesiguranţei fără să aibă vreo idee despre 
ce avea să facă mai departe. 

Poate exact asta simţise şi Harald în acel moment. Jack își 
aminti din nou de hartă, de corabia din aisberg, de securea 
masivă a lui Halfdan. Nu fusese un vis. Chiar se întâmplase în 
realitate. Trebuia să fie ceva mai mult pe această insulă. Apăsă 
cu putere stânca solidă cu palmele, dorindu-și să o facă să-şi 
dezvăluie secretele. Își aduse aminte iar de secure. „Norocul în 
luptă“, şopti pentru sine însuşi. Apoi se ridică și se întoarse, 
obervându-i în același timp pe Costas şi pe Jeremy pe o stâncă 
undeva pe țărmul estic. Ajunse la ei în câteva minute și le dădu 
sticla cu apă înainte de a bea el. 

- Mai avem o oră până la reflux, și va trebui să plecăm. Ce 
sugerați? 

- Tocmai vorbeam cu Costas, începu Jeremy. Ceva nu-mi dă 


pace. Ceva legat de harta aia. 

Luă harta lui Richard de Holdingham și o întinse pe piatră, 
apoi se așeză și el alături, uitându-se la ea cu mâinile deasupra 
capului. Brusc, sări în picioare, exuberant. 

- Ce prost am fost! exclamă el. Ce am spus mai devreme 
despre meticulozitatea lui Richard. Uitaţi-vă cu atenţie la schiţa 
asta. Nu este o cruce, un „X“. Este simbolul viking pentru 
ciocanul lui Thor, tulpina cu două braţe care se intersectează 
în vârf. 

- Super, zise Costas cu o faţă inexpresivă. Și cu ce ne ajută 
asta pe noi? 

- Hai să presupunem că au găsit o stâncă de o formă 
potrivită şi şi-au construit turnul de pietre acolo. Poate nu era 
locul ideal pentru un far, dar asta este exact ceea ce ar fi făcut 
norvegienii. Dacă l-ai fi ignorat, gestul ar fi fost considerat o 
sfidare adusă lui Thor. 

- Păi tocmai l-am găsit, exclamă Costas brusc. Uită-te la 
picioarele tale! 

Se uitară în jos şi îşi dădură seama că piatra pe care stăteau 
avea o formă ciudat de regulată. Nu și-ar fi dat seama dacă nu li 
s-ar fi atras atenţia, dar acum, învârtindu-se de jur împrejurul ei, 
văzură, dintr-un anumit unghi, o asemănare clară cu simbolul 
ciocanului lui Thor. 

- OK, zise Jeremy exaltat. Trebuie să căutăm niște semne, 
probabil rune. Uitaţi-vă sub orice protuberanţă, undeva ascuns. 

Sări peste piatră şi începu să o cerceteze atent, analizând 
suprafaţa erodată de granit. După câteva secunde, se aplecă 
sub o bucată ieșită în afară, și auziră un strigăt înfundat de 
bucurie. Jack veni lângă el, și Jeremy îi luă mâna și o apăsă pe 
suprafaţa pietrei. 

— Simţi2 

Jack pipăi suprafaţa dură și umedă, simțind nişte adâncituri, 
nişte linii săpate cu dalta. 

-Da! 


— Avem vreo lanternă? 

Costas veni lângă ei şi îi puse lui Jeremy în mână mini- 
lanterna. Acesta se ghemui înapoi sub rocă. 

- Două rune. Prima este a treia rună din vechiul alfabet 
runic norvegian, futhark, sunetul TH. Având doar două rune 
aici, cred că nu avem în faţa noastră literele unui cuvânt, ci 
înţelesul simbolic al runelor, în cazul ăsta fiind vultur. 

- Vultur, spuse Jack entuziasmat. Adică corabia lui Harald? 

- Iar cea de-a doua cred că ne lămurește complet, spuse 
Jeremy. Mai bine uită-te tu! 

Se ridică, dându-i lanterna lui Jack, care se ghemui, luându-i 
locul lui Jeremy. Direcţionă lumina spre rune, luminând chiar 
simbolul cu şapte braţe al menorei. Se holba încremenit, abia 
mai putând să respire. Nu-și putea crede ochilor. Harald 
Hardrada însuşi ajunsese în acest loc, uitându-se la oamenii săi 
care săpau aceste rune, fiind probabil ultima peroană care le 
văzuse până în acest moment. Stânca erodată se asemăna cu 
pietrele gravate pe care Jack le văzuse în urmă cu două zile pe 
Iona, deși mai văzuse simbolul menorei gravat în piatră, pe 
Arcul lui Titus. Imaginea pe care o avea acum în faţă părea să 
sfideze toate caracteristicile convenţionale ale istoriei. Era cu 
adevărat incredibil. Fu nevoit să facă eforturi mari pentru a-și 
aminti că era la mii de kilometri distanţă de Iona și de Roma, de 
cealaltă parte a Atlanticului. 

Când se ridică, Jack zâmbea larg; îl bătu pe Jeremy pe umăr 
în timp ce-i strângea mâna. 

- Foarte bine. Felicitări, Jeremy. 

- Ce înseamnă runele acelea? 

— Vulturul, corabia lui Harald, plus simbolul comorii sale. 

- Harald a fost aici. 

- Ceva de genul ăsta. 

- Deci chiar aşa s-a întâmplat, zise Jeremy, trântindu-se pe 
iarbă, lângă stâncă, obosit, dar încântat. Cărţile de istorie vor 
trebui rescrise după asta. Vinland nu a fost doar un avanpost 


obscur, ci un loc vizitat de cel mai mare rege al epocii vikinge. 

— Și a plecat mai departe, şopti Jack. 

- Ce s-a întâmplat aici? întrebă Costas, uitându-se la ţărmul 
jos măturat de ape. Adică, dacă acest loc uitat de Dumnezeu a 
fost un paradis pentru norvegieni, de ce n-a rămas Harald aici? 

- Norvegienii credeau cu ardoare în lumea spiritelor, spuse 
Jeremy. Bariera dintre lumea lor şi lumea spiritelor era foarte 
subțire, ușor de trecut. Zeul-lup, zeul-vultur, zeul cel rău Loki, 
oricare dintre ei și-ar fi putut face apariţia în lumea reală sub 
diferite forme, vizibile doar celor care aveau seid, un fel de 
percepţie extrasenzorială. Spiritele celor morţi puteau bântui un 
loc. Poate Harald și oamenii lui au simţit o prezenţă nefastă 
când au ajuns aici. 

- Nu cred că aveai nevoie de vreo percepţie extrasenzorială, 
zise Costas. Chiar și după jumătate de secol, scheletele erau tot 
acolo, mai ales dacă erau blocate într-una dintre casele comunale. 

- Oamenii lui Harald probabil s-au simţit obligaţi să strângă 
oasele și să le incinereze, apoi să ardă și să îngroape orice ar mai 
fi găsit, spuse Jeremy. Aceste rune aveau, probabil, un dublu rol — 
în primul rând, erau privite drept talismane protectoare, având 
puterea să ţină spiritele acestui loc departe; apoi, ele îi apărau pe 
Harald şi pe camarazii săi de relele viitoare. Erau rune 
fermecate, galdrastafir. Se ridică și se întinse pentru a mângâia 
liniile gravate în piatră. O rună pare a fi ciocul vulturului, 
cealaltă — un dinte de lup, alta — ciocanul lui Thor. 

- Și cealaltă e menora, adăugă Jack. 

— Cu cât o văd mai des, cu atâta cred mai tare că simbolul 
menorei a devenit simbolul lui Harald însuși, nu doar un 
simbol al curajului și al realizărilor sale, ci un fel de talisman, 
ceva învăluit în propriul destin. 

- Faptul că a supravieţuit bătăliei de la Stamford Bridge a 
părut aproape un miracol, spuse Jack. Fiind un luptător viking, 
Harald își dorea o moarte glorioasă pe câmpul de luptă, dar, 
pentru că a fost cruțat, i-a încolţit în cap ideea că pe el îl aștepta 


. . Ci A . . 
o bătălie mai grozavă. In starea de seminebunie în care se aflau, 

el şi oamenii săi trecuseră probabil graniţa în cealaltă lume, a 
spiritelor, şi credeau că vedeau prevestiri rele legate de destinele 
lor în bătălia finală de la Ragnarok. 

- Aduceţi-vă aminte ce spunea părintele O'Connor, zise 
Jeremy. Norvegienii credeau în predestinare, credeau că soarta 
oamenilor era scrisă de la bun început, de la naștere. Poate 
Harald credea că încă nu-şi îndeplinise destinul, şi ceva îl 
împingea mai departe. Trebuia să trăiască cel mai mare triumf, 
care să se potrivească caracterului său, să moară într-o bătălie pe 
măsura imaginii sale supreme de erou nordic. 

- OK, pe mine m-aţi pierdut, spuse Costas. Tot ce vreau să 
ştiu este încotro s-a dus când a plecat de aici. 

Jack dădu din cap şi vorbi pe un ton serios: 

- Păi, un lucru pe care l-ar fi putut face ar fi fost să se 
reaprovizioneze cu apă şi cu mâncare şi să-şi repare corabia. 
Unul dintre primele lucruri descoperite de arheologi în anii 
1960 a fost o fierărie primitivă unde fierul era topit și trans- 
format în piroane. Iar unele dintre bucăţile alea de lemn găsite 
pe mal ar fi putut proveni din scândurile de la carenă înlocuite 
de oamenii lui Harald. 

- Şi apoi unde s-au dus? Spre est sau spre sud? 

- Spre vest, în jos spre estuarul fluviului St. Lawrence ar fi 
fost dificil de navigat împotriva curentului, spuse Jeremy. Și, 
dacă mergeau mai departe în direcţia aia, ar fi fost terifiați la 
gândul că aveau să ajungă la capătul lumii şi să cadă în 
Ginnungagap, marele abis. 

- Și nu ar fi fost chiar sfârșitul glorios la care se așteptau, 
spuse Costas. Deci spre sud? 

Jack dădu din cap aprobator, apoi se aplecă şi scoase din 
rucasac un palm computer. Se uită la Jeremy. 

- Este rândul meu să-mi cer iertare pentru că am ţinut ceva 


secret. Sunt cu un pas înainte deja. 

Deschise computerul, iar Costas și Jeremy se așezară lângă 
el. După câteva secunde, pe ecran apăru imaginea tridimen- 
sională a unei corăbii vikinge. 

- Lanowski mi-a trimis asta prin e-mail, ieri seară târziu, 
după ce voi adormiserăţi. Este o imagine tridimensională a 
corabiei noastre din gheaţă, bazată pe date fotometrice luate 
când am fost în interiorul aisbergului. Dacă presupunem că 
Lupul şi Vulturul erau corăbii surori, atunci asta ne dă o idee 
foarte bună despre vasul care i-a adus pe Harald și oamenii lui 
pe Vinland. 

Jack mişcă imaginea ca să poată vedea din mai multe 
unghiuri și o apropie pentru a observa detaliile. Văzură un vas 
elegant cu un singur catarg și cu vela pătrată, cu mijlocul navei 
foarte spaţios, cu pupa şi prora ridicându-se simetric. Se putea 
vedea unde fiecare filă a carenei fusese construită din mai 
multe scânduri, partea mai joasă a fiecăreia suprapunându-se 
peste cea de dedesubt, prinsă de aceasta cu piroane şi cârlige. 
Chila era adâncă, cu scânduri abrupte, conferindu-i vasului 
rezistenţă și împiedicându-l să se balanseze. Sub marginea 
bordului erau găurile pentru vâsle aranjate simetric, iar la pupa 
era o ramă pentru cârmuire pe o proeminenţă, exact cum Jack 
și Costas văzuseră în corabia din aisberg. Lanowski lăsase 
deoparte sculptura superbă care împodobea stâlpul de la proră; 
la pupă era un steag alb, pe care, la o cercetare mai atentă, 
descoperiră însemnele IMU și o imagine a unui sfeșnic cu 
șapte braţe. 

- Dumnezeule, murmură Costas. Până la urmă, tipul ăsta 
are și simţul umorului. 

- După ce și-au petrecut iarna la fiord, probabil au avut 
nevoie să-și repare corabia pentru călătoria spre sud, spuse Jack. 
Ţineţi minte că era o corabie construită după standardele 
vikinge, aceeași pe care Harald a folosit-o să fugă din Cornul de 


Aur, cu douăzeci şi cinci de ani în urmă. Au încercat s-o repare 

după călătoria la Iona și după ce fusese lăsată toată iarna 
pe gheaţă. 

- Despre ce anotimp e vorba? 

- Paleoclimatologii din echipa lui Macleod au fost foarte 
încântați de carotele de gheaţă pe care le-au extras din aisberg. 
Se pare că iarna din 1066 spre 1067 a fost foarte dură în 
Groenlanda, prevestind mica eră glaciară din perioada me- 
dievală. Era mai sau chiar început de iunie înainte ca strâm- 
toarea Davis să fie navigabilă. 

- În momentul în care s-au hotărât să consolideze doar o 
singură corabie, Vulturul, au putut folosi lemnul de la cealaltă, 
spuse Costas. 

- Exact ce a descoperit Lanowski cercetând imaginile, spuse 
Jack. Grinzile transversale și chiar o parte din chilă fuseseră 
îndepărtate din zona pupei. 

- Dar materialul de călăfătuire? 

- Nu ar fi putut să supravieţuiască iernii dacă nu ar fi vânat 
şi pescuit la copcă, spuse Jack. Sunt convins că aveau cu ei 
norvegieni din Groenlanda, bărbaţi pe care îi luaseră la bord din 
colonia vestică a Groenlandei pentru a le fi ghizi. Ei i-au arătat 
lui Hardrada cum să ungă lemnul cu untură de focă, pentru 
a-l proteja împotriva carilor, şi cum să facă funii din piele 
de morsă. 

- Şi le-au mai spus că nu au nici o șansă dacă merg spre nord, 
sugeră Costas. 

- Teoretic, vikingii ar fi putut naviga prin pasajul din nord- 
vest prin Oceanul Arctic, spre strâmtoarea Bering, dar nu 
există nici o dovadă că au mers spre vestul golfului Baffin, 
răspunse Jeremy. Există câteva artefacte norvegiene găsite în 
aşezările eschimose înspre nord, până la insula Ellesmere, la 
marginea calotei glaciare, dar probabil au fost adunate de 
vânătorii eschimoşi de pe epave sau colonii părăsite din 


Groenlanda. Este ca dovada despre expediţia blestemată a lui 

Franklin, din 1845, obiecte tentante împrăștiate peste tot, 
absorbite de altă cultură. 

- Este cam bizar, şopti Costas. Oriunde am merge, se pare că 
suntem pe urmele vikingilor, şi totuși, este ca şi cum ei nu ar fi 
fost cu adevărat în acele locuri. Cred că încep să cred și eu în 
lumea aia a spiritelor. 

Jack își întoarse capul spre ţărmul din spatele lor și spre 
L’Anse aux Meadows. Cu ochii minţii, vizualiză corabia 
vikingă cu pânzele întinse, ancorată în estuar. 

- Fii sigur că au fost pe aici. Şi nu uita de corabia din gheaţă. 

- Deci suntem de acord că au ajuns aici la... să spunem 
sfârșitul lui iunie, anul 1067? întrebă Jeremy. 

- Odată gheaţa topită şi întrucât vremea se mai liniștise, ar fi 
fost uşor de trecut peste strâmtoarea Davis de la Ilulissat, şi apoi 
în jos spre coasta insulei Baffin și spre Labrador, până aici, 
urmând ruta despre care aflaseră de la groenlandezi, zise Jack. 
Pe acolo este drumul aisbergurilor, dar adunaseră destui vâslași 
puternici încât să-și permită scurte escapade fără să fie în pericol 
de a fi răniți. Sunt şanse ca ei să fi avut vânt bun din spate pe tot 
parcursul drumului. Chiar şi în mări agitate, o corabie ca asta ar 
fi putut face faţă furtunilor, fiind destul de suplă pentru a se 
adapta unduirilor apei şi cu un bord liber destul de înalt pentru 
a preveni scufundarea carenei sub greutatea gheții. Iar norve- 
gienii erau nişte marinari extraordinar de talentaţi. Aveau un fel 
de cuarţ numit aventurin care reflecta lumina şi care capta 
lumina polarizată când cerul era înnorat, spunându-le încotro 
era soarele. Dar în majoritatea timpului navigau bazându-se pe 
simţurile lor, pe o cunoaștere ancestrală a mării şi a stelelor. 
Dacă Harald a fost vreodată prins în ceţurile de pe coasta asta, 
și-ar fi continuat traseul după mirosul pământului, boarea 
pădurilor de pini. 

- Şi tu chiar crezi că Vinlandul era tărâmul făgăduinţei 
pentru ei? insistă Costas, uitându-se neîncrezător spre țărm. 


Mie, unul, mi se pare destul de mohorâtr şi de respingător. 

- Primilor vikingi care au pășit aici cu siguranţă nu li s-a 
părut așa. Aveau toate elementele unei vieţi îmbelșugate. Jack 
făcu o pauză, uitându-se gânditor spre țărm. Dar pe vremea lui 
Harald era învăluit în negură, un văl care acoperea fapta 
criminală a lui Freydis. Groenlandezii ştiau de ea probabil, şi 
poate chiar i-au spus lui Harald să nu vină aici. La jumătate de 
secol după evenimentele descrise în epopeile nordice, Vinlandul 
avea deja o reputaţie funebră, un loc în care oamenii mergeau, 
dar de unde puţini se mai întorceau. Norvegienii erau cei 
mai duri aventurieri de prin aceste părți, dar erau foarte 
superstiţioşi, și pentru ei acest loc era damnat. Nu ar fi vrut să 
rămână aici. 

- Şi pe aici erau acei scraeling-i. 

- În acest moment numărul oamenilor lui Harald scăzuse 
probabil sub treizeci, cât ar fi fost normal pentru echipajul unei 
corăbii; ei erau aproape jumătate. Știau de scraeling-i de la 
norvegienii groenlandezi. Ar fi fost sinucidere curată să provoci 
vreo luptă. Probabil au pătruns în golf încercând să treacă 
neobservaţi, au luat lemnul și fierul de care aveau nevoie, au 
luat rășină de pin pentru a-și călăfătui corabia, au vânat câteva 
căprioare pentru a-și face haine şi pentru mâncare, au strâns 
peşte, fructe și carne cât au putut duce. Ultimul lucru pe care 
l-au făcut a fost, probabil să dea foc așezării, și apoi să se 
oprească pe insula asta, ca să lase semnul, înainte de a pleca de 
pe Leifsbudir pentru totdeauna. 

- Îndreptându-se spre sud, zise Costas. 

- În josul coastei Newfoundland, dincolo de Nova Scotia, 
poate de-a lungul țărmului estic al Statelor Unite, afirmă Jack. 
Mai ţineţi minte programul de simulare al lui Mustafa, când ne 
arăta exodul din Marea Neagră, progresul zilnic al refugiaților 
din Atlantida? L-am pus pe Lanowski să facă la fel, ca să 
măsurăm progresul presupus pe care l-a făcut corabia vikingă pe 
ruta asta, în ecuaţie intrând tot ceea ce știm despre corabie, 
anotimpul și condiţiile meteorologice din secolul al XI-lea. 

Noul nostru căpitan canadian de pe Seaquest II ştie aceste ape ca 
pe propriul buzunar și ne-a ajutat enorm, punând la dispoziția 
noastră vastele sale cunoștințe. Vikingii erau asemenea 
navigatorilor medievali mediteraneeni. Îşi măsurau progresul în 
zile, doegr. Având curentul principal şi vântul în spate, cu 
certitudine au înaintat rapid spre sud. În trei săptămâni, au 
înconjurat Florida și au ajuns în Caraibe. 

- Caraibe? Incredibil! zise Costas fluierând. 

- Este doar o presupunere, continuă Jack. Oriunde s-ar fi dus, 
ar fi trebuit să acosteze după aproximativ o săptămână sau zece 
zile de când au plecat de aici, pentru a-și face provizii de apă şi de 
mâncare. Să zicem că, acolo unde au acostat, s-au întâlnit iar cu 
băştinași, aşa că au încercat să plece cât mai repede. Apoi încă o 
săptămână sau zece zile, și erau lângă Georgia şi Florida. 'Ţărmul 
li s-a părut probabil foarte neospitalier, un teren necunoscut cu 
vegetaţie tropicală și tufăriș dens. Dar nu ar fi fost deloc uşor dacă 
s-ar fi întors, împotriva vântului și a curenților, bazându-se doar 
pe pânzele lor și pe foarte puţini oameni capabili să mânuiască 
vâslele timp îndelungat. Cu o disperare crescândă, şi-au continuat 
drumul spre sud. Este doar o speculație, bineînţeles, dar ar fi 
putut naviga prin Cheile Floridei direct în Caraibe. Dacă s-a 
întâmplat așa, vânturile puternice ar fi putut să-i abată înspre sud- 
vest, ajungând chiar până în America Centrală. 

- Asta e al naibii de departe de Constantinopol. 

Jack își aminti dintr-odată zilele minunate petrecute 
împreună cu Katya în Istanbul, cu șase luni în urmă, amândoi 
pierduţi în trecutul labirintic al orașului, discuţiile despre cum 
cărările puţin umblate ale istoriei puteau conduce la aventuri și 
la descoperiri extraordinare. Pentru o clipă, simţi o umbră de 
regret, dar apoi fu copleșit de o exaltare bruscă. 

- Da, e foarte departe, într-adevăr, spuse el. Dar uită-te unde 
suntem acum, cât de departe suntem deja de ţara lor natală. 
Prezenţa vikingilor aici la L'Anse aux Meadows este un lucru 
cert. Orice este posibil. 

- Pe jumătate înnebuniţi de sete și de oboseală, unii dintre ei 
infirmi din cauza rănilor de la Stamford Bridge, zise Jeremy. Este 
o imagine incredibilă. Cred că erau îngroziţi, dar totuși exaltaţi, 
în fiecare clipă bântuindu-i teama că aveau să cadă dincolo de 
marginea lumii, dar cu toate astea apropiindu-se de Ragnarok cu 
fiecare zi care trecea, mai aproape cu o zi de luptă finală, unde 
aveau să li se alăture lui Odin și lui Thor într-o ultimă încleștare. 
Nouă tropicele ni se par blânde, dar pentru vikingi au fost 
probabil o viziune a iadului, o aură purpurie care îi aducea din ce 
în ce mai aproape de destinul lor. 

Costas se ridică şi privi spre orizontul nord-estic, prin 
strâmtoarea dinspre ţărmul Labradorului şi Oceanul Atlantic. 
Norii se adunau, și ceața mării învelea treptat întreaga coastă. 
Arătă dintr-odată spre o formă albă care apărea şi dispărea în 
ceața de la orizont. 

- Este Seaquest II, spuse el încântat. Şi Lynx-ul este pe drum. 

Jack privi spre mare. Își pusese în joc reputaţia când 
încercase să-l convingă pe Macleod să oprească pentru moment 
proiectul din fiorduri şi să navigheze spre sud, ca să-i ia şi pe 
ei, în speranţa că aveau să meargă undeva mai departe de 
L'Anse aux Meadows. În mod normal, Jack nu ar fi făcut uz 
de autoritatea sa asupra altor departamente IMU, dar, din 
fericire, Macleod îşi descoperise un interes crescând pentru 
arheologie după ce îl adusese pe Jack la Ilulissat. Dar condiţiile 
pentru a lua carotele de gheaţă se deteriorau, odată cu 
încălzirea vremii, şi fuseseră multe voci nemulţumite printre 
savanții de la bord. Jack își ţuguie buzele și, timp de câteva 
minute, urmări cum pata neagră a elicopterului se mărea, 
devenind recognoscibilă, iar golful se umplu de zgomotul surd 
al rotorului. Zbură alene pe deasupra lor, apoi ateriză pe 
pontoanele din apă, lângă Zodiac. Când motoarele se opriră, 


văzură chipul încadrat de căști al lui Ben și al lui Andy, care 


266 DAVID GIBBINS 


înaintau pentru a-i saluta pe cei doi bărbaţi canadieni de la 
Paza de Coastă. 

- Încotro plecăm de aici? întrebă Costas. Mie mi se pare că 
urmele duc oriunde. 

- Avem nevoie de mai mult, spuse Jack încruntat. Sperasem 
să găsim aici ceva mai mult, un indiciu care să ne ghideze. Dar 
măcar nu este nimic nici pentru alţii. Înseamnă că mă pot 
întoarce la părintele O'Connor să-i dau aprobarea de a spune 
povestea ziarelor şi Interpolului. El și Maria au terminat 
probabil de întocmit dosarul despre félag până acum, şi noi nu 
avem destule date aici pentru a ne justifica întârzierea. Atâta 
timp cât descoperirea menorei era o posibilitate, preocuparea 
principală a lui O'Connor era ca noi să ajungem aici primii şi 
să-i împiedicăm pe alţii să pună mâna pe ea. Acum trebuie să ne 
concentrăm toată energia asupra acelui individ, Loki. Viaţa lui 
O'Connor este în joc. 

- Nu vreau să fiu de faţă când va trebui să-i spui lui Macleod 
să facă dreapta înapoi şi să se întoarcă la fiord, spuse Costas 
ghemuindu-se să își aranjeze bocancii și rezemându-se de o 
margine plină de iarbă de sub o stâncă. 

Brusc se auzi un zgomot de prăbuşire şi un șir de 
înjurături în greacă. Acolo unde fusese Costas cu câteva 
secunde mai înainte, nu i se mai vedeau decât bocancii ieşind 
dintr-un boschet. 

- Eşti bine? Jack se întoarse și privi cu îngrijorare în gaura 
întunecată care se formase dedesubtul stâncii. El și Jeremy 
începură să dea repede la o parte iarba și pietrele care îi 
prinseseră picioarele lui Costas. 

- Doar mândria-i un pic boţită. Vocea îi era înfundată şi fu 
urmată de o tăcere. Dar mi-am găsit un nou prieten. 

Când partea de sus a corpului lui Costas apăru, în faţa 
ochilor avură o privelişte uimitoare. În micuța cavitate din faţa 


sa era un schelet uman ghemuit, cu craniul sub genunchi, iar 

tălpile erau îngropate în pământ. De oase atârnau rămășițele 
zdrenţuite ale hainelor din piele de animal, iar scalpul încă avea 
fire de păr lungi și albe. 

Jeremy îngenunchie pentru a se uita mai îndeaproape. 

- Cunoştinţele mele de paleopatologie sunt cam ruginite, 
dar aş zice că avem de-a face cu un bărbat, posibil la sfârșitul 
vârstei mijlocii. 

- Scraeling? întrebă Costas. 

Jeremy dădu din cap. 

- Fizionomia este europeană, iar tipul ăsta este înalt, are mai 
mult de un metru optzeci. Ar putea fi unul dintre primii 
exploratori englezi sau francezi, dar eu zic că oasele astea sunt 
mai vechi de atât, mult mai vechi. Aș zice că avem un nordic. 

Jack închise ochii şi se legănă încet. Asta ar putea fi. Se rugă 
să-l ţină norocul. 

- Oasele alea au şi niște cicatrici foarte impresionante, spuse 
Costas. 

- Am mai văzut aşa ceva şi înainte, în Anglia la ritualurile 
funerare ale războinicilor vikingi, spuse Jeremy. Răni de luptă, 
cauzate de săbii și topoare. Nu genul de răni pe care le-ai avea 
după o întâlnire cu scraelingi-i, care nu aveau arme cu marginile 
de metal. Tipul ăsta a fost hăcuit bine. Sunt niște cicatrici 
ciudate care ar putea reprezenta răni ulterioare, în special acele 
urme de inele din jurul încheieturilor, ca și cum ar fi fost în 
lanţuri. Dar toate rănile din luptă arată vindecate, cu mult timp 
înainte să fi murit el. 

Jack se uită gânditor la schelet. 

- Te gândești și tu la ce mă gândesc eu? 

- Nu uita că pe aici erau și alți nordici, îl avertiză Jeremy. 
Dar este posibil, doar posibil, ca noi să fi dat peste încă unul 
dintre oamenii lui Harald, încă unul în afară de Halfdan. Ce mă 
uimește pe mine este vârsta rănilor. Dacă a murit în călătoria 


lor în josul fiordului, urmele de tăieturi ale rănilor din bătălia 

de la Stamford Bridge, care a avut loc cu o toamnă înainte, ar fi 
încă proaspete și s-ar vedea pe oase. Dar astea s-au vindecat cu 
ani înainte de a muri el, poate chiar decenii. 

— Şi ăsta nu este un ritual funerar, spuse Jack. Omul ăsta s-a 
târât aici şi s-a baricadat cu pietrele astea. De aceea oasele nu i-au 
fost mâncate de animale. 

- Poate vă ajută asta, spuse Costas cu o voce înfundată de sub 
stâncă, acolo unde își strecurase corpul chiar în faţa scheletului şi 
acuma pipăia încet întunericul din cutia toracică. Cu grijă scoase 
două obiecte și pe cel mai mare îl ţinu în sus. Jack îl luă fără să se 
gândească, cu mintea încă la enigma scheletului. 

- Ce este? 

Costas reapăru pentru a le vedea figurile șocate ale celor doi 
uitându-se la obiectul din mâna lui Jack. Era un pandantuv plat, 
de mărimea unei farfurioare, şi era gravat într-o piatră verde 
lucioasă, jad, fără nici o îndoială. Suprafaţa ondulată şi curbată 
părea să aibă un desen abstract, dar pe măsură ce se uitau mai 
atent, în faţa ochilor se contura forma stilizată a unor ochi, cioc 
ŞI niște aripi. 

- Doamne dumnezeule! șopti Jeremy. Este zeul vultur maya. 

Costas ieși și se scutură. 

- Maya, spuse el flegmatic. Mexic, Yucatan. Temple prin 
junglă, sacrificii umane. Am dreptate? 

- Imposibil, spuse Jack îndepărtând cu grijă praful de pe cele 
două discuri care formau ochii vulturului. Se uită cu atenţie la 
ei, dădu din cap nevenindu-i să creadă apoi îi dădu pandantivul 
lui Jeremy. Este imposibil. Spune-mi că nu am halucinaţii. 

- Sunt monede, spuse Jeremy încet. Bine. Hai să le analizăm. 
Cea din stânga este o monedă vikingă din Anglia, un cent 
cvadrifoliu al regelui Cnut. Uite, se poate citi CNUT REX 
ANGLORUM, cu bustul încoronat. 


Apoi întoarse moneda pe partea cealaltă. 

- Se poate vedea și reversul. ARNCETEL OEO, bătut de un 
bărbat numit Arncetel din York. Cnut a domnit din 1016 până 
în 1035, dar monedele sale au fost preţuite pentru puritatea lor 
și se găsesc în tezaurele de-a lungul Scandinaviei până cel puţin 
la 1066. 

— Și cealaltă? întrebă Costas. 

- Asta e romană. E rândul tău Jack. 

Jeremy îi dădu înapoi pandantivul și Jack se uită atent la 
moneda din dreapta. 

- Este un denar de argint al împăratului Vespasian. IMP 
CAESAR VESPASIANUS AUG. Un portret reuşit al lui 
Vespasian, foarte real, cu o coroană de lauri. 

- Tocmai m-ai pierdut iar, zise Costas. Ai spus cumva 
Vespasian? Împăratul roman? 

- Monedele vechi romane, de aur sau argint, ajungeau 
câteodată în tezaurele vikinge, spuse Jeremy. Furate din vechile 
vistierii și aduse înapoi drept ciudăţenii de către varegii de 
pe Mediterana. 

Jack ridică din sprânceană, apoi întoarse pandantivul pe 
partea cealaltă. Șterse uşor moneda cu degetul apoi icni. 

- Isuse! Este o monedă cu Judaea Capta. Una dintre 
monedele bătute de Vespasian după cucerirea Iudeii de către 
romani în 70 sau 71 d.Hr. 

Înclină pandantivul spre lumină și văzură cu claritate figura 
unei femei care stătea aşezată în faţa unui steag roman legionar 
şi chiar sub ea un singur cuvânt: IVDAEA. 

- Nu asta căutăm noi? întrebă Costas. Adică, comoara 
pierdută din Templul de la Ierusalim? 

- S-ar putea să mă înșel amarnic, spuse Jack cu fervoare, dar 
cred că ne aflăm în prezenţa a două monede din comoara lui 
Harald Hardrada. Cum au ajuns ele în acest pandantiv este un 
mister de neelucidat. S-a întâmplat ceva extraordinar, ceva care 


l-a adus înapoi pe acest om aici peste ani, într-un loc în care a 

venit prima oară pe o corabie de-a lui Harald. Și da, asta căutăm 
noi. Este fantastic. Această monedă s-ar putea să fi fost bătută 
din vasele de argint furate din Templu împreună cu menora. 
Cine ştie, poate chiar a fost atinsă de împăratul Vespasian 
însuși. Poate să fie doar o simplă coincidență că Harald avea 
moneda asta în tezaur, dar mă îndoiesc. Harald își cunoștea 
istoria, fusese la Ierusalim. În percepţia lui şi a urmașilor lui, 
orice era asociat cu menora şi cu Templul ar fi putut adăuga 
faimă numelui său. Chiar simt că ne aflăm pe urmele lui Harald. 
Este cea mai importantă descoperire a noastră de până acum, 
poate cea mai apropiată de menora. 

- Poate nu chiar cea mai importantă descoperire, spuse 
Costas cu o sclipire în ochi. Ia uită-te la asta. 

Se aplecă sub stâncă şi ridică un al doilea obiect pe care-l 
găsise lângă schelet. 

- Cred că este o altă piatră runică. 

Jeremy luă piatra entuziasmat și începu s-o analizeze. O faţă 
fusese netezită grosolan și era acoperită de linii abia vizibile. 

- Este asemănătoare cu pietrele runice descoperite de naziști 
pe corabia vikingă, murmură el. Câteva simboluri futhark 
simple și o perioadă de timp, dar mâini diferite. Runele abia 
dacă au fost gravate pe suprafaţa pietrei, poate a fost chiar 
ultimul lucru pe care omul ăsta l-a făcut. 

- Poate că de asta s-a întors aici, pentru a lăsa o dovadă, zise 
Costas. Poate că încerca să fie credincios promisiunii lui Harald 
faţă de groenlandezi. 

— Se înţelege ceva? întrebă Jack. 

- E mai ușor pentru mine să traduc runele în norvegiana 
veche, folosind alfabetul standard. 

Jeremy scoase un carneţel și-l priviră cum înşira cu 
repeziciune o linie de simboluri pe toată pagina, întorcându-se 


din când în când pentru a mai face modificări. 

Par var arcefi ok strandir langar ok sandar. Rak Þá skip Þeirra 


um haf innan. Sandar bvitir vida Par sem Brier fóru ok ósæbratt. 


- Nu pot citi în întregime primul rând, dar are cuvântul 
doegr, rune, şi runa pentru numărul douăzeci. Cred că înseamnă 
că ei au navigat timp de douăzeci de rune, de-a lungul coastei cu 
plaje întinse și nisipoase. Apoi corabia lor, skip, a fost împinsă 
înspre oceanul interior, um baf innan. Apoi au ajuns la pământ 
plat, acoperit de păduri, cu întinderi mari de nispuri albe cât 
vedeai cu ochii. Ultimele două rânduri sunt cam neclare de 
asemenea, dar primul dintre ele pare a spune despre un pământ 
al focului şi al luminii. 

- Este exact cum ai spus tu Jack, exclamă Costas. Douăzeci 
de rune, douăzeci de zile, și ajung la țărmul estic. Este o coastă 
cu fâșii întinse de plajă și nisip, mai ales când ajungi în Florida. 
Apoi oceanul interior. Pare a fi vorba exact despre Caraibe. 

- Au fost împinși, Jack vorbea cu o emoție crescândă. Iulie, 
august, ăsta e începutul sezonului de uragane. Ar fi putut fi 
împinși chiar de-a curmezișul mării, și-au pierdut orice simţ al 
orientării şi al locului în care se aflau. 

- Apoi pământul plat, acoperit de păduri, spuse Jeremy. 
Când eram copil am navigat de-a lungul peninsulei Yucatân în 
Mexic. Asta este exact ceea ce se vede. Este incredibil de plat, un 
platou de calcar doar la câţiva metri deasupra nivelului mării, 
acoperit cu arbuşti denși şi înconjurat de plaje albe strălucitoare. 

- Şi vara e cald ca în iad, spuse Costas. Un pământ al focului 
şi al luminii. 

- Asta nu e doar o presupunere nefondată. Totul începe să 
se lege. 

Jack ridică pandantivul de jad, apoi îl privi pătrunzător pe 
Jeremy. 


- Şi despre ultimul rând ce poţi să ne spui? 

Lui Jeremy îi scăpă un oftat și se uită la Jack cu faţa roşie de 
emoție. 

- Pot se descifrez trei cuvinte. Primul este cuvântul din limba 
norvegiană standard pentru lumea de dincolo, abisul de ape de la 
capătul lumii, Ginnungagap. Al doilea este Ragnarok. Pe al 
treilea nu l-am mai întâlnit până acum în norvegiana veche. Este 
un nume propriu, numele unui loc. Ukilabnal, sau ceva de genul. 
Se pare că Harald și oamenii săi au trăit ziua judecății în acest 
loc, bătălia lor finală de la marginea lumii de dincolo. 

- Prietenul nostru nu prea a avut noroc. Costas arătă spre 
schelet. Pun pariu că şi-a dorit să fi plecat și el în Walhalla 
împreună cu tovarășii săi. 

- Numele ăsta înseamnă ceva pentru tine? întrebă Jack. 

- Da. 

Vocea lui Jeremy era răguşită şi abia mai putea articula 
cuvintele. 

- Antropologie 101. Din fericire, consilierul meu m-a obli- 
gat să-mi păstrez mai multe alternative. Introducere în Civi- 
lizaţia Mezoamericii. 

- Zii mai departe. 

- În secolul al XI-lea, Uukil-abnal era numele pentru 
Chichén Itzá, cel mai important centru de ceremonii al 
civilizaţiei maya, chiar în mijlocul junglei din Yucatân. 

- Să fiu al dracului! 

Costas scoase un sunet de satisfacţie. 

-În sfârşit. 

Se ridică, îşi întinse picioarele amorţite şi se uită cu neplăcere 
la burniţa care-i acoperea. 

- Voi ăștia care aveţi sânge viking poate sunteţi atrași de 
toată mizeria asta, dar pe mine chiar mă lasă rece. 

Se întoarse spre Ben și Andy, care hoinăreu pe aproape, şi le 
zâmbi larg. 

- Făceţi-vă bagajele băieţi. Plecăm în Mexic. 


16 


Prima dată când Maria simţise că era ceva în neregulă fusese 
chiar înainte de miezul nopţii. Era aplecată asupra unui laptop 
în celula unui călugăr, la trei uși depărtare de biroul părintelui 
O'Connor, din mănăstirea în stil medieval de pe insula Iona. 
Hotărâseră să stea până târziu şi să termine treaba, timp de două 
zile lungi, după plecarea lui Jack și a celorlalţi cu elicopterul. Se 
uita la fotografia prinsă pe peretele din faţa ei, imaginea 
extraordinară a pandantivului din jad și a celor două monede, 
pe care Jack i-o trimisese prin e-mail de la L'Anse aux Meadows 
cu o zi înainte. Își dorea mult să se întoarcă, să fie iar cu Jack. 
Pentru a treia şi ultima dată, lucra la acel document despre félag 
pe care îl pregătise împreună cu părintele O'Connor, strângând 
din ochi ca să se poată concentra la datele afișate pe monitor. În 
câteva minute, avea să copieze fișierul pentru O'Connor și 
urmau să facă împreună o revizie finală, apoi să trimită 
documentul persoanei de contact de la Interpol, în Austria. Era 
obosită, mai epuizată ca niciodată, dar începea să simtă o vagă 
senzaţie de ușurare. Încă nu erau cu totul în siguranţă, dar cel 


puţin îl convinsese pe O'Connor să părăsească mănăstirea în 

dimineața următoare şi să o însoţească înapoi pe Seaquest II, 
unde erau feriţi de primejdie. 

Primul semn fusese o bufnitură înfundată pe coridor. Nu era 
un motiv serios de alarmare, dar Maria era cu nervii întinși la 
maximum. Se întoarse spre ușa uşor întredeschisă și păși spre 
coridorul întunecat din faţa ei. Era iar liniște. Se obișnuise cu 
încremenirea din mănăstire, dar acum era ceva diferit. Simţi 
brusc un fior, o senzaţie de frică. 

Apoi, fără nici o avertizare, uşa se deschise. O mână 
acoperită cu mănuși se întinse și o prinse înainte de a se lovi de 
perete. O siluetă întunecată înaintă spre ea cu viteza luminii, 
ţinându-şi capul plecat. Maria nu avu timp să reacționeze. O 
mână o lovi şi o trase de o ureche, cealaltă îi acoperi gura. Masa 
fu împinsă la perete și un picior îi zdrobi laptopul. Era trasă cu 
violență în spate, afară pe ușă şi pe coridor. Mâna care îi 
acoperea gura era umedă, lipicioasă şi caldă. Urechea îi fu iar 
lovită, iar Maria nu mai putu vedea de durere; ochii i se 
umpluseră de lacrimi şi abia de mai putea respira. Brusc, fu 
eliberată și împinsă cu faţa la perete, cu braţele prinse la spate. 
Gura şi încheieturile îi fură acoperite cu bandă adezivă. 
Agresorul ei o ţinea aproape de el și îi trase capul pe spate. 
Maria putea simți pielea lui aspră zgâriind-o și mirosul metalic 
al răsuflării lui. 

Preţ de un moment înfiorător, nimic nu se clinti. Maria 
începu să tremure incontrolabil. Respirația ei i se întorcea pe 
nas sub formă de suspine. Simţea că era pe punctul de a se 
sufoca. Atacatorul pufni, o împinse în lateral până când Maria 
aproape căzu, apoi o trase pe ușă şi o ţinu iar strâns lipită de el. 
Îi simți din nou răsuflarea în ureche, mirosul greţos. 

- Revino-ţi! 

Cuvintele îi fură mârâite la ureche cu un accent greu de 
definit. Maria clipi cu greutate pentru a-şi limpezi privirea. Se 
afla în biroul lui O'Connor. Prin ceaţă, văzu lumânarea 


deasupra şemineului şi copia după mappa mundi pe perete în 

spate. Flacăra lucea pe pata de cerneală ce simboliza Marea 
Roşie și părea să arunce o aură roșiatică pe întreaga hartă. Maria 
simţi că leșină; era aproape să își piardă cunoștința. Clipi din 
nou, încercând cu disperare să alunge vălul roşiatic prin care 
vedea totul. Zări lumânarea pe birou lui, cea pe care ea o 
aprinsese pentru el cu o oră în urmă. Se uită în jos. Simţea 
fiecare gură de aer ca pe o lovitură de pumnal. Apoi se opri. 

Cineva era pe podea. Își simți genunchii înmuindu-se, dar 
atacatorul o ţinu dreaptă, strângând-o până când îi veni să verse. 

Se uită iar în jos. 

„Părintele O'Connor.“ 

Inima-i tresări, îngrozită. Lumânarea arunca umbre pe 
podea, şi mai întâi văzu o formă întunecată. Apoi începu să 
înţeleagă. Gura îi era acoperită cu bandă adezivă, ochii îi erau 
larg deschişi. Se luptă să facă zgomot, să îi vorbească, dar 
agresorul îi strânse nasul cu putere, sufocând-o. 

Cu siguranță O'Connor o vedea, trebuia să înţeleagă că ea 
încerca să comunice. El rămânea nemișcat, privind în gol. Zăcea 
pe burtă, cu capul sub birou, iar mâinile şi picioarele îi erau 
depărtate. Purta sutana maro de călugăr. 

Apoi înţelese. Culoarea de pe hartă. Umezeala lipicioasă de 
pe faţa ei. Gustul metalic. 

Era sânge. 

Se uită iar la O'Connor. Ceva era groaznic de nelalocul lui. 
Întunericul din spatele lui nu era de fapt sutana. Știu atunci, cu 
o siguranţă înnebunitoare. 

„Vulturul de sânge.“ 

Se uită cu disperare dintr-o parte în alta, ochii adaptându-i-se 
la lumina mohorâtă. Era sânge peste tot. Impregnat în rămă- 
şiţele sutanei, prelins într-o baltă sub corpul lui, împrăștiat şi 
împroşcat pe birou, pe cărţi, pătând cu urme livide tavanul. 

Se uită iar. Putea vedea gaura larg deschisă. De la un umăr la 
celălalt și jos pe spate. Aripile şi coada. Pe fiecare parte văzu 
lucruri prea groaznice pentru a fi notate. Bucăţi de carne 

însângerată. Rânduri de oase rupte, coaste. Grămezi de organe, 
ca măruntaiele de pe masa măcelarului. 

Maria urlă, dar nu se auzi nici un sunet. 

Atacatorul ei îi prinse bărbia cu mâna și își apăsă obrazul cu 
putere peste al ei. Putea să îi identifice chipul, îi putea vedea 
zâmbetul răutăcios, ochii ucigași, spălăciţi, petele de sânge care 
se uscau. Începu să își frece obrazul de al ei, barba lui zgâriind-o 
ca un șmirghel, lăsându-se mereu asupra ei cu partea netedă a 
unei cicatrice care se prelungea de la ochi la maxilar, gâfâind 
totodată greu și zâmbind obscen la vederea carnagiului de pe 
podea. Maria îi putea simţi excitarea, putea simţi mirosul 
adrenalinei. Mintea-i începu să i se întunece, căutând uitarea în 
faţa ororii. 

— Asta a fost pentru bunicul meu, şopti vocea. O'Connor 
era conștient când i-am scos plămânii. Ştia ce se întâmpla. 
Duşmănia ancestrală s-a încheiat acum. E timpul ca eu să îmi 
cer răsplata. 

Îi lovi picioarele şi o trase spre ușă. Ultimul lucru pe care 
Maria îl mai simţi fu o durere care palpita în obraz, propriul 
sânge amestecându-se cu al lui O'Connor. Apoi se făcu întuneric. 


Jack manevra cu pricepere Zodiacul spre țărm, lăsându-l să 
alunece uşor o vreme, apoi pornind motorul până când barca 
ajungea pe creasta valului următor. Deasupra lor cerul era 
acoperit din loc în loc cu nori înalți, ce se mișcau rapid spre sud, 
împinși de un vânt puternic dinspre mare, care-și adunase 
puterile toată dimineaţa și dăduse rapid naştere unei furtuni. 
Aerul avea aceeași transparență pe care o văzuseră în zona 
artică, dar nici măcar vântul nu putea ascunde intensitatea 
arzătoare a soarelui când începu să strălucească, orbindu-le ochii 
neobișnuiţi cu ea. În spatele lor, talazurile de dincolo de 
bancurile de recife subliniau forma netedă a lui Seaquest II, care 
își menținea poziţia deasupra apei adânci, la un kilometru 


jumătate depărtare de țărm. 

Pentru Jack era emoţionant să simtă iar stropii mării, după 
cinci zile de călătorie de la Newfoundland, de-a lungul coastei 
estice a Statelor Unite și până în Caraibe. Era la fel oriunde s-ar 
fi dus, în Arctic, la Cornul de Aur, pe malul insulei Iona sau pe 
Great Sacred Isle - ori de câte ori simţea marea, avea un 
sentiment de înălțare. Se ridică, ţinând cu mâna stângă 
regulatorul, iar cu dreapta cârma, și manevră astfel încât cei doi 
coechipieri să treacă în faţă şi să fie pregătiţi înainte. Chiar 
înainte de a se lovi de valuri, opri motorul şi balansă barca pe o 
parte. Costas și Jeremy se scufundară în apă de o parte și de alta, 
echilibrând Zodiacul, până când acesta fu împins într-un vârtej, 
lângă un banc de nisip. Îl rotiră până când prova se îndreptă iar 
spre valuri şi așteptară până când Jack aruncă ancora. Odată ce 
văzură că acesta era stăpân pe situaţie, avansară spre mal, cu 
părul ud, și cu apa de mare călduţă picurând din costumele lor 
negre IMU. 

Se aflau pe o plajă joasă, îngustă, în spatele căreia se întindea 
o linie continuă de junglă spinoasă, cu copaci răsuciţi și cu 
fragmente de coral uscat împrăștiate peste tot, rămășițe ale unui 
uragan puternic ce lovise zona cu un an în urmă. 

- Plante xerofitice, rosti Jeremy. Bine aţi venit la Yucatán. 
Nu e o pădure tropicală aici sus, dar cu siguranţă e junglă, în 
adevăratul sens al cuvântului. 

- Sălbăticie, vrei să spui. Costas se încumetă să înainteze 
câţiva pași prin tufișurile încâlcite, apoi se întoarse repede, 
alungând iritat plasa unui păianjen și musculiţele care se 
abătuseră asupra lui. Prefer Caraibele Groenlandei oricând, dar 
nu aș putea să spun cum s-a putut dezvolta aici o civilizaţie. 

- Elementul-cheie când vine vorba despre civilizaţia maya 
este apa dulce. 

Jeremy îl duse pe Costas de-a lungul plajei, până ajunseră la 
bancul de nisip de lângă un izvor cu o apă extrem de limpede, 


adâncă de vreo trei metri, ce traversa jungla și se vărsa în mare. 

- Locul acesta e plin de așa ceva. Unele dintre râuri vin de 
sub pământ, prin sisteme uimitoare de peșteri, și își au originea 
departe de țărm. Cred că o să vă pot arăta astăzi, mai târziu. 

— Ai stat pe aici? 

- Excursii pe teren când eram student. Transpirând în 
junglă, măsurând ruinele acoperite de plante, riscând să fiu 
mâncat de viu. 

— Ar trebui să înveţi să faci scufundări, spuse Costas sec. 

— Asta îmi tot spune și Jack. Zice că tu ești un instructor de 
scufundări profesionist, unul dintre cei mai buni. Poate când se 
vor sfârși toate astea. 

- Cu plăcere. Dar să nu te gândești la scufundările în 
aisberguri. 

- Vă las vouă plăcerea senzaţiilor tari, răspunse Jeremy 
zâmbind. Eu mă bag în treaba asta numai pentru arheologie. 

- Cum se numea locul acela, cu numele maya înscris pe 
piatra cu inscripţii runice găsită împreună cu prietenul meu 
aflat sub turnul celtic? Costas își șterse transpiraţia care 
începuse să i se prelingă pe faţă. 

- Uukil-abnal, răspunse Jeremy. Numele pe care îl avea 
Chichén Itzá în secolul al XI-lea, cel mai faimos sit arheologic 
din Yucatán. Un oraş fantasitc năpădit de plante, la buza 
junglei. Piramide și toate celelalte. Cred că asta e următoarea 
noastră oprire. 

Jack veni după ce ancoră Zodiacul, şi începură să își desfacă 
toţi costumele de scafandru până la mijloc. 

- Frumoasă plajă, comentă Costas. Dar puţin cam pustie. 

- Cortes a venit aici în 1519, zise Jack. Dar conchistadorii au 
aruncat o privire şi au trecut mai departe. Nu au cucerit 
interiorul Yucatânului decât câţiva ani mai târziu. 

- Îmi dau seama de ce. Costas se luptă să își dea jos partea 
superioară a costumului său, apoi se feri când o pală de vânt 
aruncă nisip spre el. Deci tu crezi că Harald Hadrada a fost aici? 

- Lanowski a făcut cel mai potrivit calcul privind locul în 
care corabia ar fi ajuns la mal după ce a fost împinsă la nord-vest 
de Cheile Floridei, spuse Jack. Am ales acest loc deosebit din 
cauza râului. Probabil vikingii au fost disperaţi după apă dulce 
şi au reușit să îşi ducă barca până în golf. De asemenea, malul 
râului pare a fi un loc potrivit pentru o urmărire a tribului 
maya spre interior. 

- Probabil că aici era un port maya, adăugă Jeremy. Cele 
mai multe dintre siturile maya importante sunt departe de 
mare, dar ei erau de fapt navigatori abili. Am văzut picturi ce 
prezentau canoe mari pentru război, aproape de mărimea unei 
corăbii norvegiene. 

- Nu era chiar ceea ce sperau Harald şi oamenii lui, spuse 
Costas. 

- Dacă le era frică de scraeling-i, tipii ăştia de aici i-ar fi făcut 
să tremure de frică, fie ei vikingi netnfricați sau nu, replică 
Jeremy. Probabil că vikingii au visat un final la Ragnarok, dar, 
odată ce au văzut cu cine aveau de-a face, şi-au schimbat părerea. 

- Cred că nu aveau prea multe soluţii odată ajunși în punctul 
acesta, spuse Jack. După călătorie, vasul lor era probabil o 
epavă, iar ei erau flămânzi. Erau hotărâți să termine totul aici. 
Presupun că au plecat în junglă. 

- Voiam să întreb, zise Costas, personajul acela, Pieter 
Reksnys. Fiul nazistului, tatăl lui Loki. Nu a ajuns şi el în 
Mexic? 

- Se pare că, pe când O'Connor era misionar iezuit în 
America Centrală, prin anii 1960, ştia totul despre afacerile lui 
Reksnys. Jack îşi ridică mâna la ochi, ferindu-se de lumina 
soarelui. Dar O'Connor a rămas în umbră evitând orice întâl- 
nire. Chiar și atunci exista în félag un preţ pus pe capul lui. Se 
pare că, atunci când Andrius Reksnys şi fiul său au vândut mina 
de opal din Australia, s-au mutat mai întâi în Costa Rica. Era un 
adevărat rai pentru naziștii care se ascundeau. Apoi, când 
vânătoarea de naziști s-a mai domolit, pe la sfârșitul anilor 1960, 

Reksnys senior s-a mutat înapoi în Europa, în castelul 
îndepărtat de la Obersaltsburg, unde a fost împușcat acum 
cinci ani. 

- Bătrânul mort din fotografia din ziar, cu banderola cu 
svastică. 

- Exact. 

- O'Connor a spus ceva mai mult despre asta? 

- Nu când am vorbit eu cu el, spuse Jack. Nu va dezvălui 
persoanele pe care le-au folosit, iar noi nu avem nevoie să știm. 
Poate se va răzgândi. Dar a spus că nu are nici un regret. Cred 
că a simţit că era de datoria lui, ca fost membru al fe/ag-ului, 
să aducă modificări şi să vadă că se face dreptate şi în cazul 
lui Reksnys. 

- Destul de corect. 

- Reksnys cel tânăr, Pieter, cel care şi-a ajutat tatăl Andrius 
cu acele execuţii SS, a avut bani mai mult decât suficienţi pentru 
a se retrage şi a-şi petrece timpul insuflându-i fiului său aceeași 
viziune denaturată asupra lumii. Dar, la fel ca multe alte 
personaje, nu s-a putut ţine deoparte de crima organizată, mai 
ales în aceste păduri, unde teoretic totul este posibil. 

- Droguri? Arme? spuse Costas. 

- S-a ocupat şi cu astea, dar s-a concentrat din ce în ce mai 
mult pe piaţa neagră de antichităţi, pentru a ajunge mai apoi să 
facă numai asta. Antichităţile au devenit obsesia lui, și îi 
aduceau profit imediat. Din anii 1960, exista o cerere imensă în 
America şi în Europa pentru antichităţile din America 
Centrală, pentru olăria decorată, sculpturi din aur, jad, piatră. 
După spusele lui O'Connor, Reksnys pusese de multă vreme 
ochii pe Yucatân, chiar înainte ca zona să atragă atenţia 
investitorilor străini. 

- E aici? întrebă Costas, privind spre junglă. Chiar sub nasul 
nostru? 

- Acest loc a fost ca o mină de aur nesigilată. Chiar și acum 


autoritățile mexicane au probleme uriașe în ceea ce priveşte 

protecţia zonei, mai ales în părţile de junglă aflate în proprie- 
tatea străinilor, precum Reksnys. Și, la fel ca mafia care conduce 
industria turistică, oameni precum Reksnys au mulţi prieteni 
printre polițiști și politicieni. Există multă corupţie aici. Fără 
exagerare, sunt sute de situri maya nemarcate pe hărți, împrăş- 
tiate prin junglă, asupra cărora se poate obține ușor dreptul de 
proprietate dacă acei câțiva poliţişti și arheologi cinstiți sunt 
ţinuţi la distanţă. 

- Vreo idee unde operează Reksnys? 

- Este foarte alunecos, trăiește baricadat. Dar știm că deţine 
o mare parte din junglă la nord de Yucatân, între coasta pe care 
ne aflăm noi acum şi situl intern de la Chichén Itzá. 

Costas fluieră. 

- Pare o coincidenţă incredibilă. 

- Nu se poate ca fălag-ul să fi făcut legătura cu Yucatán, e 
doar o întâmplare. Singurul indiciu pentru acest loc este pan- 
dantivul de jad de la L'Anse aux Meadows, şi nu există nici o 
dovadă că l-ar fi găsit cineva înaintea noastră. Dar, dacă există cu 
adevărat ceva aici, dacă Harald și oamenii lui au ajuns într-ade- 
văr aici, atunci Reksnys a aflat asta doar din pură întâmplare. 
Probabil sunt mai mulți oameni care lucrează pentru el decât 
sunt arheologi în întregul Yucatân. Eu sper ca, în cazul în care 
chiar descoperim ceva, acest ceva să se afle în zonele arheologice 
păzite de poliţie, nu aici, în sălbăticie. 

- Deci... menora ar fi la îndemâna lui, murmură Costas. Nu 
doar ca un artefact sacru pentru félag, ci şi ca un lucru care 
poate fi valorificat din punct de vedere profesional. El ar ști cu 
exactitate cum să obțină cel mai bun preţ. 

- Acesta este lucrul care îl sperie cu adevărat pe O'Connor. 
Și, adu-ţi aminte, nu vorbim numai despre colecționari privaţi. 
Încă o dată, lumea va trebui să lupte împotriva unui nazist care 
încearcă să influenţeze cursul istoriei evreiești. 

- Ce mai face Maria? 

Chipul lui Jack se lumină pentru un moment. 

- Se pedepseşte pentru că a ratat plăcerea de a descoperi 
L'Anse aux Meadows, dar plănuieşte să vină cu noi aici, dacă 
avem noroc. Mi-ar plăcea mult să o văd plecată de la Iona. 

- Și alături de noi. 

- Prea mulți bărbaţi pe aici. 

— Ştii că este apropiată de părintele O'Connor. 

— Știu. 

- Adică, foarte apropiată. 

- Ştiu. Jack făcu o pauză. Cred că totul a început după acea 
conferinţă de la Oxford, înainte ca ei să ne arate mappa mundi. 

- Un alt lucru pe care forța malefică de la Vatican îl poate 
folosi împotriva lui. 

- O'Connor a fost pe muchie de cuţit de mai multe ori. Dar 
Maria a fost mereu foarte discretă. Jack făcu iar o pauză și privi 
în jos. Oricum, ea se numără printre cei mai vechi prieteni ai 
mei. O știu chiar dinainte de a avea îndoielnica onoare de a 
vă întâlni. 

- A fost destinul, spuse Costas. Unde ai ajunge fără sprijinul 
meu în ceea ce privește tehnica? Nu am mai întâlnit niciodată 
pe cineva care să se descurce mai prost ca un computer. Şi apoi, 
aș fi îngropat în vreo închisoare fără ferestre din Silicon Valley, 
câștigând tone de bani, dar plictisindu-mă de moarte. 

Lovi un ţânţar aflat pe gâtul lui, înclinându-și capul când 
vântul ridică un vârtej de nisip care îi lovi ca o rafală venită 
dinspre un furnal. 

- Fără aisberguri, fără vacanțe pe plajă. 

- Și fără psihopaţi ucigași pe urmele noastre, replică Jack. 
Mă rog la Dumnezeu ca O'Connor să ajungă la Interpol înainte 
ca Loki să dea de el. 


- Care e planul tău de rezervă dacă totul eșuează? 


1 Zonă din apropierea golfului San Francisco (California) unde este concentrată o 
mare parte din industria componentelor electronice din SUA. (n.red.) 

Jack se uită cu deznădejde la Costas, şi începură să împingă 
amândoi Zodiacul iar spre valuri. 
- Nu am unul. 


Trei ore mai târziu, după o călătorie zdruncinată pe un 
drum din junglă, ajunseseră la intrarea în Chichén Itzá, la vreo 
şaizeci de kilometri depărtare de plajă. Ruinele vechiului oraş 
acopereau o zonă vastă, deși numai incinta centrală fusese 
eliberată de junglă şi restaurată. Structuri cenușii de calcar se 
ridicau deasupra copacilor, dar Jack ştia că în jurul lor se 
ascundeau ruine îngropate sub tufișurile care năpădiseră orașul 
în secolele ulterioare părăsirii lui. Unele imagini păreau 
uimitor de familiare, piramide şi temple cu colonade, dar 
altele, precum platforme pentru sacrificiu, animale hibride 
îngrozitoare şi sculpturi umane, erau cu totul necunoscute și 
păreau de pe altă planetă. Era înspăimântător, ceva părând în 
neregulă, de parcă păşeau într-o scenă de film despre Egiptul 
antic sau despre Mesopotamia, în care se ajustase puţin 
adevărul istoric şi o bună parte din acţiune rămăsese la 
discreţia imaginaţiei regizorului înrădăcinat într-un fel de 
science-fiction teribil. 

Jack stătea pe scaunul din faţă al mașinii ce le fusese dată de 
autorităţile mexicane, şi, când deschise ușa, fu întâmpinat de un 
funcţionar de stat care îi conduse în sit. Cu câteva zile în urmă, 
un cutremur îi făcuse să se gândească la stabilitatea structurilor 
antice, iar situl fusese închis pentru turişti, pentru a se putea 
efectua o evaluare. Jack îi mulţumi funcţionarului și căută un 
loc umbrit unde să își poată întinde harta. Era împreună cu 
Costas. Purtau pantaloni scurți, tricouri și ghete speciale 
pentru junglă, dar căldura de vară era copleșitoare, și Costas 
deja transpira. 

- Te gândeşti cu drag la aisbergul nostru? întrebă Jack, ușor 


amuzat. 

- În nici un caz. Costas își făcu vânt, dar părea trist și 
înfierbântat sub pălăria sa panama. Sunt grec, ai uitat? Am 
căldura în sânge. 

- Corect. 

După ce vorbi cu funcţionarul în spaniolă, Jeremy veni spre 
ei şi arătă un drum pe hartă. 

- Am fost obligat când eram student să petrec o vară aici, în 
cadrul unui program de instruire pe teren, înainte să îmi dau 
seama de adevărata mea pasiune, spuse cu mâhnire. Voi încerca 
să vi-l prezint cu obiectivitate, dar, trebuie să vă spun, acest loc 
îmi dă fiori. Vikingii au fost ca o terapie după asta. 

- Ce perioadă istorică evaluăm? întrebă Costas. 

- Maya era una dintre cele mai mari civilizaţii timpurii, 
după cum știi, spuse Jeremy. S-au dezvoltat între 300 d.Hr. Și 
900, adică de la sfârșitul Imperiului Roman până spre epoca 
vikingilor. Dar, spre mijlocul secolului al XI-lea, acest loc era 
condus de tolteci, o castă războinică din nord. Maya erau încă 
aici, dar au devenit clasa inferioară, au fost transformați în sclavi 
și brutalizaţi. 'Toltecii au intrat în Yucatán cam în aceeaşi 
perioadă în care Harald își îndeplinea îndatoririle în Garda 
Varegă. Multe dintre cele pe care le vedeţi aici nu aparțin 
civilizaţiei maya, ci datează din perioada toltecă. 

Se târâră cu greu pe drumul de sub bolta junglei, trecând din 
când în când pe lângă iguane sau maimuțe cu coada ca un cerc, 
trăncăneala lor concurând cu ţipetele tucanilor și ale mierlelor 
rău prevestitoare. Căldura era ameţitoare, mult mai umedă decât 
experimentase Jack în siturile arheologice din zona Mediteranei, 
și încercă să își imagineze oameni trăind normal într-un loc atât 
de îndepărtat de efectele benefice ale mării. După câteva minute, 
ajunseră într-o incintă plină de iarbă, înconjurată de clădiri 
imense din piatră. Era o privelişte extraordinară, imaginea 
specifică civilizaţiei din Antichitate a Mezoamericiil, dominată 


de un templu impunător care se ridica în etaje, ca o piramidă. 


AURUL CRUCIAȚILOR 285 


- Să nu-mi spui că aceşti oameni nu au fost influenţaţi de 
egipteni, zise Costas, ştergându-și transpiraţia de pe faţă. 

- Asta e piramida Kukulkan, punctul central al Chichén 
Itzá. În timp ce vorbeau, Jeremy îi conduse dincolo de 
piramidă. Dar cele mai multe dintre sacrificii au avut loc în acea 
clădire, spuse el. 'Templul Războinicilor. Se poate vedea altarul 
de piatră din vârf, acolo unde victimelor încă în viaţă li se scotea 
inima din piept. 

- Minunat, mormăi Costas. Dar credeam că treburile de 
genul acesta erau exagerări ale spaniolilor. 

- Nu. Jeremy îi duse în partea de nord a incintei, pe lângă o 
structură în care Jack văzu o hieroglifă marcată în piatră ce îi 
părea foarte cunoscută. Jeremy observă că ezita şi strigă: Zeul- 
vultur. Este exact la fel ca pandantivul de jad de la L'Anse aux 
Meadows. Sunt sigur că provine din această zonă. Se opri lângă 
următoarea construcţie, o platformă vastă din piatră cam de 
înălțimea lui, şi își aşteptă colegii. Aţi întrebat de sacrificiu. Acesta 
este preferatul meu. Se numește Tzompantli, Platforma Craniilor. 
Capetele putrezite ale dușmanilor erau expuse aici, și, în cazul în 
care mai era nevoie să vă amintesc, le gravau pe margine. 

Văzură că marginile platformei erau acoperite cu imaginea a 
sute de cranii cu priviri răutăcioase, cu maxilarele căscate și cu 
ochii larg deschiși de teroare şi de chin. 

- Pentru a avea o perspectivă completă, trebuie să vă ima- 
ginaţi că toate clădirile de aici, piramida şi Templul Război- 
nicilor, această platformă, toate erau vopsite în roșu. 

- Cu sânge de om, presupun. Costas își trecu degetul peste 
unul dintre cranii și se strâmbă. Știu că am avut şi noi mo- 
mentele noastre mai neplăcute, Colosseumul roman, Inchiziția 
spaniolă și toate astea, dar genocidul și crima în masă nu au fost 
niciodată legiferate, nu au ajuns niciodată parte din stilul nostru 


de viaţă. Pentru acești oameni, toate acestea erau normale. Te-ai 


1 Zonă sudică din America de Nord în care s-au dezvoltat un număr de societăți 
precolumbiene atingând culmi de civilizaţie și rafinament (n.red.) 


286 DAVID GIBBINS 


născut aici, eşti sacrificat. Baza acestei societăţi nu funcţiona 
cum trebuia. 

- Populaţia maya a avut destule lucruri bune, replică Jeremy 
precaut. Arhitectură și artă uimitoare, organizare economică 
fenomenală. State care ar fi putut rivaliza cu uşurinţă cu oraşele- 
state din Orientul Apropiat. 

- Cu patru mii de ani înainte de civilizaţia maya, spuse Jack. 

- Şi populaţia maya nu a avut Epoca Bronzului, adăugă 
Costas. 

- Sau a fierului sau roata. 

- Așa este. Jeremy zâmbi strâmb. Această societate a fost 
piramida a ceea ce se întâmpla în Americi înainte de cucerirea 
spaniolă. Dar totul a fost distrus odată cu apariţia toltecilor. 
Aceștia erau războinicii ororii din Mezoamerica antică, trupele 
SS din acele vremuri. Tot ce aţi auzit despre azteci, acele relatări 
despre sacrificii umane în masă transmise de conchistadorii 
spanioli în secolul al XVI-lea, înmulţiţi de câteva ori şi plasați 
cinci sute de ani mai devreme în timp. Imaginaţi-vă inima 
întunericului, apocalipsa în ziua de azi, acesta este locul 
potrivit. Populaţia maya însăși nu se opunea complet sacri- 
ficiului uman, dar, când toltecii au venit aici, locul acesta a fost 
transformat într-o tabără a morții. 

- Nu e de mirare că Reksnys s-a stabilit aici, murmură 
Costas. S-a simţit ca acasă. 

- Ideea este că, pentru europenii din perioada Evului Mediu, 
acest loc ar fi reprezentat cel mai bine viziunea lor despre iad, 
spuse Jack. Pentru vikingi, locul ar fi întrecut chiar și cele mai 
negre coşmaruri ale lor privind sfârșitul lumii, Ragnarok. 
Pentru orice prizonier adus aici, ar fi fost un bilet numai dus 
spre infernul lui Dante. 

- Vreau să vedeţi şi altceva, spuse Jeremy, îndepărtându-se 
repede. Veniţi după mine! 

Trecură de Platforma Craniilor şi ieşiră din incinta centrală, 
apoi îl urmară pe Jeremy pe un drum procesional larg, ce 

cobora lin prin junglă, spre nord. După vreo două sute de 
metri, urcară pe un versant din piatră neregulat și ajunseră pe 
marginea unei platforme erodate. În fața lor se afla o vale 
imensă, cu vreo cincizeci de metri în diametru şi douăzeci 
adâncime, cu bordura acoperită de vegetaţie luxuriantă și cu 
pereţi de calcar dispuşi într-o înşiruire de lespezi striate. Bazinul 
de la bază era de un verde respingător, acoperit de un strat dens 
de alge și de vegetaţie moartă. Nu exista nici un punct de acces 
la apă, şi era evident că nu exista nici o şansă de scăpare pentru 
nefericitul care ar fi alunecat de pe platformă. 

- Cenotal Sacrificiului de la Chichén Itzá, murmură Jack. 
Întotdeauna am vrut să văd asta. 

- Cenota? se miră Costas. 

- Un cuvânt spaniol, ce provine din dzonot, cuvânt din 
limba maya, ce înseamnă Puţul Sacru, Puţul Sacrificiului, 
explică Jeremy. Vă spuneam despre el pe plajă. Întregul Yucatân 
a fost odată un recif de corali, apoi a devenit un platou de 
calcar, în era glaciară, când nivelul mării a scăzut. Timp de 
milioane de ani, apa provenită de la ploi s-a infiltrat în calcar şi 
a creat un imens labirint de peşteri şi de tuneluri, pline de 
stalagmite și de stalactite. Apoi, la sfârşitul erei glaciare, acum 
opt mii de ani, nivelul mării a crescut iar, totul a fost inundat. 
Peşterile cu tavanele care au rămas deasupra apei s-au prăbușit 
într-un final, creând văi ca asta. 

— Ce ştiţi despre cutremure? 

- Suntem chiar la sud de un sit creat de impactul unui 
meteorit uriaș, craterul Chicxulub, care se întinde mult la nord 
de Yucatân. 

- Cel care a dus la dispariţia dinozaurilor? întrebă Costas, 
uitându-se alarmat în jur. E ceva rău care să nu se fi întâmplat aici? 


e i 
Jeremy zâmbi. 


1 O lagună formată de apa subterană care a provocat prăbușirea solului calcaros, 
care comunică de obicei cu marea, aici folosită de tolteci ca loc de sacrificiu 
uman. (n.red.) 

- Dezastrul cu dinozaurii este adevărat. Marginea este mar- 
cată de un inel de cenote; multe dintre ele s-au prăbușit în astfel 
de văi. Nimeni nu ştie exact de ce, dar craterul de dedesubt are 
un fel de efect destabilizator asupra plăcilor de calcar. 

- Paradisul oricărui speolog. 

— Este incredibil, se entuziasmă Jeremy. Scafandrii au explo- 
rat sisteme de cincizeci, o sută de kilometri lungime. În unele 
dintre ele sunt râuri subterane care se varsă în mare. Sub nămol 
apa e limpede precum cristalul, e ca şi cum ai înota într-un 
acvariu plin de formaţiuni de calcit spectaculare. Dar este, de 
asemenea, mortal. M-a descurajat să învăţ să fac scufundări când 
am fost aici ca student. Au murit mai mulţi scafandri aici decât 
oriunde altundeva în lume. 

- 'Toltecii ar fi fost de acord cu asta, spuse Jack. 

— Lasă-mă să ghicesc, zise Costas. Au sacrificat şi ei oameni aici. 

- Puţul Sacrificiului a fost mai întâi curăţat în căutare de 
artefacte prin anii 1930, şi apoi prin 1950 a fost unul dintre 
primele situri arheologice explorate cu scafandri, răspunse Jack. 
Au mai fost şi alte expediţii. Cousteau a venit aici. Depunerile 
de la cea mai mare adâncime sunt încă neexplorate, dar au fost 
scoase de aici artefacte, vase de olărit, aur, jad. Aproape toate au 
fost aruncate în puț intacte, în urma unui ritual. Și au fost găsite 
numai schelete umane. Sute de schelete. 

- În tot Yucatânul e aceeași poveste, adăugă Jeremy. Cenotele 
erau sursa de apă dulce a localnicilor maya, dar şi intrarea în 
lumea subterană. Au sacrificat războinici, fecioare, copii. Acea 
clădire mică de acolo este temazcal, un fel de saună în care 
victimele erau purificate conform ritualului. Straturile de piatră de 
pe care tocmai am coborât reprezentau locurile pentru spectatori, 
unde elita toltecă se putea așeza și urmări evenimentele. 

- Presupun că varietatea era condimentul vieții, murmură 
Costas cu dispreţ. Odată ce ai văzut câteva mii de inimi scoase din 
piept acolo jos la templu, s-ar putea să te încânte o scenă diferită. 

Apăru un funcţionar transpirând şi gâfâind în urma lor pe 
drumul procesional, fluturând un celular şi chemându-l pe Jeremy 
să i-l dea. Jeremy ezită, ştiind că fusese luat din greșeală drept șef. 
Se uită spre Jack, care zâmbi și îi făcu semn să se ducă. În timp ce 
Jeremy se cățăra cu funcţionarul mai sus pentru a găsi un loc mai 
bun pentru semnal, Jack se întoarse şi privi peste marginea 
platformei. Bazinul părea ciudat de inofensiv, dar, pentru un 
moment, respiraţia i se tăie, simțind teroarea victimelor de acum o 
mie de ani atârnate pe marginea lumii de dincolo. 

- Spui că încă mai sunt obiecte acolo jos? Costas își șterse 
transpirația strălucitoare de pe faţă, apoi se uită întrebător la Jack. 

- Cele mai multe dintre artefactele și oasele de la suprafaţă 
au fost găsite și luate, dar mai în adâncime zac îngropate obiecte 
mai grele. 

- Te gândești la ce mă gândesc și eu? 

- Sonda ta pentru analize subterane, replică Jack cu un zâmbet. 
Poate, dacă lucrurile se rezolvă la Cornul de Aur, am putea aborda 
autoritățile mexicane, sugerând un schimb de operaţiuni aici. 

- Crezi că am avea vreo șansă? 

Jack își frecă bărbia şi își aruncă pe furiș privirea spre stâncă. 

- Din ce ne-a tot spus Jeremy, aici este locul în care trofeele 
capturate în război ar fi putut fi prezentate zeilor. Să ni-i 
imaginăm pe Harald și pe membrii echipajului său ajungând pe 
malul nordic şi fiind apoi capturați. 

- Doamne, sper să nu, spuse Costas. Asta ar fi o mare 
dezamăgire după toate prin câte au trecut. 

- Pentru vikingii care nu au fost foarte norocoși să moară în 
luptă, a rămas numai o opţiune. Războinicilor li s-ar scoate 
inima din piept în spate, acolo la templu. Oricine a scăpat a fost 
transformat în sclav. Poate prietenul tău care a făcut drumul 
înapoi la turnul celtic. 

- Cicatricele de la încheieturi şi de la glezne, spuse Costas. 
Cătușe. 

Jack aprobă din cap. 

- Probabil că alţii au fost aduși chiar aici, la locul sacrificării. O 
procesiune spectaculară de la templu la cenote, punctul culminant 
al ritualului victoriei. Exact la fel ca triumful unui împărat roman. 
Învingerea vikingilor ar fi fost un lucru important pentru tolteci, 
o victorie împotriva uriașilor blonzi şi bărboși, cu armele lor din 
fier, înspăimântătoare. Veniseră aici ca zei străini, iar toltecii îi 
învinseseră. Prada de război ar fi fost oferită zeilor. 

- Menora ar fi fost probabil o pradă spectaculoasă. 

- Ce greutate crezi că avea? O sută treizeci, poate o sută 
șaizeci de kilograme? 

- O grămadă de aur aruncată. 

- E foarte mult. Jack se uită la sclipirea verde din bazinul 
care se întindea la picioarele lor, apoi iar la Costas. Şi toltecilor 
chiar le plăcea aurul. 

Jeremy apăru iar pe creasta de calcar și începu să coboare 
spre ei. Mergea puţin şovăitor, și se așeză cu greutate pe o 
stâncă. Văzură că era palid. 

- Te-a doborât căldura. Costas se uită la el cu îngrijorare și îi 
dădu sticla sa cu apă. Bea și hai să stăm la umbră! 

- Nu e vorba despre asta. Vorbi cu o voce aspră, care abia se 
auzea, şi lăsă să îi alunece sticla din mână. Tocmai am vorbit cu 
Ben. Mă tem că am vești proaste. Se uită îndurerat în sus, la 
Jack. Cele mai proaste. 

Jack fu străbătut de un fior de groază. Încercă să se 
pregătească. Sperase că avea să învingă sorții. 

- Este de la Iona. Jeremy păru tulburat, clipind pentru a-și 
îndepărta transpiraţia din ochi. Vocea îi devenise o șoaptă. Este 
vorba despre părintele O'Connor. A fost ucis. Iar Maria a dispărut. 


17 


Mai târziu, cât de târziu nu putea spune, Maria ieşi din teri- 
bila genune întunecată, mintea-i chinuindu-se să scape de 
sentimentul de oroare care o trăgea fără încetare în jos. Părea 
teribil de obosită, epuizată de lupta cu demonul fără chip din 
visele ei, dar era totuși copleșită de greutatea pe care o resimțea 
după un somn adânc. Pentru o perioadă ce păru o eternitate, 
stătu fără să se miște, lăsându-se în voia gândurilor, așteptând un 
răspuns din partea corpului său. Îşi dădea seama că respira, apoi 
simţi suprafaţa tare de sub ea şi un cârcel la gât. Zăcea în poziţia 
fetală, pe partea dreaptă, cu mâinile între picioare. Deschise 
încet ochii. Era întuneric, dar nu la fel ca în visul ei. Văzu cu 
colţul ochiului o licărire, o lumânare. Peretele din faţa ei era 
acoperit de forme, de culori. Văzu pete roşii. 

Încetă să mai respire. Deveni rigidă. Biroul lui O'Connor. 
Strânse ochii cu putere, tânjind după acel întuneric, după ceva 
care să acopere realitatea pe care cu greu o putea crede, oroarea 
pe care încerca din răsputeri să o împingă înapoi în visul ei. 

Simţi o durere arzătoare în obrazul stâng. O urmă de lumină 
părea că se joacă pe chipul ei, o adiere de vânt. Dintr-odată, scoase 


un strigăt și sări în picioare, inima bătându-i cu putere, iar sângele 

năvălindu-i în urechi, atingându-şi cu frenezie faţa în timp ce se 
dădea înapoi. Se lovi de un zid, respirând neregulat, apoi auzi 
fAlfâirea aripilor rotindu-se deasupra ei şi dispărând în sus. 

Ridică mâna şi simţi ceva umed și lipicios pe obraz, apoi 
privi în sus. Lumânarea dădu la iveală tavanul, înalt, construit 
din blocuri mici de piatră acoperite ici şi colo cu tencuială. 
Părea vechi, o ruină. În vârf, reuşi să vadă o linie formată din 
contururi întunecate, atârnând încolonate. 

Se hrăniseră cu carnea ei. 

Începu să vomite, ţinându-se cu mâinile de stomac și 
aplecându-se într-o parte. Simţi iar mirosul respirației metalice. 
Încercă să vomite, icnind mereu, disperată să găsească rapid ceva 
care să o ajute să depășească repulsia pe care o simţea, să-și 
alunge din minte urmele morţii și ale siluirii care o copleșeau, 
fiind tot ce își putea aminti din ceea ce se întâmplase. 

Renunţă, încercând să se calmeze, respirând adânc. Închise 
ochii, sprijinindu-se cu obrazul însângerat de peretele umed, 
căutând cu disperare o sursă de putere. Era transpirată, șiroaiele 
de sudoare picurându-i pe faţa plină de sânge închegat. Se uită în 
jos. Era îmbrăcată doar în pantalonii ei kaki și o vestă veche și 
murdară. Cineva îi scosese puloverul, iar ceasul îi lipsea. Frigea 
foarte tare, de parcă ar fi avut febră. Se simţi dintr-odată foarte 
deshidratată, moartă de sete, și începu să-și lingă sudoarea şi 
sângele de pe buze. 

Se ridică iar, înghiţi cu putere şi se forță să vadă de jur 
împrejur. Totul părea umed, acoperit cu un noroi verzui. Se afla 
într-o cameră pătrată, de aproximativ zece metri lungime și 
cinci lăţime. Era un fel de intrare la un capăt, o tăietură adâncă 
în întuneric. 

Se gândi la clădirile pe care le ştia în Iona, vechea capelă din 
partea de nord, cantina. Le scoase repede din calcul. Podeaua pe 
care stătea acum era din piatră naturală, părea piatră de var, 
netedă pe alocuri, dar diferită de zăcămintele de granit de la 
Iona. În mijloc era o bucată de lemn, ca un capac, de parcă asta 

ar fi fost o casă a puţului. Capacul arăta ca un lemn de esență 
tare din regiuni exotice, chiar mai închis la culoare decât stejarul 
bătrân. La celălalt capăt al camerei erau bucăţi de zidărie căzută, 
ocupând tot spaţiul de la tavan la podea. Peticele albe de moloz 
o ajutară să vadă locul în care unele pietre fuseseră de curând 
înlăturate, aruncate pe jos. Acolo unde peretele ieşea în afară, 
fusese acoperit cu plăci de lemn, o protecţie brută care se 
întindea vreo trei metri mai încolo, spre centrul camerei, în 
direcţia opusă ei. 

Maria se ridică, sprijinindu-se de perete, simțindu-se confuză 
și nesigură pe picioare. Se opri un moment, cât o luă un val de 
ameţeală, apoi păși ezitând spre locul în care văzu petele de 
culoare. Căldura era înăbuşitoare, se simţea ca într-o saună. Un 
lucru era sigur, nu se mai afla în insulele de vest ale Scoției. 
Pereţii păreau la fel de vechi ca ai unei mănăstiri, dar totul în jur 
îi spunea că era departe de Iona, variantă aproape de 
neconceput. Era o posibilitate pe care mintea ei refuza pur şi 
simplu să o analizeze în detaliu. 

Traversă şovăitor camera, spre peretele opus. Singura 
lumânare care licărea era aşezată pe o piatră mică, plată, în faţa 
ei. O ridică, împrăștiind umbre ce dansau dement în jurul 
camerei, apoi o ţinu cu ambele mâini ca să nu mai tremure. Se 
uită cu atenţie la perete. 

Rămase mută de uimire. 

Clipi cu greutate. Ştia că puterile începeau să o lase, că nu 
avusese apă și mâncare ore întregi, poate chiar zile. Era posibil 
să fie o halucinație. Se mai uită o dată. 

Petele roșii erau într-adevăr acolo. Poate era sânge. Dar nu 
era sânge adevărat, ca în biroul lui O'Connor. Era un alt gen de 
oroare. Văzu sânge ţâșnind din cranii, jeturi de sânge din corpuri 
spintecate, sânge curgând pe o pantă închisă la culoare, în trepte. 

Era o frescă, o pictură murală de o barbarie greu de 
imaginat, o execuţie în masă. Victima dezbrăcată era condusă pe 


. A . 
o parte a templului înalt. In vârf era aşezată pe un altar, iar 

mânile călăului despicau trupul victimei, ajungând până la 
măruntaiele acesteia, iar altcineva etala o inimă care încă pulsa. 
Mariei îi veni din nou să verse. Călăul era un gigant înspăi- 
mântător, dezbrăcat până la brâu, cu o frunte plată şi un nas 
acvilin, purtând doar o pânză în jurul mijlocului și o podoabă 
pentru cap foarte elaborată. Deasupra lui erau simboluri 
stilizate. Jaguari, păsări, monștri strălucitori. Cel de deasupra 
călăului îi păru subit familiar. Maria îşi aminti momentul în 
care începuse coşmarul, când studia la Iona, scrutând pan- 
dantivul cu zeul-vultur pe care Jack i-l trimisese. 

Clipi des, încercând să înregistreze ceea ce vedea. Făcu câţiva 
paşi înapoi, lumânarea tremurându-i în mână. În dreapta, vedea 
victimele adunate, ca prizonierii după bătălie. Desenul de pe 
perete avea sigur caracter narativ, o succesiune de scene ca într-o 
poveste, mergând de la dreapta la stânga. Privi iar tavanul. 
Încercă să-și pună gândurile în ordine, să raţioneze ca o 
persoană a cărei minte fusese îndelung antrenată. Ca într-o altă 
viaţă, își aminti anii petrecuţi cu Jack, pe când erau studenți, 
învățând despre istoria arhitecturii. Boltă în consolă. O 
civilizaţie majoră și-a construit bolțile în acest fel, și nu a învăţat 
să facă un arc. O civilizaţie, renumită pentru arhitectura ei, 
dezgustătoare pentru cruzimea ei. 

Se uită iar la perete. Boltă în consolă. Scene narative de la 
dreapta la stânga. Războinici fără frică cu frunţi plate. 
Simboluri, hieroglife. Sacrificiul uman pe un altar al templului, 
sacrificiu la scară prodigioasă. Începu să gândească lucruri 
de negândit. 

„Maya.“ 

Se dădu înapoi, clătinându-se, izbită de un val de ameţeală, 
apoi îşi adună puterile și făcu câţiva paşi spre dreapta, până 
ajunse în spatele capacului de lemn. Ţinu lumânarea în faţa 
peretelui. Se afla între două scene, primele din pictură. Scena de 
la început prezenta o luptă navală, pirogi lungi, pline de 


războinici, una dintre ele având o pânză pătrată. Următoarea 

scenă arăta o bătălie groaznică, de data aceasta pe pământ. 
Războinicii erau îmbrăcaţi asemenea călăului atunci când se 
luptau cu alți războinici, cei care urmau să devină în curând 
prizonieri. Toți aveau frunţile plate, dar învinşii erau chiar mai 
mari, uriași. Toţi erau dezgoliţi până la mijloc. În prim-plan 
erau morţii din ambele armate, unii dezmembraţi, alţii într-un 
râu ce părea subteran. Învingătorii mânuiau ciomege și 
buzdugane, învinşii — săbii şi securi. 

Maria se opri. „Săbii şi securi.“ 

Se uită mai de aproape. Începu să tremure, dar se strădui să 
ţină lumânarea nemișcată. Nu frunţile învinșilor erau plate, ci 
apăratorile de nas ale coifurilor de protecţie. Erau dezbrăcaţi 
până la mijloc, dar purtau carâmbi, nu kilturi și pânze în jurul 
şoldurilor, ca învingătorii. Aveau bărbi și erau blonzi. Aveau 
paloșe și topoare imense făcute dintr-o bucată. 

„Securi varege.“ 

Maria ameţi. Era ca și cum visa capitolul final al poveștii 
care o tulburase toată viaţa, un capitol atât de extraordinar, 
încât nu putea fi decât pură fantezie. Își dorea să fie și Jack aici, 
lângă ea, spunându-i cu vocea lui calmă și reconfortantă că toate 
acestea erau numai ficţiune. Se uită iar la scena cu sacrificiul, la 
altar și la călău, acolo unde părea că din perete picură sânge. 
Șovăi, dându-se înapoi, și se lăsă în jos lângă perete, strângând 
tare din ochi, dorindu-și cu disperare să se trezească iar în chilia 
din Iona, să simtă din nou căldura şi respiraţia regulată a alt- 
cuiva așezat lângă ea. 


- Doctore de Montijo, ce bine că v-aţi revenit. Efectele 
: i Ai A Ă 

medicamentului vor dispărea curând. O voce i se adresa, o voce 
reală. Sunteţi în Mexic. 

Maria tresări, de-abia trezită din somn. 

- Da, spuse ea. Cuvântul ieși chiar înainte ca ea să înre- 
gistreze ce se întâmpla. Știu. 

- Cum? 

Vocea era ascuţită, iritată. Maria încercă să se ridice, dar 
alunecă iar de-a lungul zidului unde zăcuse. Nu putea vedea 
nimic, era orbită de o torţă ce îi lumina direct în ochi. Avea 
gura uscată, iar glasul îi părea un croncănit. 

- Mi-am dat seama. 

Torța fu lăsată jos, şi ea văzu în faţa ei un om scund, slab și 
musculos, cu părul negru, lucios, dat pe spate. I se păru că avea 
vreo şaptezeci de ani, cu părul sigur vopsit, deşi avea trăsăturile 
unui om cu treizeci de ani mai tânăr. Avea ochii gri, decoloraţi. 

Adevărul îi apăru clar Mariei. Îl privi cu o siguranţă 
amestecată cu scârbă, abia venindu-i să creadă că în sfârșit se afla 
în prezenţa lui. Totul, starea ei îngrozitoare, până şi moartea lui 
O'Connor, era acum învăluit în ceaţă. El era acela. Se luptă să îşi 
controleze emoţiile, să își păstreze sângele-rece. Dintr-odată, era 
cât se poate de trează. 

— Pieter Reksnys. Văd că tatăl tău te-a învăţat bine. 
Lituanian, cred? Rasa supremă. 

O mână se întinse spre gâtul Mariei, prinzându-l ca într-o 
menghină, dovedind o agilitate fulgerătoare pentru o 
persoană de vârsta lui. O smuci spre el și o ridică. În ciuda 
durerii sufocante, Maria simţi ceva familiar, un miros pe care 
îl cunoştea. 

- Să nu mai vorbeşti vreodată despre tatăl meu, evreică! 
șuieră el. Și să nu crezi că el a fost singurul care a apăsat 
pe trăgaci atunci. Am avut multe momente de amuzament 
cu copiii. 

Îi dădu drumul Mariei şi stătu lângă ea cât aceasta tuși. 

- Îmi doresc numai ca fiul meu să fi fost atunci născut. Şi-ar 
fi făcut bunicul mândru. 

O lovi pe Maria în spate, ştergându-și apoi ostentativ încăl- 
țămintea de pământ. Maria văzu o altă figură apropiindu-se. Își 
ţinea capul jos, strângând din pumni, mișcându-se într-un mod 
oribil de familiar. O prinse de păr şi o trase spre capacul de 
lemn pe care îl lovi cu putere la o parte şi împingând deasupra 

găurii de dedesubt. Maria nu putea vedea nimic în întuneric — 
era o prăpastie care aduse cu ea un suflu de aer rece, de parcă 
dedesubt, departe, ar fi fost o apă. 

- Nu-ţi face griji. Fu smulsă de acolo și ridicată spre el; 
atunci văzu cicatricea urâtă. Am păstrat vulturul de sânge 
pentru prietenul tău. Când o să te arunc în lumea de dedesubt, 
nici măcar nu o să mori. Sau cel puţin asta le spuneau toltecii 
victimelor lor. 

Vocea era răgușită, urâtă, mai puţin rafinată decât a tatălui 
său. Se făcu a o împinge, apoi o trase înapoi cu brutalitate. 

- Genul meu de oameni, zise el râzând ca un nebun, cu 
hohote ascuţite, apoi o aruncă la pământ. Bucură-te de scurta 
vacanţă în ascunzătoare cât mai poţi. 

- Adevăratul félag a dispărut acum şapte sute de ani. Maria 
ridică uşor capul şi încercă să se uite la Loki. Oamenii lui Harald 
Hardrada nu ar fi acceptat niciodată scursuri ca tine. Nici nu 
te-ar fi considerat vreodată demn de o dușmănie ancestrală. 

Loki se îndreptă spre Maria, dar Reksnys îl opri. 

- Nu încă, murmură el și se întoarse spre Maria, cerându-și 
batjocoritor scuze. Fiul meu are încă aceste idei romantice. Încă 
mai crede că e în SS. 

- Prea slab pentru asta. 

Loki se repezi iar spre Maria, şi încă o dată Reksnys îl reținu 
vorbind-i apoi cu o voce neînduplecată: 

- Felag-ul nostru a fost un simplu instrument până la un 
punct. Nici mai mult, nici mai puţin. Şi se pare că noi vom râde 
la urmă în ceea ce îl priveşte pe Harald Hardrada. 

Loki mârâi şi se întoarse brusc, îndreptându-se repede spre 
ieşirea din cameră. Maria se târî înapoi, lângă perete. Reksnys îi 
azvârli o mică sticlă cu apă. 

- Aşa... acum am făcut cunoştinţă. Am nevoie de ajutorul 
unui expert. Tu mă vei ajuta. 

Reksnys luă un aparat foto digital şi îl îndreptă spre ea. 
Maria era pe punctul de a-și pierde cunoştinţa; alunecă lângă 

perete, apoi se uită la Reksnys, amintindu-și ce făcuseră el și fiul 

său. O'Connor se asigurase că se făcuse dreptate împotriva 

tatălui lui Reksnys, îşi pusese viaţa în joc pentru asta și plătise 

preţul maxim. Maria îi era datoare să facă tot ce îi stătea în 

putere pentru a vedea treaba terminată. Şi şi-o datora şi ei înseși. 
Avea să fie puternică. 


Jack stătea gânditor în camera de comandă de pe Seaquest I, 
amestecând într-o cafea şi privind ruperea de nori de deasupra 
mării, undeva, în depărtare. Cerul era acoperit cu totul de nori 
cenușii, norii pe care îi văzuseră de dimineaţă, când fuseseră pe 
plajă, și care erau acum înlocuiţi de o masă întunecată ce venea 
dinspre Caraibe. Acolo unde soarele strălucea printre nori, perdele 
de lumină atârnau, se răsuceau și se contopeau pe cer, precum 
luminile nordice pe care le văzuseră în Groenlanda, dar de data 
asta erau pline de prevestiri despre vremea ce urma să vină. 

- Se pare că o să avem parte de ceva ploaie. Căpitanul 
canadian de pe Seaquest II veni lângă Jack, scrutând marea prin 
binoclu. Suntem aproape de sezonul uraganelor. Închid magazia 
de jos, doar ca măsură de precauţie. Mergem în continuare de-a 
lungul țărmului, şi o să bat în scânduri ușa de la hangarul unde 
se află elicopterul. 

Jack mormăi ceva. Nu era ceea ce voia să audă. 

— Mulţumesc. Fă ce trebuie să faci. 

Căpitanul plecă spre punte, iar James Macleod se ridică din 
faţa consolei unde evaluase datele primite despre fiordul de 
gheaţă. Toată lumea din cameră știa ce i se întâmplase lui Jack, 
dar păstraseră cu toţii distanţa. Unii dintre ei fuseseră pe prima 
Seaquest şi își puteau aduce aminte, după pierderea lui Peter 
Howe, în Marea Neagră, modul în care Jack preluase respon- 
sabilitatea. Maria fusese foarte populară în rândul membrilor 
echipajului şi al oamenilor de ştiinţă, pe durata șederii lor la 
fiordul de gheaţă. Chiar şi Lanowski era supus, dându-i lui Jack 
o serie de fișe tipărite ce conţineau date despre corabia aflată în 

aisberg şi pe care le extrăsese şi le finalizase din imaginile 
fotogrametrice. 

Macleod se furișă până la fereastra de lângă el. 

- Cât timp crezi că o să stăm aici, Jack? întrebă el încetișor. 

Jack se întoarse şi se uită la el cu o figură schimonosită și 
distantă, apoi privi înapoi spre mare. 

- Nu ştiu, James. Pur şi simplu, nu ştiu. 

Își țuguie buzele şi lăsă cafeaua deoparte. Erau la bord de 
aproape şase ore, şi încă nu aveau nici o veste dinspre Iona. Tot 
ce aveau la mână era un scurt mesaj telefonic către sediul 
principal al IMU din partea colegului din mănăstire al lui 
O'Connor, omul despre care Jack își amintea că-l văzuse o clipă 
în biserică. Se pare că poliţia ţinea cumva scena complet ascunsă 
şi exista o poveste-camuflaj creată pentru media. Părintele 
O'Connor decedase, iar Maria dispăruse. 

- Trebuie să presupunem că a fost răpită. 

Ben se aflase la o distanţă la care să îl poată auzi, dar se mută 
de cealaltă parte a lui Jack. 

- Până când nu găsim corpul, asta e. 

- Ştiu. Jack respiră cu putere, apoi se îndepărtă de balus- 
tradă, cu mâinile în şolduri, revenind la comportamentul lui 
obişnuit. Trebuie să ne păstrăm optimismul. Trebuie să 
presupunem că vom avea curând mai multe vești. Până atunci, 
nu putem face prea multe. Trebuie să ne comportăm normal. Îl 
privi pe Macleod, cu o expresie severă, dar hotărâtă. Uite 
răspunsul tău. Planul meu după vizita făcută la Chichén Itzá era 
să compar toate dovezile posibile din nordul Yucatânului care 
datează din a doua jumătate a secolului al XI-lea cu cele din 
vremea în care Harald a fost probabil aici. Picturi murale, 
hieroglife, structuri. Orice ar putea oferi un indiciu. 

Îi făcu semn lui Jeremy, se întoarse cu spatele la ei, aplecându-se 
deasupra unui monitor din colţ, înconjurat de cărți deschise. 

- L-am pus pe Jeremy să se ocupe de asta în momentul în 
care ne-am întors. 

- Îi este foarte greu, murmură Macleod. 

- ÎL venera pe O'Connor, spuse Jack încet. Și pe Maria, 
mentorul lui. Pentru cineva ca el, asta înseamnă să îi zdruncini 
temeliile vieţii. 

- Acum ne are pe noi, răspunse Macleod. 

- E băiat bun, zise Jack. 

Costas tasta la calculatorul de lângă Jeremy, apoi se întinse 
pe spate, pe scaun, în timp ce ei examinau situaţia. 

- Jack. Ceva pe care îl vei aștepta cu nerăbdare. Am sărit 
peste câteva etape şi am păstrat legătura cu un tip de la IMU, pe 
partea Caraibilor, Jim Hales, din insulele Grand Cayman. Ştii, e 
un vechi tovarăș de-al meu din laboratorul de cercetare a 
submersibilelor, din cadrul Marinei SUA. S-a dus direct în 
Mexico City, şi ne-au dat aprobarea pentru Chichén Itzá. E 
uimitor cum tipul ăsta elimină birocraţia. Oricând vrei să 
vorbim despre inițierea unui proiect în acea cenotă, am 
numerele de contact. 

- Sună ca un plan deja făcut. 

Jack îi surprinse privirea lui Costas. Ştia că amândoi simțeau 
nevoia să rămână optimişti, să privească mai departe. 

- Voi revendica primul sonda subterană de forat, când se 
termină activitatea la Cornul de Aur. Jeremy, ești interesat? 

Jeremy se uită la ei, palid şi distras. 

- Ce? Dacă mă lasă Maria. Se opri brusc, iar camera se 
umplu de linişte. 

- O să te lase, spuse Jack cu tărie. 

Jeremy încercă din greu să păstreze o atitudine optimistă. 

- Oricum, nu sunt sigur dacă vreau să fac prima scufundare 
în apă deschisă chiar în Puţul Sacrificiului. 

- Nu-ţi face griji. Costas întinse mâna, punând-o pe umărul 
lui Jeremy. Mai întâi o sa facem scufundări în partea cu corali. 

O lumină roşie începu să se agite în cameră. Ben se uită la 
Jack, cu o privire extrem de serioasă. 


- Pe punte! 

Cei doi bărbaţi ieșiră în viteză din camera de comandă, 
urcară scările, iar Costas îi urmă. Căpitanul era prins într-o 
discuţie cu ofițerul-șef lângă habitaclu, dar imediat gesticulă spre 
camera cu hărțile. 

- Mesaj prioritar pe canalul de securitate. 

Ben ajunse primul în cameră și înfășcă receptorul radioului, 
vorbind repede, apoi punându-l la loc. 

- Era de la sediul central al IMU. A sosit un mesaj pe adresa 
de e-mail. Ne redirecționează spre un site protejat și ne-a dat şi 
o parolă. 

Costas stătea deja la calculator, în faţa graficului. 

- OK. Suntem online. Adresa? 

Ben o citi, iar Costas o scrise. 

- Parola? 

Ben ezită, apoi se uită la Jack. 

- Menora. 

Costas fluieră ușor. 

- Ei bine, măcar ştim despre ce e vorba. 

Articulațiile lui Jack erau albe când apucă scaunul lui Costas, 
iar vocea îi era răgușită. 

- Bănuiam noi cu cine ne luptam. Asta o confirmă. 

- E pentru tine, Jack. 

Costas se lăsă într-o parte pentru a-i da voie lui Jack să 
citească scurtul e-mail care apăru pe ecran. 


Către: Jack Howard 

Tu şi Kazantzakis veţi veni cu Zodiacul, la ora 23.00, 
diseară, la punctul de aterizare de pe plajă pe care l-aţi vizitat în 
dimineaţa aceasta. Aduceţi cu voi echipament pentru scufundări 
în peșteri. Vă veţi lega la ochi, așteptând venirea noastră. Orice 
încercare de a implica securitatea sau de a intra în contact cu 


cineva din afară va duce la executarea colegei voastre. 


- Maria trăiește, spuse Jack, respirând ușurat. Slavă Domnului. 

- Punctul de aterizare de pe plajă, murmură Ben. Nu mă 
surprinde că știau unde eram. Probabil poliția mexicană. Dacă 
este vorba despre Reksnys, ăsta va cerceta tot ce mișcă de-a 
lungul coastei. 

- Şi echipament pentru scufundări în grotă, murmură 
Costas. Despre ce o fi vorba? Nu fac scufundări în grotă dacă 
plouă. Toate colţurile cu aer vor fi inundate. 

- Probabil că au găsit ceva, spuse Jack. 

- Parola aia? 

- Sper din suflet că nu este vorba despre asta. 

- Maria este pe undeva aproape, spuse Ben. Probabil că au 
adus-o de la Iona. Reksnys are un avion al lui și propria pistă în 
junglă. Este unul dintre puţinele lucruri care nu pot fi 
descoperite la supravegherile făcute prin satelit. Şi trebuie să fi 
știut că Seaquest II se îndrepta spre acest loc înainte ca ei să 
ajungă la Iona. 

- Presupun că nenorocirea de la Iona este opera unui singur 
om, spuse Jack pe un ton sumbru. 

- Loki. 

- Am primit o poză. Mai bine să ne pregătim. 

Costas dădu clic pe un document atașat sub mesaj, şi o 
imagine începu să se descarce. Fusese făcută cu un aparat cu bliţ 
încorporat, într-un fel de cameră cu o podea neregulată din 
piatră şi pereţi vechi acoperiţi cu noroi verzui. Pe măsură ce 
imaginea se deschidea, putea vedea o figură zăcând la pământ, o 
femeie. Era teribil, imaginea torturii, genul de imagine care ar fi 
provenit din Irak sau din locurile infecte din Lumea a Treia. 
Femeia era murdară, purta o vestă mulată ruptă parţial în jurul 
sânilor. Părul negru era strâns în jurul gâtului, iar braţele erau 
acoperite de noroiul verzui. Încercase să se uite la aparat, dar 
tresărise din cauza bliţului. Ochii îi erau umflați și închiși, gura 
acoperită de pete albe și avea o zgârietură urâtă pe obraz, 
însângerată şi cu puroi. 


A 
Jack avu un şoc când o recunoscu. 


AURUL CRUCIAȚILOR 303 


- Maria. 

Simţi că i se face rău. Mâinile îi alunecară de pe marginea 
scaunului, și se așeză cu greu pe banca de lângă el. Se mai uită o 
dată la imagine. Oroarea se transformă în mânie, apoi în furie 
clocotindă. 

Căpitanul apăru la ușă. 

- Mesaj din Iona. E un tip de la poliţia judiciară, căruia i s-a 
permis să discute cu noi. 

Văzu ecranul şi şovăi. 

- Vin. Vocea lui Jack era rece, lipsită de emoţii. 

Zece minute mai târziu, Jack se întorsese în camera de 
comandă. Nu mai era decât Jeremy; Macleod și Lanowski 
părăsiseră camera şi se duseseră de câteva minute pe punte. 
Jeremy stătea nemișcat în faţa monitorului, lucrând în liniște, 
imprimând imagini de pe internet și marcând pagini ce 
conţineau informaţii despre arta toltecă. Deasupra lui, fereastra 
fu inundată de primii stropi de ploaie, iar Jack putu vedea că 
vremea se strica rapid. Se opri, simțindu-se dintr-odată secătuit 
din cauza a ceea ce tocmai auzise, se uită iar la Jeremy, apoi se 
îndreptă spre console. Nu știa cum să înceapă. Luă un scaun, 
aşezându-l în așa fel încât să stea cu spatele la fereastră, apoi se 
uită concentrat la imaginile descărcate de Jeremy. 

- Bună treabă, spuse încet. Nu aș fi putut niciodată inter- 
preta materialele acestea. Nu am studiat arheologia Mezo- 
americii ca tine. 

- Am făcut o descoperire chiar interesantă. Jeremy îi dădu 
lui Jack o foaie de hârtie. Îți aduci aminte de vechea profeție 
aztecă despre întoarcerea zeului-rege Quetzalcóatl? Când 
spaniolii au ajuns în Tenochtitlán, în centrul Mexicului, în 
1519, împăratul Montezuma a crezut că de fapt Cortes era 
Quetzalcóatl. Este unul dintre motivele pentru care cucerirea 
spaniolă s-a realizat atât de repede. 

- Continuă! 

- Ei bine, Quetzalcóatl era toltec, un rege semilegendar. 
Conform legendei aztece din timpul lui Montezuma, acesta a 
fost exilat din regat cu cinci secole înainte și a promis să se 
întoarcă din Tărâmul Soarelui Răsare. 

- Cu cinci secole înainte, medită Jack. Asta înseamnă secolul 
al XI-lea, chiar în perioada noastră. 

- Exact. Tărâmul Soarelui Răsare, la est de centrul lumii 
aztece, în valea Mexicului, era aproape cu siguranţă peninsula 
Yucatán. Există unele confirmări istorice pentru această ipoteză, 
pentru că se întâmplă în perioada în care toltecii au invadat 
Chichén Itzá. 

Jack se uită atent la Jeremy, începu să vorbească, apoi hotărî 
să Îl lase să continue. 

- Devine chiar uimitor când te uiţi la sursele maya, spuse 
Jeremy. Ce ştim despre ultimii ani ai populației maya provine 
în principal din cărțile lui Chilam Balam, Profetul-Jaguar, cele 
mai multe scrise de scribi locali în alfabetul latin, după cucerirea 
spaniolă. Cărţile au fost ascunse şi păstrate cu mare atenţie. 
Fiecare se leagă de câte o comunitate diferită din nordul 
Yucatânului, un pic similar legendelor norvegiene din Islanda. 
Una dintre cele mai extraordinare profeţii tratează venirea 
oamenilor cu barbă din est. 

- Oameni cu barbă? 

- Înțelegi? Mulţi învăţaţi au anulat asta pe motiv că era o 
înfrumusețare ulterioară. Unele cărţi nu au fost scrise până în 
secolul al XVIII-lea sau chiar al XIX-lea. Dar o altă carte tocmai 
a ieşit la lumină, în Arhivele Vaticanului, la Roma. Pare să fie 
prima dintre ele, scrisă parţial cu caractere maya, confiscată se 
pare de primii misionari iezuiţi în Yucatân, în secolul al XVI-lea. 
Conţine legendele și profeţiile comunității maya din nordul 
Chichén Itzá. Apare aceeași poveste despre oamenii cu barbă, 
dar cu o diferenţă. În aceasta, ei au un rege, şi acesta se luptă cu 
cei care voiau să supună populaţia maya - toltecii, presupun. 
Apoi el dispare în lumea de dedesubt, iar oamenii îl așteaptă să se 

întoarcă. Aceasta poate fi originea profeției Quetzalcóatl a 
aztecilor, cu excepţia faptului că povestea maya se numește 
Wukub Kagix, monstruoasa zeitate-pasăre, zeul-vultur. 

Jack aruncă o privire spre imaginea de jad ce atârna lângă 
monitor. 

- O imagine aproape standard, pe aici. 

- De asemenea, numele vasului lui Harald Hardrada, 
Vulturul. În poveştile norvegiene, apar câteva indicii conform 
cărora, atunci când vikingii își ardeau corăbiile, plecau la luptă 
fără gând de întoarcere şi tăiau stemele corăbiilor și le purtau cu 
ei ca steaguri în luptă. Era semnul că aveau să lupte până la 
moarte, că erau pe un drum fără întoarcere, spre Walhalla. Era 
un mod de a băga frica în inimile dușmanilor. Poate asta s-a 
întâmplat şi aici, iar localnicii maya au văzut asta. 

- Fantastic. Este fantastic, Jeremy. E exact ceea ce căutam. 

Deodată Jack se aplecă şi îşi puse mâna peste ale lui. Nu mai 
putea să îi ascundă lui Jeremy ce se întâmplase. 

- Trebuie să îți spun ceva. Am primit veşti din Iona. 

- Ştiu. Jeremy vorbi încet, apoi puse jos cartea pe care o 
ţinea în mână. 

Jack se uită la el. Părea cu mult mai bătrân decât absolventul 
debordant pe care îl întâlnise cu o săptămână înainte. 

- Am ştiut din momentul în care am auzit că O'Connor a 
fost ucis. Vorbea despre asta, m-a pregătit pentru asta. Știu ce 
s-a întâmplat la Iona. Jeremy luă o pauză, încercă să vorbească, 
dar cuvintele ieșeau ca un şuierat aspru. Vulturul de sânge. 


18 


Trecuse mult de miezul nopţii, era probabil în jur de ora 
unu dimineaţa. Era deja întuneric când Jack și Costas plecară 
de pe Seaquest II şi duseseră la țărm Zodiacul, ajungând la 
punctul de întâlnire de pe plajă cu mult înainte de ora 
indicată. Tot ce putea auzi Jack acum era zgomotul neîncetat 
al ploii, sunetul ce creștea şi scădea apoi cu fiecare aversă ce 
trecea peste ei. Umiditatea era sufocantă. Ştia că se afla într-un 
vehicul mic, pe patru roți, după sunet, înghesuit în spate, 
alături de Costas. Timp de probabil o jumătate de oră, care 
păru însă o eternitate, fură înghesuiți și împinși pe drumul 
accidentat, îndepărtându-se de plajă, undeva spre junglă. Rana 
de la coapsa lui Jack pulsa. Urmaseră instrucțiunile lor cu 
scrupulozitate și aşteptaseră legaţi la ochi lângă Zodiac, alături 
de echipamentul de scufundare. Persoana de legătură veni fără o 
vorbă, împingându-i într-o mașină, fără să le dea detalii despre 
locul spre care se îndreptau. Era demoralizant, dar Jack prinse 
curaj, simţindu-l pe Costas izbindu-se de el, înjurând la fiecare 
șanț şi la fiecare groapă. 

Chiar de când primise e-mailul cu ultimatumul, Jack știuse 


că erau pe cont propriu, că trebuiau să urmeze fiecare cuvânt al 

răpitorilor Mariei și să aibă încredere în norocul lor. Părea 
foarte sigur că, orice i-ar aștepta, scufundările aveau să fie 
incluse în program. lar după drumul pe care mergeau, era 
probabil vorba despre un loc pe insulă. Cenote, râuri subterane. 
Ploaia începuse să chinuie mintea lui Jack. Pe o astfel de 
furtună, nivelul apei ar putea urca periculos de mult, umplând 
grotele subterane cu apă. Și, fiind aproape de mare, curenții de 
apă dulce care au ros Yucatânul ar putea fi înșelător de 
puternici, trăgând apa în labirintul de canale calcaroase şi apoi 
afară în mare. 

Maşina trebui să se oprească, iar Jack reveni la realitate. Fu 
tras afară şi condus pe un teren neregulat, alunecând pe 
vegetaţia umedă. O ploaie torențială îi apăsa simţurile. Apoi 
ajunse la un fel de adăpost, ferit de ploaie, dar cu aburi fierbinţi. 
Costas se lovi de el şi auzi apoi cum este descărcat echipa- 
mentul. Fu iar împins înainte. Cineva îi smulse banda cu care 
fusese legat la ochi, lăsându-l să clipească ametit. Încheieturile 
mâinilor îi fură strâns legate cu bandă adezivă. Era undeva într-o 
cameră, luminată sumbru de o lumânare. ÎI văzu pe Costas la 
câţiva metri în stânga lui, apoi îl zări pe omul din faţa lor. Jack 
ştiu imediat cine era. Pieter Reksnys era imaginea leită a tatălui 
său, Andrius, omul pe care Jack îl văzuse în fotografia echipei 
SS Ahnenerbe care acţionase în Groenlanda, fotografie pe care 
Kangia i-o dăduse lui Macleod. 

Kangia. Fiordul de gheaţă. Toate acestea păreau la mii de 
kilometri depărtare, undeva într-un trecut pe care îl depășiseră 
pentru a ajunge aici, în acest loc în care iadul și demonii lui 
păreau deodată mult mai mult decât un simplu coșmar din 
epoca medievală. 

Jack se uită în jur. Erau într-o cameră, o încăpere din piatră, 
probabil o biserică veche. Era cald ca într-un cazan, iar Jack 
începuse să transpire. Tavanul era înalt, cu consolă. În podea era 
o gaură rotundă. Peretele din spatele lui era vopsit; la lumina 


lumânării apăreau desene viu colorate. 

Apoi o văzu pe Maria. 

Încercase să se pregătească înainte de a părăsi Seaquest II, 
privind fotografia trimisă pe e-mail, dar realitatea era șocantă. 
Maria stătea sprijinită de peretele opus celui desenat, clătinându-se 
ameţită, cu picioarele și mâinile legate unele de altele. Gura ti 
era acoperită cu banda adezivă. Faţa îi era murdară și umflată, 
iar pe obraz avea o lovitură. Privirile li se întâlniră. 

Jack încercă să își stăpânească mânia. 

- El ţi-a făcut asta? 

Maria se uită la el implorator, apoi dădu din cap, arătându- 
i lui Jack un loc în spatele lui. Jack se întoarse și văzu singura 
persoană din cameră, omul care îi luase de pe plajă. Trebuia să 
fie Loki. Același păr dat pe spate, aceleași trăsături uscate, 
ochii decoloraţi. Așa tată, aşa fiu. Loki zâmbi când îl văzu 
pe Jack privindu-l, se duse la lumină și urmări cu degetul o 
linie pe obraz. Jack își aminti atunci descrierea făcută de 
O'Connor. Cicatricea. 

În tot acest timp, Costas o privi pe Maria înspăimântat, și se 
năpusti brusc asupra lui Loki. Reacţia fu teribil de agilă, de 
rapidă şi de fluidă, ca a unui animal la vânătoare. Loki îi trase 
capul în sus şi în lateral, ridicându-l fără efort deasupra podelei, 
în ciuda greutăţii lui Costas. 

- Dă-i drumul. 

Jack auzi pentru prima dată vocea lui Reksnys, o voce aspră, 
stridentă, cu un accent est-european greu de definit. 

Loki își ascultă tatăl şi îl împinse pe Costas. Jack se uită la 
Loki. Acesta era ucigașul neînduplecat descris de O'Connor, un 
bărbat independent, căruia îi plăcea să lucreze singur, dar care 
era cu totul supus tatălui său. Furia nu era singura lui slăbiciune. 

Costas se ridică, strâmbându-se ostentativ, cu dezgust, 
ștergându-și cu mâna umărul în locul în care Loki îl prinsese. 
Loki rânji și se puse la pândă în colţul îndepărtat al camerei. 
Reksnys scoase un pistol pe care Jack îl recunoscu imediat ca 
fiind un Luger din perioada nazistă și ţinti spre picioarele Mariei. 

- Prima dată, un genunchi, a doua oară, celălalt. Apoi urc 
spre faţă. Vorbea pe un ton ascuţit, sfredelitor. Sau încetezi să 
mai faci prostii. 

La început, Costas nu reacţionă, apoi dădu din cap poso- 
morât. Maria se albise la față când văzuse pistolul, și îl privea 
acum uimită. 

Reksnys se întoarse spre Jack. 

- Vreau să studiezi pictura de pe peretele acela. Cu atenţie. 

Jack îi aruncă o privire dură. Apoi se uită la Maria, care 
aprobă fără vlagă, bolborosind prin banda care îi acoperea gura, 
încurajându-l. Jack se uită la Reksnys cu dispreţ și îşi întoarse 
privirea spre perete. 

Era o imagine bidimensională. Demult, fusese o explozie de 
culoare uimitoare, maro-închis, nuanţe de roșu sau verde, pe 
fundal galben sau albastru. Imediat înţelese secvenţa narativă, 
victorioşii şi învinşi. În dreapta, văzu un amestec de bărci, 
războinici îmbrăcaţi cu atenţie, cu frunţi plate, vâslind în vase 
cu vâsle simetrice. O navă cu o velă pătrată, alți războinici. 

„O velă pătrată.“ 

Următoarea scenă prezenta o bătălie feroce în junglă. O 
parte din luptă avea loc pe pământ, alta în râul rapid, părând 
cumva a se prelungi sub pământ. Corpuri mutilate zăceau peste 
tot. Învingătorii purtau atlatis, arbalete şi scuturi pătrate cu 
imagini ale zeului războiului. Erau conduși de un războinic- 
vultur, un uriaș plin de mușchi, purtând o mască de vultur, cu 
un ochi prin care privea, aripi pe spate și gheare imense la 
picioare. Războinicii lui purtau coifuri din piele de jaguar, 
brățări la glezne şi la mâini, lanţuri grele de jad și cercei. Luptau 
cu ciomege şi se aruncau asupra victimelor cu priviri turbate, 
înspăimântătoare. Duşmanii lor aveau scuturi roșii, rotunde, 
altfel de coifuri şi alte arme. 

Jack scrută iar armele. O privi pe Maria cu colţul ochiului. 
Sigur fusese paralizată de această scenă când o văzuse, înainte ca 
ei să sosească. Trebuie să fi observat ceea ce vedea el acum. 

Maria dădu din cap spre el, aproape imperceptibil. Da, 
observase. Jack se întoarse. 

Acum înţelesese. 

Jack nu lăsă să se vadă nimic pe faţa sa. Continuă spre 
stânga. Captivii erau pe pământ, unii zăcând pe spate, alţii în 
genunchi. Unii erau puși în lanţuri, bărbaţi care nu erau 
îmbrăcaţi ca războinicii, servitorii capturați fiind luaţi ca sclavi 
personali de fiecare dintre războinicii învingători. Jack se gândi 
la scheletul viking de la L’Anse aux Meadows, al bărbatului care 
cumva călătorise mai bine de cinci mii de kilometri spre nord, 
care aproape reuşise să se întoarcă în lumea lui. Acesta era 
coșmarul de care scăpase. 

Următoarea scenă domina pictura. Jack văzu imagini 
hidoase ale morţii, ale mutilării. În vârful unei platforme ca o 
terasă stătea un preot-rege care purta masca zeului-vultur. Dădea 
sentinţe celor capturați în bătălie. Pe treapta de jos, captivii erau 
torturați, li se smulgeau unghiile. Câteva trepte mai sus, un 
prizonier își ridica inutil mâinile cerând îndurare și un altul era 
întins pe trepte, leșinat, cu degetele însângerate. În vârf, un 
preot înfigea un cuţit în pieptul unei victime, scoţându-i inima, 
sufletul acesteia urcându-se la cer de la altar sub forma unei dâre 
sângerii. Un cap tăiat zăcea pe un pat de frunze, și altele se 
rostogoleau într-o cascadă de sânge pe scări. De jur împrejur 
erau aprinse ruguri de tămâie. Ritualul nu era rezervat numai 
nefericiţilor prizonieri de război. Războinici tolteci se 
automutilaseră, oferindu-şi sângele unei zeități reprezentate de 
un craniu. Pe o masă de piatră lângă rege erau trei femei 
împodobite, rase în cap, cărora un servitor le aplica un ritual 


specific civilizației mayal. O femeie își trăgea printr-o gaură din 


1 În original, bloodletting, ritual în cadrul căruia oamenii îşi treceau prin diverse 
părţi ale corpului (în special limbă, urechi şi organe genitale) ţepi, ghimpi sau colți; 
sângele scurs era adunat cu niște bucăţi de material care apoi erau arse, astfel încât 
zeii să se poată bucura de sângele sacrificat în cinstea lor și care ajungea la ei sub 
formă de fum. (n.red.) 


AURUL CRUCIAȚILOR 311 


limbă o funie cu ţepi, iar un bărbat de lângă ea făcea același 
lucru prin penis. 

Jack se întoarse. Reksnys îl privi cu coada ochiului, 
bucurându-se de reacţia lui. 

- Am găsit singur această clădire, cu ani în urmă, când am 
cumpărat pământul ăsta, spuse el. E un templu din junglă, cu o 
cameră de sacrificiu deasupra unei cenote sacre. Dădu din cap 
spre gaura întunecată din mijlocul podelei. Ani de zile am 
curăţat jungla asta, căutând exact gaura asta. Este cu adevărat 
remarcabil ceea ce am descoperit. În félag credeam că există așa 
ceva, dar nu a existat niciodată nici o dovadă. 

- Dovadă a ce? zise Jack 

Reksnys îl ignoră. 

- Sursele noastre ne-au spus că voi căutați menora. 

- Sursele, spuse Jack cu batjocură. Adică ai scos asta de la 
părintele O'Connor prin tortură. 

- O'Connor ne-a fost de ajutor, răspunse Reksnys, şi vocea 
îi deveni brusc ascuţită. Dar nu în felul în care crezi tu. La 
Vatican devenise cam neatent. Faptul că a intrat în Arcul lui 
Titus a fost un semn că a mers prea departe. A avut un superior 
care raporta tot ce făcea. Ştiam deja despre femeia aceea. Dădu 
din cap spre Maria, și, când văzu rânjetul de pe faţa lui Jack, 
privirea i se îngustă brusc. Informaţiile astea îţi sunt inutile 
acum. Nu mai contează dacă îți spun sau nu, și, oricum, am 
împărtăşit cu tine povestea despre descoperirea mea numai 
pentru că te-am considerat un coleg arheolog. 

Jack privi dintr-o parte în alta. 

- Nu văd alți arheologi aici. 

Reksnys se prefăcu a nu-l auzi. 

- Am aflat că aţi ajuns până în Groenlanda. Desigur, știam 
despre corabia din gheaţă, descoperită de tatăl meu în timpul 
expediției Ahnenerbe din 1930. Cu puţin timp înainte să fie 
omorât, mi-a spus întreaga poveste, cum Kiinzl i-a smuls piatra 


runică şi a încercat să îl omoare în crevasă cu propriul pumnal 

SS. Din fericire, tatăl meu a avut o memorie vizuală foarte bună 
și a putut reproduce simbolurile în faţa unui runolog, în anii de 
după război. 

- Cred că amintirea tuturor femeilor şi copiilor pe care i-a 
ucis pe frontul de est l-au ţinut treaz în fiecare noapte, zise Jack 
pe un ton glacial. 

- Îi număra doar, pufni Reknsys, apoi continuă: Ceva m-a 
făcut să îmi amintesc de acest mic templu, ceva legat de o 
străfulgerare pe care am avut-o cu ani în urmă, despre acea scenă 
de luptă, aspectul războinicilor de pe mare. Când l-am găsit, 
templul era înghiţit de junglă și plin de pietriș. Nici un localnic 
maya nu s-ar apropia de acest loc. Nişte prostii despre zeul- 
vultur, Întoarcerea regelui. Îmi aduc aminte de Harald 
Hardrada, de menoră. Visul iubit al felag-ului. Chiar era posibil. 
Am curăţat chiar eu templul, piatră cu piatră. Părea naiv de 
încântat de el însuși. A fost un hobby cât se poate de plin 
de satisfacţii. 

- Nu te juca cu mine, spuse Jack cu răceală, uitându-se iar în 
sus. Ăsta e mai mult de cât un hobby. E o obsesie. Şi este ilegal. 

Reksnys se încruntă la Jack şi pocni din degete. Loki sări 
spre el într-o secundă, cu pieptul lipit de al lui, împingând-l, 
cicatricea-i lividă de pe faţă devenind vizibilă când se întoarse 
spre el. 

Loki era evident folosit pentru a intimida pe oricine era mai 
slab decât el, dar Jack era cu un cap mai înalt, aşa că se uită la el, 
în jos, cu dispreţ. 

- Destul! 

Reksnys lătră comanda, iar Loki mârâi, încleștându-și şi 
relaxându-și mâinile, privind-l pe tatăl său la fel cum își priveşte 
un câine stăpânul. 

- E timp pentru asta mai târziu. 

Loki se dădu la o parte, şi Reksnys se întoarse spre pictura 


murală. 

- Și acum, motivul pentru care eşti aici. Merse şi ridică o 
placă mare de lemn de pe partea stângă a peretelui, așezată lângă 
pietriş. Acolo! 

Era scena finală. O procesiune se îndepărta de baza tem- 
plului. Era singura scenă fără urme de sânge, deși figurile păreau 
şi mai bătătoare la ochi, mai extravagant îmbrăcate decât 
înainte. Unele erau umane, altele supranaturale. Muzicieni 
cântau din voce şi din instrumente în același timp, cu trompete 
şi bătăi în tigve. O carapace se rostogoli pentru a da la iveală un 
zeu care vărsa lichid dintr-un urcior. Alţi zei apărură din 
cochilia unui crab, dintre fălcile unui şarpe. Războinici şi femei 
își făceau drum printre rândurile de oameni care purtau torţele. 
Un jaguar mânca o inimă de om. O trupă de saltimbanci ţinea 
un spectacol, zvârcolindu-se, încolăcindu-se înainte și înapoi, 
unul îmbrăcat ca un crocodil, altul ca un crab, purtând clești 
uriași ridicaţi spre cer. O echipă de jucători cu mingea, cu 
centuri de protecţie şi genunchiere, se îmbrânceau, unul dintre 
ei fiind împins înapoi spre templu de către un preot care se 
ocupa cu ritualul de sacrificare. Deasupra procesiunii erau 
capete de om înfipte în ţăruși. Unele erau sfâşiate, privind cu 
ură, ca sculpturile de la Chichén Itzá. Altele aparţineau unor 
victime mai recente și încă mai aveau păr și carne pe ele. Pär 
blond. Bărbi. 

În fața spectacolului era un spaţiu pe care Reksnys îl lăsase 
acoperit cu un material de protecţie. Dar sus spre el era un șir 
de femei îmbrăcate în rochii albe, cu frunți drepte şi păr 
roşcat legat la spate, ornat cu nişte coifuri înalte conice, iar 
penele verzi de la pasărea sacră de quetzal ţâșneau în cercuri la 
spatele lor. 

Era o procesiune triumfală. O altă imagine apăru în mintea 
lui Jack, o imagine care părea necrezut de îndepărtată de lumea 
din Yucatân. Arca lui Titus din Roma. Procesiunea prin for. 
Triumful lui Vespasian asupra evreilor. 

Făcu un pas spre stânga, privirea lui Loki urmărindu-l cu 
băgare de seamă. Ultima imagine era încă îngropată sub pietre, 
dar era destul de clar. Era o formă abstractă, ca un cazan, 
marginea acestuia simbolizând marginea drumului pe care se 
desfăşura procesiunea. Erau fălcile lumii de dedesubt, gigantice, 
deschise, înfometate de sacrificiu. 

„Chichén Itzá. Cenota Sacrificiului.“ 

Reksnys se duse lângă material și puse mâna pe colțul de jos. 

- Cred că aici suntem noi acum. Îi vorbi lui Jack de parcă ar 
fi fost colegi arheologi. Lumea de dedesubt, sfârșitul proce- 
siunii. Știm cu toţii cine sunt cei învinși aici. Cred că pro- 
cesiunea în cinstea victoriei s-a terminat aici unde stăm noi 
acum, la intrarea în această cenotă de sub noi. 

Vorbi tare, pe un ton crescând, cu convingerea fermă a 
ignorantului. Jack îi surprinse iar privirea Mariei. De data 
aceasta, ea clătină din cap. Jack se uită din nou. Îşi dădu seamă 
că nu era nimic în pictură care să identifice decorul. Ar fi putut 
fi una dintre zecile de locaţii ceremoniale toltece. Singura 
legătură pe care o aveau cu Chichén Itzá era piatra cu inscripţia 
runică de la L'Anse aux Meadows. Și Reksnys nu știa de ea, din 
fericire, fiind în siguranţă, sub cheie, la bordul navei Seaquest I. 

- Am descoperit ceea ce urmează să vezi, acum trei zile, 
chiar înainte ca felag-ul să-şi regleze conturile cu cel care ne-a 
trădat. O coincidenţă fericită pentru colega ta de aici. Reksnys 
îndreptă brusc pistolul spre Maria. Știam că vasul vostru era în 
Caraibi, şi ne-am dat seama că drumurile noastre aveau să se 
intersecteze. M-am gândit că am putea profita de pe urma 
cunoștințelor voastre. Este singurul motiv pentru care fiul meu 
nu și-a pus arta în practică şi pe ea. 

Reksnys, care stătea cu spatele la perete, ridică dintr-odată 
materialul de protecţie. 

Se făcu o linişte mormântală. Jack rămase cu gura căscată, 
dar apoi îşi reveni. Îi apăru în minte ceva ce Maria îi spusese mai 


demult, ceva legat de doctrina rabinică. 

„Atraşi de un deget divin. Atrași de un deget de foc.“ 

Acolo era menora. 

Şapte braţe, şapte tije de un galben scânteietor strălucind ca 
şi cum erau în flăcări, sclipind ca razele de lumină. În fruntea 
procesiunii triumfale, ridicată în faţa Puţului Sacrificiului. 

Jack se uită la Maria, care privea în transă imaginea, de parcă 
își trăgea puterea din ea. 

Reksnys puse brusc pânza la loc, ascunzând imaginea şi 
râzând grosolan. 

— Șocat? 

- Am văzut că tu nu te-ai uitat la ea, spuse Jack cu răceală. 
Sau nu ai putut să te uiţi. 

- Mi-e scârbă de ea. Nu doresc să privesc acest obiect. Este 
doar un mijloc pentru îndeplinirea unui scop. 

Reksnys dădu din cap spre Loki, care o trase pe Maria în 
picioare şi o împinse spre el. Reksnys o ţinu la o distanţă de un 
braţ, împingând-o cu ţeava Lugerului și privind-o dispreţuitor. 
Apoi îi puse arma în spate, dar ţinti în jos. 

- Știu exact cum să o fac. Un chin lent, până la moarte. Am 
multă experienţă cu cei de genul ei. Dădu din cap spre 
echipamentul de scufundare şi spre genţile îngrămădite lângă 
gaura din podea. Se uită la Jack. Tu eşti faimosul explorator 
subacvatic, nu? Vocea era batjocoritoare şi plină de sarcasm. 
Acum tu şi prietenul tău veţi cobori în lumea de dedesubt și îmi 


veţi aduce ceea ce eu îmi doresc. 


19 


Jack lovi apa cu un pleoscăit puternic, ecoul răsunând de-a 
lungul pereţilor cavernei. Costas îl precedase, şi făcea deja o 
recunoaștere subacvatică, iar razele de lumină transmise de 
lanterna sa erau vizibile până pe partea cealaltă. Jack dădu 
repede drumul dispozitivului de fixare de pe frânghie și trase de 
ea. Frânghia începu să se ridice, iar Jack privi metalul sclipitor 
al dispozitivului de fixare care se înălța spre raza subţire de 
lumină ce venea de la gaura din tavanul de calcar, la aproape 
douăzeci de metri mai sus. Împreună cu Costas, se pregătise în 
tăcere în camera străveche, cu câteva minute înainte, punându-și 
echipamentul pe care Reksnys le ordonase să îl aducă de pe 
Seaquest II. Jack refuzase să divulge vreo impresie despre pictura 
murală, iar Maria rămăsese cu încăpățânare tăcută în colțul 
camerei, chiar și după ce banda îi fusese smulsă de la gură. 

Jack era convins că scena cu menora arăta Puţul Sacrificiului 
de la Chichén Itzá, nu acest loc. Totuşi, restul indiciilor dădeau 
impresia ca Reksnys avea dreptate când se gândea că tunelul 
dinaintea lor păstra unele semne ale ultimei opriri a lui Harald 
Hardrada. Aşezarea templului deasupra cavernei, descrierea 

ătăliei din junglă cu râul care curgea sub ea, tradiţia locală maya. 

De când el și Costas părăsiseră Zodiacul, cu două ore 
înainte, nu avuseseră nici o șansă să intre în legătură cu echipa 
de securitate, care era în apropiere. Jack ştia că Lynxul era 
undeva în aer, în larg, dar Ben nu ar fi putut face nimic până 
când Jack și Costas nu ar fi găsit o modalitate de a le transmite 
coordonatele şi de a confirma faptul că situaţia cu Maria era 
destul de sigură pentru a permite o intervenţie. Jack se uitase 
plin de curaj spre Maria, chiar înainte de a-și pune casca, fusese 
calm și cu sânge-rece câtă vreme Loki îl lăsase în jos cu troliul. 
Dar mintea lui lucra cu frenezie; se gândea la ceea ce Îi aştepta în 
cazul în care se întorceau cu mâinile goale. În prezent, nu aveau 
prea multe opţiuni, iar cele pe care le aveau nu erau deloc bune. 

Vocea lui Costas se auzi în aparatul de emisie-recepţie. 

- E un râu subteran care curge pe fundul acestei camere, la 
aproximativ opt metri sub tine. Curentul e destul de nărăvaș. 
Nu sunt condiţii propice pentru scufundări în grote. 

- Recepţionat, răspunse Jack, plutind la suprafaţă și urmând 
dunga de lumină care marca avansul lui Costas. 

Îşi testă vesta compensatoare și verifică sistemele de pe 
computerul care controla alimentarea cu gaz. Purtau aparate de 
respirat cu circuit semiînchis, sisteme variabile de amestecuri 
gazoase care le permiteau să ajungă la adâncimi mai mari decât 
ar fi reuşit cu oxigen pur sau cu aer. Era o precauţie, pentru că 
nu se aşteptau ca sistemul peșterii să depăşească acei treizeci de 
metri care caracterizau cenotele din Yucatân. 

- Adu-mi aminte de acest carbonat de calciu, spuse Jack. 

Costas se ridică la suprafaţă, lângă el, umflând aripile 
compensatoare ale rucsacului său şi potrivind aparatul de 
emisie-recepţie pe cască. 

- Calcar dizolvat, spuse el. În timpul erei glaciare, tot ce este 
aici se afla deasupra apei. Atunci s-au format stalagmitele și 
stalactitele pe care le vedem acum sub apă. Apoi, la sfârşitul erei 
glaciare, nivelul mării a crescut, şi grotele au fost inundate. Dacă 
laşi ceva să plutească pe apă în aceste caverne, va fi acoperit de 

piatră. Dacă Îl scufunzi în apă, se va păstra ca nou. Stratul de apă 
sărată apare sub cel de vreo cincisprezece metri de apă dulce. 

Jack se uită la firul de lumină ce venea din tavanul de 
deasupra, la imaginea urâtă pe care tavanul o prezenta numai 
când ridicai privirea spre el. Frânghia și cureaua care fuseseră 
folosite pentru a-i coborî cu troliul erau acum sus, așteptând-i să 
se întoarcă. Se gândi la Maria și respiră adânc în aparat. Îi făcu 
semn lui Costas că era totul în regulă. 

- Corect. Să-i dăm drumul! 

Scoaseră aerul din aripi și săriră în apă, Jack urmându-l 
îndeaproape pe Costas, chiar deasupra curentului. Era bine că 
aveau costumele complete, pentru că apa de aici era mai rece 
decât marea, dar revigorantă după căldura toridă de sus. 
Amândoi aveau trei lămpi prinse pe căști, și, în timp ce le 
roteau, lumina dădu la iveală o scenă extraordinară. Stalagmitele 
se ridicau de la baza peşterii în mănunchiuri, suprapunându-se 
peste grote şi peșteri. Apa era cristalină; Jack nu văzuse vreodată 
o apă mai pură decât aceasta, sclipind în culori pastelate. 
Coborâră și înotară în urma curentului, cu braţele întinse și cu 
labele în spate, pentru a putea rămâne în echilibru. Câteva 
secunde mai târziu, alunecară pe sub o boltă într-un tunel 
întunecat, lăsând în urmă lumina mohorâtă de la intrarea 
camerei. 

- Când nu plouă, tunelul ăsta este parţial deasupra apei, 
spuse Costas. Poţi vedea linia de plutire pe pereţi lângă noi, cu 
formaţiuni calcaroase apărute recent deasupra ei. Pare a fi loc 
pentru o canoe mică sau o plută. 

Costas scoase un baton reflectorizant de mărimea unui creion, 
îl rupse pentru a putea amesteca preparatele chimice, apoi îl 
prinse într-o crăpătură. Jack privi batonul dispărând în urma lui; 
Costas scoase mai mult de o duzină de astfel de batoane. 

- Presupun că o să vrem să ne întoarcem pe același drum, 
spuse el. Curentul este mai slab aproape de tavan, deci nu ar 
trebui să avem probleme. 

Jack se răsuci și văzu o boltă de stâncă fără nici o ondulaţie 
evidentă creată de golurile de aer. Ajunseseră la cel puţin două 
sute de metri depărtare de intrare, poate chiar mai mult. 

— Ai idee cam cât de departe? întrebă el 

- Presupun că suntem în căutarea altei camere, accesibilă 
cumva din camera de la intrare. Dacă acest tunel se afundă sub 
linia de plutire, suntem pe drumul greşit. 

În timp ce Costas vorbea, apăru un coridor care se înălța şi 
se deschidea, iar lanternele lor luminară partea inferioară a unei 
albii care, din câte putură vedea, se întindea deasupra lor. 

- Abracadabra! 

Ieşiră la suprafaţă şi se uitară de jur împrejur, cuprinși de un 
sentiment de venerație. Se aflau înăuntrul unei grote imense, cu 
un diametru de cel puţin cincizeci de metri, extinzându-se într-o 
mare cupolă care ajungea până la nivelul pământului din junglă. 
Era aşa cum îşi imaginase Jack cenota sacră de la Chichén Itzá, 
înainte ca tavanul de calcar să se prăbușească. Spre deosebire de 
camera de la intrare, aceasta era foarte întunecată, fără vreo 
deschidere spre suprafaţă. Înotară uşor de-a lungul bazinului, 
luminile lor oprindu-se asupra uimitoarelor forme fantastice 
care apăreau ca niște sculpturi în gheaţă. Stalagmitele se iviră 
din adâncimi ca niște cratere vulcanice submarine, unele dintre 
ele unindu-se cu stalactitele și formând coloane continue, ca 
stâlpii catedralelor. Puteau observa forţa naturii în proces de 
creaţie, apa provenită de la precipitaţii infiltrându-se prin 
tavanul din calcar şi stropind formațiunile expuse, adăugând alt 
strat strălucitor de minerale într-un proces început cu mii de ani 
înainte ca istoria umană să fi ajuns în acest loc. 

În mijloc, era o insulă care părea să fi fost creată integral din 
depuneri de calciu. Suprafaţa era o reţea ciudată de forme ce 
semănau cu o citadelă fantastică. Lujeri imenși atârnau sus peste 
ea — rădăcinile fosilizate ale copacilor de mult dispăruţi. 

Când panta spre insulă deveni vizibilă, Costas se scufundă 


vreo opt metri mai jos. Imediat păru că înoată într-o parte, iar 

Jack îl văzu agăţându-se de o stalagmită și trăgându-se în sus pe 
pantă până când scăpă de curent și putu să înoate iar în libertate. 

- Mă speriasem. Costas se oprise la vreo cinci metri în urma 
lui Jack și îşi trăgea sufletul. Nu se poate înota împotriva acestui 
curent. Uită-te în dreapta, şi vei vedea unde duce. 

Jack se uită spre un punct în direcţia opusă tunelului de 
intrare. Putea vedea ceva pâlpâind în locul în care râul subteran 
trecea prin cameră, ieşind pe sub o protuberanţă apropiată de 
baza grotei, la aproximativ douăzeci de metri depărtare. Era o 
gaură neagră, un loc respingător, fără nici o urmă de lumină 
naturală. Jack realiză cât de aproape fusese să îl piardă pe 
Costas. Închise ochii și înjură în gând. Cum se întâmpla adesea 
în cazul scufundărilor, condiţiile aparent favorabile, deciziile 
neatente aveau consecinţe aproape fatale. Jack nu se gândise la 
decizia lui Costas de a se scufunda; pericolul era foarte mare, ca 
atunci când fuseseră în aisberg sau în tunelurile din Atlantida. 
Iar în cazul scufundărilor în peşteri, rar mai exista şi a doua 
șansă, nu prea mai puteai reveni după o mișcare greșită. 

- Jack, am găsit ceva. 

Costas era puţin mai sus pe pantă, dar partea superioară a 
corpului său era înăuntrul unei fisuri. Jack coborî puţin și veni 
lângă el, fiind atent la curentul de la câţiva metri depărtare. 
Costas se ivi plin de aluviuni și îi dădu un obiect lui Jack. 

— Tine asta! 

Era un maxilar uman. Unul mic, al unui copil. Devenise 
maro din cauza vremii, dar se păstrase perfect. Costas îi dădu și 
restul craniului, iar Jack reuși să vadă orbitele, locurile în care 
oasele craniului nu se uniseră complet. 

- Sunt peste tot, spuse Costas. Sute. 

Jack se uită în jur. Zăcând în nămol, adunate la baza stala- 
gmitelor, strâmbându-se de sub protuberanţe. Cranii, membre, 
oase, coaste. Intră și el în fisura găsită de Costas și scoase un mic 
pandantiv din jad, în forma maxilarelor deschise ale unei bestii 


mitice, ca în imaginea lumii subterane din pictura murală din 

templu. Se uită prin apa transparentă la gaura neagră în care 
dispărea râul, și se simţi brusc străbătut de un fior. 

- Sacrificiu uman, spuse el. 'Toltecii trebuie să fi coborât cu 
victimele lor prin gaura din tavan la fel cum suntem noi aici, 
apoi au vâslit până în camera asta. Asta era marginea lumii lor 
subterane, cel mai apropiat punct în care puteau ajunge. Când 
curentul era puternic, ca după o furtună, îşi puteau arunca 
victimele exact în burta lumii subterane, privindu-i cum erau 
absorbiți în acea gaură neagră, expulzați din existenţa 
pământească. Acesta trebuie să fi fost ultimul loc de sacrificiu. 

- Nu prea am avea șanse să scăpăm de toate astea, murmură 
Costas. Începe să-mi fie dor de vikingi. 

- Poate chiar ai noroc. 

- Ce vrei să spui? 

— Sus pe pantă, la vreo trei metri. La marginea insulei. 

Era acolo un alt craniu, mai mare decât celelalte, dar dinţii 
acestuia aveau o altă culoare. Arăta de parcă victima suferise o 
lovitură puternică în faţă. Dar nu craniul ațâţase interesul lui 
Jack. Ci îmbrăcămintea. 

Un coif metalic aurit, în formă de con, cu o apărătoare de 
nas lungă. 

Inima lui Jack începu să bată cu putere. Le atinse, făcând să 
se ridice nori de aluviuni. Oale din cultura maya, intacte. Mai 
multe oase de om. Un disc strălucitor, din aur, acoperit cu 
hieroglife. Un mâner ieșind dintr-un cotlon, acoperit cu sârmă 
aurie. Un mâner de sabie. Lângă el, un alt mâner lung de lemn, 
cu un capăt metalic. 

Emoţionat, Jack ieși din apă, iar Costas îl urmă. Cei doi 
bărbaţi îşi scoaseră repede aparatele de respirat şi labele și le 
ascunseră pe margine. Cu căștile scoase, puteau auzi acum 
zgomotul din grotă, apa picurând în bazin, fâlfâitul aripilor 
liliecilor, sunete sinistre amplificate și distorsionate de ecou. Se 
cățărară pe o platformă mai sus și supravegheară insula 
subterană. Avea vreo zece metri în diametru; în mijloc se ridica 
un con acoperit de depuneri aluvionare. Centrul era format 

dintr-o singură stalagmită imensă, ieșind din podeaua grotei spre 
tavan, acolo unde căzuse cel mai mult calciu lipsit de 
alcalinitate. În jur se formaseră stalagmite, dar de dată mai 
recentă, pentru că tavanul se modificase, iar unele apăruseră sub 
rădăcinile calcificate ale copacilor şi atârnau peste ele ca un 
înveliș fantastic. 

Jack ţinea în mână o lanternă pe care o întinse spre insulă, 
înainte de a atinge cu cealaltă mână stalagmita cea mai apropiată 
de ei. Avea o formă deosebită, părând a se arcui deasupra lor, 
dar suprafaţa ei era la fel ca a celorlalte pe care le vedeau în jur. 

- Dumnezeule! Vocea lui Jack era răsunătoare. 

- Ce este? 

Jack se dădu înapoi câţiva pași, apoi lumină cu lanterna 
partea de sus a stalagmitei. Își amintea ce sugerase Jeremy când 
vorbiseră ultima dată. Vocea îi era încordată și surprinsă. 

- Îți aduci aminte de corabia noastră din gheaţă? 

Costas îi urmări privirea, uluit, apoi suspină. Vârful 
stalagmitei avea o formă bulboasă care se întindea dincolo de 
curbură. Se uitau la prora unui vas viking; detaliile suprafeţei 
acestuia erau pierdute sub o mulțime de depuneri aluvionare, 
dar forma de neconfundat se păstrase. Era o imagine uimitoare. 

- Probabil că au adus-o cu ei de pe corabie, murmură Jack. 
Au ridicat-o aici, un ultim steag în luptă. Îndreptă lanterna spre 
forma bulboasă de sus. Vulturul. 

- Priveşte pe partea cealaltă, exclamă Costas. Probabil mă 
înşel, dar cred că este un zid de scuturi. 

Jack văzu o linie de concreţiune, de aproape un metru înăl- 
time, care se întindea ca un arc până spre intrarea în cavernă. 
Costas avea dreptate. Muchia se ondula cu o regularitate 
surprinzătoare, fiind formată din semicercuri identice, fiecare 
având aproximativ mărimea unui om. Trei de o parte a coastei 
principale a vasului, patru de cealaltă parte. Dădeau impresia că 
fuseseră îngheţate. Sub ele erau forme alungite, pătrate, care 
probabil fuseseră grinzi sau traverse salvate de pe corabie. Jack 
își amintea povestirile lui Jeremy despre apărarea vikingilor 

construită din coaste de corăbii. Se uită dincolo de perete, spre 
spaţiul din spatele apărătorilor. Era cea mai uimitoare privelişte 
dintre toate. În faţa sistemului de apărare era figura spectrală a 
unui om, sprijinită pe spate și cu membrele rășchirate. Fusese 
un schelet, dar era acum acoperit cu un strat atât de gros de 
depuneri aluvionare, încât părea reincarnat, asemenea acelor 
corpuri învelite în ghips din Pompeiul roman. 

Purta un coif. Formă conică, apărătoare de nas, abia vizibilă 
sub depunerile aşternute. Era şi un scut, îndoit astfel încât 
dădea impresia că fusese rău lovit. Omul fusese înalt, cel puţin 
cât Jack. 

Jack se uita transfigurat. 

„Ar putea fi el?“ 

Se rezemă de zidul fosilizat de scuturi, vocea fiindu-i marcată 
de emoție. 

- În pictura de pe perete, acel râu de sub junglă. Cred că 
acolo suntem acum. Și mai cred că aici s-a jucat ultimul act al 
dramei. Ultima oprire a lui Harald Hardrada. 

- Crezi că dușmanii din pictură erau chiar vikingi? 

- Imaginea menorei lămurește situaţia. 

- Deci până aici a ajuns Harald. 

- Hai să ne imaginăm o duzină dintre ei, nu mai mult, spuse 
Jack. Mărimea armatei învinse din pictură a fost probabil o 
exagerare, o modalitate de a face victoria să pară și mai 
impresionantă. Se opri, adunându-și gândurile. Vin pe uscat cu tot 
ce pot aduce cu ei, arme şi armuri, comori, tot ce pot salva cu 
ușurință şi pot căra de pe vas, pentru a construi un adăpost. Foarte 
asemănător cu Cortés şi oastea lui de conchistadori cu sute de ani 
mai târziu, numai că nu mai aveau și intenţia de a se întoarce. 

- Apoi dau de localnici. 

- Localnicii maya sunt uimiţi, îi consideră zei, salvatori 
veniţi să Îi elibereze de tolteci. Dar zvonurile ajung inevitabil la 
tolteci, la suzeranul de la Chichén Itzá. Acesta trimite o 
armată, urmează o luptă disperată în junglă. Puţinii 
supraviețuitori caută un refugiu, fortăreaţa finală. Alamo 

Rorke's Driftl. La Yucatán, dacă vrei asta, te duci pe sub 
pământ. Au descoperit templul din junglă, poate au fost 
îndrumați aici de populaţia maya. Ajung jos pe drumul 
sacrificial. Își luminează drumul cu torţe, poate își ard coastele 
vaselor de pe insulă. Războinicii vikingi înlănţuiţi pentru 
bătălie, pregătiţi să își apere zidul de scuturi, aici, la marginea 
lumii, se înconjoară în flăcări. Mă tem totuși că toltecii nu au 
fost intimidaţi de asta. Odată ce toltecii au auzit de ei și i-au 
urmărit, era doar o chestiune de timp până să îi nimicească. 

- Sper, de dragul lor, ca nici unul să nu fi fost luat prizonier. 

- Singurul despre care avem informaţii este prietenul tău de 
la L'Anse aux Meadows. Probabil vreo slugă, un servitor. 
Jeremy mi-a spus că uneori toltecii luau servitorii dușmanilor ca 
sclavi proprii — era un fel de subliniere a dominaţiei lor asupra 
învinşilor. Ai văzut în pictura murală. Poate a fost trădător. E 
posibil ca unii vikingi să-și fi pierdut cumva minţile din cauza 
înfometării. Poate el le-a spus toltecilor despre acest loc. Poate 
fuga lui câţiva ani mai târziu și călătoria la L'Anse aux Meadows 
au fost un fel de răscumpărare. Nu vom ști niciodată. Dar nu a 
fost singurul care a supravieţuit. Judecând după pictură, câţiva 
dintre războinicii lui Harald au suferit teroarea ultimă, fiind 
duşi la Chichén Itzá pentru sacrificare. 

- Cu menora. 

Jack îşi aminti brusc imaginea şocantă pe care o văzuseră în 
pictură, strălucirea incandescentă. 

- Reksnys se înșală. Sunt convins că menora nu este aici. 
Probabil că toltecii au lăsat aici armele vikingilor, ca un fel de 
ofrandă, dar cred că au luat menora cu ei de pe câmpul de 
bătălie. Știm că toltecii nu le-au oferit zeilor toată comoara lui 


1 Celebre bătălii devenite symbol al luptei disperate a unui grup restrâns împotriva 
unui inamic mult superior numeric. Alamo - În primăvara anului 1836, mai puţin 
de 200 de oameni au apărat un mic fort din Texas împotriva a mii de soldați mex- 
icani. Rorke's Drift - În ianuarie 1879 în Africa de Sud, 139 de soldaţi britanici au 
rezistat apărându-și cu succes garnizoana împotriva asaltului a 5 000 de războinici 
zulu. (n.red.) 

Harald, pentru că avem cele două monede încorporate în jad de 
la L'Anse aux Meadows. 

- Situaţie care ne face să avem o mare problemă. 

- Reksnys o să fie dezamăgit. 

- Nu ne putem întoarce cu mâinile goale, spuse Costas. În 
cel mai bun caz, câştigăm timp, dar nu foarte mult. Sunt șanse 
să ne întoarcem în gaura aia din nou, morţi înainte de a atinge 
apa. După cum a spus Reksnys însuși, Maria a fost salvată 
numai de un capriciu. Dacă află că nu avem menora, se va 
plictisi. Oamenii ăştia sunt mereu la fel. Se uită la Jack. Își va 
lăsa fiul să ducă treaba la bun sfârșit. 

- Poate încearcă să ne urmeze aici jos. 

- Poate Loki o va face. Erau niște echipamente vechi pentru 
scufundări, pe care Reksnys le adusese înainte să știe că ne poate 
folosi, iar Loki ar putea cu ușurință să urmeze drumul marcat 
de batoanele fluorescente din tunel. Dar dacă se vede nevoit să 
vină după noi în felul acesta, are să fie înfuriat. Asta ar însemna 
sfârșitul Mariei. 

- Te gândești la ce mă gândesc și eu? 

- Nu avem altă soluţie. 

- Sistemele acestui râu subteran ies întotdeauna la supra- 
faţă undeva, spuse Costas cu mâhnire. Dar ar putea fi la kilo- 
metri distanţă. 

- Ar putea fi mai aproape. 

Cinci minute mai târziu, stăteau echipați complet pe mar- 
ginea bazinului, cu lanternele de pe căști aprinse iar. Rezonanţa 
camerei făcea ca vocile lor se audă sec şi distant în aparatele de 
emisie-recepţie. Costas termină de verificat aparatul de respirat 
al lui Jack, apoi se uită la el prin geamul căștii. 

- Eşti gata? 

- Toate celelalte variante sunt eliminate. Nu avem altă ieșire 
din grotă. 

- OK. Căutăm lumină naturală, orice indiciu. E puţin după 


ora cinci dimineața; curând ar trebui să se lumineze. Ne lăsăm 

duşi de curenţi. Cel puţin putem fi siguri că vom ieși undeva. 
Gata de plecare? 

- Gata. 

Alunecară în apă și se scufundară în întuneric. Odată această 
decizie luată, Jack nu își mai permise să se gândească la altceva 
decât strict la ceea ce făceau. Câteva minute mai devreme, asta 
părea moarte curată, un bilet dus în expresul care aproape îl 
omorâse pe Costas. Acum ei alegeau să profite de el. Se uită 
atent la tunelul deschis ca un hău înaintea lor. Mintea refuza 
posibilitatea unui eșec. Locul acesta avea toate ingredientele 
celui mai groaznic coşmar, și numai aşa se putea lupta împotriva 
lui. Trebuia să se concentreze în continuare. Se gândi la Maria. 

Deodată, fură trași de curent. Jack se învâriti şi se luptă să se 
menţină în poziţie dreaptă, devenind rapid conștient de viteza 
imensă, de stalagmitele luminoase care apăreau și dispăreau ca 
uriașe santinele albe de o parte și de cealaltă. Apoi ajunseră în 
tunel, răsucindu-se la o cotitură, într-un întuneric complet. 
Tunelul părea a şerpui şi a se încolăci ca o bestie vie, căutându-și 
drumul printre barierele calcaroase. Erau cu totul la voia 
curentului, sperând că fluxul avea să-i ferească de o lovitură în 
vreun perete de calcar. Jack se forță să își împingă capul înainte 
până când corpul îi ajunse pe aceeași direcţie cu tunelul; Costas 
era în stânga lui, și amândoi își întindeau braţele într-un efort 
disperat de a se feri. Forme bulboase, ce apăreau de peste tot, 
erau luminate scurt de razele lanternelor lor, apoi se estompau 
în urma lor, alunecând la câţiva centimetri de ei. Brusc, Jack își 
dădu seama de apropierea unei răscruci — un tunel ce se lărgea şi 
care era împărţit de o coloană, un stâlp alb spre care se îndrep- 
tau cu o viteză înspăimântătoare. 

- Tunelul din dreapta, strigă Costas. Văd lumină. 

Jack dădu din mâini spre dreapta, îndreptându-și corpul 
astfel încât să urmeze direcția principală a curentului. Era inutil. 
În ultima secundă, feri mâinile pentru a nu se izbi de coloană, și 
căzură astfel în tunelul din partea stângă, o groapă de întuneric 
ce se îngusta, cu pereţi netezi ca un culoar de gheaţă. Jack sări 

peste Costas şi simţi o durere cumplită în coapsă, de la rana din 
ghețar. Timp de o secundă, fu iar în interiorul aisbergului. 

- Drum greşit, strigă Costas. 

Jack îl prinse cu putere și îi putu vedea privirea înnebunită 
în spatele măștii. 

- Este un canal lateral, exclamă Costas. Canalul principal se 
îndrepta în sus, spre suprafaţă. Am văzut lumină. 

Curentul din canal începu să se rotească, apoi se linişti. Dar 
chiar şi așa, era imposibil să înoţi împotriva lui, iar ei erau trași 
în jos. Se prinseră de pereţi, dar era inutil. Deodată, totul se 
distorsionă și deveni confuz, semănând cu ceva ce Jack văzuse 
ultima dată în fiordul de gheaţă unde cursul apei dulci din 
ghețar formase un strat deasupra apei mării. Era sclipitor, 
uleios, schimbarea indicilor de refracție de pe ecran ameţindu-i 
simţurile. Începu să se simtă dezorientat. 

- La naiba! exclamă Costas. Suntem sub nivelul mării. 

Părea că trecuseră în altă dimensiune, într-o lume mai 
întunecată. Formațiunile de calciu dispăruseră acum, iar prive- 
liştea dinaintea lor era sumbră, respingătoare. Raza de lumină 
intensă, care îi ghida, părea a se reduce, sporind sentimentul de 
disconfort al lui Jack. Tunelul era eliptic, de vreo cinci metri în 
diametru, dar tavanul era mai jos, iar din podea apăru un strat 
adânc de pietriș. Erau tot în coborâre, iar lanternele lor luminară 
o gaură în beznă. 

- E adânc de patruzeci de metri, spuse Costas. Sistemele de 
peşteri de la Yucatân ajung până la cincizeci de metri, cel mult. 
Trebuie să urcăm curând. 

Jack se uită la indicatorul de adâncime. Patruzeci și șase. 
Cincizeci și doi de metri. Tavanul și podeaua aproape se uneau, 
iar ei erau acum prinși între ele și săpau în pietriș pentru a-și 
face drum. Apoi ajunseră la un punct mort, într-un nor de 
nămol. Jack îşi îndreptă lanterna spre fantă, o crăpătură de 
câţiva centimetri deasupra stratului de pietriș. Era un punct 


mort. Erau prinși în capcană. 

Costas se ridică în spatele lui Jack, aparatul său de respirat 
lovind tavanul, iar corpul măturând pietrișul. 

- Ceva nu e în regulă, spuse el. Am fost trași de curent, şi 
acesta trebuie să ducă undeva. lar mormanul ăsta de pietriș se 
curbează în lateral, e modelat de mișcarea apei. Trebuie să fie 
O ieşire. 

Îşi făcu vânt în dreapta mormanului de pietriș, spre un tunel 
strâmt la intrare, şi se strecură în el până când se mai văzură 
numai labele. Jack închise ochii, apoi îi deschise iar, concen- 
trându-se asupra mărunţișurilor: forma unui corp fosilizat în 
piatra de calcar la numai câțiva centimetri în faţa lui. Se uită iar 
spre locul în care dispăruse Costas. Putea vedea că nu era nămol 
pe crevasă. Era curățată de curent. Costas avea dreptate. 

- Jack. Vino după mine! 

Făcu ce i se spusese, săpând cu mâinile în pietriș şi urcând în 
tunel. Simţi fluxul apei, apoi văzu lumină drept înainte. 

— Se ridică la suprafaţă, spuse Costas plin de entuziasm. 

Jack îl urmă, uşor, înghesuindu-se printre bolovani. Era 
foarte puţin spaţiu de mișcare, şi asta îl forța să se răsucească, 
frecându-şi aparatul de respirat de pereţii de stâncă. Tunelul de 
dedesubt era încă și mai îngust, ca o ţeavă de scurgere, neted şi 
rotunjit în locurile în care curentul îl rosese, dar numai de 
vreun metru diametru. Jack nu mai fusese niciodată într-un 
spaţiu atât de îngust. Trecuse dincolo de sentimentul de 
claustrofobie. Nu aveau nici o șansă să se întoarcă, curentul îi 
împingea în sus și orice blocaj în tunel le-ar fi pecetluit soarta. 
Labele lui Costas erau la doar câteva zeci de centimetri de el. 
Jack își verifică indicatorul de adâncime o perioadă de timp. Se 
uită la stâncile din faţa lui, apoi la indicatorul de adâncime. 
Patruzeci şi unu de metri. Treizeci și şapte de metri. Urcau 
ușor, dar sigur. Apoi tunelul coti brusc în sus, și ajunseră într-o 
cameră, un spaţiu larg plin de forme tenebroase, coloane mari 
care se înălțau ca nişte uriași în rochii albe, făcându-le semne 
dintr-o altă lume. Sus, Jack putu vedea o licărire verde, diferită 
de razele albe produse de lanternele lor. Închise iar ochii, un val 

de ușurare trecând-i prin tot corpul, inima-i bătându-i nu de 
frică, ci de euforie. Se ridică lângă Costas în cameră, apa fiind 
atât de limpede, încât păreau suspendaţi în aer ca niște siluete 
într-o scenă apoteotică. Apoi ajunseră în vârful cavernei, la 
numai zece metri sub nivelul mării, blocaţi de o stâncă fisurată 
prin care puteau vedea strălucind lumina dimineţii. 

Încă nu se terminase. Fisura era îngustă, şi cu greu reușiră să 
se strecoare amândoi. Nu exista altă ieşire din cameră. 

- De ce se întâmplă asta numai când fac scufundări cu tine? 
spuse Costas. Data viitoare, hai să facem scufundări în apă 
deschisă! 

- Dacă mai e o dată viitoare. 

Jack se uită în jos la prăpastia neagră ce se căsca în urma lor, 
apoi iar în sus, spre fisură. Putea vedea frunzișul, formele 
ondulate ale copacilor crescuţi la suprafaţa apei. Inima îi bătea 
în continuare, dar nu de bucurie. Era ridicol să mori aici. 

- Va trebui să înotăm, spuse Costas. Tu primul. 

- În nici un caz. Tu ai putere mai multă în braţe, eu te împing. 

Costas îşi desprinse aparatul de respirat și îl agăţă de el. Se 
împinse cât putu în fisură, aproximativ doi metri deasupra lui 
Jack, apoi îşi smulse casca și dădu drumul echipamentului care 
trecu greoi pe lângă Jack, dispărând în prăpastia de dedesubt. 
Jack veni în urma lui Costas, apoi îl prinse de picioare, 
încercând să-l împingă în sus. Nu se întâmplă nimic. Se simţea 
neajutorat, îngrozit de gândul că și-ar putea vedea prietenul 
murind la numai câţiva metri de suprafaţă, ţinându-l de 
picioare. Atunci Costas lovi cu putere şi ieși la suprafaţă. Jack se 
opri ca să își recapete suflul normal, își desfăcu rapid cataramele 
echipamentului și îl agaţă de el, luă cinci guri mari de aer, apoi 
își scoase casca şi dădu drumul echipamentului. Se împinse prin 
stâncă, cu ochii deschişi spre lumina ceţoasă a zilei văzute prin 
apă, şi înotă în continuare. Încă o mișcare a labelor, și ieşi la 
suprafaţă, într-o pastă de alge verzi, într-un mic bazin sub 
frunzișul arbuștilor. 

Costas gâfâia pe marginea bazinului, arătând ca o creatură din 
laguna neagră. Își șterse nămolul de pe faţă, își băgă capul în apă, 
îl scutură cu forță, apoi ieşi din apă şi îi întinse o mână lui Jack. 

- Poate faci și tu la fel. Doar nu vrei să sperii băștinașii. 

După ce ieşi şi Jack şi se scutură, Costas căută cu atenţie în 
costum şi scoase un aparat metalic subţire, de mărimea unui 
calculator de buzunar. Atinse ușor partea din faţă şi scoase o 
antenă, după care duse aparatul la ureche. 

- Uneori ești ca un sac plin de surprize, pufni Jack. 

- Emiţător GPS cu radio cu emisie-recepţie, spuse Costas. Tot 
ce trebuie să fac acum este să activez butonul SOS, și Ben ne va 
putea afla poziţia cu precizie. Încerc acum să stabilesc o legătură 
radio, pentru a vorbi cu el când vom şti în ce situație ne aflăm. 

leşiseră la suprafaţă pe un drum de junglă dificil. Încă ploua, 
ceva între burniţă și ploaie. Costas activă busola de la aparatul 
său şi se orientă imediat. Zece minute mai târziu, urcau pe 
domul de calcar care acoperea cenota şi se apropiau de templul 
apărut deasupra. Jeepul care îi adusese aici se afla la capătul 
drumului. Jack văzu un băieţel, un localnic maya, care se juca 
pe stradă, dar acesta nu îi zări. Înconjurară clădirea pe furiș, şi 
fiecare din ei se lipi cu spatele de peretele de la intrare, 
ascultând. Nu auziră nimic. Jack simţi sarea din transpiraţie 
amestecându-se cu apa de pe faţă. Se uită la Costas şi dădu din 
cap. Se furișară în cameră, stând în umbră, strângând din ochi 
din cauza luminii lumânărilor. Nu era nici un semn de Maria 
sau de Loki. Singurul ocupant era un bărbat care stătea cu 
spatele la ei pe un rezervor pentru scufundări și curăța un pistol. 
Jack îi făcu semn lui Costas și se întoarse prudent spre ieșire. 
Costas alunecă în spatele bărbatului, își puse braţul în jurul 
gâtului lui şi îi prinse gura cu putere. Pistolul căzu cu un 
zdrăngănit. Costas trase bărbatul mai aproape și vorbi mârâit. 

- Acum. Unde rămăsesem? 

Douăzeci de minute mai târziu, sunetul ploii fu înghiţit de 
zgomotul înfricoșător al Lynxului, care se apropie dând târcoale 
şi măturând pământul în drumul său. Doi oameni fură coborâţi 
în frunzișul des, purtând în spate o cutie mare de prim ajutor. 
Odată ajunși în siguranţă pe pământ, Lynxul înaintă, dispărând 
iar în nori. Jack fugi de la adăpost pentru a trage cutia de sub 
tufă și urcă să îl ajute pe Ben. 

- Nu știam la ce să ne așteptăm, strigă Ben în ploaia pu- 
ternică, punând în toc pistolul pe care îl ţinuse la îndemână. 
Când a transmis Costas coordonatele prin radio, eram la vreo 
cinci kilometri depărtare de tine, pilotând un avion de cercetare 
de-a lungul coastei. Acoperirea de care ne foloseam era o 
examinare a rămășițelor arheologice din largul mării. Jeremy a 
venit ca singur arheolog la bord. Și pentru că a insistat. Nu e de 
dorit să zbori neinvitat în spaţiul aerian mexican gemând de 
arme, mai ales noaptea, deci voi fi numai eu, împreună cu 
pistolul meu. Dar acum te-am găsit, Lynxul s-a întors pentru a 
aduce o întreagă echipă de securitate și am contactat şi poliția. 

- Loki a plecat, strigă Jack. Tatăl său i-a ordonat să vină 
după noi în peșteră. A luat-o pe Maria cu el. Nu a avut încre- 
dere în noi. Dar Reksnys e al tău. 

- Trebuie să examinez zona, în primul rând. Jeremy se va 
ocupa de prizonieri. 

Jeremy îşi făcu drum prin tufele în care aterizase, cu 
ochelarii aburiți și dând la o parte nişte lujere de viță-de-vie. 
Jack îi conduse prin toată încâlceala de plante, spre poteca 
accidentată, apoi direct spre templu. La intrare, se scuturară de 
apă, iar Jeremy își şterse ochelarii. Înăuntru, Costas stătea cu 
Lugerul aţintit spre o formă ce zăcea cu faţa la pământ, cu căluș 
în gură; avea încheieturile mâinilor și gura acoperite cu bandă 
adezivă. Jeremy trecu de ei și se opri la peretele pictat, scrutând 
cu atenţie imaginea menorei, vizibilă acum, şi scena bătăliei. 

- Vikingi, se entuziasmă el, şi ochelarii i se aburiră iar. Aveai 
dreptate. Fantastic. Și uite. Sunt sigur că aceea este o femeie. 

- Să lăsăm asta pe mai târziu. 

Jack dădu din cap către Costas, care îi întinse Lugerul, în 
timp ce Ben îngenunche peste Reksnys și-i legă mâinile cu un 
cordon din material plastic. 

- Costas trebuie ajutat să manevreze troliul, Jeremy. Jack îi 
dădu pistolul. Te descurci cu ăsta? 

- Șase luni la ROTCI, la Stanford, spuse Jeremy, luându-și 
iar ochelarii de la ochi. Un sens al datoriei greșit orientat după 
11 septembrie. Nu era chiar stilul meu. 

Jack dădu din cap. 

— Ține minte cine e tipul ăsta. Nu uita ce le-au făcut Mariei 
şi lui O'Connor. 

- Bunicul meu a adus unul din astea din război. 

Jeremy îşi puse iar ochelarii și luă Lugerul, trăgând închiză- 
torul pentru a verifica rapid camera cartușului, apoi eliberându-l. 
Îngenunche și împinse Lugerul în spatele lui Reksnys, trăgându-i 


capul cu putere pe spate şi aplecându-se spre urechea lui. 


1 Reserve Officer Training Corps - Program al armatei SUA care produce ofițeri 
cu dezvoltate calități de comandă, planificare strategică și etică profesională. (n.red.) 

- Prietenul meu Costas mi-a spus că ai ameninţat-o pe Maria 
cu ăsta. Un chin lung, lent, până la moarte. 

ÎL trase pe Reksnys în picioare și îl împinse spre ieşire, 
dispărând cu el în ploaie. Ben se uită la Jack. 

- Nu cred că ar trebui să ne facem prea multe griji în 
privinţa asta. 

- OK. Mă duc jos să o aduc pe Maria, spuse Jack. 

- Nu te duce singur. 

- Nu am altă variantă. Nu mai putem recupera rezervele de 
oxigen acum. Reksnys avea două tuburi de oxigen de rezervă, 
dar Loki a luat unul. Se pare că a folosit detentorul tip octopus 
pentru Maria, permițându-i să respire din același rezervor. 
Tubul care ne-a rămas nu are nici un detentor octopus şi, 
oricum, nu este destul aer în rezervor pentru ca amândoi să 
reuşim să respirăm până la cameră şi înapoi. 

— Aș putea contacta Lynxul pentru a-l încărca de la navă. 

- Nu mai avem timp. Ne-am forţat deja norocul. 

Jack îşi puse în spate butelia cu aer şi își prinse vesta 
compensatoare peste piept. 

- Loki o să fie deja enervat. Mai bine ar fi rămas aici, o ştie şi 
el. Tipul e independent. Tatăl său este un tiran, dar totuși un 
amator, în comparaţie cu el. Loki este prins între prostiile 
despre félag pe care trebuie să le asculte orbește și instinctele lui 
mai bune. A fost obligat să meargă într-un loc unde nu deţinea 
controlul, așa cum îi place. Este șansa noastră. Dar asta 
înseamnă, de asemenea, că o să fie schimbător. Trebuie să 
acţionez acum. Nu vreau să vină înapoi în camera de sub noi și 
să îşi dea seama ce s-a întâmplat. Maria nu ar mai avea nici o 
şansă. Dacă mai este în viață. 

- Nu ai armă. 

- O sa improvizez. 

- Lanternă? 

- Eu și Costas am marcat drumul cu batoanele reflecto- 


rizante chimice. 


334 DAVID GIBBINS 
- Baftă. 


Jack mormăi ceva în timp ce Ben îi prinse frânghia în jurul 
mijlocului. Costas verifică aerul şi centurile de lestare, apoi îl 
luă pe Jack de umeri, privindu-l direct în ochi. 

- Noroc în luptă! spuse. 

- Noroc în luptă. 

Jack îşi puse masca, se aşeză pe marginea gurii de ieșire, 
balansându-se apoi spre apa întunecată de dedesubt. Costas și 
Ben începură imediat să îl coboare. Jack era concentrat, 
dorindu-și din tot sufletul să ducă treaba la bun sfârșit. Atinse 
apa cu regulatorul în gură și începu imediat să înoate spre tunel, 
urmând batoanele reflectorizante lăsate de ei pe fundul grotei cu 
doar o oră înainte. Tunelul părea mai puţin apăsător acum, şi, 
când privi înainte, observă extraordinara luminozitate a 
pereţilor de calcit iluminaţi de batoane, formaţiuni fantastice de 
stalagmite şi stalactite ce se conturau de fiecare parte, ca nişte 
sculpturi abstracte din gheaţă. 

La zece minute după ce intrase în apă, văzu pata de lumină 
dinainte ce marca sosirea în camera finală. Lumina era diferită, 
mai intensă decât cea chimică. Ajunse la marginea camerei, 
bulele produse de detentor lipindu-se de tavanul de deasupra sa, 
și se ridică cu grijă la suprafaţă într-o cameră mică alăturată, 
înaltă cât să își poată ţină capul deasupra apei. În mijlocul 
grotei, la vreo douăzeci de metri în faţa sa, putu vedea bizarele 
formaţiuni din calciu ale insuliței. O rază întinsă de lumină 
venea din cealaltă parte a insuliţei, strălucind înspre tavan. 

Bulele de la detentor îl puteau da de gol. Timp de un minut, 
blestemă decizia lor de a îngropa rezervoarele de oxigen în 
râul subteran. Era nevoit să înoate la suprafaţă, sperând să nu 
fie observat. 

Îşi dădu jos masca şi o prinse de vestă, apoi căută ceva cu 
care să îşi acopere faţa, ceva care să absoarbă lumina, în cazul în 
care o torţă ar fi îndreptată spre el. Uşor, se întinse şi frecă cu 


. A 3 i . . u . 
mâna suprafaţa plată din faţa sa. Îşi mirosi mâna și strâmbă din 


AURUL CRUCIAȚILOR 335 


nas. Nitrat de potasiu. Excremente de liliac. Atinse iar stânca cu 
mâna și își frecă apoi toată faţa, atent să nu facă zgomot. 

Umflă vesta compensatoare, suflând aer în muștiuc pentru a 
evita zgomotul făcut de alimentatorul de joasă presiune de la 
detentor, apoi intră în apă și începu să înoate uşor spre afloriment. 

Ajunse la jumătatea drumului. Își dădea seama de puterea 
râului subteran, mai mare acum decât atunci când el și Costas se 
hotărâseră să continue pe acest drum. O rază apăru, luminându-i 
chipul. Îngheţă. Raza de lumină se mișcă, dar el continuă să 
înoate. Dacă era prins acum, nu mai avea nici o șansă. Îşi 
închipuia că Loki era înarmat. Trebuia să-l ia prin surprindere. 

Ajunse pe marginea insuliţei. Auzi o voce de cealaltă parte, 
amplificată și distorsionată în cameră, dar cu siguranță mas- 
culină. Un ton mârâit, ameninţător. Jack își scoase rezervorul 
şi labele şi se îndreptă ușor aplecat spre un loc de care își 
amintea de când se scufundase cu Costas, atunci când văzuseră 
primul indiciu extraordinar. Se aplecă în valea puţin adâncă. Se 
desprinse ușor, nestânjenită de depunerea aluvionară, la fel de 
bine păstrată în apa curată ca aceea pe care o găsise în gheaţă. Se 
ridică din apă, şiroind în costumul său negru, și scoase obiectul. 

O secure varegă! 

Jack merse uşor de-a lungul vârfurilor depunerii aluvionare, 
graţie cizmelor de neopren care nu alunecau pe acea suprafață. 
Trecu de peretele cu scutul viking fosilizat, de conturul arcuit al 
axului navei, de forma obsedantă a războinicilor căzuţi. De sus 
privi spre cealaltă parte a insuliţei. Loki era acolo, la mai puţin 
de zece metri depărtare. Stătea cu spatele la Jack, peste Maria, 
care zăcea întinsă pe spate şi îl privea cu sfidare. Loki ţinea un 
pistol în mâna stângă, un Browning High Power. Cu cealaltă 
mână ţinea o sabie în dreptul inimii ei. Era exact sabia varegă pe 
care Jack şi Costas o văzuseră în apă, lângă secure. 

Jack simți un fior de groază. Aici, de fapt istoria nu se oprise 
în loc niciodată. Era martor la ceva întipărit în stânca din 


Yucatán, imposibil de exorcizat. Un sacrificiu uman. 

Într-o străfulgerare, Jack se aruncă asupra lui Loki, făcând 
securea să oscileze puternic, lovind cu duritate braţul lui Loki 
dintr-o singură lovitură. Pistolul zbură în apă cu braţulă lui 
Loki încă încleştată pe el, învârtindu-se şi dispărând în adâncuri. 
Loki se clătină şocat, apoi se întoarse spre Jack cu faţa 
contorsionată de furie şi de surpriză. Din ciot ţâşnise un jet de 
sânge. Sabia îi căzu din mână; se clătină ridicându-şi braţul care 
îi mai rămăsese spre cicatricea de pe obraz, apoi se clătină din 
nou şi apucă sabia. Brusc, se năpusti spre Jack cu o viteză 
năucitoare, fiind gata să-l prindă cu garda jos, dar Jack ridică 
securea la timp. Oțelul se lovi de oţel, răsunând, scrâșnind — 
sunete care nu mai fuseseră auzite aici de aproape o mie de ani. 
Trupul lui Jack tremura pe măsură ce para loviturile, dar nu 
dădea înapoi. Era doar o problemă de timp până când 
oponentul său avea să ezite. Loki era deja mult prea slăbit 
pentru a-și mai putea controla corpul să nu se mai balansese 
odată cu sabia, clătinându-se, învârtindu-se, încercând să-și 
recâştige echilibrul. Se dădu înapoi iar, într-un acces de durere, 
gâfâind şi îmboldindu-l pe Jack cu vârful sabiei, împleticindu-se 
înspre marginea apei. 

Furia lui Loki îi cauzase propria prăbușire. Ar fi putut 
rămâne la suprafaţă cu tatăl său. 

Jack măsură greutatea cozii securii, aşa cum făcuse cu ceva 
timp în urmă, când altă secure le salvase viaţa dintr-un aisberg. 

„Noroc în luptă.“ 

Înaintă și făcu doi pași. În timp ce balansa securea, văzu 
runele trecându-i prin faţa ochilor, runele cu numele lui 
Halfdan de pe cealălalt topor, rune care începeau cu aceeași 
literă norvegiană. 

„Securea unui rege măreț. Trăsnetul Nordului.“ 

Se năpusti asupra lui Loki și îl lovi în partea laterală a 
capului, apoi toporul îi sări din mâini, rotindu-se până ateriză în 
apă. Capul lui Loki avu o mișacare ciudată, ca a unei marionete, 
întâi în faţă, apoi se lăsă brusc pe spate. Pentru o secundă, păru 

a nu fi vătămat. Apoi cicatricea de pe faţă se despică în două. 
Jack văzu maxilare şi dinți contorsionaţi în grimasele oribile ale 
craniilor de la Chichén Itzá. Apoi sângele începu să erupă, gros, 
cu stropi care se împrăștiau peste piatra de dedesubt. 

Loki mai făcu un pas, apoi alunecă în balta de sânge, căzând 
greu, cu capul izbindu-se de o stalagmită. Se mai ridică o dată 
într-un braţ, clătinându-se pe picioare. Jumătate de faţă nu mai 
exista, iar globul ocular de pe acea parte îi atârna în afară. 
Respirația îi era greoaie, întretăiată și gemea îngrozitor. Jack 
văzu unde securea îi crestase creierul; Loki se mai clătină cu 
ultimele puteri, apoi se prăbuși în apă, luând sabia cu el. Pentru 
câteva momente, rămase suspendat în apă, holbându-se la Jack 
cu ochiul care îi mai rămăsese nevătămat. Apoi se scufundă mai 
adânc, şi fu luat de curent, care îl târa în abisul întunecat; fu 
înghiţit de lumea cealaltă. 

Dispăruse. 

Jack veni lângă Maria, și amândoi se așezară pe marginea 
apei. Jack tremura din cauza adrenalinei care îi invada corpul 
după acea înfruntare. Ea se lipi strâns de el. Vâltoarea apei se 
linişti, singurul sunet care se auzea fiind cel al ploii ce picura, 
infiltrându-se de deasupra, amplificat în grotă, dar ritmic şi 
blând în comparaţie cu zăngănitul sonor al oțelului. În timp ce 
tremuratul lui Jack se atenua, Maria privea cu atenţie în apa 
cristalină dinaintea ei. Se întinse şi trase ceva afară, un fragment 
neted de stâncă, fără depuneri. Puteau vedea semnele scrijelite 
pe suprafaţa sa. Amândoi se ridicară în picioare. 

— Este o scriere runică, murmură Maria. 

- O poţi citi? 

- Nu este prelucrată, e făcută în grabă, şopti Maria. Ca 
ultima menţiune în jurnalul unei expediţii damnate. 

- Încearcă! 

Vocea lui Jack părea epuizată, aproape o șoaptă. 

Maria făcu o pauză, bolborosi câteva cuvinte pentru sine și 


apoi citi cu voce tare: 

- „Au rămas numai Ulf, Finn și Halldor. Scraeling-ii au ocu- 
pat camera exterioară. Thor ne protejează. Hann til Ragnaroks.“ 

Jack se simţea golit de orice sentiment, prea secătuit să mai 
răspundă. Nu putu decât să se întindă și să atingă piatra 
picurândă. 

- Poate că Harald însuși a scrijelit asta, ca un ultim gest 
înainte ca toltecii să îl captureze, spuse Maria. Era ca o repetiţie 
a luptei de la Stamford Bridge, numai că de data asta era cu 
adevărat sfârşitul. Se uită la platforma din spatele ei, apoi spre 
apa întunecată în care dispăruse Loki. Se cutremură fără să se 
poată controla. Au ajuns cât de departe se putea omenește 
ajunge, chiar la intrarea în lumea de dincolo. 

- Simt ce au simţit și ei, murmură Jack. Stăm la marginea 
lumii spiritelor, aici, chiar la graniţă. Ceva vrea ca eu să cobor 
pe acel drum, să îl urmez pe Loki. E ca o forță primejdioasă 
care mă trage în jos, vrând ca eu să accept provocarea. Nicio- 
dată nu m-am simţit atât de aproape de Harald ca aici, cu 
adevărat aproape. 

Jack se uită împrejur la umbrele tremurânde de pe pereţii 
grotei, apoi se scutură și luă rezervorul de aer al lui Loki de 
unde fusese lăsat pe marginea apei, în spatele Mariei. 

— Și ştiu că ăsta nu e un loc în care am vrea să fim. 

- Nu s-a terminat încă, spuse Maria. 

- Ai destul aer. E un fir de lumină care conduce spre intrare. 
O nimica toată. Voi fi chiar în spatele tău. 

- Nu asta am vrut să spun. 

Jack verifică o ultimă dată centurile pentru umeri ale 
Mariei. Îşi spălă faţa de pasta negricioasă şi se așeză lângă ea. 
Maria începu să vorbească, mai întâi încet, cu ezitare, apoi 
fluent, ca și cum ar fi spus un lucru pe care nu îl mai spusese 
niciodată, dar pe care îl repetase de nenumărate ori în minte. În 
următoarele minute, Jack ascultă o poveste cu mult mai 
groaznică decât își putuse el imagina vreodată, o poveste care Îi 
făcea pe monștrii de pe cealaltă lume să pară la fel de puternici 

cum le păruseră vikingilor și în care răutatea tainică a acestui 
loc părea că se întruchipează într-o forță prea nefastă pentru a 
fi lăsată neprovocată. 


Douăzeci de minute mai târziu, Jack ieși la suprafaţa 
bazinului, în camera pictată. Costas şedea ghemuit în faţa lui, 
obosit după manevrarea troliului. Maria stătea la câțiva metri 
depărtare, apa picurându-i din haine pe podeaua de piatră. În 
ciuda căldurii, ea tremura uşor, dar Costas îi dădu un prosop, o 
geacă IMU şi o sticlă de apă. Când văzu că era în siguranţă, Jack 
se întoarse și i se adresă lui Costas: 

- Cum stăm? 

- Mexicanii sunt aici, gâfâi Costas. Doi tipi într-un jeep, 
acum vreo zece minute. Sunt judicialesi, tipi îmbrăcaţi simplu. 
Cam fără gust, dacă mă întrebi pe mine. Ziceau că vine un 
elicopter. Se pare că toată suprafaţa asta e teritoriul lui Reksnys, 
dar suntem încă la distanţă de reşedinţa principală. Nu a avut 
încredere în nici unul dintre paznicii săi să stea aici afară. Câţiva 
localnici maya trăiesc în junglă, dar sunt de partea noastră. 
Imediat cum ajunge poliţia, iar Lynxul se întoarce de pe 
Seaquest II, cu întreaga echipă de pază, ne putem linişti. Ben 
verifică chiar acum un perimetru întins. 

Jack își îndreptă capul spre gura de ieşire. 

- Probabil aţi înţeles că prietenul nostru Loki nu ni se va 
mai alătura. 

Costas ridică din sprâncene. 

- Niciodată? 

- A plecat să stabilească un record privind rezistenţa la 
scufundarea în grotă. Fără aer. 

- Lumea subterană toltecă, spuse încet Costas. Nu e locul în 


care mi-aş petrece eternitatea. 

Jack îl trase pe Costas deoparte și îl împinse spre zona 
întunecată a camerei, vorbind cu seriozitate. Din când în când, 
Costas se uita la Maria, privirea-i devenindu-i din ce în ce mai 
dură. După câteva minute, Jack îi făcu semn Mariei să li se 
alăture. Costas îi dădu ceva împachetat în pânză; ea îl cercetă și 
îl ascunse repede în geacă. 

Jeremy apăru deodată la intrare, gâfâind înnebunit. 

- Repede, pentru Dumnezeu! Reksnys a scăpat. A luat un 
copil cu el. Ameninţă că o să îl omoare. 

- Cum naiba... 

- Poliţia mexicană i-a dat drumul, apoi au dispărut amândoi, 
au luat-o la fugă. 

- La naiba! 

Se auzi gălăgie afară, şi Reksnys apăru, împingând un băieţel 
de vreo cinci ani, în timp ce, în spatele lui, părinţii înnebuniţi îl 
implorau în spaniolă să îi dea drumul. Jeremy îi forță pe părinţi 
să iasă, iar Reksnys avansă, ţinând o curea de piele în jurul 
gâtului copilului. Defilă în faţa lor, cu capul sus și cu o privire 
batjocoritoare, apoi îl trase pe băiat în mijlocul camerei, ca pe 
un animal. 

- Îi pot rupe gâtul într-o secundă. Uite aşa. Pocni din 
degetele de la mâna liberă. Păru a uita de cei prezenţi acolo şi 
începu să li se adreseze cu o veselie aproape copilăroasă. Privi 
deodată de jur împrejur. Unde este fiul meu? 

- S-a dus să înoate. 

Reksnys nu reuși să înţeleagă spusele lui Costas, şi trase 
băiatul spre el. 

- Como te llamas? 

Băiatul era prea înfricoșat să răspundă. 

Reksnys îl smuci, ridicându-i faţa spre el. 

- Como te llamas? 

Băiatul murmură aproape plângând. 

- Daniel. 

- Daniel. Reksnys îi dădu drumul un moment, dar apoi îl 
ridică iar spre el, strângându-i cureaua în jurul gâtului. Un 
nume interesant pentru un maya. Când eram tânăr, ştiam niște 
băieţi cu numele ăsta. Daniel, Doron, Menachem. Erau și câteva 
fete cu ei. Dar n-a durat prea mult timp. 

Reksnys rânji din nou, apoi se uită cu suspiciune la Maria, 
care se depărta de ceilalţi, îndreptându-se spre perete, spre locul 
în care își recăpătase cunoștința după călătoria de coşmar de la 
Iona. Stătea în faţa lui Reksnys, cu picioarele ușor depărtate. 

- Cred, spuse ea, că mai demult ţi se părea ușor să foloseşti 
asta. 

Încet, pe îndelete, ridică Lugerul și ţinti spre capul lui 
Reksyns, strângând cu ambele mâini patul pistolului, cu 
arătătorul pe trăgaci. 

Jeremy se uită şocat la Maria. 

Reksnys rânji din nou. 

- Nu ştii să îl foloseşti. 

Maria trase piedica de pe partea stângă. 

- Oh... ba da, ştiu. 

- Nu e încărcat. 

- Jack! strigă Maria fără a-și clinti privirea. 

Jack scoase o cutiuță pe care scria: „Nine-millimetre 
Parabellum“, şi îi arătă jumătatea goală. 

- Am găsit asta în buzunarul tău, spuse. Îți aduci aminte? 

Reksnys deveni sfidător. 

- Aruncă pistolul sau băiatul moare. 

Maria începu să recite vorbe pe care le ţinea minte de când 
era copil: 

- „Raport privind situaţia operaţională URSS, nr. 129a, 
spuse ea încet, Einsatzgruppe D. Locaţie: Nikolaiev, Ucraina. 
Anexă la Raportul nr. 129 privind activitatea grupurilor de 
comando în spaţiile libere ale evreilor și exterminarea 


grupărilor partizane. Comandantul SS Andrius Reksnys a 

executat personal 341 de evrei. Total revizuit pentru ultimele 
două săptămâni: 32 108.“ 

Se lăsă o liniște copleșitoare. Maria ţinea în continuare 
Lugerul îndreptat spre capul lui Reksnys, care era încă sub 
efectul șocului, uitându-se la ea cu o ură rece, ţinând cureaua 
lucitoare întinsă în jurul gâtului băiatului. 

— 14 mai 1943, continuă Maria. O frumoasă dimineaţă de 
primăvară. Flori peste tot, păsări care cântă. Ultimii la rând în 
faţa șanțului erau membrii unei tinere familii — tatăl, mama 
însărcinată şi patru copilași. Îţi amintești? Tatăl tău te-a lăsat să 
termini cu cei mici. 

- Imposibil. Reksnys scuipă cuvântul, privind conspirativ la 
ceilalți. Femeia e nebună. Nu există martori. Nu au existat 
niciodată. 

- A fost primul tău grup, continuă Maria fără emoție. Nu 
erai prea experimentat cu Lugerul. După trei zile, cel mai mic 
dintre copii s-a târît afară din șanțul cu cadavre având un glonţ 
oprit în oasele craniului. O fetiță dulce, plângând neajutorată, 
în soarele primăvăratic. Lacrimile se prelingeau pe obrajii 
Mariei, dar vocea îi rămăsese fermă. Un soldat din armata 
germană a găsit-o, i s-a făcut milă de ea. A luat-o cu el, și a stat 
cu unitatea din care el făcea parte tot drumul înapoi spre Berlin, 
îngrijită de nemți, oameni dezgustaţi de ce făcuseră trupele SS. 
Când au fost cu toţii omorâţi în luptă, a fost salvată de un soldat 
britanic. După mai mulți ani, s-a căsătorit cu un diplomat 
spaniol și a avut o fiică. Primăvara trecută am dus-o la 
Nikolaiev, să mai vadă o dată pajiștea minunată, să fie cu fraţii 
și cu surorile ei, cu mama şi cu tata. Spunea că lor le era dor de 
ea, că fuseseră disperaţi să o găsească şi să o protejeze. Maria 
înghiți cu greu, înlăturând lacrimile, și privi neclintită ţeava 
pistolului. Acea fetiță era mama mea. 

- Prostii! Reksnys ridică băiatul spre el, privind în toate 
părţile, cu vocea deodată dementă şi ascuţită. Să nu crezi un 


cuvânt din ce spune. E evreică. 


AURUL CRUCIAȚILOR 343 


Camera era cufundată în tăcere. Reksnys păru deodată 
demoralizat, începu să tremure, păli, şi pe faţă îi apărură urme 
de transpiraţie. Împinse băiatul. Jack îl prinse și îl trase spre 
ieșire. Reksnys se clătină, apoi se îndreptă, încercând să își 
regăsească sângele-rece. 

- Aveţi băiatul. 

Îşi trecu mâinile tremurânde prin păr, dându-l pe spate. Se 
chinuia să își facă vocea să pară din nou normală, să sune 
împăciuitoare. 

- E timpul să punem capăt acestei prostii. Aveţi ce vreţi. 
Poliţia nu va găsi niciodată nimic împotriva mea. Putem cu toţii 
să ne vedem de drum. Unde este fiul meu? 

- Într-o excursie spre iad... numai dus, spuse Costas. 

- Unde este fiul meu? Reksnys era incapabil să mai înţeleagă 
ceva, avea ochii injectaţi şi privea panicat. Urmă un alt moment 
de tăcere, iar el se uită înnebunit de la unul la altul, apoi se 
clătină într-o parte. Nu! 

Maria orientă ţeava pistolului, încet, tacticos, păstrând-o tot 
timpul aţintită spre capul lui. Vocea îi era tăioasă, 
pătrunzătoare. 

- În genunchi! Cu faţa la perete. 

Reksnys pierdu controlul. Căzu în genunchi, cu buzele 
tremurând şi cu privirea transfigurată de teroare. O pată 
întunecată îi apăru pe pantaloni și se întinse în jos, pe picioare. 

- Nu, te implor. Nu asta. 

- Sunt evreică. 

Vocea Mariei era abia perceptibilă. 

Se auzi o detunătură asurzitoare. Capul lui Reksnys sări 
înapoi, și bărbatul căzu pe podea, în convulsii. Sângele şiroi. 
Pentru un moment, rămase conştient, cu ochii larg deschişi, cu 
picioarele tremurându-i oribil. Apoi înţepeni. Pata de sânge de 
pe perete începu să se prelingă, în șiroaie purpurii care se 
scurgeau în culori similare celor din scena sacrificială, adunân- 


du-se într-o baltă de sânge. 

Reksnys se mișcă iarăși. Ei erau înlemniţi de uimire. Părea în 
convulsii, smucindu-se ca o păpuşă de cârpe şi avansând spre 
Maria. Maria scăpă pistolul, aproape paralizată. Jack o apucă şi 
o trase deoparte. Brusc, podeaua se zdruncină cu putere. Jack 
abia mai înţelegea ceea ce se întâmpla. Apoi își aminti. Chichen 
Itzá. Cutremurul de acum câteva zile. Reksnys nu se mișca 
deloc, era cutremur. Pe zid apăru o crăpătură care despică 
pictura murală. Un zgomot asurzitor se auzi din caverna de 
dedesubt. Jack deveni conştient de viteza cu care se îndreptau 
toţi spre ieșire și o trase pe Maria afară; văzu cum apele creșteau 
rapid în spatele lor, umplând gaura cavernoasă unde fusese 
odată templul. 

Mai târziu, o observă pe Maria deschizându-și ochii. Văzu 
apa picurându-i pe față, văzu o rază de soare pătrunzând până la 
ei şi auzi păsări ciripind. Respiră adânc, savurând aerul rece şi 
curat de după ploaie. Se gândi la mama Mariei, la O'Connor. 

Se terminase. 


21 


- Sunt douăzeci și trei de metri de la marginea platformei 
până la nivelul apei, plus sau minus câțiva centimetri. Va trebui 
să amenajăm o platformă de lansare destul de sofisticată pentru 
a face mașinăria asta să meargă. 

- Dacă au putut să facă asta în anii 1950, atunci putem să 
facem și noi acum. Mă bazez pe iscusinţa ta. 

- Aşa cum se întâmplă adeseori, am proiectat exact ceea ce 
ne trebuie. 

Costas scoase planul de execuţie dintr-un tub de carton și îl 
întinse pe piatra de var fierbinte, prinzându-l într-un colț cu 
telemetrul pe care îl avea cu el. Jack începu o prezentare 
detaliată, dar Jeremy şi Maria îi întrerupseră expunerea. 

- La masă! 

Jeremy sări peste stâncă, aducând cu el o geantă frigorifică, și 
se băgă sub prelata care îi apăra de soare. 'Trecuseră două zile de 
la furtună, iar aerul era tot curat şi proaspăt, însă în dimineaţa 
aceea căldura se reinstalase, şi aerul era înăbușitor. 

Jack se apropie de Jeremy, care deschise geanta frigorifică și 


Yv A # o Y 
scoase pe masă mâncarea şi băutura. Costas, care bombănea de 

unul singur pe margine, veni imediat strângându-și schița. Se 
aşezară; Maria stătea întinsă pe stânca din spatele lor. 

- Ce mi-aţi mai pregătit de data aceasta? întrebă Costas. 
Vreo delicatesă a toltecilor? Vreo inimă de om murată? 

Jeremy le vorbi printre înghițituri: 

- Nu, doar o bunătate de fasole la cutie. Se uită la Jack și îi 
zise: Se întorc turiștii în după-amiaza asta. Înghiți, apoi luă o 
gură de apă şi continuă: Abia dacă au simţit cutremurul care 
ne-a prins pe noi în junglă, ei cred că sunt în siguranţă aici. 
Oricum, e prea cald să muncim aici. Mai rupse o bucată de 
pâine, după care arătă cu degetul spre prăpastia de la Puţul 
Sacrificiului, de sub platforma unde stăteau Jack și Costas. Noi 
chiar facem asta? 

- Anul ăsta, mai spre sfârşit, zise Jack. Sunt sigur că sunt 
nişte lucruri fantastice aici. 

- Am priceput acum. Costas se lumină la faţă, iar sudoarea i 
se ivi de sub pălăria sa de paie. Cu gura plină de mâncare le 
spuse: Veniţi să vă arăt când terminaţi de mâncat. 

— Mi-ar plăcea să văd locul unde Harald s-a luptat pentru 
ultima oară, spuse Jeremy. În cealaltă cenotă! 

- Nu cred, murmură Jack. Intrarea e blocată de tone de 
piatră, iar dacă încerci să ajungi din cealaltă parte, vei da de un 
curent imposibil de depăşit. Am descoperit ultima bătălie a lui 
Harald, Ragnarok, şi asta ar trebui să ne fie de ajuns. Ceva îmi 
spune că mi-aş forţa norocul dacă m-aș reîntoarce acolo. 

- E un loc întunecat, zise Maria. Nu vrei să te duci acolo. 

- Oricum, nu sunt decât o grămadă de stalagmite, continuă 
Costas. 

Jeremy examină cu suspiciune suprafaţa verde a canalului 
din faţa lor. 

- Dacă vă gândiţi să mă trimiteţi aici, ca alternativă, atunci 
puteţi să vă luaţi gândul. Locul asta mă înfioară numai când mă 
uit la el. 

- Ai putea măcar să vii cu noi în expediţie să ne cari 
mâncarea. 

- Maria? Jeremy își lungi gâtul pentru a o zări de după masă. 
Adică, biblioteca Hereford. Aș putea să lipsesc de la serviciu? 

Maria lăsă jos sticla și îi aruncă un zâmbet obosit. Jack o 
urmărea cu atenţie de ceva timp de pe partea cealaltă a mesei. 
De la moartea lui Reksnys, ea dormise aproape încontinuu ori 
se odihnise. Echipa medicală de pe Seaquest II îi îngrijise rana de 
la față, care acum îi era acoperită cu tifon alb. Nu îi rămăsese 
nici o cicatrice — aceasta ar fi reprezentat o amintire groaznică. 
Din punct de vedere psihic însă, lucrurile nu stăteau așa de bine. 
Jack ştia din propria experienţă că moartea lui O'Connor avea 
să o afecteze cel mai mult când avea să se întoarcă acasă și avea 
să se gândească îndelung la cele întâmplate. Cu două zile în 
urmă, Maria îl ameninţase cu arma pe cel care ordonase crima, 
aceeași persoană care îi lăsase sechele înainte de a-l cunoaște pe 
O'Connor. Jack o văzuse într-o altă lumină de când dezvăluise 
adevărul îngrozitor despre trecutul familiei sale. Îi cunoscuse 
mama acum mulţi ani, pe când el şi Maria erau studenţi la 
aceeași facultate, și presupusese despre ea că era evreică sefardă, 
la fel ca tatăl Mariei. Asemenea multor supraviețuitori ai 
Holocaustului, mama ei reușise să dea uitării ororile trăite până 
pe patul de moarte, când se lăsase copleșită de amintiri. Așa se 
explica tăria Mariei, dar și neliniștea sa și ezitarea în a-și asuma 
obligaţii familiale. Destăinuirea traumei pe care o ascunsese 
întreaga viaţă avea să o schimbe. Faptul că își dezvăluise 
sentimentele față de Reksnys o făcuse să încheie acel capitol, și 
pusese capăt dușmăniei ancestrale. Această experienţă fusese una 
şocantă, iar urmările nu se lăsaseră așteptate. Din fericire, 
poliţia mexicană se arătase foarte bucuroasă să treacă în tabăra 
opusă atunci când fusese clar cine avea să câștige, iar Maria 
fusese ridicată în slăvi pentru salvarea băiatului. Numai Jack, 
Costas şi Jeremy fuseseră martori la scena finală. 

Maria se uită la Jeremy. 

- Ai făcut o treabă minunată, dar, dacă mai stai mult cu 
tipii de la IMU, o să te prindă în plasă pentru totdeauna. Îi 
aruncă încă un zâmbet, şi apoi privi spre Jack. Ce se mai aude 
despre menoră? 

- Mă tot gândesc la simetria istoriei, zise Jack. 

Costas îl privi îngrijorat şi se ridică în capul oaselor. 

- O, nu, iar filosofezi. Este timpul să mă întorc la schiţele 
mele. 

- Nu, așteaptă. Este important, poate că acesta este răspun- 
sul întregii povești. 

Costas se așeză cu greutate, în timp ce Jack își aduna 
gândurile. 

- Acest lucru mi-a trecut prin minte când am văzut tabloul 
procesiunii toltece către Puţul Sacrificiului, care se aseamănă 
foarte mult cu procesiunea romană către Arcul lui Titus, 
petrecută cu o mie de ani în urmă. Gândeșşte-te numai la 
nenumăratele locuri în care s-a aflat menora, prin câte culturi a 
trecut. Simbolul suprem al evreilor este considerat al doilea ca 
importanţă după Chivotul Legământului. Apoi intră în posesia 
împăraţilor romani și devine un obiect de fală pentru ei. Apoi 
ajunge la bizantini. După aceea, Harald Hardrada şi vikingii 
pun mâna pe ea. Ar fi putut fi topită cu fiecare ocazie, dar nu s- 
a întâmplat aşa. Pentru romani, era un simbol al cuceririlor lor, 
al superiorității. Pentru bizantini, era una dintre comorile 
nepreţuite care îi lega de Roma antică, de virtuțile străvechi. 
Pentru Harald Hardrada, era un simbol al bravurii personale, 
devenind apoi ceva mistic, un talisman. Până atunci, 
semnificaţia sa originală s-a pierdut, dar tot mai poartă o aură 
supranaturală, puterea de a modela destinul oamenilor. 

Costas asculta cu atenţie. 

- Cea de-a patra cruciadă, jefuirea oraşului Constantinopol, 
spuse el. Asta-i tot. Toate chestiile alea pe care le căutam noi, 
obiecte de artă vechi. Unele dintre ele aveau o valoare, fală, așa 
cum ai spus, dar acestea s-au transformat, odată ajunse în altă 

cultură diferită. Caii Sfântului Marcu din Veneţia, care au fost la 
origine o sculptură antică, s-au transformat în simbolul unui 
oraș-stat medieval, lucru la care creatorii săi nici măcar nu 
visaseră. 

- Te-ai prins. 

— Şi celelalte lucruri, obiectele de artă ascunse în Cornul de 
Aur. Nici ele nu au prestigiu. 

- Sau un simbolism care nu era dorit de nimeni, care era 
periculos. Pentru cruciați, asemenea celor de la Vatican, putea 
simbolică a menorei fusese exploatată la maximum, iar acum se 
reîntorcea la originile sale evreieşti. De aceea am crezut că exista 
şansa să o găsim în Cornul de Aur. 

- Așa că, după vikingi, trecem mai departe la tolteci, zise 
Costas. Înţeleg unde baţi. 

- Aceștia erau impresionați de simbolurile de bravură, 
supremație şi victorie, spuse Jack. Chiar erau mândri de ele. 
Uită-te la arhitectura acestui loc, la sculptură! Și preţuiau foarte 
mult aurul lor. Poate că nu au oferit menora zeilor la sfârşitul 
procesiunii, poate că au ascuns-o, pentru a fi folosită numai în 
timpul ceremoniilor alese. Gândeşte-te la împăratul Vespasian, 
cu o mie de ani în urmă, și la procesiunea triumfală din forumul 
roman. Asemenea toltecilor, el a sacrificat prizonierii de război, 
evreii captivi. Ar fi putut să sacrifice şi comorile lor, să le 
topească pentru a face o monedă pentru rege. Dar el a ales să le 
închidă în Templul Păcii. 

- Templul Luptătorilor, îngână Jeremy. Acela era locul cel 
mai sfânt al toltecilor, dar cu siguranţă nu era un templu al 
păcii. Se asemăna mai mult cu castelul Wewelburg din Bavaria, 
cartierul general al SS. 

- Nu era chiar ce avea Vespasian în minte, spuse Maria. 

Costas aprobă entuziast. 

- Hai să dăm frâu liber imaginaţiei. Îmi place versiunea 


aceasta. 

-Vezi? rânji Jack. Nu este ceva foarte diferit de inginerie. Ai 
oamenii tăi pe care îi pui să muncească, dar ai și genii. 

— Să înţeleg că te referi la Jeremy. 

Maria rămăsese cufundată în gânduri. 

- Aşa că, atunci când toltecii au dispărut, menora a dispărut 
și ea din istorie, așa cum credeam că s-a întâmplat când Imperiul 
Roman a decăzut, zise ea. 

- Şi aici urmele dispar, încuviinţă Jack. 

- Vreo pistă? 

Jack se uită la Jeremy, care avea privirea pierdută, părând 
distras. Își cufundă mâna într-un săculeț de pe masă şi scoase 
o carte. 

- Ceea ce spuneai tu... Tocmai mi-a venit o idee. Este vorba 
despre altceva ce am găsit în timp ce căutam indicii în textele 
maya. Nu am descoperit nimic relevant în timp ce citeam, dar 
apoi mi-a picat fisa. Este doar o posibilitate, atât. 

- Nu din nou, zise Costas uitându-se ironic la Jeremy. Sper 
că nu ai de gând să ne baţi la cap cu vreo societate secretă. 

- Nu te teme! Jeremy termină de mâncat pâinea și se şterse 
la gură, apoi lua o înghiţitură de apă şi zise: Îţi amintești că 
spaniolilor le-au luat ani de zile să cucerească Yucatânul, care nu 
este foarte departe de centrul Mexicului? Yucatânul a fost 
primul loc unde Cortes a debarcat, dar nu a zăbovit prea mult 
pe acolo. 

- Nu era aur, oferi Costas un motiv. 

- Corect. Dar este posibil să fi trecut cu vederea ceva, poate 
că a pierdut cea mai mare comoară dintre toate. 

- Continuă, spuse Jack. 

- Nu o să-ţi vină să crezi, dar ultimul rege al populaţiei maya 
nu a fost înfrânt până în 1697. Anul 1697! sublinie Jeremy. Iar 
el era descendentul direct al regilor din aceste locuri, adică 
Chichén Itzá. 

Jack era uluit. 

- Dar asta înseamnă două secole după Cortés! 

- Eu credeam că Chichén Itzá era deja distrus și abandonat 
înainte ca spaniolii să ajungă, spuse Costas. 

- Cu câteva decenii înainte de Cortes, în secolul al XV-lea, 
Jeremy confirmă. 'Toltecii erau deja duşi, poate că îşi găsiseră 
sfârşitul în vreo baie de sânge cu două secole înainte. Ei au fost 
înlocuiţi de o dinastie maya mult mai civilizată numită Itzá, 
oameni care au și dat numele locului. Ce s-a petrecut aici în 
ultimele zile este încă un mister, dar, atunci când locuitorii 
maya au abandonat în cele din urmă templele, au plecat de aici 
pentru totdeauna, au dispărut în junglă și au cutreierat mulți 
ani, asemenea triburilor din Israel. 

- Poate că au suferit o depresie colectivă, se amuză Costas. 
Au trăit secole întregi într-un vârtej oribil al violenţei; teroarea 
şi sacrificiile la care au fost supuşi şi-au spus cuvântul. În cele 
din urmă, au cedat. 

Jeremy râse. 

- Ei bine, orice s-ar fi întâmplat, ei au ajuns în cele din urmă 
la lacul Petén, care este la mai bine de patru sute de kilometri 
spre sud, în Guatemala de astăzi. Jungla era de nepătruns, dar 
s-au îndepărtat cât de mult au putut de spanioli. Au vâslit către 
o insulă îndepărtată și au pus bazele unui nou oraș, Tah Itzá. 
Au trăit acolo timp de multe generaţii, deranjaţi doar de câţiva 
misionari. Tah Itzá ajunsese să se bucure de o reputaţie mistică. 
Pentru unii spanioli, acest lucru reprezenta o fortăreață 
terifiantă din junglă, un bastion format din luptători neînfricaţi 
care practicau ritualuri satanice, era iadul pe pământ. Pentru 
alții, acesta era un loc al bogățiilor ascunse la care nu puteai 
ajunge decât dacă treceai prin multe dificultăți, un fel de 
Shangri-La sau Avalon maya. 

- Să ne întoarcem din nou la regele Arthur, protestă Costas, 
cu jumătate de glas. Mă îndoiesc că Tennyson ar fi îndrăznit 
măcar să viseze la plasarea Avalonului în jungla mexicană. 

- Era posibil să fi avut comoara asupra lor, rosti încet Jack. 
Poate erau un popor înfrânt, poate că erau doar umbra gloriei 

apuse, dar ar fi salvat ce se mai putea salva din Chichén Itzá. La 
fel ca israeliţii, ei ar fi păstrat asupra lor cele mai valoroase 
obiecte, cea mai mare bogăţie a lor. 

- Poate că ei au asociat menora cu zeul-vultur, cu reîntoar- 
cerea regelui, spuse Maria. Referinţa pe care Jeremy a găsit-o în 
cartea lui Chilam Balam sugerează că populaţia maya ştia ceva 
despre Harald şi despre vikingi. Amintiţi-vă ce a spus Reksnys 
despre locuitorii maya din ziua de azi și despre ezitarea lor de a 
cobori în cenota de sub templu. Poate că Harald a fost trans- 
format într-un fel de zeu mitic salvator, care a luptat pentru 
maya împotriva dușmanilor lor, toltecii. Poate că, la două sute 
de ani după ce Harald și-a găsit sfârșitul, vreun localnic maya cu 
iniţiativă a luat menora din infernul toltecilor și a transmis-o 
mai departe altei culturi. 

- Dacă nu o sacrificaseră deja, spuse Jack. 

- Sau dacă nu au topit-o. 

- Ceea ce știm provine dintr-un manuscris găsit recent în 
Mexic, la sfârşitul anilor 1980, continuă Jeremy. Este o poveste 
incredibilă, este relatarea unui misionar iezuit, Fray Andrés de 
Avendaño y Loyola, care a ajuns la Tah Itzá în 1695. Avendaño 
era un om deosebit de inteligent, cu o vigoare de invidiat, de o 
moralitate impecabilă şi un om care ştia ce voia. El a fost 
fascinat de oamenii pentru care venise, de modul lor de trai. 
Primii misionari n-au avut succes, dar, dacă nu ar fi existat căr- 
turari ca Avendaño, nu am fi știut nimic despre acești oameni, 
iar întreaga populaţie ar fi dispărut. Părintele O'Connor a făcut 
parte din rândul acestor oameni importanţi. 

- Mă întreb dacă Patrick ştia ceva despre acest subiect, spuse 
încet Maria. 

Jeremy deschise cartea. 

- Conform propriilor mărturii, Avendaño a ajuns în acel an 
pe ţărmul lacului Peten, alături de doi franciscani și de zece 
maya convertiți. De la est, pe partea cealaltă a lacului, au văzut 
o privelişte minunată. Jeremy citi un pasaj: „Se ivi o flotilă 

formată din canoe decorate cu multe flori și învăluită în sunete 
produse de tobe, bețe și fluiere de lemn. În cea mai mare dintre 
toate stătea regele Itzá, care era cunoscut sub numele de lordul 
Kanek, care înseamnă steaua cu douăzeci de şerpi.“ 

- Sună minunat, murmură Costas. Se spune ceva despre aur? 

- Ceea ce Avendaño a văzut reprezenta fantezia fiecărui spa- 
niol legat de Lumea Nouă, genul de lucru pentru care conchis- 
tadorii și-au vândut sufletele, cu două secole înainte, dar pe care 
abia dacă l-au văzut vreodată. Îţi dai seama că Avendaño era 
copleșit. Instinctele sale de iezuit erau tulburate de dorinţa care 
îi îndemnase pe spanioli să cucerească, asemenea unui rechin 
care simte sânge. 

Jack zâmbi. 

- Continuă! 

- Ultimul rege maya se arătă în faţa lor. Ascultaţi: „El purta 
o coroană de aur, iar în urechi avea discuri de aur de care 
atârnau lanţuri de aur lungi până la umăr. Purta nenumărate 
brățări şi inele de aur, iar sandalele sale albastre erau acoperite 
cu clopoței de aur“. 

- Era îmbrăcat în aur cu totul, fluieră Costas. 

Jeremy închise cartea. 

- Avendaño nu a reușit să îi convertească. Doi ani mai 
târziu, aceștia au fost învinși de spanioli. 

- Vrei să spui că au adus cu ei comoara de la Chichén Itzá? 
întrebă Costas. 

- Așa spune povestea. 

- Dar este o mulţime de aur pentru un popor înfrânt. 

- Dacă populaţia maya era atât de secretoasă în legătură cu 
cărțile sale sacre, aceste cărți ale lui Chilam Balam care profe- 
teau venirea dinspre est a oamenilor cu barbă, atunci ar fi putut 
păstra secrete și alte lucruri legate de comori ascunse. Spaniolii 
căutau aurul peste tot, iar o fortăreață insulară pe un lac ascuns 


adânc în inima pădurii ar fi fost un loc potrivit. 

- Şi poate că era doar aur, pur şi simplu, zise Costas. Toată 
acea atracţie pe care menora o exercita asupra toltecilor dispă- 
ruse. Odată ce populaţia maya a reușit să ajungă la ascunză- 
toarea sa, este posibil să o fi topit. 

- Și ne-am întors de unde am plecat, spuse Maria încet. 

- Ce vrei să spui? întrebă Costas. 

- Gândeşte-te! Spaniolii au cucerit ultima fortăreață a po- 
pulaţiei Itzá. Au obţinut aurul reprezentanţilor maya. Doar că 
nu este deloc aurul lor. Și ce fac ei cu el? Evident că nu stau să 
doarmă pe el în mijlocul junglei. 

- Trimit prada acasă, spuse Jeremy. 

- Şi topesc aurul, fac monede din el și le trimit acasă în 
Cadiz și Sevilla, zise Maria. Sute de lire de aur, o răsplată 
valoroasă care se duce direct în visteria regelui spaniol și la 
cealaltă mare putere din spatele conchistadorilor. 

- Biserica Catolică, rosti încet Jack. Iar o parte din bogăția 
aceea se întoarce la motorul Bisericii, la Vatican, în Roma. 

- Stai un pic, spuse Costas. Stai că m-am pierdut din nou. 

- Nu înţelegi? ochii Mariei licăreau. Dacă ai dreptate, atunci 
menora nu a fost niciodată pierdută. Acum trei sute de ani, aurul 
turnat în forma sa sacră în Israel s-a întors pe pământ legitim, 
transformat în lingou de aur și artefacte sfinte pentru o nouă 
ordine mondială. Poate că acest lucru a fost mereu în faţa ochilor 
noștri, în splendoarea Sfântului Petru aurit, în raclele comorii 
Vaticanului, în nenumăratele ornamente și artefacte din bisericile 
din întreaga creștinătate cu care Biserica a fost generoasă. 

— Şi poate că unele dintre ele chiar s-au reîntors în Ierusalim, 
spuse Jeremy. Vă amintiţi de legenda lui Harald Hardrada, care 
oferea comorile sale Mormântului Sfânt al lui Isus, de la 
Ierusalim? Povestea care a culminat cu cruciadele, atunci când 
vestul a ajuns pe pământ sfânt, nu a fost doar o poveste a jafului 
și a lăcomiei. Poate că o parte din aurul de la Itzá să se fi 
reîntors în ultimele secole la locul de unde plecase, adică la 


Templul din Ierusalim, și să se găsească în continuare acolo. 

Costas se întristă imediat și aruncă o privire peste schiţele 
stâncii de lângă cenotă. 

- Foreza mea de adâncime. Toate planurile mele. Voi 
spuneţi ce cred eu că spuneţi? 

- Tot ce spunem este ceea ce bănuim, îngână Maria. 

- Și nici măcar nu putem să dovedim că Harald a ajuns 
aici, spuse Costas. Pictura murală s-a dus, locul unde a fost 
îngropat Harald a dispărut și el pentru totdeauna. Nimeni nu o 
să ne creadă. 

- Dar avem asta. Maria scoase bucata de piatră din buzu- 
narul pantalonilor scurţi, piatra runică pe care o găsise în canal. 

- Dar ea nu confirmă prezenţa lui Harald, spuse Costas. Și 
piatra nu este de pe aceste meleaguri, pare mai mult un șist pe 
care probabil l-au luat de la L'Anse aux Meadows. 

- Dar noi ştim, spuse Maria. 

- Eu merg pe teoria populaţiei maya. Jeremy încă se mai 
gândea la menoră. Este mai bine decât să ne gândim ce am face 
cu menora dacă am găsi-o. 

Jack se ridică, se îndreptă către platforma de sacrificiu și 
privi verdele impenetrabil al apei. Apoi se întoarse cu spatele la 
cenotă și scoase un aparat de emisie-recepţie de la curea. 

- Este posibil ca, la urma urmei, menora să fie în Puţul 
Sacrificiului. Sau poate că am ajuns la final. Dar, înainte de a mă 
mai gândi la alt proiect, am o datorie faţă de un prieten vechi. 
Ceva ce are legătură cu norocul în luptă. Îi aruncă o privire 


Mariei. Și trebuie să plecăm de aici. 


22 


Patru zile mai târziu, Jack stătea ghemuit lângă pupa lui 
Seaquest II, cu mâinile pe urechi pentru a nu auzi freamătul apei 
În timp ce vorbea la telefon cu Maurice Hiebermeyer în 
Istanbul. După câteva clipe, timp în care încercase să se facă 
auzit, se ridică şi se duse la Costas, care stătea lângă Maria şi 
Jeremy. Aceştia se aflau pe o bancă din spatele pistei de aterizare. 

- Îmi dau seama la ce te gândești, zise Jack apăsând 
receptorul de ureche. Demarează treaba, şi ne vedem la Cornul 
de Aur mâine-seară. Și mulţumesc pentru excavare, Maurice. Ai 
făcut treabă bună. Îţi rămân dator. Terminat. 

Jack închise aparatul și îşi făcu drum printre funiile întinse 
pentru asigurarea elicopterului Lynx. Seaquest II se îndrepta 
către Oceanul Arctic pentru a relua un proiect ştiinţific la 
fiordul Ilulissat, și câțiva dintre oamenii de știință care 
debarcaseră acolo înainte de a se abate din drum urmau să urce 
din nou la bord. Vasul se afla acum la mai puţin de o sută 
şaizeci de kilometri de Newfoundland, iar ultimul zbor cu 
elicopterul era programat mai târziu în acea după-amiază. În 
afară de o mică turbulenţă, marea era calmă, și cerul limpede, 


dar, pe măsură ce înaintau spre nord, aerul se răcea și părea mai 

aspru decât fusese în jungla urât mirositoare, Yucatân. Maria și 
Jeremy purtau amândoi hanorace IMU, care îi protejau de 
vântul puternic. 

- Am vorbit cu Maurice Hiebermeyer, spuse Jack. Am veşti 
bune. În sfârșit au găsit artefactele rămase după asediul orașului 
Constantinopol, din anul 1204. 

- Aurul cruciaților? întrebă Costas plin de speranţă. 

Jack rânji cu subînţeles. 

- Este vorba despre o imensă statuie din bronz poleită cu 
aur, care îl înfățișează pe împăratul Vespasian şi care are o 
inscripţie cu dedicație prin care se atestă faptul că a fost pusă 
pentru prima dată în Templul Păcii din Roma după procesiunea 
triumfală care sărbătorea victoria împotriva evreilor. Nu este 
exact ceea ce căutam noi, dar așa este în arheologie. 

- Asta voiam să aud, spuse Costas mulţumit. Muncitorii au 
fost siliți să-și pună la bătaie ultimele resurse. Oricum, din câte 
îmi amintesc, există o listă cu obiecte furate din Templul 
Evreiesc, în afară de menoră. O să le găsim. Trebuie să avem 
încredere în tehnologia IMU. 

- Asta o să treacă în plan secundar pentru o vreme, spuse 
Jack. Maurice abia aştepta, de când ne-am întors din Atlantida, 
să-mi spună despre o descoperire dintr-un deşert egiptean, și în 
cele din urmă m-a înduplecat. Este incredibil. 

- Să nu-mi zici că este vorba despre alt papirus, spuse Costas. 
Ultimul ne-a creat mari probleme. 

- Acesta este roman, spuse Jack. Este doar un fragment, dar 
conţine un indiciu important. 

- Altă comoară? 

- Ai auzit vreodată de Alexandru cel Mare? 

Costas observă strălucirea atât de cunoscută din ochii lui 
Jack. 

- În regulă. Este domeniul meu preferat din arheologie. Poţi 
să contezi pe mine. Doar să nu mai ne confruntăm cu aisberguri. 


- S-a făcut. 

Jack zâmbi şi se întoarse către Maria şi către Jeremy, dar 
expresia chipului său se schimbă când zări privirea Mariei. 

- Chiar voiam să te întreb, Maria, spuse el blând. Prove- 
nienţa ta ucraineană... știu că populaţia evreiască era ashkenazi, 
dar știi ceva legat de ceea ce s-a petrecut înainte de asta? Adică, 
încerc să înţeleg pasiunea ta pentru vikingi. 

Maria se lumină la faţă și îi zâmbi. 

- După ce mi-am îngropat mama anul trecut, am petrecut 
câteva zile în Kiev și m-am dus la catedrala Sfânta Sofia pentru a 
studia faimoasele picturi murale. Am văzut regii și reginele care 
au domnit în Kiev în timpul vikingilor, negustorii și luptătorii 
care au ajuns acolo din nord în corăbii, pe cursul apei. Blonzi, 
cu barbă, foarte înalţi, imagine care îi descria foarte bine pe 
Hardrada și pe oamenii săi. 

- Varegi, murmură Jack. Rus. 

- Înainte ca mama mea să moară, mi-a vorbit pentru prima 
dată despre familia ei. Este o poveste despre căsătorii între 
religii diferite care datează de mult timp, legendă de familie care 
dovedește descendența din nobilimea rusă. 

- Aşa ziceam și eu, zâmbi Jack. 

- Se pare că sunt singurul de aici care nu are strop de viking 
în el, spuse Costas. 

- Nu fi aşa de sigur. Inscripţia lui Halfdan din Hagia Sofia 
nu este singura dovadă că vikingii au existat numai acolo. Mai 
există şi altă inscripţie runică pe o sculptură străveche din 
Atena. Se pare că Harald și băieţii săi s-au distrat și prin Grecia. 
Au ajuns cam peste tot. 

Costas se uită la harta pe care o trasase pentru aventura lor. 

- Oricum, este în emisfera vestică. 

Jack deveni din nou serios. 

- Tocmai am vorbit cu şeful de securitate de la IMU din 
Anglia, spuse el, adresându-se celor trei. Ca măsură de precauţie, 
chiar înainte să fie răpită de Loki, Maria a expediat o penultimă 
ciornă a dosarului la care lucra cu O'Connor pentru a-l trimite 

la şeful de securitate de la IMU. În momentul acesta, Interpolul 
demarează câteva arestări ale unor oameni importanţi. Se pare 
că cei din félag erau implicaţi foarte mult în crimele care aveau 
loc la nivel internaţional, în spălare de bani, droguri, arme şi 
antichități care erau vândute pe piaţa neagră. Unul dintre aceștia 
era chiar implicat într-un jaf din situl roman Herculaneum din 
golful Napoli, care a avut loc chiar sub nasul autorităţilor italiene. 
Se pare că prietenul nostru Reksnys nu era singurul care se folosea 
de puterea félag-ului pentru a-şi umfla propriul buzunar. 

- Se pare că aceste lucruri sunt departe de idealurile eroice 
ale lui Harald Hardrada, şopti Costas. 

- Felag-ul modern nu avea nimic în comun cu acest lucru, 
spuse Jeremy cu o voce ascuţită. Era o organizaţie criminală, 
pur şi simplu. Aveau tot atâta legitimitate cât aveau și naziștii. 

- Se pare că dosarul pe care tu şi O'Connor l-aţi alcătuit era 
unul crucial, era conexiunea care lipsea și care ar fi permis 
Interpolului să lege toate aceste personaje, îi spuse Jack Mariei. 
Și acum, că ei sunt implicaţi în crimă, nu cred că vom auzi 
despre félag o bună bucată de timp. 

- Dar ce spui despre personajul acela din umbră de la 
Vatican? întrebă Costas. 

Jack clătină din cap, părând îngrijorat. 

- Mă tem că aceasta este singura excepţie. Lui Reksnys 
aproape că i-a scăpat atunci când se lăuda cu informatorii săi, 
dar până la urmă s-a oprit. O'Conner suspecta pe cineva, dar 
voia să fie sigur înainte să ne spună și nouă. Faptul că a fost 
omorât a schimbat acest lucru. Aceasta a fost singura mică 
victorie a lui Loki. Dar, oricine ar fi, fiți siguri că își acoperă 
urmele chiar în clipa aceasta, păstrând aparențele până când 
investigația ia sfârșit. Între timp, este posibil să găsim mai multe 
indicii prin jurnalele lui O'Connor, câteva semne care ne-ar 
putea indica adevărata lui identitate. 

- Mă întorc la Iona să termin treaba. Ochii Mariei se 


întristară; încercă să-și ascundă lacrimile cu un surâs. Cel puţin 

părintele O'Connor și-a păstrat onoarea până în ultima clipă. Îţi 
aminteşti ce spunea despre vikingi? Că soarta este deja stabilită, 
deci ceea ce contează în viaţă este comportamentul, să-ţi păstrezi 
coloana vertebrală. Poţi ajunge în Walhalla și să stai alături de 
zei în bătălia finală de la Ragnarok, știind că tu ai fost onest și 
onoarea ta și a fraţilor tăi este nepătată. 

- El a fost genul de om pe care Hardrada şi-ar fi dorit să îl 
aibă alături, spuse Jeremy. 

- Ce pierdere, șopti Maria, privind în jos, cu vocea răgușită 
de emoție. Toate acele cunoștințe, toată bunătatea lui... 

- Învățătura este menită a fi transmisă mai departe, spuse 
Jack duios, punându-și mâna pe umărul ei. Ea este menită a fi 
transmisă generaţiei următoare, știind că poate fi folosită pentru 
a descoperi lucruri noi, revelații la care nici cu gândul nu poţi 
gândi. Se uită în treacăt la Jeremy. Cred că părintele O'Connor 
a făcut asta. 

- Apropo, zise Jeremy privind spre Jack cu mult entuziasm 
și spre pachetul pe care îl ţinea pe genunchi. Asta mi-a fost 
trimis la Goose Bay în Labrador cu ultimul zbor de elicopter. 
Vreau să văd chestia asta cu ochii mei înainte să vă spun şi vouă. 

Jack zâmbi călduros. 

— Ştiam că nu ai spus încă ultimul cuvânt. 

- Îşi aminteşti după-amiaza aceea pe care am petrecut-o cu 
bătrânul eschimos, când vorbeam despre dispariţia norve- 
gienilor din Groenlanda în secolul al XIV-lea? Îţi aminteşti 
ultima relatare îngrozitoare referitoare la modul în care 
scraeling-ii au preluat întreaga așezare vestică? 

- Continuă! 

- Biblioteca Hereford a dat rezultate. Și unele chiar foarte 
bune, spuse Jeremy strângând pachetul la piept, emoţionat. 
Oamenii de ştiinţă scandinavi au visat la acest lucru timp de mii 
de ani, la această descoperire care este la fel de fabuloasă ca orice 
comoară pierdută a lui Harald. A fost găsită cu restul lucrurilor 


în casa scării care a fost abandonată. 

- Să auzim, spuse Jack. 

Jeremy desfăcu ambalajul albastru al pachetului și scoase la 
iveală legătura de piele a unei cărți vechi. 

- Este fenomenal. Se întoarse către Maria. Este saga pierdută 
a coloniei vestice din Groenlanda, Vestribygð a Saga. A fost 
scrisă în secolul al XIV-lea. 

Maria își trase răsuflarea cu emoție și privi peste umărul 
lui Jeremy în timp ce deschidea manuscrisul medieval la ul- 
tima pagină. 

- Nu se dau detalii referitoare la ceea ce s-a întâmplat? 
întrebă Costas. 

- Cu siguranţă că apar, spuse Maria privind rândurile scrise, 
în timp ce Jeremy vorbea. Până acum ar trebui să fii deja 
familiarizat cu acestea. Ea indică două cuvinte din centrul 
paginii, iar Costas se aplecă. Haraldi konungi, regele nostru 
adevărat, spuse Maria. Harald Sigurdsson. 

- Harald Hardrada! Cei din Groenlanda şi-au adus aminte, 
aproape la trei secole de la plecarea lui! șopti Costas. 

- Uită-te la simbolurile care apar după numele său. 

- Nu-mi spune. Menora. 

Costas făcu o grimasă în timp ce ceilalți se holbau la 
simbolul ce părea o rună printre literele latine ale textului. 

- Se pare că am ajuns de unde am plecat. Constantinopol, 
Iona, fiordul și Vinland, Yucatân, şi acum ne-am întors la 
vechea bibliotecă a catedralei de unde a plecat totul. 

- Aici se încheie un capitol, dar am ajuns într-un punct 
fantastic, zise Jeremy. Așteaptă să auzi ce se spune aici! 

Maria traduse rar în timp ce urmărea textul cu degetul: 

- „Anno Domini 1332. Liderii Vestribygă s-au hotărât să-l 
urmeze pe adevăratul lor rege Harald Sigurdsson la Norărseta şi 
dincolo de mare, către vest.“ Se uită în sus. Fugeau de persecuția 
Bisericii, așa cum s-a întâmplat şi cu taxa cruciaților din secolul 


al XII-lea. Norvegienii din Groenlanda erau păgâni. Pentru ei, 

Harald Hardrada era adevăratul lor rege, nu vreun pontif de 
la Roma. 

- Și unde s-au dus? întrebă Costas. 

Maria continuă urmărind cu degetul în josul paginii: 

— „S-au dus la nord către marele fiord, acolo unde Halfdan 
Neînfricatul a pornit cu vasul său spre Walhalla“. 

- Doamne Dumnezeule, murmură Jack. Chiar face referire 
la Halfdan şi la corabia sa, spuse el aruncându-i o privire lui 
Costas. Se pare că aisbergul nu a fost doar un vis. 

- Mai degrabă un coșmar. 

- Erau o sută douăzeci de oameni, bărbaţi, femei şi copii, şi, 
după ce şi-au pregătit vasele și le-au umplut cu provizii, au pornit 
spre nord-vest, şi nu au mai fost văzuţi vreodată. Au fost conduși 
de Erling Sigvatsson, Bjarno Tordsson și Eindride Oddson. 

- Ştiu numele acestea, spuse Maria cu încântare. Sunt înscrise 
pe piatra runică Kingigtorssuag, care a fost găsită în secolul 
al XIX-lea pe o insulă la nord de fiord. Este singura piatră runică 
găsită în Groenlanda înainte de descoperirea corabiei. 

- Uneori, piesele de puzzle chiar se potrivesc, şopti Jack, 
dând din cap în semn de uimire. 

- Deci tu spui că Bjarni şi ceilalţi au condus refugiații din 
Groenlanda către pasajul de nord-vest? întrebă Costas. 

- Aşa reiese din legendă. 

- Este vreo șansă să fi ajuns la destinaţie? 

- Nu văd nici un motiv pentru care să nu fi putut ajunge la 
destinaţie, spuse Jack. Ei erau cei mai îndârjiţi navigatori din 
câţi au existat. Doar vezi unde au ajuns Harald şi camarazii lui 
după ce au plecat de la Stamford Bridge. Aproape că au 
înconjurat emisfera vestică. Dacă pasajele de la golful Baffin la 
Marea Beaufort ar fi fost navigabile în vara anului 1333, atunci 
groenlandezii ar fi reuşit să ajungă. 

- Vikingii în Pacific în secolul al XIV-lea, se amuză Jeremy. 
Cam atât despre anticele călătorii de descoperire ale chinezilor. 
Vikingii i-au învins. 

- Cred că vei dori să-ţi chemi colegii de la Antropologie aici 
pentru a face câteva teste ADN, spuse Costas. 

- Ce idee minunată, admise Jack. În tot timpul acesta i-am 
căutat pe Harald și comoara sa. Dar poate că moștenirea cea mai 
de preţ a sa a fost supraviețuirea acestor oameni, din întreaga 
lume scandinavă, care se asemănau cel mai mult cu modul său 
de viaţă. Scurta trecere prin ţara lor s-a dovedit a fi raza de 
speranţă care i-a salvat de la un sfârşit îngrozitor, ani mai târziu. 

- Dacă aceasta este moștenirea sa, nu pot să nu mă gândesc 
că acest lucru l-ar fi satisfăcut la fel de mult ca oricare altă 
victorie a sa. Aceasta este o modalitate de a se asigura că oamenii 
cei mai buni ai săi au dus vieţi eroice şi au trăit în onoare până 
la sfârșit, zise Maria uitându-se la Jack. 

Jeremy închise cartea și o puse în învelișul său protector, iar 
Maria se postă între Jack și Costas. Pentru o clipă, toți patru se 
uitară spre pupă către est, acolo unde razele soarelui de după-a- 
miază învolburau Atlanticul. Pentru Jack, orizontul îndepărtat 
al Lumii Noi părea să-i facă semn, încărcat de istorie, însă 
țărmurile Lumii Noi şi mările de dincolo îl atrăgeau așa cum, cu 
câteva zile înainte, nu credea că poate fi posibil. Gândul îi fugi 
la Cornul de Aur din Constantinopol, şi fu cuprins de emoție 
gândindu-se la toate lucrurile pe care le făcuseră. 

Costas ţinea colierul de jad pe care îl găsiseră cu scheletul de 
sub mormanul de pietre şi se uita atent la cele două monede de 
argint care erau montate în ochi. După o clipă, ridică privirea 
spre Jack, cumva uluit. 

- Deci doar atât am găsit din comoara lui Harald Hardrada? 

- O monedă vikingă, una romană. Chipul lui Jack se lu- 
mină. Eu cred că este destul de bine, tu nu? Deşi, dacă le luăm 
separat, nu sunt decât câteva fragmente de istorie, împreună 
spun totuşi o poveste fascinantă, ceva ce nu aș fi crezut că este 
posibil înainte de toate astea. Da, am găsit comoara lui Harald. 
Aceste monede valorează tot aurul din lume. 

- O ultimă întrebare, spuse Costas. Prinţesa bizantină, 
cealaltă comoară a lui Harald de la Constantinopol. Tiza 
Mariei. Tu chiar crezi că a stat alături de el până la sfârșit? Îmi 
imaginez că a supravieţuit și a devenit o regină de temut a 
toltecilor. Acest lucru chiar că ar da un pic de savoare istoriei. 

- Dacă istoria mai are nevoie de savoare după tot ce s-a 
petrecut, spuse Jeremy. 

— "Ţi s-a părut că ai văzut o femeie pe pictura de pe perete, o 
vikingă, îi spuse Costas lui Jeremy, care făcu un semn aprobator. 

- Pentru mine, aceasta este legenda valkiriilor, spuse Maria. 
Femei călare din lumea spiritelor care îi iau pe cei mai viteji 
războinici care au murit în luptă şi îi duc în Walhalla. Cred că 
Maria a rămas alături de Harald până la sfârșit, ca o adevărată 
prinţesă luptătoare, companionul său devotat. Ea i-a fost alături 
de el şi în viaţa de după. Acesta era modul de viaţă al vikingilor. 
Cred că ea este acolo sus, sărbătorind alături de el cu restul 
nobilimii, adevărații félag. 

- Maria, regina valkiriilor, spuse Costas inexpresiv. Din ceea 
ce am văzut, ţi se potriveşte. 

Jack zâmbi. 

Vasul oprea motoarele, și era acum aproape nemișcat, 
ultimele dâre de spumă depărtându-se spre sud. Pașii căpitanului 
se auzeau pe pasarelă, și acesta li se alătură pe punte. 

- Suntem pe poziţii, Jack, spuse el. Putem pleca oricând. 

Jack îi făcu un semn aprobator, privi apreciativ marea și 
apoi se întoarse la pachetul din spatele său. Îl desfăcu cu grijă și 
scoase la iveală un obiect care îţi lua vederea. Era grandioasa 
secure varegă luată din corabia vikingă. Arma cea mai de soi a 
lui Halfdan, care îi salvase pe Jack şi pe Costas de la o moarte 
sigură. De când scăpaseră de chin, era pentru prima dată când 
Jack ţinea securea în mână, şi simţi o furnicătură pe şira spinării 
în timp ce strângea mânerul de stejar; apoi ridică obiectul până 
la nivelul capului său. Îl mișcă dintr-o parte în cealaltă, putându-se 
vedea astfel ciocanul lui Thor, Mjallnir, cu capul de lup în vârf 

şi vulturul cu două capete - al Romei şi al Constantinopolului — 
în partea de jos, toate din aur. Pe partea cealaltă, puse mâna pe 
simbolurile runice vechi de o mie de ani ale lui Halfdan, care 
erau de pe vremea când acesta era în slujba iubitului său lider şi 
făcea parte din Garda Varegă din cel mai mare oraș pe care îl 
văzuse lumea vreodată. 

Ceilalţi se îndreptară spre Jack fără a spune vreun cuvânt și 
își împreunară mâinile pe mâner. 

- Noroc în luptă, spuse Costas. 

- Noroc în luptă, răspunse încet Jack. 

Jack se gândea acum la Cornul de Aur, la extraordinara 
aventură din urmă cu câteva săptămâni care îi adusese aici. Își 
aduse aminte din nou de părintele O'Connor, de tot ce făcuse el 
pentru a nu se lăsa prinși de elementele sinistre ale istoriei și de 
îngrozitorul preţ pe care îl plătise. 

Ceaţa începea să se lase, despărțind vasul de lumea 
exterioară, astfel că ei păreau prinși într-o capsulă a timpului. 
Chiar deasupra liniei orizontului, la vest, se afla Vinlandul, 
avanpostul vikingilor. Preţ de o clipă, lui Jack i se păru că vede 
pupa fantomatică a unei corăbii care se cufunda în ceaţă, cu 
pupa cioplită în forma aceea ciudată pe care o văzuseră în 
gheaţă. Era ca şi când s-ar fi aflat în locul unde realitatea deve- 
nise mit, unde lumea vikingilor luase sfârşit şi lumea spiritelor 
începea, era un fel de călătorie în întuneric și în teroare, mai 
îngrozitoare decât şi-ar fi imaginat vreodată Harald și oamenii săi. 

Jack cântări securea în mâini și apoi atinse și cu buzele lama 
rece. Undeva în apropiere de acest loc se afla ultima rămășiță a 
aisbergului care avea să-i elibereze pe Halfdan și corabia sa 
pentru a ajunge în același curent de apă care îl luase pe iubitul 
său rege. Halfdan trebuia să fie bine pregătit pentru a fi vrednic 
de a sta lângă tovarășii săi alături de care luptase când varegii nu 
aveau egal în lumea oamenilor. 

Jack făcu un pas înainte şi, cu o mișcare graţioasă, dădu 
securea pe spate, după care o aruncă în aer, eliberând-o în 

ultima clipă, atunci când greutatea acesteia îl trăgea înainte. 
Securea se ridică sus peste pupă, licări în razele soarelui care se 
strecurară prin ceaţă și dispăru într-o învolburare de lumină. Se 
asemăna cu un fulger, o izbucnire de energie izvorâtă din epoca 
eroilor. Apoi crestă marea şi dispăru, lăsând în urmă mici 
valuri. Jack se simţi dintr-odată eliberat, ca şi când o mare po- 
vară fusese luată de pe umerii săi, şi se sprijini de pupă, privind 
suprafaţa gri a apei. Ceilalţi i se alăturară. Se trezi răcnind în 
vechea limbă norvegiană, spunând cuvinte care își pierduseră 
semnificaţia sinistră și care acum simbolizau o istorie mai 
extraordinară decât și-ar fi putut cineva imagina. 
- Hann til rangnaroks. 


Nota autorului 


Menora. Magnificul suport din aur provenit din Templul 
Evreiesc din Ierusalim, prădat de romani în anul 70 d.Hr., 
rămâne una dintre cele mai mari comori pierdute, alături de 
Sfântul Graal şi Chivotul Legământului. Singura descriere a 
menorei din templu se află pe Arcul lui Titus din Roma, lucru 
care a stat la baza ilustraţiei de pe coperta acestei cărţi. 
Procesiunea triumfală care apare pe arc este descrisă în detaliu 
de Josephus Flavius, un martor ocular evreu, confident al 
împăratului Vespasian. În tezaurul din templu se afla și un 
ornament din aur: „Suportul se continua cu un mâner, iar acesta 
se ramifica în braţe, asemenea unui trident, iar la extremităţi 
exista câte o lampă din fier forjat; existau şapte astfel de obiecte, 
număr sacru pentru evrei“ (Războaiele iudaice VII, 149-150). 
Josephus nu spune foarte multe lucruri despre soarta 
prizonierilor evrei - el descrie doar execuţia liderului lor, 
Simon —, dar menţionează faptul că au existat și artefacte care 
nu au fost topite: în noul său Templu al Păcii, Vespasian „a 
aşezat vasele de aur din Templul Evreiesc, lucru cu care se 
lăuda“ (VII, 161-162). Din alte comori au provenit lingouri 
pentru faimoasele monede „Iudaea Capta“, pe verso fiind 

gravată o evreică învinsă sub un steag roman și deasupra ei 
cuvântul: „IVDAEA“. 

Nu mai există mărturii ale martorilor oculari despre menora 
din templu. Cu toate acestea, dovezi convingătoare cum că ar fi 
supravieţuit - probabil mutată într-o cameră secretă, precum 
cea descoperită în Arcul lui Titus — ne oferă istoricul Procopius 
(circa 500-562 d.Hr.), în mărturia sa despre prăzile luate de 
împăratul bizantin Belisarius atunci când i-a învins pe vandali la 
Cartagina, în 534 d.Hr. Acestea includeau obiecte furate de 
regale vandal Giseric când jefuise Roma, în 455 d.Hr, 
„comorile evreilor, pe care Titus, fiul lui Vespasian, împreună 
cu alte câteva, le adusese la Roma după cucerirea Ierusalimului“ 
(Istoria războaielor IV, ix, 4-11). După Procopius, Belisarius a 
adus comorile la Constantinopol - actualul Istanbul — şi le-a 
etalat pe hipodrom pentru împăratul Iustinian. Procopius 
afirmă apoi că un evreu l-a convins pe Iustinian să redea 
comorile „sanctuarelor creștinătății din Ierusalim“. Faptul că 
Procopius descrie sosirea comorilor la Constantinopol su- 
gerează că mărturia este autentică, pentru că mulți dintre 
cititorii săi au fost martori la procesiunea triumfală, dar 
povestea înapoierii lor la Ierusalim nu pare plauzibilă, ci doar o 
înfrumusețare tipică pentru a sublinia virtuțile creștinești ale lui 
Iustinian. Nu există dovezi veridice cum că menora ar mai fost 


vreodată în Ierusalim după 70 d.Hr. 


Cruciada a patra. Comorile pierdute ale Templului din 
Ierusalim s-ar putea să fi supravieţuit, aşadar, ascunse undeva în 
Constantinopol de-a lungul perioadei medievale. Supravieţuirea 
multor altor antichităţi în Constantinopol este atestată de lista 
de obiecte distruse sau furate de cruciați în 1204, inclusiv 
faimoasa cvadrigă, trimisă la Veneţia pentru a deveni Caii 
Sfântului Marcu. Mulţi dintre cruciați fuseseră probabil în 
pelerinaj la Roma, și este posibil ca liderul lor, Baldwin de 


AURUL CRUCIAȚILOR 369 


Flandra, să fi văzut extraordinara imagine de pe Arcul lui Titus 
și să-l fi citit pe Procopius. Mărturii contemporane despre 
jefuirea Constantinopolului sunt acoperite de justificări pioase, 
dar adevărul pare a fi că tentaţia jafului s-a dovedit a fi mult prea 
puternică, şi Baldwin avea nevoie cu disperare să găsească un 
mod prin care să-i plătească pe venețieni pentru că Îi 


transportaseră pe cruciați spre Țara Sfântă. 


Harald Hardrada. Dacă tezaurul evreiesc a supravieţuit în 
Constantinopol mai târziu de anul 1204 este încă o problemă 
deschisă. Cu un secol şi jumătate înainte de cruciada a patra, 
faimoasa Gardă Varegă a împăratului bizantin fusese condusă de 
figura semeaţă a lui Harald Sigurdsson, cunoscut în istorie și sub 
numele de Hardrada, conducătorul cel dur, nemilosul. Harald 
era un mercenar viking, fiul exilat al unui rege al Norvegiei care 
s-a întors să-și reclame tronul și a devenit unul dintre cei mai 
înspăimântători dintre conducătorii nordici. În timpul 
perioadei cât a servit în Garda Varegă, el a devenit un Belisarius 
de mai târziu, luptând pentru împărat în Sicilia și în Africa de 
Nord şi strângând o avere personală imensă. Pentru sarazini, el 
era Trăsnetul Nordului, și reuşit acolo unde cruciada a patra nu 
a făcut-o: a intrat în Ierusalim, a adus pacea în Ţara Sfântă, s-a 
îmbăiat în Iordan și a adus ofrande la Mormântul lui Hristos. 
Expediția la Ierusalim a avut probabil loc în 1036 sau 1037, 
Harald Hardrada devenind astfel primul şi cel mai de succes 
dintre toţi cruciații, chiar dacă în numele împăratului bizantin, 
mai degrabă decât în numele Bisericii din vest. 

Ajuns în Constantinopol, lui Harald i s-a permis să ia parte 
în „jefuirea palatului“, un fel de răsplată pentru actele sale 
măreţe, și apoi, într-o noapte, în 1042, a răpit-o pe nepoata 
împărătesei Zoe, Maria — cu care își dorise să se căsătorească, dar 
fusese refuzat de mătușa ei —, şi a fugit cu camarazii săi varegi în 


două corăbii, trecând peste marele lanţ care era la intrarea din 

Cornul de Aur, portul din Constantinopol. Din unica mărturie 
a acestei escapade reiese că Maria s-a întors în oraş odată ce ei au 
fost în siguranţă, dar probabil ea l-a însoţit pe Harald înapoi în 
Norvegia și i-a stat alături de-a lungul vieţii sale extraordinare, 
chiar dacă acesta era căsătorit cu prinţesa din Kiev, Elisabeta, şi 
mai avea o relaţie cu cel puţin încă o femeie, Thora, care l-a 
născut pe Olaf, fiul și moștenitorul său. Potrivit biografiei sale, 
Harald a avut o „fiică“, pe care, lucru foarte ciudat, o chema 
Maria şi care l-a însoţit în ultima sa călătorie și despre care se 
presupune că a murit brusc „în aceeași zi și la aceeași oră în care 
tatăl său fusese ucis“ (Saga regelui Harald, Heimskringla, p. 98). 

Aproape toate informaţiile pe care le avem despre Harald 
Hardrada provin din Heimskringla, o mărturie despre regii 
norvegieni scrisă la începutul secolului al XIII-lea de poetul și 
istoricul islandez Snorri Sturluson (1179-1241). Reprezentările 
cu lupi şi vulturi abundă în pasajele cu versuri incluse în text. 
Heimskringla și câteva propoziţii din Cronica anglo-saxonă 
furnizează practic tot ce știm despre Bătălia de la Stamford 
Bridge, lângă York, acolo unde armata norvegiană condusă de 
Harald a fost înfrântă pe 25 septembrie 1066 de către regele 
englez Harold Godwinsson, care la rândul său a fost învins 
câteva săptămâni mai târziu de către normanzi. Stamford Bridge 
a fost o catastrofă pentru norvegieni, și pentru mulţi a însemnat 
sfârșitul epocii vikinge. Din trei sute de corăbii care au navigat 
spre Anglia, se spune că doar 24 s-au mai întors. Ultima 
descriere, în viaţă, a lui Harald Hardrada este atunci când el se 
luptă în mijlocul bătăliei, probabil mânuind o mare secure 
varegă și înconjurat de camarazii săi credincioși. 

Doi dintre camarazii varegi ai lui Harald care au fugit 
împreună cu el din Constantinopol au fost Halldor și Ulf, 
ambii islandezi. Un al treilea ar fi putut fi Halfdan, ale cărui 
inscripţii runice pot fi văzute pe o balustradă în interiorul 
bisericii Hagia Sofia din Istanbul. Bucăţi din lanţul care traversa 

Cornul de Aur încă există. Alte dovezi ale isprăvilor lui Harald 
sunt nefondate, dar avem destule pentru a da substanţă vieţii 
povestite în Heimskringla. În Ierusalim, sub Biserica Sfântului 
Mormânt, am văzut o cruce gravată în piatră care semăna cu 
forma Mjallnir, Ciocanul lui Thor, un simbol foarte important 
pentru norvegienii aflaţi sub dominaţia creștină, în Islanda şi în 
Groenlanda, și care a fost menţinut viu împreună cu toate 
legendele despre Loki, Fenrir și Walhalla. 

Mappa mundi. Extraordinara hartă din secolul al XIII-lea, 
descrisă în capitolul 2, poate fi văzută astăzi într-un muzeu, special 
construit pentru ea, lângă Catedrala Hereford, de-a lungul 
faimoasei biblioteci cu lanţuri. Când am vizitat catedrala pentru 
prima oară, copil fiind, biblioteca se afla încă în camera 
documentelor, deasupra transeptului nordic, unde arhivele şi 
comorile erau depozitate în acele vremuri în care harta fusese 
concepută. Faptul că în colțul nord-estic al transeptului care duce 
spre galerie nu a existat o scară în spirală mi s-a părut un lucru 
foarte bizar, așa că acela este locul unde am plasat descoperirea 
imaginară din această carte. Richard de Holdingham a fost un 
personaj real, numele lui fiind înscris în colțul din stânga jos al 
hărţii, deşi se cunosc foarte puţine despre viaţa sa. Mi l-am 
imaginat ca un „discipol“ în felag-ul imaginar al lui Iacob de 
Voragine, arhiepiscopul de Genova, de asemenea un personaj real. 
Absența lui Richard din dedicaţia hărţii este indicată de denumirea 
inversată a continentelor Europa şi Africa, o eroare flagrantă pe 
care un erudit de calibrul său nu ar fi tolerat-o niciodată. 


Un félag sau o frăţie era o organizaţie vikingă și ar putea fi o 
ceată de războinici care au jurat loialitate unui lord, legaţi de 
jurăminte de credinţă. Duşmanii erau pedepsiţi cu înfricoşătorul 
blodârn, vulturul de sânge. Snorri Sturluson, biograful regilor 
norvegieni din secolul al XIII-lea, a descris cum una dintre 


victime avea un vultur gravat de spate de către un dușman, care 

„i-a înfipt sabia în trup, aproape de șira spinării, a tăiat toate 
coastele până la pântece şi i-a scos plămânii afară“. Ideea unui 
félag secret, în Anglia medievală, este bazată pe antipatia 
englezilor pentru stăpânii lor normanzi și pe moștenirea 
nordică, foarte importantă în diferite părți ale Angliei, acolo 
unde s-au stabilit vikingii. Această influenţă a fost foarte vizibilă 
în insulele din vestul Scoției, iar pe insula sfântă Iona de astăzi 
se pot vedea pietrele de mormânt ale lorzilor vikingi, printre 


relicvele creştinătăţii timpurii din mănăstire. 


Este bine-cunoscută fascinația naziștilor în legătură cu 
vikingii. Ultimul félag nazist a fost SS, întregit de infamele 
semne runice dublu-sig. Misunea SS a devenit subjugarea 
Europei de Est, a pământurilor conduse odată de regii vikingi 
din Rus şi Kiev, unde activităţile Finsatzgruppen SS — unii dintre 
membri erau recrutaţi pe plan local - au inclus asasinarea a 
peste un milion de evrei ucraineni. Einsatzgruppen, „Raport 
privind situaţia operaţională URSS, nr. 129a“ citat în capitolele 
9 şi 22 este adăugirea fictivă la un raport real nr. 129, doar 
cuvintele au fost aranjate diferit pentru a include menţiunea 
personajului Reksnys şi a victimelor lui. Atrocităţile naziste din 
acest roman sunt bazate pe vizita mea în defileul Babi Yar din 
Kiev, acolo unde mii de familii evreiești au fost împușcate, şi pe 
imaginile şi relatările martorilor oculari din Muzeul Marelui 
Război Patriotic din Kiev. Astăzi Babi Yar este un parc pentru 
copii foarte frumos care are în mijloc simbolul menorei sculptat 
într-o bucată imensă de piatră. 

SS Ahnenerbe, Departamentul Moştenirea Ancestrală, a 
existat așa cum este descris în acest roman. Recent, noi dovezi 
extraordinare au ieşit la iveală în legătură cu activităţile 
Ahnenerbe din anii 1930, inclusiv expedițiile în America de Sud 
şi în Tibet, unde oamenii de știință nazişti au făcut măsurători 


craniene. Credeau că populaţiile îndepărtate ar putea păstra 

vreo dovadă a unei rase ariene superioare, rasă pe care ei o 
asociau cu legenda Atlantidei și cu bizara Welteisleþre — teoria 
cosmogonică a gheții. Heinrich Himmler, șeful SS, credea că 
locul de naştere al rasei ariene era Islanda, și expediţii 
Ahnenerbe au fost trimise acolo în 1936 şi 1938. Expediția 
Ahnenerbe la Ilulissat din acest roman este fictivă și la fel sunt și 
cei doi membri, dar Groenlanda este doar la un pas de Islanda, 
şi Himmler a fost fără îndoială intrigat de relatările faimosului 
explorator groenlandez Knud Rasmussen și de studiile lui legate 
de cultura eschimosă. Fiordul Ilulissat, patrimoniu naţional 
UNESCO împreună cu L'Anse aux Meadows și Chichén Itzá, 
este una dintre cele mai clare indicii ale încălzirii globale din 
ziua de astăzi şi a fost studiat intensiv de glaciologi și de 
climatologi. Situl străvechi eschimos de la Sermermiut, „locul 
oamenilor ghețarilor“, există așa cum este el descris în acest 
roman; la fel şi Kællingekløften - „defileul morţii“. Descrierea 
aisbergului are la bază experienţa mea de la fiordul Ilulissat și 
scufundările sub gheaţă din apele canadiene. Scafandrii au intrat 
în fisuri naturale în interiorul aisbergurilor, iar tehnologia pentru 
acest tip de explorare chiar există, așa cum este descrisă aici. 
Lemnul, materialele textile şi metalul aurit pot rezista 
aproape pe timp nelimitat în interiorul gheții. Ideea unui 
războinic norvegian prins în gheață mi-a venit de la trupurile 
extraordinar de bine păstrate a doi membri din expediţia 
damnată a lui Sir John Franklin în zona arctică din Canada, în 
1845, exhumaţi din permafrost în Beechey Island, în 1984. 
Pentru norvegieni, înmormântările pe corăbii erau un rit 
funerar bine împământenit. Arderea unei corăbii este descrisă 
de călătorul arab din secolul al X-lea Ibn Fadlan, care a fost 
martor la o înmormântare pe Volga a unui căpitan din Rus 
unde o femeie și-a însoţit bărbatul pe rugul funerar. Snorri 
Sturluson ne oferă altă relatare în care o corabie arzândă plină 


de arme şi de trupuri a fost trimisă pe mare după o bătălie, 

având la bord pe căpetenia vikingă rănită mortal, care supra- 
veghease construirea propriului rug funerar. 

Imaginea corabiei în interiorul gheții își are originile în 
înmormântările spectaculoase de pe corăbii, în Gokstad şi 
Oseberg, din Norvegia, deşi corabia fictivă a lui Harald ar fi fost 
mult mai practică. Potrivit lui Snorri Sturluson, cele două 
corăbii cu care Harald a fugit din Costantinopol erau „galere 
varege“, corăbii cu vâsle (Saga Regelui Harald, Heimskringla, p. 
15). Cea mai bună dovadă pentru tipurile de vase vikinge vine 
aproape din aceleași vremuri în care are loc călătoria fictivă din 
acest roman de la un grup de vase scufundate în 1070 aproape de 
Skuldelev, în Danemarca, pentru a restricționa intrarea în 
fiordul Roskilde. Unul dintre ele era un vas masiv cu o carenă 
adâncă, potrivit pentru navigația oceanică. Fezabilitatea 
călătoriilor norvegiene înspre Americi a fost din plin 
demonstrată de experimentele moderne, inclusiv de călătoria 
unei copii a unei nave vikinge spre L'Anse aux Meadows, 
pentru a sărbători un mileniu de la sosirea lui Leif Eiriksson în 
Lumea Nouă. 


Așezarea vikingă din punctul cel mai nordic al Groenlandei 
a fost Vestribyg, „aşezarea vestică“, situată la opt sute de 
kilometri înspre sud de fiordul Ilulissat. Oricum, regiunea 
nordică a fiordurilor, Norărseta, a fost vizitată de norvegieni şi 
era esenţială pentru economia lor. Singura piatră runică găsită 
în Groenlanda provine de pe insula Kingigtorssuaq, la aproape 
650 de kilometri înspre nord de fiord și poate fi văzută astăzi în 
muzeul de lângă Upernavik. A fost plasată într-un turn celtic de 
trei aventurieri norvegineni - Erling, Bjarne şi Eindride -, 
probabil la începutul secolului al XIV-lea. Explorările mele de-a 
lungul acestei coaste sugerează că siturile îndepărtate ar putea 
conţine o dovadă în plus a activităţii norvegienilor. Este un 


lucru extraordinar faptul că vânătorii norvegieni din acest 

mediu cu temperaturi extreme - căutând fildeş de morsă, 
balene, piei de urşi polari și colți de narval, „cornul 
unicornului“ vizibil pe hărțile medievale - au contribuit la 
cruciade prin plata unei taxe impuse după ce regele norvegian 
Sigurd Jorsalfar - Cruciatul - a fondat o episcopie în 
Groenlanda, în anul 1124. Biserica și-a exercitat puterea asupra 
groenlandezilor, și imposibilitatea de a plăti taxele bisericești ar 
putea fi un factor în dispariţia norvegienilor din Groenlanda în 
secolul al XV-lea. 

Nu este nici o îndoială că exploratorii norvegieni au navigat 
în jurul golfului Baffin și în Lancaster Sound, începutul 
pasajului nord-vestic spre Marea Beaufort și Oceanul Pacific. 
Câteva artefacte norvegiene au fost găsite de-a lungul 
Arcticului canadian, unele dintre ele fără îndoială luate de 
eschimoși din așezările norvegiene abandonate din Groenlanda, 
dar altele demonstrând contactele și explorările norvegienilor. 
În aceste ape încă nu a fost găsită nici o corabie vikingă, dar o 
descoperire extraordinară aproape de Cercul Polar poate părea 
o epavă. Pe mica Scraeling Island, o piatră goală, lângă 
Ellesmere Island - o mie trei sute de kilometri la nord de 
Ilulissat -, o aşezare eschimosă a dezvăluit mai mult de 
cincizeci de artefacte norvegiene, inclusiv o pânză de lână, 
fragmente de zale, piroane de corabie, lame de cuţit și sulițe, o 
rindea de tâmplar, fragmente dintr-un butoi de lemn şi o 
bucată dintr-un joc. Analiza cu radiocarobon sugerează o dată 
înspre sfârșitul perioadei norvegiene în Groenlanda, asemă- 
nătoare pietrei runice Kingigtorssuaqg. Poate fi făcută o 
comparaţie cu aşezarea în care Franklin și-a petrecut iarna la 
Beechey Island în timpul încercării sale de a descoperi pasajul 
nord-vestic, în 1845. În ciuda „micii ere glaciare“ din perioada 
medievală, analiza carotelor de gheaţă sugerează că au existat 
perioade calde - una la începutul secolului al XIV-lea -, atunci 
când apele dintre insulele Acticului canadian ar fi putut fi 

A îi al 3 ode aie se pe . 
foarte clare. Incă există posibilitatea ca vikingii să fi descoperit 
pasajul de nord-vest întorcându-se pe ruta folosită de primii 
vânători eschimoși şi ca ultimii norvegieni care au abandonat 


Groenlanda să fi mers pe acest drum. 


Ceea ce este sigur însă este faptul că vikingii au navigat peste 
o mie șase sute de kilometri sud-vest de Groenlanda pentru a-și 
stabili prima colonie europeană cunoscută pe ţărmul Americii 
de Nord într-un loc pe care ei l-au numit Vinland - poate 
Pământul Pajiștilor, mai degrabă decât Pământul Viţei-de-Vie, 
aşa cum s-a presupus - cu aproape cinci sute de ani înainte de 
Cristofor Columb. Interesul lor principal a fost probabil 
lemnul care lipsea cu desăvârșire din Groenlanda. Situl 
arheologic L"Anse aux Meadows din Newfoundland, identificat 
de mulți ca fiind Leifsbudir din legendele nordice, este una 
dintre cele mai extraordinare descoperiri arheologice făcute 
vreodată. Great Sacred Isle ar fi putut fi un semn de navigaţie — 
există turnuri celtice pe uscat care ar putea fi norvegiene, şi 
povestea chilei ridicate la capul Kjalarnes provine din Saga lui 
Eirik — deşi nu a fost găsită nici o dovadă. Astăzi situl arheologic 
de la L'Anse aux Meadows este în îngrijirea Parcurilor 
Naţionale Canadiene, şi puteţi vizita casele comunale 
reconstituite chiar lângă locul celor trei locuinţe excavate în anii 
1960. Dovezile indică o aşezare locuită pentru o perioadă scurtă 
de timp, în jurul anului 1000 d.Hr. Povestea lui Freydis şi a 
răzbunării ei ucigașe îşi are rădăcinile în Saga lui Eirik şi Saga 
groenlandezilor, cele două surse scrise vikinge despre Vinland, și 
se poate ca valul nefast aruncat de acest eveniment să-i fi 
descurajat pe norvegieni de a mai rămâne acolo; asta, dar şi 
ameninţarea unor atacuri din partea scraelingiilor - 
„nenorociţii“, băștinașii indieni — şi descoperirea lemnului de-a 


lungul coastei Labradorului, înspre nord. 

Singurul artefact norvegian autentificat din Americi la sud 
de L'Anse aux Meadows este o monedă de argint excavată dintr- 
un sit indian de lângă Penobscot Bay, în Maine. A fost 
identificată ca fiind moneda norvegiană aparţinând regelui Olaf, 
fiul lui Harald Hardrada şi succesorul său, care fusese alături de 
el în Anglia în 1066 și poate data chiar din anul în care a fost 
întreprinsă călătoria fictivă din acest roman. La L'Anse aux 
Meadows sau în Groenlanda nu a fost găsită nici o monedă, şi 
este un mister modul în care această monedă a ajuns la o mie 
șase sute de kilometri dincolo de cea mai îndepărtată colonie 


vikingă cunoscută. 


Nu există nici o dovadă că navigatorii de dincolo de Atlantic 
au ajuns pe țărmurile din Yukatân, Mexic, înainte de spanioli, la 
începutul secolului al XVI-lea. Oricum, se spune că profetul 
maya Chilam Balam, Profetul Jaguar, a prezis sosirea unor 
„oameni cu barbă, bărbaţi din est“. Cărţile lui Chilam Balam au 
fost scrise după cucerirea spaniolă, conducându-i pe unii la 
speculaţii cum că profeția a fost doar un accesoriu de mai târziu, 
dar posibilitatea ca profeția să fie adevărată rămâne în picioare şi 
este bazată pe amintirile străinilor care au ajuns înainte de 
spanioli. Doar despre un singur grup de „oameni cu barbă, 
bărbaţi din est“ se ştie că au vizitat Lumea Nouă înainte de 
secolul al XV-lea și aceştia erau norvegienii; dovezile sugerează 
că explorările norvegiene la vest şi la sud de Groenlanda au atins 
apogeul în secolul al XI-lea. Templul fictiv din junglă cu pictura 
murală din interior este bazat pe o descoperire remarcabilă din 
1946 făcută de doi aventurieri americani în Yukatân într-un loc 
care a devenit cunoscut ca Bonampak, cuvântul maya pentru 
„pereţi pictaţi“. În interiorul clădirii ei au decoperit o pictură 
murală narativă de o forță extraordinară descriind o bătălie în 
junglă, tortură și execuţia prizonierilor și sărbătoarea 


învingătorilor, incluzând femeile maya cu rochiile lor albe bând 

sânge din propriile limbi. Pictura datează din cea mai dezvoltată 
perioadă maya, aproximativ 800 d.Hr., dar o altă pictură în 
Templul Războinicilor din Chichén Itzá datează din perioada în 
care toltecii au preluat puterea, în secolul al XI-lea. Descrie niște 
războinici tolteci într-o pirogă dând târcoale coastei maya, o 
mare bătălie pe uscat și sacrificiile prin smulgerea inimii din 
piept a șefilor maya. 

Dacă vizitaţi ruinele din Chichén Itzá astăzi, sunt multe 
șanse să auziţi că poveștile despre sacrificiile umane au fost 
exagerate de către spanioli sau sunt legate doar de tolteci, nu și 
de băştinașii maya, ai căror descendenţi încă locuiesc în 
Yukatân. Puteţi ajunge singuri la o concluzie la 'Tzompanili, 
Platforma Craniilor, unde puteţi observa şirurile de capete 
decapitate gravate înspre altarul sacrificial de la Templul 
Războinicilor și apoi să vă uitaţi către drumul de ceremonie 
care duce la cenota sacră, Puţul Sacrificiului. Multe dintre repre- 
zentările torturilor și execuțiilor în arta maya şi aztecă datează 
dinaintea sosirii spaniolilor, și cele mai recente tehnici de 
medicină legală adaugă, literalmente, viaţă picturii: arheologii 
din Mexic au descoperit că podelele din templele aztece sunt 
îmbibate de fier, albumină și material genetic uman. 

În Yukatân, cele mai convingătoare dovezi provin din 
arheologia submarină. Puţul Sacrificiului de la Chichén Itzá 
dragat în 1904-1911 şi dragat de scafandri în anii 1960 conţinea 
sute de schelete umane - bărbaţi, femei și copii —, precum și o 
mulţime de artefacte preţioase: discuri de aur, pandantive 
gravate de jad, un craniu uman transformat în candelă, un 
pumnal pentru sacrificii, numeroase figurine de lemn. Povestea 
este asemănătoare şi la celelate cenote din Yukatân, inclusiv la 
mai multe din inelul canalelor care s-au format deasupra unei 
imense zone de impact cu un meteorit, aproape de coasta 
nordică. Multe dintre aceste cenote sunt neexplorate și sunt 
ușor de jefuit. Cenota fictivă din acest roman se bazează pe 

experienţă proprie în explorarea acestor locuri şi în special pe 
scufundarea în cavernele spectaculoase şi în canalele din 
Dos Ojos, Peştera Liliecilor, aproape de avanpostul maya de 
la Tulum. 

Povestea ultimelor zile ale regilor maya cu două secole după 
cucerirea spaniolă este bazată pe relatarea părintelui Andrés de 
Avendaño y Loyola (Relatarea a două călătorii la Petén pentru 
convertirea păgânilor Yizaex şi Cebhaches), care a fost martor 
ocular al acestei scene extraordinare lângă îndepărtatul lac din 
jungla din Peten, în 1695 sau 1696. Un alt fragment al acestei 
relatări a ieșit la iveală în 1988 și este citat în capitolul 21. 
Adevarata sursă a aurului maya, despre care scrie Avendaño și 
care a fost descoperit de arheologi în Puţul Sacrificiului la 


Chichén Itzá, rămâne un mister. 


Inscripţia în franceza veche citată în capitolul 2 este cea 
vizibilă în colţul stâng, jos de pe mappa mundi de la Hereford. 
Citatul din Biblie din capitolul 4 este o prescurtare din Exod 
25:31-40, versiunea regelui James. În capitolul 5, cele două citate 
din saga regelui Harald care fac parte din Heimskringla de 
Snorri Sturluson au fost traduse de Magnus Magnusson și 
Hermann Pâlsson (Penguin, 1966). Versurile din capitolul 13 
sunt din Moartea lui Arthur, de Alfred, Lord Tennyson 
(1809-1892). În capitolul 15, propoziţia în norvegiana veche 
care descrie călătoria pe mare a lui Harald este fictivă, dar 
frazele care o constituie sunt luate cuvânt cu cuvânt din Saga lui 
Eirik, din secolul al XIII-lea, care descrie călătoriile 
norvegienilor către Vinland. Fraza din norvegiana veche Par 
liggr þann til ragnarøks — „acolo zace până la sfârşitul lumii“ — 
provine din Edda (Gylfaginning, p. 34) de asemenea de Snorri 
Sturluson, scrisă cândva la începutul secolului al XIII-lea. 


Citatul de la începutul cărţii este din Josephus Flavius 

Războaiele iudaice VII, 148-162, tradusă din greacă de H. St J. 
Thackeray (Loeb Edition, Harvard University Press). 

Cele două monede de argint descrise în capitolul 15 - una 
dintre ele în prolog — există cu adevărat. Ele pot fi văzute împreună 
cu alte imagini din această carte la wrww.davidgibbins.com. 

clubul cărții rao 
CLUBUL CĂRŢII RAO 


are un regulament de funcționare mai modern, 
mai eficient și mai adaptat nevoilor dumneavoastră, 
care este pus la dispoziţia membrilor odată cu fișa 
de înscriere. Principala inovaţie o reprezintă 
introducerea a TREI TIPURI DE CARDURI 
care vă oferă mari reduceri de preţ 
în achiziționarea cărților. 
Pentru detalii privind acest regulament 
vă puteţi informa din broșurile editurii noastre 
sau scriindu-ne pe adresa: 


CP CE-CP 23, București; 
e-mail: club@raobooks.com 


sau accesând site-urile: 


www.raobooks.com; 
WWW.YAO.TO 

